
Uvod

Počeci egipatske civilizacije

Drevni Egipat kako ga ljudi obično zamišljaju – kao zemlju faraona, gradova i pogrebnih nalazišta, prelepe umetnosti i pisanja hijeroglifima – počeo je da postoji sa formiranjem ujedinjenje i centralizovane države 3100. p.n.e. Faktori koji su vodili do ovog razvoja su spekulativni, ali najznačajnije promene u egipatskoj istoriji desile su se oko 3000. p.n.e.

Prvih nekoliko stotina hiljada godina ljudske okupacije, Egipat je u vreme kamenog doba ili paleolita bio stanište za zajednice lovaca, ribara i sakupljača hrane koji su živeli duž rečnih zaravnih u dolini Nila. Onda, od 5500. p.n.e, pojavljuju se najranije poljoprivredne zajednice. Tokom sledećih 2400 godina, došlo je do deljenja zemlje između pojedinačnih, samoupravnih zajednica, koje su se razvijale socijalno, ekonomski, politički i kulturno različitim brzinama. Ovaj rani razvoj se može pratiti uglavnom ispitujući takozvane preddinastičke grobnice, koje su iskopane na različitim nalazištima širom Egipta.

Materijalna kultura

Kako su se lokalne kulture razvijale, njihovo zanatstvo se napredovalo u kvalitetu i prefinjenosti. Oslikavali su grnčariju i oblikovali nakit; obrada kamena je postala razrađenija, sa stvaranjem paleta, vrhova skiptara, noževa i vaza; obrada metala je počela  sa proizvodnjom alata od bakra.
Prepoznatljiv egipatski stil je već počeo da se pojavljuje u predmetima koji su se proizvodili, i tržišta za takvu robu su očigledno postala šira i specijalizovanija. Resursi iz pustinje, kao što je zlato iz Istočne pustinje, su bili eksploatisani i zna se da je ostvaren kontakt sa trgovcima izvan Egipta, budući da je lapis lazuli iz Badakhsana u severoistočnom Avganistanu pronađen u preddinastičkim grobovima.

Prisustvo takvih rukotvorina pokazuje da su njihovi proizvođači bili oslobođeni od obrađivanja zemlje zbog opstanka i da je društvo postajalo diferenciranije, sa pojavom elite koja je mogla sebi da priušti luksuznu robu i koji su po svojoj prilici kontrolisali trgovačke puteve, lokalne irigacione sisteme i podrobnije građevinske projekte ( naročito grobnice).

Razmena robe je neizbežno bila udružena sa razmenom ideja. Veza sa Mesopotamijom izgleda da je bila naročito važna za rani period egipatske civilizacije. Verovatno su strani trgovci bili privučeni Egiptom zbog mogučnosti kupovine zlata.

Pojava centralizovane države

Do 3100. p.n.e, Egipat je bio veoma efikasna politička država, sa administrativnom birokratijom, precizno određenih granica i razrađenih kraljevskih ceremonija koje su se odnosile na jednog vladara. Dakle zašto se egipatska država pojavila onda kada jeste? Postoji veliki broj teorija, koje odražavaju različite tendencije razvoja mišljenja. One se odnose na promene u fizičkom okruženju i klimi, kao i na spoljašnje stimulanse. Najverovatnije je da su različiti faktori poklopili da bi se stvorile bitnije promene. 

Promene u okruženju su verovatno bile povezane sa porastom stanovništva, povećanjem proizvodnje, i oslobađanja stručnjaka od obrade zemlje zbog opstanka, koje su dovele do dominacije elite nad siromašnim. Nagovešteno je da je porast stanovništva izazvao potrebu za rastom tehnologije da udovolji rastućim zahtevima, koji su kao rezultat doveli do potrebe za centralnim uređenjem. Druge teorije uključuju porast populacije koji vodi do konflikta između zajednica.

Povećanje neplodne pustinje tokom milenijuma dovelo je do sužavanja oblasti zemlje pogodne za naseljavanje, tako i gustine naseljenosti, i za Egipat se zna da je doživeo vlažniji period koji je bio praćen suvijim periodom oko 3300. p.n.e. Migracije ljudi zbog promena u klimi (posebno prema severu u regionu Delte) moguće je da su izazvale ujedno i saveze i konflikte, koji su rezultirali u pojavi poglavarskih oblasti. Teritorijalna nadmetanja i spajanje poglavarskih oblasti su  bez sumnje vodile do povećanja moći u rukama nekolicine ljudi.
Spoljašnji uticaji

Kulturna razmena, posebno iz  Mesopotamije i Elama, se često smatra kao katalizator za stvaranje ujedinjene države, i istovremene pojave visoko razvijenog sistema pisanja (hijeroglifa). Ali pravac i uticaj bilo kog kontakta se još uvek osporava. Egipatska politička nadgradnja je bila vrlo verovatno dobro razvijena do vremena kada su se zapadni azijatski motivi počeli da se pojavljuju u egipatskoj umetnosti. Primeri pokazuju da su Egipćani iskoristili strane ideje ne veoma egipatski način i uskoro odlučili da ih odbace.

Dok je razvoj pisanja pomagao u učvršćivanju ujedinjenje države – potpomažući efikasnost administracije i ubrzavajući procese centralizovanja moči – ne postoji dokaza da su egipatski hijeroglifi imali svoje poreklo u stranim sistemima pisanja. Počeci egipatske civilizacije, koji se često odnose na ujedinjenje Egipta, ostali su nejasni i spekulativni.

MITOLOGIJA
KOSMOGONIJE
Sve egipatske kosmogonije bavile su se u osnovi božanstvima prirode kao što su nebo, zemlja, vetar, sunce, mesec i zvezde. Drugi bogovi koji su pojavljivali u kosmogonijama možda prvobitno nisu bili povezani sa legendama stvaranja već su zbog etičkih ili poluetičkih razloga bili pridodati na sastave. Kako su sveštenstvo poistovetili sa sunčanom kraljevskom časti, kosmogonije su imale svrhu da sunce i druge kosmičke sile uključe u popularne kultne sastave koji su se osnivali na lokalnim božanstvima i bogovima plodnosti. Mnogi lokalni bogovi postali su sunce, a svaki je pridonosio svoje vlastite elemente sunčanoj mitologiji. U heliopoliskom sastavu bili su sjedinjeni svi oblici sto ih je sunce tako dobilo.

   Egipćani su zamišljali da je nebo boginja. Slikovito su je prikazali kao kravu koja stoji na zemlji i koju podupiru druga bozanstva, sa sunčevim camcem, koji plovi po njenom zvezdanom trbuhu koji je bio nebeski okean, ili kao vitku dugu ženu koja se nadvija nad zemljom i koju podrzava Šu, bog vetra ili vazduha, ili lanac visoke planine koja obrubljuje zemlju. Ispod nje lezi kružni okean u cžčijem je središtu je Geb, bog zemlje, koji potrbuške leži sa rastinjem koje niče iz njegovih leđa. Jedan deo zemlje bio je crven, a na njemu su boravili pustinjski divljaci, a drugi deo je bio crn, a to su bile plodne zemlje nilske doline. Vode okeana ili Nila tekle su i u podzemni svet, prebivalište mrtvih, koji je bio ogledalo neba i po kojem je plovio sunčev noćni čamac.

   Sunce, najvažnije egipatsko bozanstvo, imalo je mnogo imena, a u tumačenju njegovih funkcija bila su izvanredno raznolika. Kao sunčani disk zvalo se Aten; kao sunce koje se diže ime mu je Khepri, veliki insekt skarabej što pred sobom valja sunčanu kuglu baš kao čto na zemlji skarabej pred sobom valja grudvu balege u koju je položio svoja jaja pa će iz nje izbiti zivot; kao sunce koje se popelo do svoga zenita zvalo se Ra, vrhovni bog heliopolisa; a kad je zalazilo poput stara čoveka, zvalo se Atum. Ono se zvalo i Horus, a kad se taj lik spojio sa Raovim likom kao Ra-Harakte, videli su ga kao mlado sunce na obzorju, kao krilati sunčev disk. Govorilo se da se svakog jutra rađa kao zlatno tele nebeske krave ili da ga svake noći proguta nebeska žena koja ga dnevno ponovo rađa. Katkada se mislilo da trajno ne plovi po okeanu neba ili podzemnog sveta, već da boravi na jednom otoku u nebeskom okeanu u čijim se vodama kupa svakog jutra ili da živi na obzoru ili na poljima blaženih. Za njega se takođe govorilo da je jaje što  ga svakog dana snese „Velika gakuša” – Geb, zemlja, u obliku vodene ptice – ili soko pegama išaranih krila koji leti kroz prostor, ili sokolovo desno oko – dok je levo oko mesec.

   I za mesec se govorilo da je brat sunca i sin Nut, neba. Katkada su ga poistovećivali sa Ozirisom a neki put sa bogom mudrosti Totom koga su prokazivali kao ibisa ili psoglavog babuna. Njegovi drugi likovi su bili Aah i Khonsu.

   Zvezde su bile deca boginje neba, krmače, koja ih je rađala ujutro a uveče prozdirala. Ili su pak bile duše mrtvih i služile kao dvorjani kralju sunca Rau. Zvezda Danica dvorila je sunce te mu je svako jutro nosila doručak i prala mu lice.

   Drevni Egipćani su zamišljali da je svemir u početku bio ispunjen prvobitnim okeanom zvanim Nun. Iako su ga katkad upoređivali sa velikim prostranstvom nabujalih voda, na što su ih nesumljivo pobuđivale poplave Nila, Nun nije imao površine: on je potpuno ispunjavao svemir pa se moglo smatrati da je sličan kosmičkom jajetu. Vode Nuna bile su nepokretne ili ustajale. Ne zna se jesu li Egipćani čvrsto verovali da Nun možda ili redovno rađa zivot; nastavi li se govoriti o analogiji sa nabujalim vodama Nila, svakako se može videti da su Egipćani bili očevici očigledno čudesne pojave da vode koje se povlače iza sebe ostavljaju bare koje ubrzo vrve živim životinjama. No nema jasnih podataka o tome sta su Egipćani mislili kako  je počeo proces stvaranja: ako je bio svojstven Nunu, koji je bio bezobličan i vecan, zašto se stvaranje zaista dogodilo u određenom ćasu večnosti vremena.

   Drugo shvatanje što su ga kosmogonije uopšteno prihvatale bilo je ono o praiskonskom brežuljku koji se izdignuo iz Nuna. Svestenici svih četiri velikih kultnih središta tvrdili su da njihov hram stoji na mestu toga praiskonskog brežuljka; verovatno su prvi to tvrdili heliopoliski sveštenici, ali su drugi hramovi zbog vlastitog ugleda morali tu istu povlasticu svojatati za sebe. Nema sumnje da su prve piramide bile simbolički prikazi praiskonskog humka, a ličile su mu i lestve na obalama Nila koje su služile za merenje visine povodnja koji oplođuje zemlju. Katkada se zamišljalo da će, kao što zemlja izranja iz nabujalih voda Nila koje će je konašno jednoga dana opet preplaviti, tako i zemlju, koja je izronila iz Nuna, opet progutati praiskonsko veliko vodeno prostranstvo.

  Bilo koje pojedinosti da su Egipćani pripisivali događajima i toku stvaranja – a bili su skloni da ga smatraju za polagani razvoj a ne za časoviti čin stvaranja – mislili su da je ono što su zvali „Prvo doba” ili doba u kome su bogovi živeli na zemlji i tu imali svoja kraljevstva bilo zlatno doba u kome su zemljom vladala načela pravde. Kad bi faraon, naslednik tih bogova, mogao održati vlast pravde, Ma’at – a teologija je imala zadatak da ga podupire u toj dužnosti – onovremene prilike u Egiptu mogle bi biti nalik na one u zlatno doba te bi Egipćani mogli zauzeti svoje određeno mesto i svoju ulogu u podupiranju faraonove moći
1. Heliopoliska kosmogonija

Iako se čini da su heliopoliski sveštenici bili najdoktrinarniji, nemamo jasnog prikaza njihovih verovanja. Najvažniji religijski dokument koji se održao iz Heliopolisa, Tekstovi piramida iz Pete dinastije, samo uzgredno upućuju na stvaranje, a pretpostavljaju osnovno poznavanje heliopoliske doktrine.
Čini se da je u njoj prvi događaj u procesu stvaranja bila izronjavanje Atuma,  boga Heliopolisa, iz haotičnog vodenog prostranstva Nuna. Atum je stvorio sam sebe naporom volje ili je bio dete Nunovo. Ne našavsi uporište na koje bi stao, stvorio je na mestu na kome se pojavio brežuljak na čijem se vrhu kasnije nalazio heliopoliski hram. Prema drugim ranijim tumačenjima, Atum, čije ime otprilike znaci „dovršeni”, povezujući ga prema tome sa stvaranjem, sam je bio taj brežuljak.

Atum bi tada ličio na humke koje stvaraju život, a koji ostaju nakon povlačenja voda Nila. Ali kako su Atuma u vreme Tekstova piramida poistovetili sa bogom sunca Ra, njegovo izronjavanje na praiskonski brežuljak tumačilo se i kao dolazak svetla da rastera haotičnu tamu Nuna. S toga gledišta Ra-Atuma simbolizovao je Bennu, ptica ili feniks, koji u zoru sleće na Benben, obelisk koji predstavlja sunčev zrak. S drugog gledišta Ra-Atuma je simbolički predstavljao insekt skarabej koji ispred sebe gura svoje jaje, pa je tako njegovim pojavljivanjem započeo novi ciklus stvaranja. Tada je njegovo ime bilo Khepri, „onaj koji se oživotvoruje”, a kasnije se ustalio kao simbol sunca koji se diže.

Atum je bio „onaj koji je stvorio sam sebe”.Njegovo sledeće delo bilo je stvaranje drugih bogova. Kako je bio sam na svetu, morao je bez žene stvoriti potomstvo. Njegove mogućnosti su bile opštenje sa vlastitom senkom ili masturbacija. No sudeći prema svemu to nije sablažnjavalo Egipćane. Čini se prema tekstovima da su Atuma smatrali za dvopolnog boga pa su ga katkada zvali „Veliko on-ona”.Shvatajući stvaranje samo u pojmovima polnog rađanja Egipćani su mogli pomoću te epizode u mitu predstaviti Atuma kao vrlo snažnu stvaralačku silu koja nikome ništa ne duguje.
Atum je rodio svoga sina Šua tako sto ga je ispljuvao, a svoju ćerku Tefnut tako što ju je izbljuvao. Šuova funkcija kao vazduh  prirodnoje proizilazila iz načina njegovog rođenja; čini se da je Tefnut malo značila u heliopoliskoj kosmogoniji osim sto je bila Šuova zena. No tumačenja sveštenika delovala su tako da je Šu već vrlo rano  predstvljao životno načelo, a Tefnut svetski poredak – i zvala se Ma’at sto je opšte ime posebne boginje. Šu i Tefnut postali su na taj način prikladna božanstva za nastavljanje stvaralačkog ciklusa i uspostavljanja prirodnog poretka. Ne zna se sigurno gde su se zbili ti rani događaji. Prema nekim tekstovima Su i Tefnut su bili stvoreni na praiskonskom brežuljku. Prema drugima Atum je ostao u vodama Nuna te je tamo stvorio sina Šua i kćer Tefnut koje je odgajio Nun i na njih je pazio Atumovim okom.

Čini se da je Atum imao samo jedno oko, a ono je bilo fizički odvojeno od njega i nezavisno u svojim željama. Dva se važna mita odnose na to oko, uadjat. Prema prvom Šu i Tefnut, koji su još bili pod zaštitom Atuma, razdvojili su se od njega u tamnim prostranstvima  Nunovih voda. Atum je poslao svoje oko da ih potraži, i konačno se Su i Tefnut vratiše sa okom. Dok je oko tražilo Sua i Tefnut, Atum ga je zamenio drugim i mnogo bistrijim. Prvo se oko razljutilo na Atuma kad je pri povratku  ustanovilo  da ga je zamenio. Zato je Atum uzeo prvo oko i stavio ga na svoje čelo odakle je moglo vladati celim svetom koji je stvarao. Oko su često opisivali kao razornu boginju – sto je jedan vid sunca koje pali u Egiptu – te je bilo povezano sa boginjom kobrom Buto ili Edjo, zmijom koja se propinje, a koju su zapravo prikazivali u obliku ureusa na čelima faraona, kao simboličnog predstavnika njihove moći.

Kad se Atum ponovo sjedinio sa Šuom i Tefnut, plakao je od radosti, a iz njegovih suza nikli su ljudi. Kad su mu se deca vratila, Atum je bio spreman da napusti Nunove vode i da stvara svet.

Šu i Tefnut postali su roditelji Geba, zemlje, i njegove sestre i zene Nut, neba. Za njihovo rođenje snosila su odgovornost sva božanstva važnih vidova prirode. Geb i Nut bili su međutim roditelji četvoro dece koja nisu imala takve kosmičke veze. To su bli Izida i Oziris, Neftida i Set. Horus, pralik faraona, bio je sin Izide i Ozirisa, ali su ga katkada zvali Nutinim sinom. Mozda su ta božanstva u heliopolisku kosmogoniju uključili svestenici koji su želeli da ih podrede   svojim vlastitim prvobitnim bogovima. Bilo kako bilo, ta su takozvana heliopoliska eneada („devetoro bogova”) bila tradicijom utvrđena u egipatskoj religiji, a ista porodicna svojstva opisivale su i književnosti drugih kultnih središta. Možda su heliopoliski sveštenici uključili i druge kultove, ali se ti nisu potpuno asimilirali jer u njihovim tekstovima ima i drugih protivrečja. Kao primer se moze navesti zbrka sa poreklom Atuma: opšte se smatralo da je sam sebe stvorio,ali su ga katkada nazivali Nunovim detetom, a za to moze snositi odgovornost nastojanja teologa da podrede Atuma jednoj drugoj legendi koja je čin stvaranja pripisivala Nunu ( koji je možda tom prilikom poistivećen sa Nilom).

Slično tome neki su tekstovi govorili da je Horus Gebov i Nutin sin i da su on i njegovo četvoro braće i sestara odgovorni za rađanje „mnoštva na zemlji”, dok se Nut u drugim tekstovima naziva „majkom bogova” pa i „ona koja svakog dana rađa Ra”. Atuma su čak opisivali kako postavlja Geba za vladara nad eneadom u koju je i on bio uključen. Dakako da su heliopoliski sveštenici smatrali da su oni sami na zemlji predstavnici svoga glavnog boga Atuma. Međutim, u Tekstovima piramida u jednom odlomku se izjavljuje da je Atum stvorio faraona Pepija pre nego što je stvorio zemlju, nebo, ljude, bogove i smrt, a u drugom odlomku čini se da se zove Nunovim sinom „rođenim u Nunu pre stvaranja neba, zemlje te nereda i strahovanja što ih je prouzrokovalo Horusovo oko”. To preuveličavanje koje naravno ne može odražavati pravu heliopolisku doktrinu već može biti  samo pesnička slika ili neka vrsta magičnog čaranja koja ima namenu da kraljevoj duši osigura nesmetani prelaz u dugi svet utvrđivanjem njegova bozanskog porekla. Takva je naime bila svrha teksova koji su se do danas sačuvali, pa ih ne treba uzeti kao razložno objasnjenje neke određene doktrine.

2. Memfiska kosmogonija

Na početku istorijskog razdoblja, oko 3000. pre. n. e , faraon Menes ujedinio je Gornji i Donji Egipat. Za ujedinjenu zemlju izgradio je novi glavni grad blizu vrha nilske delte. Grad, Memfis, bio je poznat kao „Beli zidovi”. Stariji gradovi, kao npr. Heliopolis, nisu bili vrlo daleko, a nesumnjivo se činilo da je ranim vladarima bilo naročito vazno da utvrde superiornost novoga grada ne samo kao sedišta centarlizovane uprave, te da je on prema tome od prvorazredne političke važnosti, nego i kao religijkog središta vaznijeg od svih drugih gradova. Politička pozadina ide u susret tumačenju osobitog oblika koja je uzela memfiska kosmogonija.

Ptah, veliki bog Memfisa i bog koji vlada sudbinom, bio je proglašen za stvoritelja sveta. Cela heliopoliska kosmogonija nije time bila potpuno odbačena, ali se zahtevalo da božanstva heliopoliske eneade budu odraz vrhovnog boga Ptaha. Kamen Šabaka, kasna kopija prvobitnog teksta, koji je izvor našeg poznavanja memfiske teologije, vrlo je jasan s obzirom na tu tačku. Ton Kamena Šabaka je polemičan: čini se da se obazire na svaku tačku heliopoliskih verovanja zato da ih gotovo potpuno preokrene. To učvršćuje naše uverenje da su memfiski sveštenici nastojali da radi slave svoga vlastitoga grada poriču opšte prihvaćeno gledište o stvaranju.

Kamen Šabaka tvrdio je da je Ptah onaj koji sedi na Velikom prestolu: stoga je bio poistovećen sa Velikim bogom koga su poput Velike majke u Egiptu rano poštovali, možda kao božanstvo plodnosti. Zatim se tvrdilo da je Ptah Nun, otac, koji je stvorio Atuma pa i Naunet (ženski lik Nuna), majku, koja je rodila Atuma. Tekt govori dalje da je Ptah srce i jezik eneade (tj. heliopoliske). Egipćani su uopšteno smatrali da su jezik i srce sedište duše ili uma i vlasti ili moći,zato su držali da su to simboli Atuma, stvoritelja. U memfiskom sastavu Atum  je na taj način bio samo izvršitelj Ptahove volje koji je saznavao njegove naredbe te ih sprovodio. Atum je ispljuvao Šua i izbljuvao Tefnut, no čini se da su i ovo dvoje poistovećivali sa srcem i jezikom , pa su stoga bili samo vidovi Ptahove stvaralačke volje. Već se videlo da su Tefnut katkada poistovećivali sa boginjom Ma’at , duhom svetskog poretka. Tako su Ptaha takođe smatrali osnivačem moralnog poretka i kraljeve vlasti.

Horus, jedan vid Ptaha – personifikovan u ritualu kao vladajući faraon – bio je, kako izveštava Kamen Šabaka, vladar zemlje  i odgovoran što ju je ujedinio i dao joj veliko ime Tatenen. Zatim je Tatenen bilo ime koje su u Memfisu dali Ptahu („Ptah praiskonskog humka”), a taj bi obrt značio da je Ptah ne samo stvorio zemlju već da on i jeste zemlja (upravo kao što prikazi govore da je Ptah zaista praiskonski humak, a ne samo da je na njemu bio stvoren). Time se uzgredno nameravalo pobiti tvrdnja heliopoliskih sveštenika da njihov hram stoji na praiskonskom humku.

Čini se da su memfiski teolozi bili svesni da su te personifikacije Ptaha samo simboli kvazi-filozofskih mišljenja da je Ptah stvaralačko načelo koje deluje mislju i voljom ili vlašću. U jednoj varijanti memfiskog sastava Atuma su još više ponizili: kaa izvršitelja Ptahove volje zamenio ga je Horus, koji je bio srce, i Tot, koji je bio jezik. Čini se da je to pokušaj da se uključe čak i ranija verovanja nego što je heliopolisko jer je Horus bio nekadašnji bog sunca a Tot bog meseca i bog mudrosti.

Memfiski Ptah nije bio samo opšti i jedini stvoritelj fizičkog sveta, koji preuzima funkciju svih drugih bogova, on je takođe stvorio etički poredak stvorivši ka ili dušu svakoga bića. U tom pogledu čini se da je memfiska kosmogonija dalekosežnija nego heliopoliska, no možda je naše poznavanje te druge nepotpuno. O Ptahovoj stvaralačkoj delatnosti ne znamo ništa više osim što Kamen Šabaka navodi  da je Ptah stvorio sve, uključujući i bogove, i da od njega potiču i sve dobre stvari – hrana i piće, žrtve bogovima i svako božansko izražavanje (jednakovredno božanskim činima stvaranja). Priznavalo se da je njegova moć veća od moći svih drugih bogova. On je bogove (koji su dakako bili vidovi njegova vlastitog božanstva) postavio na mesta u kojima su se obavljali njihovi kultovi; on je odredio koje im se zrtve moraju prinositi; on je osnovao njihova svetilišta te je na kraju svega stvorio materiju svojega vlastitog bića (tj. zemlju), oblike i slike u kojima ga poštuju. Bogovi su potom ušli u te oblike te su bili zadovoljni što vladaju  zajedno sa svojim tvorcem Ptahom, Gospodarem dve zemlje. Ptah je takođe utemeljio gradove i osnovao nome (egipatske pokrajine) stvorivši tako politički poredak.

Ptaha su katkada zvali božanski tvorac budući da je bio vrhovni stvaratelj, a Grci su ga poistovećivali sa svojim bogom Hefestom. No čini se da je njegova uloga uglavnom bila funkcija Gospodara istine: posvuda ga je pratio Tot, bog mudrosti, a njegova su dela bila dela pravde. „Budući da sve čini savršeno, ne varljivo već stvaralački, zajedno sa Istinom, zove se Ptah”.
Memfiski sveštenici takođe su nastojali da svoj grad povežu sa Ozirisovim kultom, koji je stekao prevlast, zahtevajući da Memfis bude mesto gde se Oziris utopio i gde je pokopan. Budući da se pretpostavljalo da je Oziris, poput Ptaha, naučio ljude umeću civilizacije, možda su memfiski sveštenici nastojali da Ozirisa asimiliraju u svoj vlastiti sastav.

3. Hermopoliska kosmogonija

U Hermopolisu, gradu u Srednjem Egiptu, imali su sasvim drugačiju teoriju stvaranja koja se, kako se tvrdilo, razvila pre svih drugih kosmogonija. Heliopolisku eneadu u Hermopolisu su zamenili oktadom, naime grupom od osam bogova. To su bili Nun i njegova žena Naunet, Huh i njegova žena Hauhet, Kuk i njegova žena Kauket te Amon i njegova žena Amaunet.

Tih osam bogova zajedno je stvorilo svet. Oni su zatim njime vladali u doba koje se smatralo zlatnim. Posto su vladali neko vreme i dovršili svoje delo stvaranja, osmoro je umrlo i pošlo u podzemni svet  da u njemu žive. Njihova je moć međutim trajala i nakon njihove smrti jer su i dalje naređivali da Nil buja i da sunce svakoga dana izlazi.

Dvojica iz oktade,Nun i Amon, pojavljivala su se i u drugim kosmogonijama. Ime svake boginje jednostavno je bilo ženski oblik imena boga kome je bila žena, pa zato možemo smatrati da je tih božanstava bilo samo četiri. Čini se da ta imena etimološki imaju sledeća značenja: Nun, voda; Huh, beskrajnost; Kuk, mrak; a Amon, ono što je nevidljivo ili vazduh. Na taj su način četiri božanstva personifikovala elemente u legendama stvaranja koji su se odnosili na Nuna i za koje se znalo u drugim kultnim središtima. Nun se tu opisivao kao beskonačno vodeno prostranstvo, haotično i mračno. Ako su Amona u hermopilskoj smatrali za vazduh ili vetar, on je dakle predstavljao silu koja je pokrenula vode iz njihove ustajalosti. Prema tome, moć stvaranja bila je svojstvena Nunu, ali je Amon bila bitna sila koja ju je pokrenula. 

Kao i u drugim kultnim središtima, tvrdilo se da je grad mesto praiskonskog brežuljka. U jednom parku uz hram je sveto jezero zvano „Jezerom dvaju noževa” iz koga je izronio „Otok plamenova”. Za taj se otok govorilo  da je praiskonski brežuljak, a bio je važno mesto hodočašća i mnogih obreda. Kako se pripovedalo u Hermopolisu, četiri verzije mita stvaranja odnosile su se na to  jezero i na taj otok. U prvoj se govorilo da svet vuče poreklo iz kosmičkog jajeta  ( to je shvatanje slično onome o Nunu koji u sebi sve sadržava); to je jaje snela božanska guska koja je prva probila tišinu sveta i bila je poznata kao „Velika gakusa”.U jaju snesenom na praiskonskom humku bila je ptica svetla, Ra, koji ce biti stvoritelj sveta. Drugi su izvori govorili da je u jaju bio vazduh – ta je tradicija više u skladu sa legendom o oktadi. U Hermopolisu su hodočasnicima pokazivali ostatke jajeta.
Druga verzija bila je slična prvoj, osim sto je u tom slucaju jaje snesao ibis – ptica koja predstavlja Tota, boga meseca i mudrosti. Totov kult je u Hermopolisu ustanovljen sigurno kasnije nego kult oktade pa se zato pretpostavljalo da je taj mit bio pokušaj hermopoliskih sveštenika da legendu o Totu prilepe na stariju legendu o oktadi. Govorilo se da je Tot sam sebe stvorio, a da su bogovi oktade njegove duše.

Treća verzija hermopoliske doktrine vraća se prethodnom slikovitom prikazu stvaranja iz voda, a bila je izvanredno poetična. Prema toj verziji, jedan lotosov cvet izronio je iz voda „Jezera dvaju noževa”. Kad su se njegove latice otvorile, videla se cvetna čašica koja rađa božansko dete, koje je bilo Ra.

Četvrta verzija te legende bila je da se lotos otvorio da pokaže insekta skarabeja (simbol sunca); skarabej se tada sam pretvorio u dečaka koji place, a njegove suze su konačno postale ljudi. To je bio drugi način da se kaže da su ljudi Raova deca. U Hermopolisu su lotos zaista ponekad naročito poistovećivali sa Raovim okom. Lotos je cvet koji se svakog dana otvara i zatvara pa se zato mogao povezati  sa kultom boga sunca kojega je rodio unutar svojih latica. Govorilo se da Ra otvarajući svoje oko odvaja dan od noći. Dok se sunce pomaljalo iz Raovih očiju, nizi bogovi izlazili su iz njegovih usta.

Govorilo se da oktada odgovorna za bujanje Nila i dnevno izlaženje sunca; takođe se govorilo da je ona stvorila lotos koji je rodio boga sunca, a taj je lotos izronio iz voda – koje su u Egiptu uvek izvor plodnosti, a u tom slučaju nedvosmisleno u vezi sa vodama Nuna. Zato se može videti da se ti mitovi lako slažu jedan sa drugim i da su pre pesničke varijante nego protivrečne. Međutim, čak ni hermopilska legenda nije bila bez nepodudaranja. Tako tekst navodi da je „iz lotosa koji su stvorili osmoro, proizišao Ra koji je stvorio sve stvari, božanske i ljudske”.

4. Tebanska kosmogonija

Glavni bog Tebe, grada u Gornjem Egiptu koji je bio središte centralizovane vlade u Novoj drzavi (1570 – 1085 p.n.e.), zvao se Amon, a u sebi je ujedinio domaćeg boga Monta.Bogovi drugih glavnih kultnih središta već su širom Egipta bili priznati kao veliki bogovi te su bili vrlo popularni u narodu koji je u to vreme stekao povlastice nekada ekskluzivne religije. Zato je za tebanske sveštenike bilo bitno da oni, ako žele da njihovo božanstvo bude pomereno na polozaj glavnog boga, moraju prihvatiti glavne crte važnih prethodnih kosmogonija.

Amon, koji se pojavljivao i u hermopilskim mitovima, bio je povezan sa vazduhom kao nevidljivom,snažnom silom, zato su ga lako poistovetili sa moći vrhovnog i nevidljivog stvoritelja. Tebanska doktrina otelotvorila je u Amonu vidove svih srugih bogova tvoraca. ona je tvrdila da je Teba prvi grad, a po uzoru na nju kasnije su bili izgrađeni svi drugi gradovi. Teba je bila sedište prve vode, Nuna, i prve zemlje, praiskonskog humka. Grad je bio osnovan na brežuljku i tako je počeo svet. Zatim su bili stvoreni ljudi da bi po uzoru Tebe osnovali druge gradove. Teba je bila Raovo oko, a ono je nadgledalo sve druge gradove (upravo kao što je Atumovo oko nadziralo Sua i Tefnut u vodama Nuna).

Poput Atuma, Amon je stvorio sam sebe: nije bilo drugoga boga koji bi ga stvorio, pa nije imao ni oca ni majke. On je bio nevidljiv, rođen u tajnosti. Svi su drugi bogovi nastali tek pošto je on izvrsio stvaralački cin. Upravo kako se za Ptaha govorilo da otelotvoruje druge bogove kao oblike svoje vlastite božanske naravi, tako da je tebanski Amon obuhvatao sve kosmogonije kao oblike ili faze svoje stvaralačke delatnosti. Tako se govorilo da je jedan od njegovih prvih oblika hermopilska oktada; njegov sledeći oblik bio je Tatenen, praiskonski humak Memfisa, u kojem je obliku stvorio prve bogove. Amon je tada napustio zemlju da bi boravio u nebu kao Ra (što je hermopilsko verovanje). On je takođe uzeo oblik božanskog deteta koje se objavljuje kad se otvaraju lotosove latice usred Nuna. Poput Raa ili Horusa, njegove su oči osvetlile zemlju. Poput Tota, on je bio mesec. Stvorio je ljude i bogove organizovajući eneadu i postavivši članove oktade za njene božanske očeve i sveštenike sa Šuom na čelu i sa Tefnut, pratiljom toga boga. Kao u hermopoliskom verovanju Amon je bio životna snaga koja je probudila Nuna iz njegove obamrlosti i započela stvaralački ciklus.

Sveštenici Tebe takođe su zahtevali da njihov grad bude mesto Ozirisova rođenja nedvosmisleno zbog toga sto je Oziris u to vreme stekao veliku popularnost te je bio povezan sa blagostanjem kraljevskog doma i plodnošću zemlje.

5. Druga kosmogonijska shvatanja

Poput ,mnogih starih naroda cini se da su drevni Egipćani rano poštovali opštu majku boginju. Ona je imala mnoge oblike, a njena tradicija se može pratiti u stalnom broju boginja koje su se držale sve do panteona istorijskih vremena. Pojava boginje majke često objašnjava naročiti oblik što ga uzimaju mitovi u koje su te boginje uključene. Moguće je da se pretpostavljalo da je to božanstvo bilo stvoritelj celoga sveta. Tako se za Nut ili Hator govorilo da su bile Raove majke; Geb je bio njen bik, a Ra njen sin; ljudi su se ponekad zvali „Raova stoka”. Katkada je Hatorin sin bio „Bik zbrke” Ihi koji je, budući da ima samo jednog roditelja, bio slican Šuu. Ihi je bio simbol novog početka. A Izida, iako prvobitno Ozirisova zena, postala je majka Horusa od koga je poticao svaki faraon – i od koga su zavisili životi svih njegovih podanika. Jedno takvo božanstvo bila je nesumljivo i Neit, boginja Saisa u Delti, iako je prvobitno bila ratnička boginja. Smatralo se da je ona najstarija boginja, pa su je kao takvu bogovi pozvali da sudi za vreme Velike svađe između Seta i Horusa.

Govorilo se da je Knum, bog koga je kasnije mozda u sebe pridodao Amon, ali koji je preživeo kao nezavisno božanstvo u Elefantini, blizu prvoga katarakta Nila, stvorio ljude od ilovače i slame i da ih je oblikovao na grnčarskom vitlu. Još rano u Staroj državi Tekstovi piramida opisivali su faraona kao Knumovog sina, a to se shvatanje ponovo pojavljuje u mnogo kasnijem tekstu iz sedmog dao šestog veka p.n.e. koji izjavljuje da je „covek ilovača i slama”. To bi moglo značiti da su ljudi zajedno sa celim životinjskim svetom proizašli iz na suncu osušenog nilskog mulja pa da su na taj način zaobišli delovanje bogova eneade. Međutim valjalo bi napomenuti da je na jednom bareljefu iz hrama u Luksoru, koji je Amenhotep III iz osamnaeste dinastije posvetio Amon Rau, Knum mozda prikazan kako na svome grnčarskom vitlu oblikuje dete faraona i njegov ka, ali da je nakon toga prikazano opštenje boga Amona sa kraljicom Mutemuiom, pa je boginji Hator prepušteno da oživi grnčarev model dodirnuvši ga ankhom, simbolom života.

U vrlo kasnom, rimskom, razdoblju Knum je ponovo bio uzdignut na viši položaj. Na natpisima hrama, koji potiče iz prvog i drugog veka p.n.e. u Esni u Gornjem Egiptu, poistovećen je sa Raom i opisan kao onaj koji oblikuje ljude i stoku i dobrodušnog boga (nedvosmisleno faraona) koji zapoveda zemljom i jamči da će seme biti plodonosno.

BOGOVI

   Kako se videlo, teolozi velikih kultnih središta sa osobitim su zanimanjem prihvatali i kosmičke bogove i upletali ih u kosmogonije koje su potpomagale službenu državnu religiju. Osim ako ti bogovi nisu preuzeli značaj lokalnih bogova, narod je uopsteno bio sklon tome da ih malo poštuje: faraonovi bogovi tradicionalno su bili nepristupač​ni masama. No to se izmenilo kad je u kasnijim razdobljima došlo do de​mokratizacije religije i kad su stekla premoć drevna Ozirisova božanstva. Na primer bog Bes, koji nije prvobit​no bio prihvaćen kao faraonovo za​štitno božanstvo, postao je jednim od najpopularnijih kultnih likova. Za sva razdoblja većinom znamo o bogovima kraljevstva: o onima koje su poštovali faraoni i o onima što ih je celi narod naročito poštovao. Iako se govorilo da se za vreme vladanja Tutmozisa III poštovalo sedamsto četrdeset bogova, većina od njih bili su gradski bogovi koje slabo poznajemo. U kasnijem raspravljanju spomenuće se sa​mo onde gde su ih apsorbovali ve​liki bogovi i gde su ušli u opštu mi​tologiju.

Božanstva „Prvog doba“
Nun
Nun (ili Nu) bio je haos ili praiskonsko vodeno prostranstvo u kome je bio sav svet, a čuvale su ga četiri dvopolne žabe i sedam zmijoglavih božanstava. Atum se rodio iz Nuna kojeg su stoga zvali „ocem bogova”, iako je njegov sin bio veći od njega. U Hermopolisu Nuna su zvali „beskrajnost, ništavilo, nigde i mrak”. Prika​zivali su ga kao bradata muškarca ili ponekad sa žabljom glavom, kao kuk​ca ili kao zmiju koja do pasa ustaje iz vode i diže ruke da bi poduprla sunčev čamac u kome je skarabej podigao sunčani kolut. Skarabeja podržavaju Izida i Neftis te posada čamca uklju​čivši Šua i Geba; popratni tekstovi opisuju ih kao bogove koji izlaze iz Nuna. No u tekstovima se kaže da Nun nema površine jer po prvobitnoj shemi on ispunjava celi svemir; nebo se odelilo od površine zemlje samo posredovanjem Šua, vazduha.
Smatralo se da Nun još uvek po​stoji jer je on voda koja se nađe kad se duboko kopa, na primer za bunar, a on je bio i burne nabujale vode Nila. Katkada se verovalo da će vode Nuna koje okružuju zemlju što na njima pluta jednoga dana ponovo obaviti svet i da će se Amon vratiti u svoj prvobitni oblik zmije, a tada će Oziris umesto Raa ploviti po vodama Nuna. Međutim, uopsteno, Nun je bio kori​stan bog jer se brinuo za Šua i Tefnut pri njihovu rođenju, a pretpostavljalo se da on pazi na demonske sile haosa što ih predstavljaju zmije te da ih drži na uzdi.
Atum
Atum (ili Tem ili Tum) bio je davni bog Heliopolisa i preddinastičko bo​žanstvo sunca. Heliopoliski teolozi tu​mačili su da njegovo ime znači „do​vršeni” što upućuje na njihovo vero​vanje da je stvorio sam sebe iz Nunovih voda voljnim naporom ili sna​gom izrečene reči - izgovarajući svoje vlastito ime. Zvali su ga i Neb-er-djer, „Gospodar granice” ili Sveopšti bog.
On je bio osnivač Heliopoliske eneade te se zvao Bik eneade - što upućuje na njegov kult životinje, naime na kult bika Mnevisa. Ponekad se mislilo da je Atum nastao kao zmija u Nunu i da mu je suđeno da se vrati u taj oblik, no zbog njegova poistovećenja s Raom zmije su posta​le njegovi neprijatelji. Katkad su ga prikazivali s ikneumonovom glavom jer se nekada kad ga je napala zmija preobrazio u ikneumona da bi je požderao.
Međutim, češće su ga prikazivali kao bradata čoveka, obično starijeg koji tetura prema zapadnom obzorju kao sunce koje zalazi. Kao tvorca bogova i ljudi, zato i kao tvorca božanskog poretka na zemlji i na nebu, zvali su ga Gospodar dveju zemalja i kao takvog prikazivali su kako nosi pšent, dvo​struku krunu Gornjeg i Donjeg Egipta i kako drži ankh, žezlo, znak života i simbol kraljevske časti.
Prvobitno dvopolan i kao Iusau jedini roditelj prvog božanskog pa​ra, Šua i Tefnut, Atum je kasnije dobio dve žene - Iusas i Nebhet Hotep.
Ra
Ra (ili Re ili Phra) bio je bog koji otelotvoruje sunce u njegovoj snazi te njegovo ime jednostavno znači sunce. Rano su ga poistovetili s bogom stvo​riteljem Atumom iz Heliopolisa, nje​gova glavnog kultnog središta. Iako se katkada smatralo da je Atum stvorio Raa, češće se govorilo da je Ra izronio iz Nuna naporom svoje vlastite volje. Mislilo se da se digao iz praiskonskih voda obuhvaćen laticama lotosova cveta koje se oko njega ponovo zatvaraju kad se svake noći u njega vraća, ili da se rodio u obliku feniksa, ptice Bennu, i sleteo na piramidalan vrh obeliska, na ka​men Benben, koji je simbolizovao sun​čanu zraku. Najsvetiji predmet Raova hrama u Heliopolisu bio je taj kamen Benben čije su pozlaćene ploče hvatale i odražavale jutarnje sunce. Govorilo se da je mesto na kojem je hram baš sam praiskonski brežuljak, a da je Benbenova kuća u njegovom središtu. Ponekad se govorilo da Ra ima ženu, Rat ili Iusas ili Urt-Hikeu („Veliku u vračanju”) ili čak Hator, ali se češće, kao i za Atuma, govorilo da je sam stvorio prvi božanski par, Šua i Tefnut. Oni su pak stvorili Geba i Nut čija su deca bila Oziris i Izida, Set i Neftis. Inače se za samog Raa govorilo da je sin Geba i Nut u obliku krave. Ra se svakog jutra rađao kao tele, te je rastao i u podne postao bikom, kad je oplodio svoju majku kao Kamefis („Bik svoje majke”), a uveče je umro da se sledećeg jutra ponovo rodi kao svoj vlastiti sin. Zatim se verovalo da se izlegao iz jaja što ga je Ptah oblikovao od ilovače ili snesao Geb u obliku guske. Ponekad se govorilo da je  Hator Raovo dete kao  što  su Oziris, Set, Horus i Ma’at.
Raa su zvali „ocem bogova” i njiho​vim poglavarom ili kraljem. Za njega se govorilo i da je otac ljudskog roda i svih drugih živih stvorova za koje se mislilo da su izrasli iz njegova znoja i njegovih suza. Suze je prolivalo Rao​vo oko čija je posebnost bila da je odvojeno od Raa i da ima svoju dušu. Jednoga se dana nije vratilo, te je Ra poslao Šua i Tefnut da ga natrag dovedu; oko se opiralo i u borbi prolivalo suze. Iz tih suza nastali su ljudi - što je možda igra reči jer „suze” i „ljudi” na egipatskom slično zvuče.
Već smo ispričali verziju mita da je Atum poslao oko da bi potražilo Šua i Tefnut kad su se izgubili u mračnim vodama Nuna. Tom prilikom oko je bilo nagrađeno time što je smešteno na Atumovo čelo. No druga verzija govori da je oko svojevoljno otputo​valo te je Ra poslao Tota, mesec, da ga dovede natrag; kad se oko, ili sunce, vratilo Rau, ono se razbesnilo jer je ustanovilo da ga je zamenilo drugo oko (možda i mesec). Tot je međutim smirio prvotno oko, a Ra ga je umirio tako da ga je u obliku zmije ureusa smestio na svoje čelo „gde je moglo vladati celim svetom”. Oko ili ureus postalo je stvarni vladar sveta i kao takvo nosili su ga faraoni kao simbol svojega veličanstva i svojega porekla od boga sunca.
U početku je Ra, međutim, sam vladao na zemlji svemirom koji je stvorio. Njegova je vladavina bila ne​ka vrsta zlatnog doba poznatog Egipćanima kao „Prvo doba” kad su na zemlji zajedno živeli ljudi i bogovi. Kad je Ra bio mlad i krepak, čvrsto je vladao, a moć božanskog poretka, Ma’at, bila je neosporna. Raovi dnev​ni postupci bili su uvek isti. Nakon odevanja i doručka koji mu je done​la zvezda Danica, što se kasnije obnavljalo u obredima u hramu, Ra bi krenuo iz Benbenove kuće u Heliopolisu i u Šuovoj pratnji dostojanstveno bi prošao kroz dvanaest pokrajina (tj. dnevnih sati) svojega kraljevstva. Ka​tkada bi njegov temeljiti nadzor doja​dio njegovu narodu pa su se pobunili, kao protiv letnje žege, ali su bili ne​moćni protiv moćnoga kralja. Jednom se prilikom zmija Apep urotila s Raovim neprijateljima da bi ga ubili pri izlasku sunca, ali su bili savladani u bitki koja je trajala celi dan. Jednom drugom zgodom Ra je uzeo oblik mačke ili lava da bi Apepi odrubio glavu.
No kako je Ra stario, njegova je snaga popuštala: postao je starac, ne​čist, a slinio je iz drhtavih usta. Prigodice je poneko božanstvo nastojalo iskoristiti njegovu staračku duševnu malaksalost. Kako ćemo kasnije izvestiti, Izida je gotovo sasvim uspela, a i Oziris je katkada bio s njime u sukobu. U legendi o velikoj svađi između Horusa i Seta (koja se može dobro povezati s predistorijskim su​parništvima koja su završila ujedi​njenjem pod faraonima koji su poštovali Horusa) videćemo da su svi drugi bogovi bili neskloni Rau kao sucu.
Konačno su i ljudi postali svesni Raove slabosti te su kovali zaveru protiv njega govoreći: „Njegovo je veličanstvo ostarelo. Njegove su kosti srebro, njegovo meso je zlato, a njego​va je kosa pravi lapis lazuli”. Ali je Ra znao što se zbiva te je potajno sazvao bogove, svoje državne pomoćnike, da mu savetuju kako da  uguši  bunu. Bogovi jedan za drugim iznosili su svoje mišljenje, a Nun je govorio za sve njih rekavši da je njegov sin Ra još uvek moćan, moćniji od svoga oca i da još uvek uliva strah. On bi morao ostati na svojemu prestolu i svratiti svoje oko na buntovnike. Na to su se ljudi sklonili u gore, no Ra je izaslao svoje oko u obliku svoje kćeri Hator ili Sekmet, lavice. Hator je ubrzo savladala ljude te je htela da ih sve uništi. No Ra je bio pravedan, pa je želeći da u svojoj tvorevini sadrži božanski poredak obuzdao Hator.
Međutim je Ra nakon svih tih nevo​lja osećao bol i umor te je želeo da se povuče iz sveta. Stoga se u obliku krave popeo na Nut, a ona ga je digla u nebo. Drugi su se bogovi prilepili uz njegov trbuh i postali su zvezde. Tako su se razdvojili nebo i zemlja, bogovi i ljudi te je stvoren sadašnji svet. Bog sunca Ra odrekao se svoga položaja vladara sveta u korist boga meseca Tota koji je ljudima natrag doneo svetlo. Tako su Egipćani tumačili zašto sunce svakog dana uveče zalazi te ga zamenjuje mesec. Ra je zbog svoje dobrote pomoću Tota opskrbio ljude zaštitnim čarolijama da bi ih očuvao od zla na zemlji, a njegovo nebesko kraljevstvo postalo je zagrobni svet u kome su se mogli nadati večnom blaženstvu. Drugi su mitovi govorili da je Tot samo pisar i da je presto na zemlji prešao na Geba ili na Šua i Geba, a na nebu na Nut. Ti novi vladari vladali su pomoću eneade.
Od onog vremena kad se Ra vratio na nebo, bio je za njega uspostavljen nepromenljiv red. Svet su ograniča​vale gore koje su podupirale nebo na čijem je podnožju bila Naunet, po hermopoliskoj doktrini Nunova žena. S tih gora pojavio se Ra. Sunce se stoga dnevno ponovo javljalo ili iz vodenog bezdana ili pak kao sin boginje neba. Ono se na istoku pomaljalo iza Manu, gore sunčanog izlaska, i prolazeći između dveju sikomora za​počinjalo je svoj put nebom u čamcu koji se zvao Manjet ili „Čamac milio​na godina”. Raa je pratio niz bogova koji su bili posada čamca. U njoj su bili Geb i Tot i personifikacije razli​čitih vidova sunčeve snage, naročito Hu - službeni izraz tj. vlast i tvorevi​na božanskom (ili kraljevskom) odlu​kom, Sia - um te Hike - čarolija. Ponekad je i Horus bio član posade i stajao uz kormilo čamca, dok je Tot stajao na pramcu i uništavao sve Raove neprijatelje. Kad je Ra plovio ne​bom, nosio je dvostruku krunu Egipta u kojoj su bile spojene crvena kruna Donjeg Egipta i bela kruna Gornjeg Egipta. Kao i na kruni faraona, na čelu se videla zmija ureus koja je rigala vatru na sve neprijatelje.
Glavni Raov neprijatelj bila je Apep ili Apofis, velika zmija koja je živela u Nunovim vodama ili u dubinama božanstvenog Nila i koja je svakoga dana nastojala da nebeskom čamcu zakrči put. To je bio ozbiljan izazov za Raa, a mislilo se da u toj legendi Apep predstavlja prvobitni, odbačeni oblik samoga boga sunca dok je ležao u Nunovim vodama pre no što je počeo stvarati svet. To bi tumačilo Apepinu moć i njenu neobičnu srdžbu zbog dnevnog putovanja sunca nebom; to bi takođe tumačilo zašto je u tim svakodnevnim borbama Ra na kraju uvek pobeđivao. U mitu o velikoj svađi Set je tvrdio da on stoji na pramcu sunčeva čamca i da pobeđuje sve Raove neprijatelje te ih baca u bezdan. Egipćani su tumačili da je nevreme časovita pobeda zmije Apep. Isto tako kad je bila potpuna pomrčina, Egipćani su zamišljali da je Apep progutala sunčev čamac.
Katkada se mislilo da se Ra ujutro rađa kao dete, da do podneva sazre​va i da uveče postaje drhtav starac koji će noćas umreti. Ta se legenda podudara s mitom o njegovoj vladavi​ni na zemlji. Prema tome je Ra, ukrcan za svoje noćno putovanje, dobio ime Auf-Ra ili Auf što znači „meso” ili „truplo”. Za svoga putovanja kroz dvanaestsatni mrak Ra je plovio u drugom čamcu, Mesektetu ili noćnom čamcu. Taj se čamac ponekad prikazi​vao kao zmija s glavom na obema krajevima. Danju je Raa pratila posa​da bogova u kojoj su opet bili Hu, Sia i Hike. Noću je na pramcu čamca stajao bog Upuaut, otvarač putova.

Prema drugom verovanju, duše preminulih faraona (a kasnije i drugih ljudi) služile su u obliku zvezda kao posada sunčevih čamaca. „One koje nikad ne mogu zaći” bile su zvezde koje danju ne zalaze, ali su nevidljive zbog sunčeve svetlosti; one su činile danju posadu. „One koje se nikada ne mogu umoriti” bile su zvezde koje se vide samo kratko vreme noću; te su bile noćna posada, a zamišljalo se da jedna za drugom izmiču prema Zapa​du (što je za Egipćane podzemni svet) gde dostižu noćni čamac na njegovu putu kroz nevidljivi deo sveta koji se zvao Duat.
Za vreme dvanaest noćnih sati opasnosti s kojima se suočavao Ra bile su čak veće od onih s kojima se susretao danju. Opet se suočavao sa zmijom Apep, svojim večnim neprija​teljem. No u podzemnom svetu sva​ka od dvanaest pokrajina, što ih je Ra morao posetiti za vreme mrklih sati, bila je puna čudovišnih zmija i demona koji su pretili postojanju mrtvih personifikovanih u preminulom bogu suncu Aufu. Kao za duše umrlih ljudi, govorilo se da su pređašnji oblici boga sunca, Atum, Ra i Khepri, bili pokopani u podzemnom svetu. Kad je Auf plovio duž reke podzemnog sveta, pred njega su izlazili različiti bogovi  koji  su živeli  u  pojedinim pokrajinama podzemnog sveta da bi teglili njegov čamac, jer nijedan vetar nije mogao prodreti u Duat. Oni su bili pod upravom boginje sati koja je pomoću lozinke koju je samo ona znala, otvarala vrata koja vode u sledeći sat. No to nisu bili ljubazni duhovi. Bila su to nakazna stvorenja u obliku zmija s dve glave na svakom kraju, kao ona iz četvrte pokrajine, ili u obliku goleme zmije koja je na leđima nosila glave četiri bradonja. Ta se poslednja zmija, koja je boravila u šestoj pokrajini, zvala „žderač duho​va”, a govorilo se da je za Aufa nevidljiva. Četiri čoveka na njenim leđima bili su Horusovi sinovi - Imset, Hapy, Duamutef i Kebehsenuf - a ta su božanstva nadzirala Kanopske posude u kojima su se nakon balzamovanja čuvala pluća, jetra, želu​dac i creva preminulog čoveka. Go​vorilo se da ta zmija proždire Raove i Ozirisove neprijatelje. U kasnijem ve​rovanju o Ozirisu taj stvor uzeo je drugi oblik, Ammita, i proždirao je duše onih koji nisu „na čestitu glasu”. Taj kratki opis nekih stanovnika dvanaest pokrajina daće pojam o tajanstvenom užasu i nevidljivim opa​snostima što ih u sunčevim mitovima predstavlja carstvo podzemnog sveta; kako ćemo videti kad budemo razmatrali Ozirisov mit, podzemni će svet kasnije postati carstvo u kome se čovek može nadati večnom životu. No čak i kad su ta verovanja prevla​davala, živi su morali vršiti čarolije i čarobnjačka bajanja da bi branili mrt​ve duše od demona koji prete i koji ih napadaju na njihovu putu. Aufova uloga u podzemnom svetu bila je delom ta da kratko osvetli duše preminulih kad prolazi kroz njihovo carstvo. On bi išao od jedne do druge pećine i slušao burno odobravanje stanovnika podzemnog sveta koji su nestrpljivo čekali svetlost koju je nosio, a  pošto je otišao, ponovo bi upadali u duševnu patnju mraka.
Pošto bog sunca savlada sve opa​snosti podzemnog sveta, pa i zmi​ju Apep, koju probode noževima i sapne u lance, stigne do dvanaeste provincije. Ponekad se mislilo da ta ima oblik zmije kroz koju je prolazilo telo Auf-Raa da bi se rodio iz njenih usta kao što se dnevno rađao iz Nuta. Tako se on ponovo dizao da sjaji na zemlji. Bogovi iz pratnje vuk​li su njegov čamac (lađu Manjet),a bog sunce, ujedinjen s Kheprijem, ponovo se dizao na nebo. Oblik Aufa bio je odbačen, a videlo se kako leži postrance. Videlo se kako je Šu, bog vazduha, spreman da preuzme sun​čani kolut u svoje ispružene ruke baš kao što je uveče boginja istoka preda​vala iz jednoga čamca u drugi sunčani kolut boginji zapada.
Takva su bila najuopštenija prihva​ćena shvatanja o dnevnom sunčevom ciklusu, ali je i dalje bilo drugih mišlje​nja, možda uglavnom u prostom narodu. Jedno je bilo da je Ra sin boginje neba Nut  koju  su  prikazivali   kao kravu. Zamišljalo se da je Ra tele koje njegova majka svakoga jutra ponovo rađa i guta. To bi objašnjavalo zašto je Ra-Atuma ponela na nebo boginja krava Nut kad je odlučio da se povuče iz sveta pošto je gotovo zatro ljudski rod. Katkada se takođe zamišljalo da je sunce Nunov sin; hermopoliska doktrina govorila je da se svakog jutra diže iz otvorenih latica lotosova cveta koji pluta na Nunovim vodama, a kad bi se lotosove latice uveče po​novno sklopile, obuhvatile bi i Raa. Raa su katkada prikazivali kao jed​nostavan kolut koji se vozi u čamcu, ali se najčešće slikovito prikazivao kao čovek sa sokolovom glavom zbog toga što su ga poistovetili s Horusom, pređašnjim velikim bogom Egipta koji je bio ili sunce ili čije je desno oko bilo sunce. Glavu je krunio sunčani kolut koji opasuje zmija ureus koja na Raove neprijatelje riga vatru, a bog, u toj pojavi poznat kao Ra-Harakhte, no​sio je ankh i žezla uas. Slično su slikovito prikazivali i Aufa osim što je sunčani kolut bio smešten između ovnovih rogova - što je možda preu​zeto od Knuma ili od svetoga Mendesova ovna koga su smatrali za Ozirisovu dušu. Raa su prikazivali i kao božansko dete u lotosovu cvetu, kao pticu Bennu koja u zoru sleće s kamena Benben i svojim glasom nagovešta poruku stvaranja, kao sokola, kao lava ili mačku u kojem je obliku raskomadao Apep, kao bika Kamefisa ili bika Mnevisa, ili jednostavno kao starca koji sedi ili hoda, čiju glavu kruni sunčani kolut oko kojega je omotana zmija ureus. U tom posle​dnjem obliku obično su ga smatrali za Atuma, sunce koje zalazi.
Raa su gotovo sasvim poistovetili s faraonom kome je bio zaštitno božan​stvo. Mislilo se da je faraon Horus, Raov sin, a da nakon smrti postaje Ra. Isprva je samo faraonu bilo dopušteno da poštuje Raa, no bog je postao manje grozan kad je i drugima bilo dopušte​no da o njemu razmišljaju. Istovremeno je postao državni bog a ne samo faraonov bog. Faraon je sada postao Horus, Ozirisov sin, a ne Horus sunce. Neki mitovi prikazuju Raa slabim pa čak i smešnim - bogom bogova pa ipak žrtvom okolnosti koji je posre​dovao samo kad je bilo bezuslovno potrebno. Ipak je sačuvao svoju moć kao glavni bog u jednom ili drugom od svojih mnogih prikaza ili poveziva​nja s drugim bogovima, čak i kad je Ozirisov kult bio na vrhuncu, zbog izrazitog poistovećivanja s kraljev​skim domom kao branitelj moralnog i političkog poretka u ovom ži​votu. Raa su poštovali u hramovima svih drugih bogova jer je vrhovni sveštenik svih tih svetilišta bio božanski faraon, a kultovi su i tu bili po uzoru na Raov kult u Heliopolisu. Glavni oblik kulta bio je ritualno čišćenje simbolično za Raovu čistoću kao stvoritelja, kao uzdržavatelja istinitosti na zemlji i kao suca umrlih.
Prema heliopoliskim teolozima, Ra je za svoju ženu izabrao ženu jednoga Raova sveštenika preuzevši njegov ob​lik. Opšteći s njime rodila je tri sina koji su postali prva tri faraona Pete dina​stije. Nakon toga su sve faraone sma​trali za prave Raove sinove. Stoga su faraoni mogli zahtevati ne samo da im je vlast kao izravnu baštinu predao Horus (tj. Horus sunce, a ne Horus Ozirisov sin) nego da su tako tesno povezani sa suncem da njihov redosled sudeluje u neminovnom ponovnom rađanju sunca nakon smrti. Kraljev​ske naredbe imale su prema tome božanski autoritet. Kakoje faraon bio jedini posrednik između Raa i egipat​skog naroda, faraon je mogao očeki​vati da će narod vrlo savesno vršiti svoju dužnost da molitvama osigura da njegova duša srećno izbegne opa​snosti podzemnog sveta. Jer upra​vo kao što je bilo bitno za plodnost i blagostanje egipatske zemlje i njenih stanovnika da sunce mora izlaziti sva​koga jutra, tako je bilo bitno da duša preminulog faraona mora biti zaštiće​na i da njegov sin, novo Raovo otelotvorenje, mora biti isto tako poštovan. Kad su preminulog faraona kasnije poistovetili s Ozirisom, govorilo se da je Ra na zemlju poslao Anubisa da sastavi raskomadanog Ozirisa da bi se tako omogućilo njegovo uskrsnuće. Zatim su Oziris i Ra zajedno vladali na nebu i u podzemnom svetu.
Khepri
Khepri ili Kepera bio jejedan Raov lik koji personifikuje mlado sunce u zoru koje srdačno dočekuje Aufa na kraju noćnog putovanja. On je bio sunce koje se rađa, a čije ime znači i „onaj koji stupa u život” i „skarabej”. Često se moglo videti kako insekt skarabej pred sobom gura grudvu hrane koju zakopava da bi je mogao nesmetano jesti. Egipćani su mislili da je u toj grudvi jaje koje skarabejeva ženka leže u grudu svoga vlastitog izmeta. Oni su stoga smatrali skarabeja simbolom boga sunca koji se sam obnavlja jer su mislili da se skarabej rađa iz svoje vlastite tvari. Zbog njegove moći samoobnavljanja Kheprija su ponekad poistovećivali sa stvoriteljem, Neb-er-djerom ili Atumom, te su ga povezi​vali s Ozirisovim zagrobnim životom. Prikazivali su ga kao čoveka sa skarabejevom glavom ili kao skarabeja koji pred novim suncem gura njegov kolut. Katkada je iza njega bilo naslikano jučerašnje sunce.
Šu
Šu i njegova sestra blizanka Tefnut činili su prvi božanski par heliopoliske eneade, a stvorio ih je Ra. Šu je bio oličenje vazduha, a njegovo ime, koje znači „dizati”, potiče od njegova naj​važnijeg čina u mitologiji, odvajanja svoje dece Geba, zemlje, i Nut, neba, što je imalo za posledicu stvaranje sveta kako ga ljudi znaju. Po drugi​ma, Šu je po Raovoj naredbi, po​taknut rodoskrvnom ljubomorom, sam sebe ugurao između Geba i Nut te ih tako rastavio jer su bili čvrsto zagrljeni. Ili se pak govorilo da je Ra naredio Šuu da podrži Nut jer joj se zavrtilo u glavi kad je u liku krave po​dizala Raa u nebeske visine.

Šua su obično prikazivali kao bra​data čoveka koji stoji ili kleči na Gebu uzdignutih ruku da bi poduprio Nut. Na glavi je imao nojevo pero, hijeroglif svoga imena, ili četiri velika ptičja pera koja simbolizuju četiri potpor​na stuba neba koja su podupirala Nut. Katkad su ga prikazivali kao lava ili vazdušni stub.
Takođe se govorilo da Šuovo ime znači „biti prazan”, a u nekim teksto​vima smatrali su ga za prazninu pro​glašenu bogom. U drugim su mu tek​stovima pridavali veću važnost kao bogu vazduha. U kasnijim tekstovima Šu je oličenje božanskog uma. On je pre​ma tome postao neposredni izvršitelj Atumova stvaranja i stoga otelotvore​nje Atumove najveće moći. Tako je Šu bio bog koji je pokrenuo stvaranje oblikujući svet razdvojivši zemlju i ne bo. Ta  je legenda dala povoda stanovi​tom sporu o tome tko je najstariji bog, Nun, Atum ili Šu, a čini se da su neki egipatski teolozi mislili da su sva troji​ca rođena istovremeno. Katkad se misli​lo da je Šu bog svetla te su ga prikazivali kako on, a ne Nut, visoko drži sunčani kolut. Neki tekstovi Nove države izjednačavali su ga s Ra-Harakhteom.
Iako se ponekad govorilo da je Tot nasledio Raa kao kralja na zemlji, uopšteno se mislilo daje Šu naslednik svojega oca. On je širom zemlje bogo​vima sagradio mnogo hramova od kojih je svaki pročeljem bio okrenut prema četiri nebeska stuba, njegovoj palati na istočnom obzorju. Ta pala​ta, nazvana Het Nebes, bila je moćno i nedokučivo svetilište, ali su Apepini sinovi, koji su boravili u pustinji, na​pali Egipat i prouzrokovali velika razara​nja, iako nisu mogli osvojiti svetilišta, te su ih bogovi pobedili i odagnali.
Međutim je nakon toga Šu oboleo i izgubio vid. U njegovoj palati buknuo je razdor, a njegovo kraljevstvo zade​sile su nevolje. U isto se vreme Šuov sin Geb zaljubio u svoju majku Tefnut i žalostan naokolo lutao. Napokon se vratio u palatu za dana dok mu je otac bio u nebu, silovao je Tefnut i prigrabio presto. Šu se nije usu​dio sići na zemlju koju su ispunili mrak i oluja.
Tefnut
Tefnut, Šuova sestra i žena, za koju se govorilo da s njime ima jednu dušu, bila je oličenje životvorne rose i vlage. Njene suze su padale na zemlju kad je svome suprugu pomagala da po​dupire nebo, pretvorile su se u biljke koje daju tamjan. U memfiskoj kozmogoniji Tefnut su poistovećivali s Ptahovim jezikom ili sa simbolom sredstava za stvaranje; u toj funkciji ona se združila sa svojim bratom Šuom kao otelotvorenje vrhovne bo​žanske sile. Inače su je katkada poistovećivali s boginjom Ma’at, duhom svetskog poretka, čime je dobivala čak pozitivnije duhovno značenje.
Tefnut je imala i sunčani značaj te je sa Šuom svakoga jutra dočekivala novorođeno sunce kad je ono izbijalo iz istočnih gora. Katkad su smatrali da je Horusovo levo oko i da je kao Raovo oko nekoć pobegla u nubijsku pustinju u obliku lavice ili risa. Ra je poslao Šua, u obliku lava, i Tota da je dovedu natrag. Prerušivši se u babune dovukli su je do Planina izlaska sunca, Ozirisova rodnog mesta, te ju je Tot čarolijama savladao. Govorilo se da je njeno venčanje sa Šuom bilo nakon toga, ali se ponekad mislilo da se udala za Tota kad se vratila iz Nubije i kad je Ra stavio Tefnut na svoje čelo kao groznu zmiju ureus.
Tefnut su zbog toga slikali kao lavicu, ili s lavljom glavom, koja nosi sunčani kolut i zmiju ureus. Kad su je pak smatrali zaštitnicom Raa i farao​na, pokatkad su je prikazivali kao ureus. Ona je bila i zaštitnica Ozirisa, a kad je taj preminuo, s njime su je poistovetili.

Anhur

Anhur (ili Onuris) bio je poistovećen sa Šuom pošto je ovaj iz Nubije natrag doveo Tefnut, a njegovo je ime značilo „onaj koji je natrag doveo daleku” ili „nebeski potporanj”. Jedna verzija mita govorila je da je Horusovo oko u obliku boginje lavice Sekmet ukrala gazela te ga odvela u nubijsku pusti​nju. Anhur, bog Tinisa i Sebenitosa, blizu Abida, ponovo je natrag do​veo oko. Na povratku oženio se lavicom koja se zatim zvala Mehit ili Mai-hesa.
Anhura su prema tome gotovo poistovetili s Horusom ratnikom, a sli​kovito su ga prikazivali kao princa odevenog u dugu tuniku koji uvis diže jednu ruku ili obe ruke ili iz bojnih kola ubija svoje neprijatelje. On je po​put Šua na glavi nosio četiri velika pti​čja pera, a smatralo se da štiti od nepri​jatelja, zlih duhova i štetnih životinja. Njegov se kult proširio i postao je popularan od Nove države sve do ptolemejskog doba, za razliku od Šuova kulta, pa su ga i obični ljudi zazivali kao osloboditelja koji će ih braniti i nositi njihov ljudski teret te se tako vid njegovih povezivanja sa sun​cem i s verovanjem u Ozirisu udo​maćio do čega je došlo zbog susedstva sa Abidom.

Geb
Geb (ili Keb, Seb), zemlja, bio je po opštem mišljenju sin Šua i Tefnut, a sa svojom sestrom bliznakinjom Nut tvorio je dru​gi božanski par. No katkada se govo​rilo da je otac Raa, sunca, i Tota, meseca, te su ga zvali „otac bogova”. Pre stvaranja sadašnjeg sveta Geb je bio čvrsto zagrljen s Nut. No to se Rau nije sviđalo pa je naložio Šuu da ih razdvoji. Kad su se odvojili, stvoreni su prostor i svetlo.
Geb je bio zemlja, a njegovo telo, koje su prikazivali kako leži ispod Nut, poduprlo se na laktove savivši kolena pa je na površini zemlje stvorilo gore i doline. Zelene mrlje ili biljke što se u papirusima vide na njegovu telu simbolički su prikazivale njegov vid boga raslinja. Geba su katkada prika​zivali kao gusku, „Veliku gakušu”, ili s guskom na glavi jer se govorilo da u tom obliku nosi jaja iz kojih se izleže sunce kao ptica Bennu. U drugo doba prikazivali su ga kao „Nutina bika”. Geb i Nut bili su roditelji Ozirisa i Iziđe, Seta i Neftis.
Ponekad se govorilo da Ra ili Atum izravno uručuju Gebu presto zem​lje imenujući Nut za kraljicu neba. No uopšteno se mislilo da je Geb bio treći božanski kralj pošto je istisnuo svoje​ga oca Šua.
Oluje i tama, koje su došle nakon toga kako je Geb preoteo presto i silovao svoju majku, trajale su devet dana, ali se tada razvedrilo, a Geb je bio priznat za kralja. Ipak je trpio zbog nezakonitog prisvajanja. Nakon sedamdeset i pet dana krenuo je na put da poseti različite delove svoga kra​ljevstva, a na istoku je čuo za veliku hrabrost svojega oca i kako je Šu ojačao stavivši na glavu zmiju ureus. Geb je odlučio da i na svoju glavu stavi zmiju te je posegnuo da otvori škrinju u kojoj je bila zmija, ali je zmija odmah izdahnula smrtonosan otrov; to je ubilo sve Gebove pratioce, a Geb je bio opečen te ga je mučila vrućica. Nikakav lek nije ga mogao izlečiti, pa su mu bogovi savetovali da se obrati na Raov aart. Aart u kamenom kovčegu stavljen je na Gebovu glavu, a vrućica je popustila. Nekoliko godi​na kasnije, kad su aart oprali u svetom jezeru blizu Het Nebesa, pretvorio se u krokodila Sebeka i hitro skliznuo u vodu.
Geb  je sada želeo da vlada po božan​skom poretku koji su uspostavili nje​govi prethodnici te je ispitivao svoje savetnike o gradnji hramova, o usta​novljivanju noma i naselja, o izgradnji gradova i zidova i o radovima navo​dnjavanja što ih je izvršio njegov otac. Kad je naučio sve pojedinosti, Geb je izjavio da će ispraviti pustošenja do kojih je došlo za prošlih godina vlada​nja njegova oca baš kao što je Šu to nastojao u korist svoga oca Atuma. To je i učinio izgradivši još više gra​dova i uspostavljajući red i blago​stanje.
Kad je živio 1773 godine, Geb je odlučio da se povuče s položaja u korist Horusa i Seta. Kako ćemo videti, zbog Setova negodovanja - jer je želeo da baštini celu kraljevinu - došlo je do dugotrajne svađe.
Geb je preuzeo Totovo mesto kao glasnik i sudac u Raovu kraljevstvu. Katkad se govorilo da je Geb, a ne Ra,  kao  sudac  koji je predsedao raspravi o rešenju spora između Ho​rusa i Seta dodelio presto Horusu. To je bila prva rasprava nakon što je Geb uzašao na nebo. Geb je bio i član Raove posade u sunčevom čamcu. Na uspomenu Gebova veštog vladanja na zemlji kraljevski presto bilo je poznato kao „Gebov presto”.
Nut
Nut, boginju neba, često su prikazivali kao ženu produžena tela savijenog u luku nad zemljom. Podupirao ju je Šu te je samo vršcima prstiju ruku i nogu dodirivala zemlju. Iako je danju bila odvojena od Geba, svake je noći k njemu silazila stvarajući tako mrak. Ako bi danju nastala oluja, mislilo se da je Nut iskliznula s puta niz četiri stuba i niz gore koje je okružuje i podupire.
Kako smo napomenuli, ponekad se govorilo da je Geb otac sunca i mese​ca; i Nut je bila s njima u vezi - ili kao njihova majka ili kao velika krava čije su oči oni bili. Čini se da je Ra bio ljubomoran bilo kao deda bilo kao sin te je zabranio Nut da se uda za Geba. Kad je ona to ipak učinila, odredio je da neće smeti nijednog meseca roditi decu. No Tot ju je vrlo žalio te je skovavši plan s mesecom od njega dobio sedamdeset i drugi deo njegove svetlosti. To je iznosilo pet dana, pet umetnutih dana pre Nove godine u egipatskom kalendaru. Svakoga od tih dana uzastopce Nut je mogla roditi po jedno dete: Ozirisa, Horusa, Seta, Izidu i Neftis.
Zapravo se govorilo da Nut ima mnogo dece jer je prvotno bila boginja majka. Mislilo se da je hijeroglif za njeno ime, koji je nosila na glavi, kad su je prikazivali kao ženu, materica ili pak vrč za vodu. Katkad su je slikali kao krmaču na čijem je trbuhu bilo mnoštvo praščića koji su sisali, a to su bile zvezde što ih je svakog jutra proždirala. Drugde bi  je obično prika​zivali kao lepu kravu, a taj oblik uzela je kad se Ra-Atum umorio od vladanja buntovnim kraljevstvom na zemlji te ju je Nun zamolio da ga odnese u nebo. Kad se sve više dizala, Nut je počela drhtati te je bio određen po jedan bog da joj podupire svaki po jednu od njenih četiri nogu; bili su izabrani Horus, Set i Sopdu koji su predstavljali četiri četvrti zemlje. Šu je podupirao Nutin trbuh koji je postao nebeski okean ili reka duž koje je plovio sunčev čamac.
Ona je zapravo bila Raova majka ali i njegova kći, jer se govorilo da se sunce svakog jutra u različitim oblici​ma ponovo rađa iz njene utrobe. To je simbolički izražavala njena prisut​nost kad se Khepri pomaljao iz pod​zemnog sveta i kad se ona protegla da iz sunčeva čamca, što ga je iz bezdanih voda dizao Nun, uzme skarabeja. Govorilo se da krv, koju je prolila rađajući sunce, u zoru ružiča​sto boji nebo.
Povezana s Kheprijem, ponovo ro​đenim, uskrsnulim suncem, Nut je postala i zaštitnica mrtvih, koje su prikazivali kako leži u njenu zvez​danom krilu. U toj ulozi imala je krila koja je nad njima širila. Nebeski svod njena tela slikali su na unutarnjoj strani pokrova sarkofaga tako da bi se duša preminulog mogla spojiti s blagoslo​vlenim mrtvacem.
Oziris
Oziris je bio drevno božanstvo žita čiji su sledbenici, koji su verovatno došli iz Sirije, poistovetili svoga boga s božanstvom pastira zvanim Andjeti i nastanili se u preddinastičko doba u njegovu gradu u Delti. Sa sobom su iz Sirije doneli svoj kultni objekt ili fetiš, poznat kao stub djed, za koji se mislilo da predstavlja četiri potporna stuba koji se vide jedan iza drugoga, ili čovečju kičmu ili najverovatnije sirijski kedar s potkresanim granama; nakon toga nazvali su svoj grad Djedu. Grad je kasnije bio nazvan Per-Usire ili Busiris po Usireu, egipatskom obli​ku Ozirisova imena. Značenje toga imena je neizvesno, ali se tumačilo da ono znači „stvarati presto” i sedi​šte ili snaga oka.
Ozirisov kult plodnosti ubrzo se proširio, očigledno mirnim putem, i na mnoga druga egipatska područja. Ra​no je došlo i do bogovih veza s pogreb​nim obredima jer je za vreme Pete dinastije apsorbovao pogrebne bogove Abida, a preminuli faraoni s njime su bili poistovećeni. Uskoro je po​grebni vid postao najvažniji, a smatra​lo se da je Oziris vrhovni bog Egipta. No u verovanjima „Prvoga doba” mitologija je uvrstila Ozirisa u heliopolisku eneadu, pa se lako moglo zamisliti da je taj bog rastinja sin boga zemlje Geba.
U Plutarhovoj raspravi imamo pot​pun prikaz Ozirisova kulta, a nje​govu ispravnost potvrđuju stanovi​te pojedinosti u Tekstovima piramida i drugi dokumenti iz ranoga doba. Pre​ma njima Nut je rodila Ozirisa u Tebi prvoga od pet umetnutih dana što ih je stvorio Tot za Nut jer ju je voleo. Pri Ozirisovu porodu čuo se glas u hramu koji je izvikivao da se rodio veliki i dobri bog ili da je vladar svega ušao u svetlo. Ra  je priznao Ozirisa za svoga naslednika, a zapravo se katkada go​vorilo da je rodio i Ozirisa i Horusa, dok je Tot rodio Izidu, a Geb samo Seta i Neftis. Takođe se govorilo da su se Oziris i Izida zaljubili dok su još bili u majčinoj utrobi i tamo stvorili Horusa starijeg. Oni su u svakom slučaju bili oženjeni, a Oziris je nasledio presto svoga oca Geba.
Prema legendama o Ozirisu ljudi Prvoga doba bili su još divlji ljudožde​ri, ali ih je Oziris poučio mogućnosti​ma civilizacije učeći ih što će jesti i kako će uzgajati letinu, uključivši žito i vinovu lozu. On ih je učio kako će poštovati bogove, a za njih je sastavio i zakone. Pri njegovu radu pomagao mu je njegov pisar Tot koji je pronašao umetnosti i nauke te stvarima dao imena. Oziris je vladao snagom uve​ravanja, a ne silom, a upotrebio je iste metode i kad je odlučio da pouča​va i ostali svet pošto je civilizovao Egipat. Ostavivši Izidu kao namesni​ka dok je bio odsutan, Oziris je krenuo na taj zadatak u pratnji mnogih muzičara i manjih bogova. Dokaziva​njem i pevajući himne nagovorio je narode koje je posetio da slede primer njegovih podanika, pa ih je učio kako će uzgajati pšenicu, ječam i vino​vu lozu, kako će graditi gradove i, u Etiopiji, kako će regulisati priticanje Nila pomoću kanala za natapanje i brana. Za njegove odsutnosti kraljev​stvom je upravljala Izida, kojoj je pomagao Tot, ali su je kruto mučile spletke Seta koji je ne samo žudeo za prestolom nego je bio i zalju​bljen u nju te je nastojao izmeniti postojeći poredak.
Ubrzo nakon Ozirisova povratka, Set kome su pomogli etiopska kraljica Aso i sedamdeset i dva zaverenika, odlučio je da ukloni Ozirisa. O pojedi​nostima te urote i njenim posledica​ma izvestićeemo kasnije; no ukratko, dvadeset i osme godine vladanja, se​damnaestog dana Hatorina meseca (kasnije april ili februar) Oziris je pao u ruke zaverenika, a Set je njegovo telo bacio u nabujale vode Nila. Izida je tražila i našla njegovo telo i svojim vlastitim čarobnjačkim moćima te uz pomoć Tota, Neftis, Anubisa i Horusa vratila je Ozirisa u život. No Oziris je već pripadao svetu mrtvih pa iako je nakon uskrsnuća mogao zahtevati da mu se vrati presto, radije je zadržao svoje kraljevstvo u zemlji mrt​vih prepuštajući svomu posmrtnom sinu Horusu da na zemlji traži svoja prava.
To je bila jedna verzija Ozirisova mita. No čini se da je bilo više verzija te priče o Ozirisu. Možda je više nego u slučaju bilo kojeg boga legenda o Ozirisu u toku istorije pretrpela mnoge izmene. U rano doba on je u nacionalnoj religiji zacelo bio spore​dan bog; njegov mit nije isprva pripa​dao nijednom velikom kozmogonijskom sustavu nego je bio podređen porodici bogova poštovanih u Heliopolisu, Hermopolisu, Memfisu i Tebi. Sveštenici tih središta, bojeći se da ne bi popularni Ozirisov kult posvuda preplavio njihove vlastite kultove, pri​hvatili su kao gotovu činjenicu bogove što ih je narodna mašta povezala u ljud​sku porodicu. Upravo to što  je Ozirisov mit ustanovio porodicu objašnjava što se nadaleko proširio. Oziris koji pati, glava uzorne porodice i uzorni kralj, ko​načno je postao najvažniji član božan​ske porodice. Budući da Oziris u tome moćnom i uopštenom obliku zapravo nije pripadao ranim egipatskim reli​gijskim sastavima, opsežnije razma​tranje njegova kulta ostavićemo za jedan kasniji odeljak.
Čini se da se oblik Ozirisova kulta, o čemu smo upravo izvestili, može osnivati na postojanju stvarnoga kra​lja, a da rasprostiranje mirnim putem blagodeti civilizacije jamačno u mitu odgovara uvrštenju bogova Delte u Ozirisovu obitelj i mirnom širenju nje​gova poštovanja sve do Abida, te da tako ujedinjuje Donji i Srednji Egi​pat. Uobičajeni oblik nešto je drugačiji; o njemu ćemo govoriti kad budemo raspravljali o Izidi i Setu. To je mnogo složeniji mit i objašnjava zašto je Oziris uopšteno prihvaćen kao bog mrtvih i kako se mogao naročito povezati s dobrobiti kraljevskog doma.
Kao bog mrtvih Oziris je bio vrlo popularan; iako se čini da je svoju mitsku karijeru započeo kao prilično zastrašujući duh podzemnog sveta, na kraju je za svoje poštovatelje pred​stavljao nadu u večni srećni život na drugom svetu kojim vlada pravedan i dobar kralj. Pretpostavljalo se da je to kraljevstvo ili ispod Nuna ili na severnom nebu ili na zapadu, a bila je to bogata, plodna zemlja.
Oziris je zadržao svoju najraniju povezanost s plodnošću zemlje i poljoprivredom. Mitovi su ga poistovetili sa cikličnim obrascem rađanja, rasta, smrti i obnavljanja u poljoprivrednim godinama; on je bio izvor i bit žita, vinove loze i drveća. Kao izvor plodnosti njegova se smrt povezala s Nilom koji se smanjuje, a njegovo uskrsnuće s povodnjem Nila; s vreme​nom su i sunce s njegovim dnevnim umiranjem i ponovnim rađanjem poistovetili s Ozirisom. Njegovo supar​ništvo s bratom Setom smatralo se za večitu suprotnost između plodnog Nila i neprijateljske pustinje, između života i smrti.
Poštovali su ga u celom Egiptu, obič​no kao porodičnu trijadu s Izidom i njegovim posmrtnim sinom Horusom. Glavna kultna središta bila su Busiris, njegov prvotni dom u Delti, i Abid, u Srednjem Egiptu, kroz celu zabele​ženu istoriju kultno središte mrtvih, a bilo je blizu Nedita, za koji se govorilo da je onde bio ubijen i da je Izida tu našla njegovo telo. Tu je Oziris bio poznat kao „Prvi od zapadnjaka”; taj naslov preuzet je od prvobitnog boga Abida Khenti-Amentiua, a značio je kralj mrtvih. Počevši od Stare države faraone su pokapali u Abidu, a kasnije su tamo sahranjivali plemiće i druge ili su im podizali pogrebne stele blizu svetilišta. Konačno su svi Egipća​ni nastojali hodočastiti u Abid,osob​no ili po zastupniku, pa već ako ne za vreme svoga života, a ono barem kao lik u svojim pogrebnim obredima.
Ozirisa su prikazivali kao mrtvog kralja, a izvan ovoja mumije videle su se  samo  ruke  da  bi  čvrsto  držale znamenje njegove vrhovne vlasti, pa​stirsku palicu i bič (katkada zvan i mlat za kažnjavanje grešnika). Njego​vo telo bilo je obojeno crveno radi zemlje ili zeleno radi raslinja, imao je bradu, a na glavi je nosio krunu atef koja je bila sastavljena od bele krune Gornjeg Egipta i od dvaju crvenih pera Busirisa, kojima su katkad do​davali sunčani kolut i par rogova. Ozirisa su uopšteno prikazivali kao nepokretan lik koji stoji ili sedi na svom prestolju, ali su ga slikali i pri njegovu uskrsnuću kako se na​pola diže iz svojega odra, a pred​stavljali su ga i kao stub djed i kao kutiju za koju se govorilo da je u njoj njegova glava.
Izida
Izida (ili Eset) takođe je prvobitno bila nezavisno i popularno božanstvo čiji su sledbenici u preddinastičko doba boravili u severnoj Delti, u Sebenitosu. Poput Ozirisa i zbog istih razloga Izida je mitološki bila uvršće​na u heliopoliski sustav. I ona je konačno u sebi ujedinila božanstva heliopoliskog panteona te je na kraju bila poistovećena ili pobrkana sa svim boginjama kao velika boginja majka.
Rano se govorilo da je žena Ozirisa, boga susedne zapadne Delte, a njenim su imenom, koje znači „presto”, hteli označiti da personifikuje Ozirisov presto. Bila je kći Geba i Nut, rođena četvrtoga umetnutog da​na, a za nju se govorilo da je rodila Horusa općeći s Ozirisom ili dok je još sama bila u materici ili nakon Ozirisove smrti.
Izidu su prvenstveno poštovali zbog uloge koju je igrala nakon Ozirisove smrti. Njena je uloga u mitu o Ozirisu, dok je on vladao na zemlji, mala; jedino znamo da se udala za brata i da mu je pomagala u njegovoj prosveti​teljskoj misiji te je ustanovila brak i učila žene kućanskim veštinama i mlevenju žita, predenju lana i tkanju. No prema nekima ona je kao boginja majka poučavala Ozirisa u poljoprivrednim poslovima. Njeno prvobitno značanje Velike čarobnice odražavao se u njenim čarobnjačkim moćima i u poznavanju umeća lečenja čemu je uz Totovu pomoć učila ljude. Za odsutnosti svoga muža za vreme nje​gove prosvetiteljske misije mudro je vladala i budno je pazila na svoga brata spletkara Seta.
Ubrzo nakon Ozirisova povratka, Set je pozvao Ozirisa na gozbu na kojoj je pokazao lepu škrinju tako izrađenu da pristaje kralju. Kao za šalu Set je rekao da će škrinju po​kloniti onome gostu koji bude mogao u nju leći. Više njih je pokušalo, ali bez uspeha, pa su tada nagovorili Ozirisa da i on pokuša. Čim je Oziris u nju ušao. Set i njegovi drugovi zaverenici zatvorili su pokrov i čvrsto su ga pribili. Zatim su škrinju op​teretili olovom i bacili u Nil.
Kad je Izida za to doznala, obukla je udovičke haljine, odrezala je kosu i plačući krenula da pronađe škrinju i mrtvo telo svoga muža. Lutala je zemljom i svakoga koga bi srela upita​la bi je li video škrinju; napokon je na​išla na neku decu koja su joj rekla da su videli kako je nose prema moru duž tanitskog ogranka Nila. Sad je božan​ska objava obavestila Izidu da je škrinju more odnelo u Biblos u Feniciji gde ju je izbacilo na obalu podno jednog tamarisa. To je drvo potpuno obraslo škrinju. Malakander, kralj Biblosa, divio se velikom obujmu drva, posekao ga je i upotrebio kao pot​porni stub u svojoj palati.
Izida je pošla u Biblos. Kraljica Astarta nedavno je rodila sina, a Izida se sprijateljila s njenim sluškinjama. Sluškinje su se vratile u palatu prožete božanskim mirisom Izide, a kad je Astarta to primetila, pozvala ju je k sebi te je Izidu uzela za dadilju svojega novorođenog sina.
Izida je pokušala upotrebiti svoju moć kako bi na dete prenela besmrtnost tako da je dete dojila samo svojim prstom, a noću ga stavljala u  posvećeni plamen koji pročišćava da bi sagorela smrtno svojstvo njegova tela. No jednoga je dana kraljica nenadano zatekla novu dadilju kako u obliku lastavice obleće oko velikog drva. Njeni povici na uzbunu razbili su čaroliju pa je dobra prilika da njen sin bude besmrtan bila nepovratno izgubljena.
Boginja je sada otkrila svoj pravi identitet, a kralj joj je dao stub. Ona je odmah rasekla tamaris i otkrila škri​nju; zatim je pala na nju i tako glasno jadikovala da je novorođenče umrlo usred te buke. Kralj je ipak Izidi pribavio brod da se njime sa škrinjom vrati u Egipat, a poslao je i svoga starijeg sina da je prati. Čim se ukrca​la, otvorila je škrinju te je iskalila svoj teški jad koji ju je ponovo obuzeo. Mladić, začuđen, priđe joj, ali se ona prema njemu okrenula tako besno da je umro od straha - prema drugima pao je nauznak u more.
Jedan od razloga njene velike i duboke žalosti bila je činjenica da Izida nije Ozirisu rodila sina, te nije bilo naslednika prestola koji bi osu​jetio Setove namere. Međutim, Izida je pomoću svojih čarolija bila kadra za​četi po svome mrtvom mužu i to, kako neki kažu, dok je čučala u obliku lunje tugujući nad njegovim telom.
Kad se Izida vratila u Egipat, krila se u močvarnom tlu Delte blizu Buta da bi od Seta sakrila da je našla Ozirisovo telo i činjenicu da očekuje dete. No, Set je slučajno pronašao kovčeg dok je za mesečine lovio po barovitom tlu. Prepoznao je telo mrtvog brata, raskidao ga na četr​naest delova te ih razbacao po kra​ljevstvu.
Izida je strpljivo ponovo počela tražiti telo svojega muža te pronašavši jedan po jedan deo brižljivo ih je čuvala. Na mestu gde je našla pojedi​ni komad održala je pogrebni obred i postavila stelu nadajući se da će Set biti uveren da su delovi zaista poko​pani na zasebnim mestima. Sve ih je našla osim penisa koji je Set bacio u Nil gde ga je pojeo nilski rak koji je zbog toga bio proklet. No Izida je izradila drugi te je rekonstruisala muževo telo i namazala ga skupocenim uljima. Tada je najpre obavila obrede balzamovanja i time je Ozirisa vratila u život večni, jer se u Egiptu uvek smatralo da večni život duše zavisi od potpune očuvanosti fizičkog tela. Pri poslu pomagala joj je njena sestra Neftis, a prema nekim verzijama po​magali su i Anubis, Tot i Horus pa čak i četiri Horusova sina. (Do takvih protivrečja došlo je dakako zbog kasnijih dodataka i povećanja važnosti verovanja u Ozirisa.)
Pošto je Izida ponovo sastavila i balzamovala muževljevo telo, Set ju je uhvatio i bacio u zatvor. Set je bio besan što su Ozirisu iskazane pogrebne počasti, ali nije shvatao da je njegovo telo zaista sastavljeno u celi​nu i da je uskrsnuo. No uz pomoć Ozirisova vezira Tota Izida je uspela pobeći i pred Setom sakriti činjenicu da je začela dete. U pratnji sedam zmija koje su je štitile našla je utočište u baruštinama uz Buto te je onde rodila Horusa. Radovala se što je Ozirisu rodila naslednika i otada je živela u očekivanju dana kad će sin dovoljno odrasti da osveti svoga oca i da traži svoju baštinu jer nikoga nije bilo da osporava što je Set prigrabio presto.
Izida nije imala sredstava za život za sebe i sina te je stoga bila prisiljena da izađe iz skrovišta i da prosjači. Jedno​ga dana, kad je povazdan boravila napolje, ostavivši detešce skriveno u ša​šu, vratila se i našla ga kako se po​lumrtvo grčevito svija. Set, koji nije mogao da u svojem stvarnom liku uđe u baruštinu, uzeo je lik zmije otrovni​ce, dogmizao je do Horusa te ga ujeo. Izida je bila očajna, prividno sama u svetu: njen otac, majka i njen stariji brat (Oziris) bili su mrtvi; njen mlađi brat (Set) bio joj je nepomirljiv neprijatelj, a njena sestra Neftis bila mu je žena. Izida se stoga obratila svim ljudima. Oni koji su boravili u baruštinama i ribari odmah su došli nudeći joj pomoć te su plakali od sućuti, ali nitko nije poznavao čarolije koje bi Horusa izlečile od toga otrova. Izida je na​gađala da je uzrok zla Set: trovanje je poprimalo kosmičke razmere i predstavljalo opasnost da bi načelo zla i opačine moglo zatrti otelotvorenje nevinosti i dobrote.
To je bio prvi znak velike borbe između Horusa i Seta, s kojom ćemo se ponovno susresti u priči o Horusu. Izida je zazvala u pomoć velikog boga. Njenu su molbu čuli u „Čamcu miliona godina”, koji se zaustavio kad se primaknuo do njene blizine; Tot je sišao sa čamca da bi govorio s Izidom te pošto je izrazio čuđenje što nije mogla rešiti stvar svojim moćima, uveravao ju je da joj na raspolaganju stoji Raova moć. Kad se sunčeva lađa zaustavila, s njome se zaustavilo i svetlo, a Tot je rekao Izidi da će mrak trajati sve dok se Horus ne izleči.
Izida gotovo nije mogla verovati da Tot može u Raovo ime rešiti stvar, ali su ona i Tot shvatili značenje toga što se sunce zaustavilo sve dok se Horus ne izleči: to je značilo da će, ako Horus umre, sve što je Ra stvorio, celi svet, biti poništeno te da će Set, počelo zla, biti vrhovni vladar; Izida je želela da sama bude Horus da ne bi morala videti posledice njegove smr​ti. Međutim, Tot ju je utešio rekavši da će magična zaštita, koju će imati Horus, ubuduće imati istu moć kao sunce. Tada je Tot, u ime sunca, bajanjem isterao otrov iz Horusova tela govoreći da će sunce stati, da neće biti hrane, da beda nikad neće napustiti ovaj svet, da će vladati večni mrak, da će izvori presušiti, da neće biti letine ni raslinja sve dok se Horus ne izleči.
Te moćne čari boga sunca Raa nadvladale su otrov, te su se Izida i svi stanovnici baruština veselili. Tot joj je tada predao dete na njegu govoreći da je sada ona za njega odgovorna na zemlji. Ra i Oziris bditi će nad njim, a Izida će proširiti njegov kult te delo​vati da ga ljube i poštuju. Na kraju je Tot obavestio Raa o svom uspehu rekavši da je njegov sin Horus spašen.
Ta priča, koja je duboko dirala Egipćane zbog svoje osećajne uzvišenosti, bila je i simbol odnosa faraona prema Rau i narodu. Horus se sma​trao za praoblik faraona, a poruka priče bila je da se Ra u prvom redu bavi dobrobiti svoga „sina”, faraona, i da ga može zaštiti od svih napada njegovih neprijatelja, ali je i narodu bila dužnost da faraona ljubi i poštuje i da ga štiti koliko može. Ako bi faraon zapao u opasnost, srušio bi se sav svetski poredak, a sam bi narod nu​žno izumro.
Izida je mogla Horusa, dok je ležao skriven u baruštini Delte, zaštititi od svake opasnosti koja bi mu zapretila. Ona je, kako smo videli, bila vešta u lečenju, a raspolagala je i mno​gim čarolijama budući da ju je po​učio Tot. Često je pokazivala kako može obuzdavati Hikea, čarobnja​ka, koji je redovno bio Raov prati​lac i pomagač. Govorili su da se, kad je na zemlji živela kao žena i bila vrlo milovidna i privlačna, umorila od života među ljudima pa je zaželela da bude medu bogovima i zvezdama. Htela je znati ne bi li mogla postati vladaricom zemlje i gospodaricom boginja te se nadala da će od Raa iznuditi taj položaj naučivši njegovo tajno ime. U egipatskom mišljenju bilo je s vero​vanjima u magično čaranje ili čarolije povezano shvatanje da poznavanje imena neke osobe daje moć nad tom osobom - ili zbog toga što to otkriva ključ njena identiteta (osoba je zaista bila neodeljiva od svoga imena) ili zbog toga jer to omogućuje da se protiv te osobe izriču čarolije.
Izida je iskoristila činjenicu da je Ra starac i da slini iz usta. Od pljuvačke koja je pala na tlo i prašine oblikovala je zmiju i smestila ju je na Raovu dnevnom putu kroz Dve zemlje. Idu​ći dan, kad je Ra mimo prolazio, guja ga je ujela. Iz Raa je izbila vatra, a gromko je zaviknuo te su se svi bogovi sjatili oko njega. Moćan bog nije mogao sam sebe lečiti od rane koju mu je zadalo stvorenje koje nije sam stvorio, a nijedno Raovo dete nije moglo pomoći.

Sada mu priđe Izida, naoko bezazle​no, i zabrinuto ga upita što se dogodi​lo. „Zar vas je otrovala zmija? Je li moguće da se neko vaše stvorenje okrenulo protiv vas, te vas napalo? Savladaću ga svojim čarolijama! Prisiliću ga da uzdrhti kad vidi vaše veličanstvo!” Tada je Ra objasnio ka​ko ga je na njegovu dnevnom putu napala zmija i rekao Izidi kakvu stra​šnu bol u sebi oseća. „To nije vatra, a nije ni voda. Jer ja sam hladniji od vode i vrući sam od vatre, a sve se moje telo znoji. Drhtim, a oko mi treperi te ne mogu videti neba”. Izida je uzvrati​la: „Kažite mi svoje ime,,božanski oče, jer čovek živi kad se izgovara njegovo ime.” Na to je Ra odgovorio: „Ja sam stvoritelj zemlje i gora i svega što je na zemlji. Ja sam stvorio vodu i ja sam stvorio nebo i ja sam tamo smestio dušu bogova. Kad otvorim oči, pojavi se danje svetlo, a kad ih zatvorim, pada noć. Na moju zapovest izbijaju tajanstvene vode Nila. Stvorio sam sate i dane. Ja dajem znak za godišnje svečanosti i stvaram reku. Ja sam Khepri ujutro, Ra u podne, a Atum uveče”. No ona nije izlečila Raa jer on još nije odao svoje tajno ime.
Izida je postojano tvrdila da ništa ne može učiniti dok joj ne poveri svoje pravo ime. Čim joj ga poveri, moći će ga izlečiti. Na kraju je Ra shvatio da nema druge nego da ga poveri Izidi. Krijući se od ostalih bogova, udesio je da tajno ime direktno pređe iz njegovih grudi u Izidine grudi, a istovremeno joj je zabranio da ga bilo kome dru​gom otkrije osim svomu sinu Horusu. Tada je Izida pozvala sina i rekla mu da je Ra obećao da će mu prepustiti oba svoja oka, a tek je tada stala bajanjem isterivati otrov.
U tome mitu možemo videti, kao i u mitu o Izidi i Horusu u baruštinama, pokušaj da se slikovito objasni kako je vrhovna vlast prenesena na Ozirisovu trijadu, a posebno kako je vlast sun​ca prešla na Horusa ili na faraona, njegovu zemaljsku sliku i priliku.
Izidin kult zadržao se gotovo u svim razdobljima egipatske istorije - na otoku Fili u Gornjem Egiptu svakako su je poštovali do šestog stoleća n.e. Izmenila je svoje obličje kao što je to učinio i Oziris, te su je poput njega i dalje poštovali i u njenim novim likovi​ma. Tako je važan vid njena poštovanja bio lik boginje plodnosti. Dok je Oziris predstavljao povodanj Nila, Izida je simbolizovala egipatsku zemlju koju je trebalo štititi od Seta, pustinje. Kao neka vrsta boginje majke ona je preuzela sva Hatorina i Nutina obeležja te je postigla da se njena sunčana mitolo​gija i ikonografija uključe u pogrebnu mitologiju.
Izidu su ipak uglavnom poštovali kao vernu ženu i žalobnicu. U toj ulozi često su je prikazivali kao lunju u pratnji Neftis, koju su takođe prikazi​vali kao lunju, a obe kako čuvaju Kanopske posude ili kako čuče na oba kraja sarkofaga. Drugda se videlo kako krilima s dugim perjem štiti preminu​log (Ozirisa ili druge koji su bili s njime poistovećeni). Izidu su najčešće prika​zivali kao ženu s prestolom na glavi - hijeroglifom njena imena. Drug​da pak nosila je na glavi kolut između pera i kravljih rogova; to potiče od njena poistovećenja s Hator. Katka​da je imala kravlju glavu; kako ćemo izvestiti, to je bila glava koju joj je dao Tot kad je njenu odsekao Horus zato što je osujetila njegovu osvetu Setu. Katkada su Izidu prikazivali kao ženu s polumesecom na glavi ili okru​njenu lotosovim cvećem ili klasjem žita ili kako drži rog obilja. Na kipovima često su je prikazivali kako doji dete Horusa, a poštovali su je kao zaštitnicu dece, naročito protiv bole​sti. Njeno naročito znamenje bio je „tat”, „Izidin pojas” ili „Izidin čvor” za koji su mislili da predstavlja plodo​nosne moći.
Set
Set (ili Seth ili Sutekh) bio je drugi od prvobitnih bogova, verovatno iz Libi​je, koga su po svemu sudeći njegovi sledbenici poštovali kao fetiš, kao kro​kodila i nilskog konja. Njihov glavni grad bio je Nubt, kasnije prozvan Ombos, u Gornjem Egiptu, iako su poput Horusovih sledbenika bili pro​šireni po celoj zemlji. Čini se da nije bilo velikog suparništva s kultovima Ozirisa i Izide, a, kako smo videli, mislilo se da oni pripadaju istoj porodici budući da se Set rodio trećeg umetnu​tog dana kao treći Nutin sin. Bio je oženjen svojom sestrom bliznakinjom Neftis. Kasnije su se Setovi sledbenici morali opirati severnim sledbenicima Horusa koji su ujedinili dve zemlje pod Menesom, što se u mitologiji odražavalo kao svađa.
Kad su došli Raovi sledbenici, Se​tovi su sledbenici očigledno potisnuti u Gornji Egipat. Kraljevi Ra ubrzo su se poistovetili s Horusom. Međutim,severni Horusovi sledbenici ipak su živeli u miru sa svojim susedima u Delti, a njihov je bog bio uključen u Ozirisovu porodicu kao sin Izide i Ozirisa. Svađa se zato usredsredila na neprijateljstvo između Seta i njegova nećaka Horusa. Set je opravdavao svoju par​nicu posumnjavši u zakonitost Horusova porekla - a Horus, koga su zvali Ozirisovim sinom, stvarno nije pripadao istoj porodici kao Horus koji je osnovao Prvu dinastiju.
Ozirisovi sledbenici klevetali su Setov značaj od onoga časa kad se rodio. Tvrdili su da on nije ni rođen u pravo vreme ni na pravom mestu jer se sam izvukao iz majčine utrobe i probio kroz njen bok. On je imao crvene oči i crvenu kosu, a crvena je boja za Egipćane bila boja nečastivog. Već smo spomenuli Plutarhovu opširnu verziju mita o Ozirisovoj vladavini, o Setovoj ljubomori i o njegovu bratoubistvu. Međutim, čini se daje Plutarh izostavio neke pojedinosti ili da je druge pogrešno shvatio. Kao što smo drugde videli, Setova ljubomora nije bila neosnovana. Prvobitno je naime Geb odredio da se njegovo kraljevstvo mora podeliti između njegovih sino​va, da Gornji Egipat pripadne Setu, a Donji Egipat Ozirisu. Tek pošto je Set protestvovao protiv deobe, tražeći za sebe celo kraljevstvo, uopšte mu se osporilo pravo na bilo koji deo domovine. Prema jednoj drugoj verziji Oziris i Set počeli su vladati prema Gebovoj podeli, no Geb je zaključio da je Set loš vladar pa je njegov deo dao Ozirisu. Kad je Oziris zatim kre​nuo da osvaja druge zemlje ostavivši Egipat u rukama žene i kad je on osim toga upotrebljavao samo miroljubiva sredstva, Set se kao ratnički bog mo​rao naljutiti.
Set je kao priliku za napad na život svoga brata izabrao svečanosti koje su se održavale u Memfisu u slavu Ozirisova trijumfalnog povratka; tu je on, kako priča Plutarh, namamio Ozirisa u kovčeg koji će mu biti sarkofag. Drugi izveštaji iznose da se ubistvo dogodi​lo u Neditu, blizu Abida u Srednjem Egiptu i pripovedaju da je Set jednostavno zgrabio Ozirisa i bacio ga u Nil, celoga ili raskomadavši njegovo telo na četrnaest ili šesnaest delova. Neki su govorili da su Izida i Neftis našle telo na obali u Neditu, drugi su dopuštali da se ubistvo dogodilo u Memfisu jer su govorili da su Izida i Neftis to videle i u Memfisu pokopale telo, no drugi su opet verovali da su telo nizvodno otplavili povodnji Nila i da je konačno ostalo da počiva među rogozima ili biblusima baruštine Delte gde su ga Izida i Neftis našle i uskr​snule. (Biblus se kasnije pogrešno tu​mačio kao Biblos u Feniciji.) No svi se slažu da je Set, kada je Izida našla sklonište u Delti da bi rodila i dojila svoga sina Horusa, tražio Izidu i na​stojao da je progoni. Pa i to iznenađu​je, jer je Izida došla pod okrilje boginje Buto koja nije bila samo lokalna boginja nego i zaštitno božanstvo kraljev​stva Donjeg Egipta.
Set je bio dakako povezan s Gor​njim Egiptom čak i u legendi o Ozirisu; a kad tražimo dokazni materijal iz ranijeg doba, nalazimo da je bio poz​nat kao gospodar Gornjeg Egipta. Ombos, njegovo glavno kultno sredi​šte, bio je blizu svetilišta boginje Nekhebet, zaštitnice Gornjeg Egipta. Čini se da su u rano dinastijsko doba Egipat prilično prijateljski delili Set i Horus, a poslednji je bio poznat samo kao gospodar Donjeg Egipta. Faraoni Prve i Druge dinastije obraćali su se Nubuima, „dvama gospodarima”, a ponekad su ih prikazivali kao čove​ka s dve glave: jedna je bila glava Horusa sokola, a druga Seta živo​tinje. Set je imao važnu ulogu u krunidbenom obredu, a čak su se u Sred​njoj državi on i Horus prikazivali kako zajedno čine simboličke geste koje znače samtaui ili ujedinjenje dveu zemalja, ovijajući biljke Severa i Juga oko amblema ujedinjenja što je ozna​čavalo temelj božanskog poretka.
Iako su Seta i dalje shvatali kao boga pa su mu se obraćali kao „Veli​čanstvu Setu” - što je naziv kojim su oslovljavali samo Raa, a ne druge bogove - a kad se pojačao Horusov kult i položaj Horusa (starijeg) kao jedinoga Raova baštinika, zamislili su da su jako zavađeni. Za vreme jedne žestoke borbe Horus je uškopio Seta, a Set je kao crna svinja iščupao Horusovo neučvršćeno oko, mesec; prema tome mitu Seta su ponekad poistovetili s pomrčinom i opadanjem meseca pa se govorilo da ga svakog meseca napada jer je u njemu Ozirisova duša. No Horus je ponovno progledao, a sud bogova dodelio mu je celo kra​ljevstvo. Kad su se mitovi o Horusu i Ozirisu isprepleli, neprijateljem je po​stao Ozirisov sin Horus, a Set ubi​com Ozirisa.
Sud bogova presudio je u korist Horusa, ali je Ra, kao predsednik suda, dosledno podržavao Setove za​hteve jer iako su Horusa smatrali za Raova sina, mislili su da je i Set njegov sin. Ra je zaista zavisio od Seta: ovaj je kao ratnički bog bio najvažniji među onima koji su bili u sunčevu čamcu da bi branili Raa od neprijatelja, naročito od njegova najdugotrajnijeg i naj​opasnijeg protivnika zmije Apep ili Apofis. Za vreme rasprave, koja je trebala rešiti spor između Horusa i Seta, Set se hvastao svojom hrabrošću jer dnevno brani Raa te je zahtevao da mu se zbog njegove velike valjano​sti dosudi kraljevstvo. No, u Knjizi mrtvih opisano je kako Set nije bio zadovoljan samo time što ima čast da brani glavara bogova. Bilo je to više njegovo hvalisanje nego prava hra​brost, pa kad je ubio Apep, delom pomoću lukavstva, obratio se Rau da objavi pobedu te je tražio da Ra mora priznati kako je on vredan divljenja. Izazovno je govorio Rau da noseći sa sobom svoj nakit (svoje božanske zna​kove moći) sada može prestati skrivati da je Apep mrtva. Set je napokon opome​nuo Raa da dobro s njim postupa inače će on protiv njega dići svoje oluje i gromove. Na to je Ra zapovedio svojoj posadi da istera Seta, što su oni učinili, a Nut je nazvala Seta brbljivcem. Zatim se Ra, rešivši se uznemiri​vanja, pojavio u svom božanskom osvitu.

Taj mit spaja dva Setova lika. Nje​gova prisutnost u dobrom liku kao Apepina protivnika bila je vrlo važna za sigurnost Raova dnevnog putova​nja, ali je isto tako bilo vrlo važno da Set bude isteran iz lađe pre no što božansko društvo krene napred. Po​slednji zahtev nesumnjivo objašnjava zašto su Seta retko kada slikali u prikazima sunčeva čamca jer je nje​govo mesto zauzeo Tot. Po jednoj verziji mita Set je bio kažnjen time što je morao da na leđima nosi Ozirisa ili da se pobrine za povoljan povetarac da bi Ozirisova lađa mogla jedriti - što je skromna ali korisna služba. Po jednoj drugoj verziji Set je bio prognan na nebo gde je, za „ute​hu” što je izgubio presto, bio uvr​šćen u sazvežđe Veliki Medved; bilo mu je dopušteno da kao bog vetrova i oluje podiže toliku buku kakvu je hteo. Najobičnije se shvatalo da je Set, pošto je izgubio svoje dosta ne​plodno severno kraljevstvo, bio upu​ćen na granicu pustinje kao oličenje suše i kao bog stranaca.
To poslednje poistovećenje olak​šalo je njegov uspon na vlast pod stranim faraonima Hiksima iz Petnae​ste dinastije koji su ga povezali sa svojim vlastitim mesopotamskim bo​gom Sutekhom. Drugo razdoblje u kome je Set ponovo stekao ugled bilo je samo za Devetnaeste dinastije kad su neki od Ramsesa, želeći da se takmiče s vojničkom hrabrošću Hiksa, nadevali sebi imena kao na primer „drag Setu”. No ta je obnova bila kratkoga veka, a zatim je trajno prevladao Ozirisov kult, a Setov je sve više opadao dok nije za Dvadeset i šeste dinastije postao oličenje zloduha te je tada poistovećen sa svojim starim protivnikom zmijom Apep. Za Dva​deset i druge dinastije mnogi su prikazi Seta, uključivši i aluzije na njega na spomenicima, bili izgrebeni ili nado​mešteni slikama Tota ili Sebeka, boga krokodila. Seta su prikazivali ili kao takozvanu tifonsku životinju ili tako da joj je glava bila na čovečjim ramenima. Ta se neobična životinja duge savijene gubice, četvrtastih naćuljenih ušiju i uspravnoga kitnjastog repa nije mogla identifikovati, iako neki misle da bi to mogao biti vepar u čijem je obličju Set jednom zgodom napao Horusa. Sa Setom su bili u vezi pustinjske životinje, svinje i veprovi, nilski konji, krokodili i zmije.
Neftis
Neftis je bila druga Nutina kći, a rodila se petog umetnutog dana; iako je bila udata za Seta, bila je odana Ozirisu, a njeno ime Nebhet zapravo znači „kućegospodarica”, pa se misli da se to odnosi na Ozirisovu palatu. Kao žena boga suše i oluja Neftis nije imala dece. Njena je najveća želja bila da ima dete s Ozirisom te ga je opila ili se prerušila u Izidu da bi ga zavela. Plod njihove veze bio je Anubis, ali iz straha od Setove osvete Neftis je izložila dete čim se rodilo. Ubrzo nakon toga Set je ubio Ozirisa, a Neftis je utekla od svoga muža. Pridružila se Izidi koja je tražila Ozirisovo telo i poverila svojoj sestri tajnu o Anubisu. Izida je našla dete tražeći Ozirisa u baruštinama Delte te ga je prisvojila.
Neftis je nakon toga pratila Izidu u svim njenim nevoljama; Izida ju je štitila, a i druge koji su pobegli iz straha od Seta, primenjujući svoje čarobnjačke moći preobražavanja ta​ko da su se mogli sakriti u oblike različitih životinja. Kad su dve sestre našle Ozirisovo telo, zajedno su ga balzamirale; zatim su Izida i Neftis, kao lunje, žalovale nad mrtvim te​lom. Na isti je način „Neftis”, kad je preminuli bio poistovećen s Ozirisom, u pogrebnim obredima žalovala pri uzglavlju sarkofaga, dok je „Izida” stajala ili čučala uz podnožje. Poput Izide ona je prekrila i štitila preminulog svojim krilima s dugim perjem; u tom obliku često su je prikazivali na sarkofazima. Za nju se govorilo da je u Ozirisovoj sudnici prijatelj mrtvih.
Horus
Ime Horus je latinizovani oblik egipat​skog imena Hor koje, kako se čini, znači „lice”, a na boga sokola prome​nili su ga rani osvajači nilske doline. Božanstvo soko bilo je ponajpre bog neba, dok su sunce i mesec bili njego​ve oči, što bi moglo objasniti ime Hor. Zbog toga što je bio znamenje osvajač​kog naroda sokol je postao simbol ratničkog boga i pobedonosnog vođe. Kad se pak smatralo da je nadmoćan, stali su verovati da je kralj njegovo zemaljsko otelotvorenje. To se verova​nje kasnije ukrutilo u dogmu, te su kraljevi uzimali ime Horus kao jedno od svojih vlastitih imena. Istovremeno su vladajući kraljevi bili Raovi sledbe​nici koji su Horusa poistovetili sa suncem. Međutim, narodno ga je shvatanje (za razliku od državne religije) poistovetilo s Ozirisovim sinom.
Uzajamno uticanje tih dvaju poistovećivanja bilo je najobilniji izvor tvorbe mita jer su Egipćani u kasnije doba pobrkali sunčanog Horusa i is​toimenog boga u Ozirisovu mitu, iako su ta dva Horusa u mnogim vidovima potpuno različiti. Rešenje zbrke nije bilo isto u različitim kultnim središti​ma, pa se tako može razlikovati ba​rem petnaest važnih bogova Horus. Iako su bili pobrkani, ti se oblici mogu grubo podeliti u sunčane i Ozirisove prema poreklu koje se u mitu pripisu​je Horusu. Oni u kojima je Horus bio sin Atuma ili Raa ili Geba i Nut bili su sunčani, dok su oni u kojimaje Horus bio Izidin sin, bili Ozirisovi. Najpre ćemo razmotriti Horusove sunčane oblike.
Haroeris

Haroeris (ili Harver), jedan od najra​nijih Horusovih oblika, potiče od ujedinjenja boga sokola s domaćim bogom Verom, s „onim koji je velik”, s bogom svetla čije su oči bile sunce i mesec. Haroerisa su poštovali kao Mekhenti-irtija, čije ime znači „onaj na čijem su čelu dva oka”, ili u noćima bez meseca kao Mekhenti-en-irtija. U tom je vidu bio pokrovitelj slepih. Mekhenti-irtija ili Hormertija prika​zivali su kako u rukama drži dva udjata ili Horusove oči ureus.
Govorilo se da je Haroeris, ili Horus stariji, Hatorin sin, a katkada i njen muž. On je bio i brat Ozirisa i Seta. Već smo pre spomenuli njegovu veliku borbu sa Setom zbog nasledstva u kojoj mu je Set iščupao oči; taj mit bio je u različitim oblicima prenesen na Horusa, sina Ozirisova, a u tim verzi​jama Horus jedno oko izručuje Oziri su kao obeležje života, zadržavajući za sebe samo jedno oko. Horus se ta​da popeo na presto koje mu je opravdano dosudio sud bogova. Ta​ko je mit dopustio Horusu dvaju oka da uzmakne pred Horom Nubtijem, „Horusom pobednikom Seta”, ili Horusom iz Ombosa (Setova kultnog sre​dišta) i pred drugim oblicima boga sokola u kojima su Horusa poistove​tili s Raom.
Horus Behdeti
Horus Behdeti bio je oblik Horusa starijeg koga su poštovali u zapadnoj Delti u Behdetu. Kad su se njegovi sledbenici proširili u Gornji Egipat, kultno središte ustanovili su u Edfuu, koji je postao poznat kao Behdet Gornjeg Egipta, zvan i Hierakonpolis. Kao Raov sin i naslednik, Behdeti je bio oblik Horusa prilagođenog heliopoliskom sustavu, ali ipak nije bio potpuno poistovećen s Raom. Egip​ćani su povezanost Horusa s Edfuom tumačili ovako:
Za vladavine Raa, ne kao boga sunca nego kao zemaljskog kralja Gornjeg i Donjeg Egipta, kraljevska vojska bila je u Nubiji kad su kralja obavestili da se protiv njega u Egiptu kuje zavera. Čini se da su urotnicima pomagale zloćudne sile, ili su to mož​da bili neka vrsta demona, a njihov je vođa bio Set. Kralj je odjedrio nizvod​no te je, iskrcavši se u Edfuu, naredio svomu sinu Horusu da se bori s nepri​jateljima. Horus je uzleteo na nebo, uzeo svoj lik krilatoga sunčanog kolu​ta i ugledavši neprijatelje sleteo da ih napadne; zadao im je takve gubitke da su pobegli. Kad je kralj čuo za taj divlji beg, kao nagradu za njegovu hrabrost podelio je svomu sinu na​slov Horus od Edfua.
Međutim, neprijatelji još nisu bili poraženi jer su se pretvorili u kroko​dile i nilske konje pa su napali Raov čamac. No, Horus i njegovi sledbe​nici ponovo su ih naterali u beg gađajući ih harpunima. Uzevši pono​vo oblik krilatoga sunčanog koluta i smestivši se na pramcu lađe Horus je progonio preživele širom celoga Gornjeg i Donjeg Egipta te ih je strašno porazio. Pred Raom je Setu odrubio glavu te ga vukao po celom Egiptu.

U drugom delu te priče osobe su se donekle izmenile jer su Horusa, Raova sina, pobrkali s Horusom, sinom Ozirisovim. Vođa neprijatelja bio je sada Set, ponovno rođen i Ozirisov neprijatelj. Set je uzeo oblik zmije te se borba nastavila širom Donjega Egipta sve do granice Azije. Međutim, pobedio je Horus koji je uzeo oblik štapa sa sokolovom glavom i s kopljem trokrakrakog šiljka. Da bi potvrdio tu po​bedu, opet je otplovio uzvodno u Gornji Egipat i savladao jednu drugu pobunu. U znak nagrade za tu pobe​du Raje odredio da se krilati sunčani kolut mora smestiti na sve hramove i svetilišta svih bogova da bi štitio od neprijatelja.
Stoga su Horusa Behdetija najčešće prikazivali kao krilati sunčani kolut isklesan nad vratima svetilišta, ili je pak kao sokol u borbenim prizorima leb​deo nad faraonom čvrsto držeći kan​džama tučak ili mlatilo, znak kraljev​skog dostojanstva, i prsten večnosti. Takođe se pojavljivao kao čovek sa sokolovom glavom na kojoj su dve krune. Jedan od njegovih simbola bio je štap sa sokolovom glavom, Setovo oruđe za uništavanje. Kad ga je nosio, prikazivali su ga kao čoveka sa soko​lovom glavom. Na bareljefima u nje​govu hramu u Edfuu bio je prikazan kako vodi Ra-Harakhteovu vojsku protiv Seta. Kako je uvek sam bog u bitku vodio svoju vojsku, očigledno su već smatrali da se Horus ne može razliko​vati od Raa.
Harakhte
Harakhte, čije ima znači „Horus ob​zorja”, a koga su zvali i „Horus dvaju obzora”, bio je oblik što ga je Horus uzeo kad su njegove davnašnje značaj​ke kao boga svetla bile naglašene. Poistovetili su ga s Raom koji dnevno putuje od istočnog do zapadnog obzo​ra, a naročito s njegovim likovima Kheprijem i Atumom. Uloge dvaju bogova kao sunčanih i kraljevskih božanstava nerazmrsivo su se ispre​plele, a pod njihovom zajedničkom zaštitom Ra-Harakhte vladao je celim Egiptom. Prikazivali su ga kao 

sokola ili čoveka sa sokolovom glavom koji nosi sunčani kolut i trostruku krunu ili ureus i krunu atef.
Harmakhis
Harmakhis, „Horus na obzorju”, per​sonifikovao je sunce na izlasku i uvek su ga povezivali s Kheprijem kao simbolom uskrsnuća ili večnog ži​vota. Iako su ga ponekad prikazivali kao čoveka sa, sokolovom glavom koji nosi mnoštvo kruna, a ponekad kao lava sa sokolovom glavom ili kao lava s ovnovom glavom, njegov najčuveniji prikaz bila je sfinga kod Gizeha, golem lav s ljudskom glavom koji na glavi no​si kraljevski ukras i ureus. Isklesana je bila iz kamena iz kamenoloma blizu groba Kefrena, faraona iz Četvrte dinastije, a njeno lice predstavlja njegov lik; sfinge su obično poistovećivali s fa​raonom u njegovu besmrtnom vidu.
Smatralo se da je Harmakhis ne samo bog sunca kao Horus nego i skladište najvećeg znanja. Tutmozis III iz Osamnaeste dinastije pričao je kako mu se dogodilo da je kao mladi princ loveći zaspao u podne u seni između dveu velikih nogu Harma​khisa od Gizeha. U snu čuo je glas koji govori: „Pogledaj me, sine moj Tutmozise. Ja sam tvoj otac Harmakhis-Atum-Khepri. Ti ćeš preuzeti belu krunu i crvenu krunu na Gebovu prestolju.” Bog je nastavio obja​šnjavati da će za Tutmozisa steći presto ukoliko on zauzvrat ukloni pesak koji je kroz stoleća prekrio sfingu. Tutmozis je Harmakhisu uči​nio tu uslugu te je pravedno postao faraon - pod zaštitom Ra-Harmakhisa a ne Amon-Raa. Tako je počeo pokret protiv Amon-Raa koji je bio na svom vrhuncu za vreme atenizma.
Harsiezis
Harsiezis, čije ime je značilo „Horus sin Izidin”, u prvom je redu bio Ozirisovo božanstvo, iako je pri pora​stu   poštovanja  Ozirisa   preuzeo   neke funkcije sunčanog Horusa. Kako smo videli, Izida ga je čarobnjački začela nakon Ozirisove smrti i potajno uzga​jala na otoku Kemmisu koji je plutao u baruštinama blizu Buta. Dete je pri porodu bilo slabo, a stalno je bilo žrtvom spletaka svoga opakog strica Seta koji je poslao svakovrsne zmije i bolesti da ga napadaju. Ali ga je njegova majka. Velika čarobnica, us​pela od tih izaslanika nečastivog zašti​titi pomoću svojih čarolija protiv stvo​renja koja grizu ustima i bodu repovi​ma, te je Horus preživio. Kao dete bio je poznat kao Harpokrat, „dete Horus”, a često su ga prikazivali kao dojenče koje Izida doji. Za njega se govorilo da je zakržljao od struka naniže možda zbog toga što je začet nakon očeve smrti a možda i stoga što je rođen pre vremena. Možda su ga zbog toga prikazivali kao dete koje sedi i siše svoj palac, obrijane glave osim mladenačkog uvojka koji mu pada na rame. No čak je i u tom obliku nosio kraljevsku krunu i ureus, a u kasnije doba poistovetili su ga s novorođenim suncem i prikazivali sa sunčanim kolutom i velikim pe​rima.
Dok je Horus rastao kraj Buta, Oziris se često vraćao iz carstva sena da bi ga poučavao veštini ratovanja. Horus je stasao verujući da je najple​menitije što bi mogao učiniti to da osveti oca i majku jer se s njima loše postupalo. Konačno je dorastao do muževnosti i bio spreman da ratuje sa Setom da bi video kako je pravdi udovoljeno pa da stekne očev presto. Mnoga druga božanstva svrsta​la su se u njegove redove. No zbog svojih vlastitih junačkih dela u dru​gom ratu koji je sada započeo stekao je naslov Harendot, „Horus osvetnik svoga oca”.
Smatralo se da su borbe koje su pre pripisivali Behdetiju započele bitkom koju je poveo Harsiezis. Horus se iskazao kao vešti vojnik te mu je pošlo za rukom da sulicom probode Seta pa čak i da mu odseče glavu i donese je Izidi. No uprkos svojim ponovnim uspesima, kad je potpuno razbio Setovu vojsku, nije mogao savladati svoga protivnika koji se uvek umio izlečiti od rana. Osim toga, Set je bio u prvom redu bog ratnik dok je Horus još  bio  momčić,  hrabar  ali nesposoban da se suprostavi spletka​ma svojega strica.
Rat se otegnuo, a Set je mislio da bi mogao izvući korist ako iznese spor pred sud bogova da oni presude. Naj​pre je pred sud pozvao Ozirisa, ali je Tot bio tako vešt branilac da su se bogovi izjasnili u prilog Ozirisa za koga su ustanovili da je „na čestitu glasu”. Set, međutim, nije mogao do​pustiti da se Horus popne na presto pa je i njega izveo pred sud. Taje rasprava bila predmet jedne od nekoli​ko suvislih priča koje su došle do nas, a koje su povezane s egipatskom mitolo​gijom.
Sud nikako nije mogao doneti od​luku jer su se njegovi članovi, kojima je predsedao Ra-Harakhte, kako se čini uvek složili sa zadnjim govorni​kom koji je bio predveden da pred njima svedoči te su stalno menjali mišljenje. Kako je rasprava trajala već duže od osam godina, svima je bila dojadila te su bili sasvim nesposobni da usklade svoja mišljenja. Većina sudaca bila je sklona Horusu koji je nasuprot Setovim optužbama da je njegov nećak kopile i da je samo navodni Ozirisov sin, dokazao da je zakonito rođen, ali je Ra-Harakhte, predsednik, bio sklon Setu budući da je ovaj bio Nutin sin.
Iako je Horus ratovao se Setom i bio pred sudom osam godina, još su ga uvek prikazivali kao da je tek nešto veći od deteta. Po Ra-Harakhteovu mišljenju Set je bio stariji i iskusniji te je zato bio prikladniji da bude vladar Egipta; Horus, koji je za sebe zahte​vao presto po pravu nasledstva, bio je premlad da vlada. Stoga velika borba između Horusa i Seta simbolič​ki predstavlja razlike mišljenja o tome na koje se razloge netko može pozivati tražeći pravo za svoje vlasništvo. Dok je Horus to zahtevao po pravu na​sledstva, Set se hvalio da je najjači u Velikoj eneadi (tj. jači nego sam Ra-Harakhte) jer svakoga dana ubija Apep, glavnog neprijatelja boga sun​ca. Horus je kao obranu imao sa​mo zakon o nasleđivanju i sud bo​gova.
Nakon osam godina prepiranja Šu i Tot su Horusov slučaj predali sudu na osnovi toga da bi pravda morala nad​vladati grubu silu; Izida je odmah shvatila da je ishod rešen te je izjavila da je volja suda da bi se oko (simbol kraljevske moći) moralo izručiti Horusu. No Ra-Harakhte se razljutio što mu je na taj način silom izmaklo iz ruku vodstvo suda pa je besan odvra​tio bogove od toga da oko izruče Horusu. Set je sada požalio što je predmet izneo pred sud, te je nesiguran u moralnu opravdanost svojih razloga predložio da se parnica reši borbom; no tomu se suprostavio Tot jer bi to bilo izbegavanje bitno važne odluke o tome ko je u pravu. Sud se ponovo našao u neprilici.
Bogovi su odlučili da pozovu boga ovna Mendesa koji je došao pred njih zajedno s Ptahom praiskonskog humka. No nijedan od njih nije bio spre​man da izreče sud već su samo predlo​žili da sud piše za upute Neiti, boginji Saisa, najstarijoj od boginja. Odredili su Tota da napiše dolično pismo u kome se traži njeno mišljenje. Neit je, poput drugih božanstava, bila sklona Horusu. Odgovorila je da bi presto trebalo dati Horusu, dok bi Set trebalo dobiti dvostruku vrednost svojega sadašnjeg poseda i još dve žene, Astartu i Anat, koje su bile sirijske boginje. Bogovi sudišta ponovno su mislili da je rešenje na kraju po​stignuto te su bučno izglasali da Neit ima pravo. Međutim im je Ra-Harakhte zamerio što su se požurili i prigovorio je Horusu zbog njegove mladosti. Sad su se bogovi uzrujali, a jedan od njih, Baba, videći da ih sprečava samo tvrdoglavost Ra-Harakhtea, dovikne mu: „Vaše je sve​tilište prazno!”
Strašno uvređen zbog takve uvre​de Ra-Harakhte legao je na leđa i ljutio se. Sud je prekinuo sednicu. Samo ga je Hator mogla nagovoriti da se ponovo pridruži sudu; pošla je u kuću svojega oca, pokazala mu svo​je spolovilo te ga tako razveselila da je zaboravio svoje nezadovoljstvo!
Pošto se sud ponovno sastao, doka​zi su opet zavisili od dveju metoda određivanja   kvalifikacije protivnih stranaka: prema sposobnosti ili prema pravu na nasledstvo po očevoj liniji. Kad je bio pred sud iznesen svaki slu​čaj, bogovi su pljeskanjem odobra​vali, ali nisu išli dalje.
Izida, koju je Set isključio iz suda, napokon je podmitila Antija, splavara bogova, da je odveze na Srednji otok na koji se preselio sud. Izida, kao uvek moćna čarobnica, pretvorila se u divnu mladu devojku; Set ju je ugledao s mesta na kojem je sedeo između drugih bogova i potajno je pošao da je oslovi. Dok je s njome govorio, ispričala mu je kako je njen muž, pastir, umro ostavivši je s malim dečačićem koji je tražio očevu stoku. Tada je neki stranac pristupio sinu i rekao: „Istući ću te, uzećeu stoku tvojega oca i oteraćeu te.” Izida je zatim zamolila Seta da pomogne njenu sinu protiv toga stranca. Set, na​dajući se da će ugoditi lepoj devojci, odgovori: „Mora li se stoka dati stran​cima, ako čovek ima sina kao naslednika?” Zatim se Izida pretvori u lunju, uzleti navrh drva i dovikne Setu da je svojim vlastitim ustima sam sebe osu​dio.
Set, koga je porazila ta nepravedna lukavština, plačući pođe da se potuži Ra-Harakhteu. No predsednik suda nije se mogao složiti s Izidom da je Set osudio sam sebe.
Ra-Harakhte je postao nestrpljiv želeći dokrajčiti spor pa je savetovao bogovima da odmah stave na Horusovu glavu krunu. No Set nije hteo prihvatiti tu presudu. Predložio je, a bogovi su se s time složili, da on i Horus reše spor tako da se pretvore u nilske konje i da skoče u vodu. Onaj koji izađe iz vode pre no što isteknu tri meseca biće proglašen za onoga koji je izgubio. Izida je bila očajna jer je nilski konj bio Setov prirodni oblik pa je bila uverena da će on ubiti Horusa. Tada je na dugo uže pričvrstila harpun koji je bacila u vodu. Harpun je najpre pogodio Horusa, no brzo ga je otkačila kad je čula, kako Horus vapi. Njen sledeći hitac bio je sretnije ruke te je pogodio Seta - ali ju je on odmah zazvao u pomoć kao sestru podsećajući je na njihovu zajedničku majku i molio ju je da i njega otkači. Izida, koju je ta molba u srce dirnula, otkači i njega. Horus, koga je ta slabost razjarila, skoči iz vode i majci odseče glavu. Bogovi odlučiše da kazne Horusa, no on se sklonio u jednu goru, pa ga nisu mogli naći. Setu je međutim pošlo za rukom da ga pronađe pa mu je iščupao oči te ih u gori zakopao u zemlju; iz njih je niklo lotosovo cveće, simbol ponov​nog rođenja i sunca. Set se tada vratio bogovima te izjavio da nije mogao naći Horusa.
Ali ga je našla Hator (po nekim verzijama to je bio Tot) kako leži na obronku gore. Uzela je gazelino mle​ko i trljajući njegove očne duplje vrati​la mu je vid. Oboje se vratiše u društvo bogova.
Borba se odmah obnovila, a upotrebila su se sva oružja: kleveta, prevara i sila. Set je čak pokušao da Horusa i seksualno napadne znajući da će to, ako uspe, Horusa izložiti preziru. Ali je Izida budno pazila pa je to osujeti​la i, kako ćemo videti, usmerila pro​tiv Seta. Sam Horus nije bio toliko po​nosan da se ne bi poslužio prevarom. Kad je Set predložio da isplove u čamcima isklesanima iz kamena, pa tko prvi potopi čamac drugoga, naslediće Ozirisovo presto, Horus je na to pristao, ali je međutim svoj čamac napravio od kedrovine te ga prekrio sadrom, pa je tako prevario Seta. Kad su se otisnuli od obale, Setov kameni čamac smesta potone, a on se nastojao spasiti pretvorivši se u nil​skog konja; no Horus ga stane loviti te mu je svojim harpunom zadao strašne rane. Horusa su često prikazivali kako kopljem ranjava nilskog konja u šiju i kako ga veže lancima. Set se ipak ponovno spasio.
No do odlučnog rešenja još nije došlo. Opet su se obratili na Neit, ali opet bezuspešno. Na kraju su se složili s Totovim predlogom da se obrate Ozirisu da on konačno presudi.
Oziris je dakako odgovorio u prilog svom sinu zamerajući bogovima što su tako dugo odlagali presudu i što nisu dobro postupali s Horusom. Zar Oziris nije bio bog kome su morali biti zahvalni za svoj ječam i pir i stoku? Nijedan drugi bog nije bio tako zaslu​žan. Ra-Harakhte se na tu izjavu razljutio i uzvratio da bi bilo i ječma i pira čak da Oziris nikada nije ni postojao.
  Ozirisov odgovor na to neuljudno pismo rešio je spor i odredio podru​čje vlasti boga živih i boga mrtvih.Oziris je pohvalio vrhovnog boga eneade za sve što je učinio uključujući i ustanovljenje sudnice u podzemnom svetu. Ali je dodao da su Ma’at
ponizili. Oziris nije skrivao svoju pretnju: govorio je o „glasnicima divlje​ ga lica” koje ima na raspolaganju i koje bi mogao poslati da mu donesu srce svakoga boga ili smrtnika koji čini zlodela. Odredio je da svako biće - bogovi i zvezde, plemići i obični ljudi - mora preći u Zapad, zemlju mrtvih. Tamo će doći pred sud Ozirisa, koji je tako na kraju vladar svih.

 Na osnovi takve pretnje sud je prihvatio presudu Ozirisa u korist njegova sina. Međutim, ponos još uvek nije Setu dopustio da prihvati zakonitu presudu, a ne presudu sna​gom oružja. Doveli su ga u okovima pred bogove koji su mu poštedili ži​vot pod uslovom da kao bog oluja i vetra štiti Ozirisovu lađu.
Horusu je sada bilo vraćeno nasled​stvo te je proglašen vladarom i Gor​njeg i Donjeg Egipta i prozvan Har-pa-Neb-Taui, „Horus gospodar dve u zemalja”. Horus je ponovo uspostavio Ma’atinu vladavinu, božanski je sre​dio pravdu u celoj zemlji ponovo izgradivši hramove svojih predaka ko​ji su u Setovo vreme bili razoreni i gradeći nove u spomen svoje borbe sa Setom i pobede pravde. Njegova vla​davina bila je uzor za sve potonje faraone koji su svi uzeli naslov „Živi Horus”. Iako je Horus zadržao tesne veze i sa sunčanim i s Ozirisovim sustavom, združujući svoje uloge nad​mašio je oba. Tako Ra više nije bio suparnik kao dinastički bog jer je bio poslan na nebo da s Horusom čini glavnu vezu s nebom, kao nebeske lestve, a Oziris je ostao u zagrobnom životu s ljudima koji su zavisili od Horusa radi sigurnog prolaza kroz sudnicu jer je Horus vodio preminule pred Ozirisa i često nadzirao kako se važe srce. Horus dete postao je ne​kom vrsti daljnjeg naraštaja jer su ga poistovetili s naslednikom prestolja koji će konačno osvetiti ili „opravda​ti” svoga oca.
Uopšteno su smatrali da je Horus venčan s Hator, iako je imao i drugih žena. Ona mu je rodila niz dece od kojih su najvažniji bili Ihi, bog muzike, i Harsomtus, „ujedinitelj dveju zema​lja”, čije je kultno središte bila Dendera i koga su prikazivali kao mumi​ju s ljudskom glavom, kao čoveka sa zmijskom glavom ili kao čoveka sa sokolovom glavom s perjem i kolu​tom. .Često su i samoga Horusa zvali Harsomtus. Njegova četiri najpozna​tija sina nadzirali su Kanopske posude, a pomagali su mu pri izmišljanju po​grebnih obreda za Ozirisa; govorilo se da je te sinove imao sa svojom majkom Izidom.
Horusa su posvuda poštovali ne samo u osobi faraona (što zapravo nikada nije bio popularan kult) već i gde god su poštovali Izidu i Ozirisa. On je bio član i drugih trijada, naročito s Hator, a u kasnije vreme, kad je Izida po​stala velika boginja majka, mnogo su ga poštovali u njegovu obliku Harpokrata.
Hator
Hator je bila boginja neba koju su prikazivali kao kravu, a postala je poznata kao uopštena boginja majka koju su ponekad zvali stvarateljem svemira. Njeno ime koje, kako se čini, znači „Kuća lica” verovatno se odnosi na prvobitni fetiš iz kojega je izrastao njen kult. To je bila kravlja glava, koja je kasnije nalikovala sistrumu. Hator je ostala jednim od retkih božanstava koje su prikazivali s pot​punim licem. Horusovo ime poticalo je iz istog korena pa je tako Hator bila s njime tesno povezana.
Isprva se međutim mislilo da je Hator kći Nut i Raa. Poput Nut i ona je bila krava, a od ljubljene Raove kćeri postala je njegovom ženom. Opšteći s Raovim bikom rodila je sina Ihija  koji je  bio  poznat  kao   bog muzike, a nosio je dvostruku kraljev​sku krunu i mladenački uvojak. Hator je bila poznata i kao Raovo oko, jer je ono uzelo Hatorino obličje kad ga je Ra poslao da ukroti pobunjene poda​nike, dok je vladao na zemlji. Moćna Hator ubrzo je uterala ljudima strah u kosti; nakon prvoga dana vratila se moćna kao lav izjavljujući da joj se srce raduje jer je ljudima nametnula svoju volju. U svojoj žestini Hator se otelotvorivila u božanstvo lavicu Sekmet koja se, kad je okusila krv, nije mogla smiriti. Ra je želeo da vlada čovečan​stvom, a ne da ga potpuno zatre, ali je sada uspio obuzdati svoju krvožed​nu kćer samo tako da ju je prevario. Prema tome naredio je svojim slugama da svare veliku količinu piva i da ga oboje crvenim jagodama; to su noću razlili po poljima, a sledećeg jutra, kad je Hator izašla da ždere ljude, zastala je da se divi „krvi” i da je pije. Ubrzo se opila i napustila je svoju nameru vrativši se u svoju običnu narav.
Ta je narav bila sasvim protivna Sekmetinoj jer je Hator obično bila boginja veselja i majčinstva, otelotvore​nje svega što je u žena najbolje. Kao za Nut, s kojom su je često zamenjivali, i za nju se govorilo da je s Raom rodila Horusa starijeg. No uopštenije se mi​slilo da je žena Horusa od Edfua (jedan od oblika Horusa starijeg) jer se tumačilo da njeno ime znači „Horusova kuća”. Njihovo sveto venčanje slavilo se svake godine kad se Hatori na slika prenosila iz Dendere u Morusovo svetilište u Edfuu. Govorilo se da je Horus mlađi plod njihove veze. Zbog toga su Izidu često slikali s kravljim rogovima kad su je poštovali kao Horusovu majku. Kad se pak nije govorilo da je majka Horusa mlađeg, obično su je slikali kao njegovu dadilju.
Na isti se način govorilo da Hator doji faraona, živog Horusa. Kad su je poštovali u tom liku, bilo je naravno da su kraljicu poistovećivali s Hator. Kraljica je kao glavna sveštenica pre​dvodila druge sveštenice u plesanju i sviranju, što je bila njena uloga u hramskom ritualu Horusa i drugih bogova. Sveštenice nižega reda poistovećivali su sa sedam Hatora dok su Hator smatrali za boginju muzikee i plesa. U tom vidu njeno je znamenje bio sistrum, instrument koji je nosio njen sin Ihi. Hator je bila i boginja bezbrižnih užitaka i ljubavi. Ona je nadzirala oblačenje i doterivanje žena koje su je sve redom poštovale - počev od kraljice pa do najzadnje seljanke - a držali su je za zaštitnicu trudnica i za neku vrstu primalje. Njena poveza​nost s plodnošću prirodno je vodila do toga da su je udružili s rastom Nila i Siriusom zvanim Sotis, a tad su je pri​kazivali kao kravu koja leži u brodu, a među rogovima ima zvezdu.
Njena se uloga ponešto izmenila kad je prevladalo verovanje u Ozirisa, jer je bila u narodu tako omiljena da su je uvrstili u novo verovanje. Često su je prikazivali kao Gospodu drva sikomore, a tad je njena kravlja glava napola izvirivala iz drva što raste na rečnoj obali te je srdačno dočekivala dolazak preminulog točeći mu vodu i nudeći ga hranom. Možda drvo sikomore spada u predaju da je upravo drvo sikomore obraslo i prikrilo Ozirisovo potopljeno telo kad je bilo kod Biblosa u Feniciji naplavljeno na kop​no. Hator su prikazivali i kao kravu koja ne doji živoga faraona već mrt​vog; ona je dojila i druge mrtve duše bilo kao krava bilo kao žena i tako ih krepila za vreme balzamovanja, pu​tovanja u Ozirisovu sudnicu i vaganja duše. Dok su u Kasnom razdoblju mrtvog muškarca zvali Oziris, mrtve su žene zvali Hator.

Hator su prikazivali kao zvezdama osutu kravu, kao ženu s kravljom glavom ili kao ženu sa širokom čove​čjom glavom ili s glavom u obliku sistruma i kravljim ušima ili sa sunča​nim kolutom između rogova. Najčešće se viđala sa sistrumom kao boginja veselja, kako doji živo biće ili mrtvaca ili kao boginja Zapada koja stoji na planini Zapada i čeka da joj u naručaj padne sunce koje umire - što je kombinacija njene sunčane i Ozirisove naravi.
Anubis
Anubis je bio božanstvo pas ili šakal čiji kult, kako se čini, vuče poreklo iz Tinisa blizu Abida, ali se rano proši​rio po vrlo mnogim egipatskim kraje​vima. Budući da je šakal pustinjska životinja, Egipćani su Anubisa pove​zali sa zapadnom pustinjom, postojbi​nom mrtvih. On je preuzeo naslov pogrebnog boga Khenti-Amentiua, što znači „Prvi od zapadnjaka”, ali ga je zatim prisvojio Oziris.
Čini se da je Anubis prvotno bio bog smrti samo za faraona. Mislilo se da je u rano doba faraon mogao ritualno biti ubijen tako da ga pri kraju dvadeset osme godine njegova vladanja ujede zmija otrovnica. Kad je došao kraj, pojavio bi se pred farao nom Anubis (ili sveštenik koji ga zastu​pa) sa zmijom. Iako se taj postupak svršio, Anubis je ostao kao najavljivač smrti, a prikazivali su ga kao ratnika koji nosi bodeže i sklupčanu zmiju ili kobru. U vezi s tim zanimljivo je da su Ozinsa ubili nakon toga kako je dva​deset i osam godina sedeo na prestolju.
Budući da je Anubis mogao predvi​đati da će imati istu sudbinu smrtnika, povezivali su ga sa čarolijama i vrača​njem. Slikali su ga na dnu zdela čaranja tako da je vidovnjak prvo ugledao Anubisa kako predvodi druge bogove koji su došli da otkriju tajnu budućnosti.
Kada su Anubisa poistovetili s Ozirisovim zagrobnim svetom, govorilo se da je on sin Neftis i Ozirisa. Videli smo kako je Neftis prevarila Ozirisa te joj je dao toga sina, i kako mu je Izida spasila život kad ga je našla nakon Ozirisove smrti kad su je do njega doveli psi. Izida je posvojila dete koje je, kad je odraslo, postalo njen ču​var. Pošto je Ozirisovo telo bilo ob​novljeno, Anubis, koji je dobro pozna​vao lekove i otrove, pribavio je po​masti i retke lekove pomoću kojih je zajedno s Izidom i Neftis balzamovao Ozirisa. Anubis je zatim obavio po​grebne obrede za Ozirisa, obrede što ih je sam izumeo i koji su potom bili uzor za sve pogrebne ceremonije. Međutim, prema drugim predanjima, glavni vrši​lac obreda bio je Geb, kome su poma​gali Anubis i Tot.
Po kasnijem verovanju Anubis je imao tri važne funkcije. On je nadzirao ispravno balzamovanje tela i njegovu obnovu. On je mumiju primao u grob, obavljajući obred otvaranja usta, i sprovodio je duše do Polja rajskih žrtava polažući ruke na mumiju da je štiti. Najvažnije je od svega da je nadzirao vaganje duše, brižno pazeći na vagu koju je često krunila njegova glava, da bi video jesu li tasovi u ravnoteži. Njegov je sud bio od bitne važnosti jer su ga redom prihvatali Tot, Horus i Oziris.
Anubisa su prikazivali kao čoveka sa šakalovom glavom; ili kao psa koji prati Izidu; ili kao šakala ili psa koji leži na postolju ili na grobu. Njegov je simbol bila crna i bela volovska koža poprskana krvlju, a visila je na jednoj motki, ali je njeno značenje neiz​vesno.
Upuaut
Upuaut (ili Vepvavet), božanstvo vuk, bio je prvobitno lokalni bog Asyuta ili Likopolisa u Srednjem Egiptu. Budući da su ga poistovećivali s Khenti-Amentiuom iz Abida, bio je tesno povezan s Anubisom, a nekada su ga i zamenjivali s njim. Njegovo ime je značilo „otvarač putova”, a kao bog rata čini se da je bio u ratu predvodnik kraljevih prvih bojnih redova. Kad se združio s Ozirisom, mislilo se da ga je pratio na njegovu osvajanju mirnim putem, a kasnije su ga zvali Ozirisov osvetnik i govorili da je Ozirisov sin. Međutim se čini da je u druga vremena bio jedan Ozirisov oblik i u tom izrazu bio je poznat kao Sekhemtaui, „Sna​ga dveju zemalja”.
Govorilo se da Upuaut stoji na pramcu Auf-Raove lađe kad ona plovi po reci podzemnog sveta, a slikali su ga u istom položaju i u Ozirisovoj lađi. Međutim, uglavnom su ga poštovali zbog njegove uloge kao otvarača pu​tova prema Zapadu, podzemnom svetu, kako mrtvim dušama pokazuje put kroz to mračno carstvo.
Upuauta su prikazivali kao vuka koji uspravno stoji ili kao čoveka s vučjom glavom koji se ponekad vidi kako na sebi ima oklop i kako nosi oružje.
Tot
Tot, čija je životinja bio ibis ili pso​glavi babun, bilo je staro božanstvo, ali je njegovo poreklo ponešto tajan​stveno. Čini se da je došao iz Delte,jer je  mnogostruko  povezan  s drugim bogovima Delte, ali mu je glavno kultno središte bilo u Srednjem Egiptu u Ešmunenu (Al-Ashmunayn) ili Hermopolisu. On je imao važnu ulogu u mnogim mitovima, a imao je raznovr​sna svojstva, ali je verovatno počeo kao pogrebno božanstvo.
Međutim je u Hermopolisu ponekad zamenjivao „Veliku gakušu” ili Geba kao pticu koja nosi kozmičko jaje i tako stvara svet. Prvobitnu oktoadu iz Hermopolisa zvali su „Totove du​še”. Tot je bio stvoren snagom reči pa su ga zvali pronalazač govora. Prema verovanju hermopolitanaca rodio je sam sebe te se na početku vremena pojavio na lotosovu cvetu.
Tot je igrao ulogu i u heliopoliskoj i u memfiskoj kozmogoniji, međutim su ga opisivali i kao Raovo srce što je personifikacija i njegova božanskog uma kao stvoritelja i njegova jezika sa stvaralačkom moći. On je bio jedan od branitelja u posadi Raova sunčevog čamca. No najveću uslugu je učinio Rau kad je našao i doneo njegovo oko kad je ono u obliku Tefnut pobeglo u Nubiju. Kako smo spomenuli, pone​kad se govorilo da se Tot venčao s Tefnut kad se vratila.
Govorilo se da je Ra stvorio mesec da nagradi Tota ili da je dopustio Totu da ga stvori i da je postavio Tota da noću bude na nebu njegov zastupnik. Drugim rečima, jedno se oko pradav​nog sokola neba poistovetilo s Totom koji je tako asimilovao Aaha, pređaš​njeg boga meseca. Bio je poznat i kao Beli kolut, upravljač živih bogova zvezda, a zbog njegova postojanoga, odmerenog kretanja nebom zvali su ga „Bik među zvezdama”.
Bilo je naravno da se bog meseca poveže s vremenom, pa su Tota zvali merač vremena, što se simbolički izra​žavalo palminom granom koju je držao u ruci. Njegove su se funkcije prema tome lako proširile te su ga zvali pronalazač matematike, astronomije i tehnike. Njegovo matematsko umeće omogućilo je bogovi​ma da točno mere svoje pobede. Stoga je bio računovođa bogova, ali i Raov sekretar.
Egipćani su direktno povezivali i matematiku i astronomiju s magijom i čaranjem. Tot je bio veliki Gospodar magije pa kad je kao vidovnjak služio kralju Ozirisu, učio ga je ne samo umeću civilizacije nego je i Izidu učio raznim čarolijama čime je stekla na​slov Velika čarobnica. Totove čarolije omogućile su Izidi da oživi Ozirisa i da po njemu začne nakon što je bio ubijen. On ju je takođe učio čarolija​ma pomoću kojih je lečila sve bolesti kojima je žrtva bio Horus dok je rastao u baruštinama Delte. Sam Tot bajanjem je, po Raovu odobrenju, izlečio dete od smrtonosnog otrova kojim ga je Set gotovo ubio. Kao što je Tot našao i doneo Raovo oko, tako je kao bog medicine mogao ponovo namestiti Horusovo oko kad ga je iščupao Set kao crna svinja.
Jedna druga uloga pomagala je Totu u njegovoj funkciji velikog čarob​njaka. To je bila uloga učitelja božjih reči ili znakova pisanja, a uopšteno se govorilo da ih je on izumeo. Tu je jasna veza s magijom jer su tekstovi bili ključ za sve religijske tajne. Pretpostavljalo se da je sam Tot svojom rukom napi​sao knjigu o magiji i četrdeset i dva svezaka koji su sadržavali sve znanje sveta. Za vreme Osamnaeste dina​stije ti su svesci bili izneseni pred sud radi potvrde jer je znanje o božanskom poretku bio važan predmet zakona po kojima se vladalo kraljevstvom.
Tot je bio poznat kao pisar bogova, kao redoviti zapisničar i objavljivač njihovih odluka, pa su ga stoga sma​trali za glasnika bogova. Zbog toga su ga u grčkom razdoblju poistovetili s Hermesom. No kao Raova pisara i tajnika poštovali su ga pisari i svi učeni ljudi u Egiptu, uključujući dakako i sveštenike. Oni su ponekad bili skloni tomu da preterano uzveličaju ulogu svoga boga zaštitnika. Oni su na primer zahtevali da umrli faraon koji je danju bio ujedinjen s Raom noću bude izjednačen s Totom, mesecom. Među​tim, za vreme Amon-Raove prevlasti Tota su konačno uputili na dužnost pisara i boga znanja te je njegova funkcija kao boga meseca postala nevažna dok su mu naravno pori​cali funkciju demijurga, stvoritelja sveta.
U oziriskom verovanju Tot je do​bio nove uloge i dodatnu važnost. Kao tvorca svetih zakona Egipta Tota su prikazivali kao branitelja pravde i miritelja. To je isprva bila njegova uloga i u velikoj svađi između Horusa i Seta. No Tot je u prvom redu bio tražilac istine; on je ubrzo pristao uz pravednu stvar te je glasno i često izjavljivao da je Horus u pravu, a da je Set lažac. Kako smo videli, Tot je bio zastupnik Ozirisove porodice. Pred sudom bo​gova što ih je pozvao Set tako je dobro branio Ozirisa da je presuda odmah donesena u prilog Ozirisu te je progla​šeno da je „na čestitu glasu”. Zatim je Tot izneo pred sud Horusov slučaj. Ovoga puta njegova je zadatak bio svakako teži jer je Horus stajao pred sudom kao neiskusan mladić koji za​ista ne bi mogao vladati, ali je Set, budući da nije bio siguran u svoje razloge, bio dovoljno mudar te je predložio da se spor reši fizičkom borbom. Osim toga, Seta je podupirao Ra-Harakhte koga su bogovi možda potajno ismejavali, ali ga nisu mogli izigrati.
I sudac i branitelj imali su u toku duge rasprave neobične doživljaje sa Setom. Set je naime progutao Ra-Harakhteovo oko koje mu je vraćeno tek kad je Set bio prisiljen da ga izbljuje. Tot se rodio - ili ponovno rodio - iz Setove glave budući da je Izida primenila svoje čarobnjačke moći pa je učinila da je Set zatrudneo osvetivši se za njegove homoseksualne napade na njena sina. Set je veoma voleo loćiku, pa je ona nabrala nekoli​ko svežih prhkih listova i za njega pripravila jelo. To je jelo s užitkom pojeo - i začeo je. Izida je Horusovo seme pomešala s lišćem loćike. To je Ra-Harakhte uzeo kao znak da su Setove klevete bile lažne pa je pomo​gao da se parnica reši u prilog Horusu. Odonda su Tota često povezivali s Ozirisovom sudnicom. On je stajao blizu vage, pa kad je Anubis objavio rezultat, Tot je to zabeležio u svoju glavnu knjigu. Oziris je prihvatio ono što su rekli Tot i Anubis.
Tot je zacelo iskoristio Setovu pro​past, kao što je hteo prisvojiti i njegov kult. Budući da je poput Seta bio bog podzemnog sveta, mogao ga je zameniti u njegovim najvažnijim funkcija​ma. Tako se, zajedno s Horusom, viđao kako pri kraljevoj krunisanju oba​vlja obrede čišćenja što je obred koji prožima kralja čistoćom i snagom Go​spodara dveju zemalja. Ako se Set na pradavnim spomenicima pojavljuje u dinastičkim funkcijama, njegov se lik često menjao u Totovo obličje što je bilo lako zbog sličnosti njegove zavijene njuške s Totovim i ibisovim klju​nom.
Tota su najčešće prikazivali kao čoveka s ibisovom glavom koji nosi polumesec i kolut. Kao bog mrtvih nosio je Ozirisova obeležja: krunu s kolutom, ureus i rogove. Kao Aaha prikazivali su ga kako stoji na Ma’atinu simbolu kao mumija obrijane glave s mladenačkim uvojkom Khonsua, a nosi polumesec i uštap. Njegov srebr​ni čamac prevozio je duše mrtvih po noćnom nebu. Slikali su ga i kao psoglavog babuna, životinju drevnog boga Astena, s kojim se izjednačio.
Sešat
Sešat, drevna boginja, za koju se mislilo da je Totova sestra ili običnije da mu je žena, bila je boginja pisanja i merenja pre nego su te funkcije pripisali njenu suprugu. Zvali su je „Gospođa knjiga” ili nebeskom knjižničarkom, a bila je i zaštitnica aritmetike, gradi​teljstva i zapisa. Iako je te funkcije delila s Totom, Sešat je u biti bila kraljevsko božanstvo te je pripadala samo faraonu. Stoga su, kad su se osnivali hramovi - kraljevske građe​vine - Sešat i faraona slikali zajedno kako natežu uže da bi izmerili njihove dimenzije. Kao zapisničar, ispisivala je kraljevo ime na listove Drva života, blizu kojega je boravila, te ga tako učinila besmrtnim, a trajanje kraljevo​ga zemaljskog života označavala je listovima na palminoj grani koju je nosila, izračunavši dužinu njegovih dana. Čini se da je u tom svojstvu bila povezana s Anubisom.
Sešat su uopšteno slikali kao ženu koja nosi cveće ili zvezdu na glavi s ureusom, znakom povezanosti s kra​ljem. Odevena je bila u leopardovu kožu, a obično je držala pero i pisar​sku paletu sa crnilom.

Bogovi - zaštitnici faraona i kraljevstva
Videli smo da svi lokalni bogovi ima​ju u stanovitom smislu političku ili barem vojnu ulogu jer je svaki bio vođa svoga naroda kao socijalne ili političke grupe. Takođe smo videli da su bogovi onoga naroda koji je stekao prevlast u Egiptu zadobili na​ročito značenje. Vođe toga naroda, koji su bili glavni sveštenici božanstva, tvorili su kraljevski dom kraljevstva. Najugledniji među takvim božan​stvima bili su dakako Horus i Ra, koji su oba bili nerazrešivo povezani s kraljevskim domom kroz sve sreće i nesreće duge egipatske istorije. Nji​hova ujedinjena snaga kao Ra-Harakhte utisnula je sunčanu sliku tako čvrsto na pojam državnog boga da su i sva druga zaštitna božanstva kraljevstva poprimila sunčanu boju. Takva su božanstva mogla imati dugu istoriju u drugome liku, a mogla su imati i različite mitologije. No kad su stekla važno nacionalno značenje, poistovetili su ih sa sunčanim kultom faraona. Tako je bilo čak i u vreme rane i kasnije egipatske istorije kad su Ozirisa najoduševljenije i uopšteno poštovali više od svih bogova. Pa čak kad se Ozirisova mitologija donekle prila​godila državnoj religiji, Oziris se na ovome svetu nije mogao takmičiti s kultovima   sunca   koji   su   moralna osnova vlade, božanskog poretka ili ravnoteže koju faraon drži između dvojnih polova - što je karakteristika egipatskog mišljenja.
To se dvojstvo isticalo u razlici koja je uvek postojala između Gornjeg i Donjeg Egipta - čak u vreme kad ujedinjenje Dveju zemalja nije bilo u pitanju: faraonova se jakost merila njegovim uspehom u njihovu ujedi​njenju. Iako su Nekhebet i Buto, za​štitne boginje dvaju kraljevstva, bile ujedinjene u kraljevskim insignijama, uvek su smatrali da su odvojene.
Nekhebet
Nekhebet je bila boginja-sup gornjeg Egipta, a njen je grad bio Nekheb koji se nalazio na drugoj obali Nila nasuprot Nekhenu ili Hierakonpolisu, kultnom središtu Horusa, boga soko​la. Oba grada bila su u predistorijsko doba spojena kao glavni grad Gornjeg Egipta. Nekhebetina važnost rasla je s važnošću Horusa, ujedinitelja Dveju zemalja, ali kad se Nekhebet čvrsto povezala i s Donjim Egiptom, ostala je samo božanska zaštitnica Juga. Glav​ni bog njena kraljevstva bio je u rano doba Set, ali pošto je pao u nemilost te ga je zamenio Tot, Nekhebet je po​novno postala važna. Dok su pre Horus i Set vršili simboličke geste samtaui, Nekhebet i Buto sve su više simbolizovale ujedinjenje Dveju ze​malja.
Nekhebet je bila potpuno uključena u sunčanu mitologiju te se zvala Raova kći i njegovo desno oko. Ona je bila uvučena i u Ozirisovu sferu kao žena Khenti-Amentiua, Prvoga od zapa​dnjaka; nema sumnje da je ideju suge​risala činjenica što su obične mrtvace bacili u pustinju gde su im tela izjeli strvinari. Nekhebet je bila povezana i s Ozirisovim vidovima plodnosti jer su smatrali da je žena Hapija, Nila, koja otvara brane omogućujući Nilu da teče iz praiskonskog okeana. Stoga se mislilo da je boginja majka, zaštitnica rađanja dece, pa su je kao „veliku divlju kravu” 

poistovećivali s Hator.
Kad su Nekhebet poznavali kao „Gospođu strave”, obično su je prika​zivali kao ženu ili kao supa koji nosi belu krunu Gornjeg Egipta. Ona je naročito bila kraljeva zaštitnica koju su slikali kako nad njim širi krila, a u tom položaju u svojim kandžama drži kraljevski prsten ili tučak.
Buto
Buto, ispravnije poznata kao Udjat ili Edjo, bila je boginja kobra kojoj je prvobitna domovina i glavno kultno središte bilo u baruštinama Delte. Kao što je Nekhebet bila majčinska zaštit​nica faraona tako je Buto bila njegova nasrtljiva hraniteljica. Prikazivali su je kao kobru ureus koju je isprva na čelu nosio Ra, a zatim svi faraoni, i koja preteći širi kukuljicu spremna da na faraonove neprijatelje ispljuje otrov ili da ih sprži svojim plamenim pogle​dom. Ponekad se mislilo da se u rano doba njena moć mogla okrenuti pro​tiv samoga faraona jer je njen ugriz bio smrtno sredstvo kojim je rukovao Anubis da bi u određeno vreme usmrtio faraona.
Kako smo videli, ureus je bio levo Raovo oko, što gaje, pošto je učvrstio svoju nezavisnost, bog sunca smestio u počasni položaj na svome čelu. Buto je stoga personifikovala sunčevu žarku toplinu i bila poznata kao Go​spođa neba i kraljica svih bogova. Bila je tesno povezana s Horusom stari​jim kad se dizao do prevlasti u Donjem Egiptu, a bila je povezana i s Horusom mlađim jer je pomagala Izidi te detetu postala pomajka. Našli su se i drugi načini kojima su je uvrstili u Ozirisov sustav: zvali su je Anubisovom kćeri i dali joj ime „Zelena” ili „ona ko​ja opskrbljuje hladnom vodom” pa su je tako usporedili s Nekhebet koja je bila povezana s Nilom. S boginjinog hrama u Butu moglo se videti „Veliko zelenilo” ili Sredozemno more.
Buto su prikazivali kao ženu koja nosi ureus ili crvenu krunu Donjeg Egipta. Ta kruna, poznata kao Go​spođa čarolija, takođe ju je poveziva​la s Izidom, Velikom čarobnicom; u njenu hramu u Butu bilo je čuveno proročište. Prikazivali su je kako drži stabljiku papirusa oko koje se ovijala kobra, a katkada samo kao kobru smotanu u kotarici i koju podupiru biljke papirusi dok nosi krunu Do​njeg Egipta. U drugo doba umesto Buto bila je samo kruna - uopšteno kao sastavni deo dvostruke krune ili pšent, te su je zvali Gospođa moći ili Gospođa plamena, koja je simbolizovala vrhovnu faraonovu vlast nad Dvema zemljama.

Harsafes
Harsafes (ili Herišef), lokalni bog Herakleopolis Magne u Faiyumu, postao je nacionalno božanstvo za vreme Prvog međurazdoblja kad su njegovi sledbenici savladali azijske osvajače u Delti i ujedinili pod svojom vlašću Srednji i Donji Egipat. Njihova vlada​vina nad Gornjim Egiptom bila je samo nominalna, a konačno su ih istisnuli Tebanci i Mont. Harsafes bio je božanstvo ovan koje su prikazivali kao čoveka s ovnovom glavom. Bio je bog plodnosti i povezan s vodom jer mu ime znači „onaj koji je u svom jezeru”. Kad je bio nacionalno božan​stvo, smatrali su da je jedan Horusov oblik.
Mont
Mont (ili Montu) bio je lokalni bog Hermonthisa, grada koji je desetak ki​lometara južno od Tebe i glavni grad tebanske nome. Za Jedanaeste dinasti​je postigao je nacionalno značenje jer su tada faraoni dolazili iz Hermonthi​sa. Neizbeživo povezivanje kralja s Raom dovelo je do toga da je i Mont povezan sa suncem, a Hermonthis je postao velikim središtem sunčanog kulta, poznatim kao Heliopolis Juga.
Mont je bio poznat kao jedan oblik Ra-Harakhtea, pa su ga zvali „živa Raova duša”. Budući da je njegova sveta životinja od davnine bio bik, zva​li su ga „Bik planina sunčeva izlaska i zalaska”, međutim, on je personifikovao i razornu silu sunca, pa su ga zvali i „Bik moćne ruke”. U Novoj državi njegova je posebna funkcija bila fun​kcija faraonova ratničkog boga. Sli​kali su ga kako pred faraona dovodi poražene neprijatelje i kako mu uru​čuje khepeš, svoj srpoliki mač.
Monta su prikazivali kao vologlava čoveka koji nosi luk i strele, toljagu i nož. U kasnije doba govorilo se da se otelotvorio u bika Bukisa. U njegovu sunčanom vidu Monta su prikazivali kao čoveka sa sokolovom glavom koji na glavi između dva duga pera nosi sunča vi kolut i ureus. Mislilo se da stoji na pramcu sunčeva noćnog čam​ca i da kopljem ubija sunčeve neprija​telje. U toj prilici kao branitelj faraona i sunca Mont je definitivno postao dinastičkim likom, ali ne i popularnim božanstvom.
Sebek
Sebek (ili Sukos ili Sobk) bio je božan​stvo krokodil, drevni gradski bog Krokodilopolisa u Faiyumu, području jezera i baruština u Donjem Egiptu. Bio je bog vode čije ime znači „onaj koji čini da se bude trudan ili plodan”, a govorilo se da je sin Neit iz Saisa.
Isprva je bio dosta nevažno božanstvo, što je po Raovoj zapovedi vršilo neke zadatke kao što je na primer hvatanje četiri Horusovih sinova u mrežu kad su u lotosovu cvetu izranjali iz vode. Za Dvanaeste dinastije Sebek se uzdizao te je postao bogom faraona - nakon prvog Amonova uspona, ali pre svoje prave premoći za Osamnaeste dinastije. U tom su razdoblju faraoni preneli svoj glavni grad na ulaz u Faiyum koji su kultivirali izgradnjom mreža navo​dnjavanja i drenaže. Sebekovo glavno sedište ostalo je Faiyum, ali nakom Dvanaeste dinastije posvuda su ga poštovali te je dobio drugo važno svetilište u Gornjem Egiptu u Ombosu (Kom Ombo). To je kasnije bio razlog da su ga poistovetili sa Setom: kad je Set bio u nemilosti, imao je oblik krokodila. Sebeka su poštovali i u Tebi i na jezeru Moeris.
U Tekstovima sarkofaga u Srednjoj drža​vi Sebeka su kadikad poistovećivali sa zmijom Maka, dugom pedeset stopa, koja je imala kremeni oklop i koja zamahuje nožem te se suprotstavlja sunčevu čamcu dok ulazi u pod​zemni svet; zato je bio oličenje neča​stivog. Za vreme dok je bio državni bog, poistovećivali su ga sa suncem, pa mu je ime bilo Sebek-Ra. Videli smo kako se aart, koji je lečio Geba, pretvorio u Sebeka. Jedna verzija toga mita govori da je, dok se Ra-Harmakhis borio s neprijateljima po​kraj svetog jezera blizu Het Nebesa, došlo do borbe protiv njega pa se sklonio u jezero. Tamo se pretvorio u krokodila sa sokolovom glavom te je uspeo savladati svoje neprijatelje. (Ui​stinu je bog nome, u kojoj je nastalo Sebekovo kultno središte, bio božan​stvo soko.) Nakon toga je Sebek bio kraljevski, sunčani bog koga su često poistovećivali s božanskim kraljem Gebom. U oziriskom verovanju go​vorilo se da je oblik koji je uzeo Horus da bi našao delove Ozirisova tela što ih je Set pobacao u Nil. On je dugo ostao strašno, iako uopšteno dobrotvorno božanstvo sve do Ka​snog doba kad su u jezeru Moeris držali svetog krokodila ukrašenog draguljima i zlatom.
Sebeka su prikazivali kao mumifici​ranog krokodila ili kao čoveka s krokodilskom glavom na kojoj su ro​govi poput Amon-Raovih rogova, sunčani kolut i dve zmije ureus, a obe nose sunčani kolut.
Amon
Za celo vreme Stare države Amon je bio neznatni bog grada Tebe - čak manjeg značenja nego Mont, bog su​sednoga grada Hermonthisa, glavno​ga grada tebanske nome. O njegovu prvobitnom značaju malo je poznato - pa su i stari Egipćani o njemu malo znali te su ga zvali imenom koje znači „sakriven”.
Više nego bilo koji bog, Amon je bio tvorevina političkih okolnosti te je postupno dobivao nova značanja ka​ko je asimilirao uloge drugih bogova nakon poraza njihovih sledbenika. Više nego bilo koji bog, Amon i moć, koja mu se pripisivala, potkrepljivali su autoritet njegovih ranih sledbenika kad su postali kraljevskim domom.
Tebanski vladari i Mont zajedno s Amonom došli su do prevlasti oko 2050. pr.n.e. pri kraju Prvog međurazdoblja kad su pod svojom vlašću po​novno ujedinili Egipat. Za vreme Srednje države Amona su prvenstveno smatrali za gusku te su ga, kao Geba, zvali Velika gakuša koja nosi kozmič​ko jaje. Čini se da se poistovećenje s Velikom gakušom osnivalo na veli​kom ugledu ptice, zbog njene plod​nosti. No to nije potrajalo, pa je osim pera, koja su ostala Amonovo obelež​je, slika guske nestajala.
Važnija je za Srednje države bila povezanost s drugom plodnom životi​njom, ovnom. Govorilo se da je Amon jednom navukao glavu i kožu ovna koga je oderao i kome je odrubio glavu kad ga je Šu, bog vazduha, molio da izađe iz skrovišta. Pošto se Amon u tom liku pokazao svetu, bili su mu posvećeni ovnovi koji su bili nepovre​divi osim jednom na godinu kad su odrali ovna i odrubili mu glavu te ga žrtvovali Amonu. Kako smo videli, Amon je u kosmogonijama preoteo Šuove životvorne funkcije i postao bogom vetra koji je uzburkao Nuna i tako započeo stvaranje. Govorilo se da je Amonova duša zatvorena ili u sfingi ovnu ili u zmiji žezlu nazvanoj Kamatef. Amona su prikazivali i kao itifalusnog čoveka tamnoplave kože koji nosi dugo perje, ponekad kao mu​miju, poput drugih bogova staratelja, Ptaha i Mina. Kasnije su ga poistovetili s Montom kao „Bika svoje majke” i kao boga rata, jer su tebanski vladari bili najtvrđa jezgra otpora stranom uticaju. Kako je rasla njihova moć, Amon je sve više postajao sunčani bog i u buduće je bio poznat kao Amon-Ra. Nosio je sve simbole vrhovne vlasti boga sunca, a njegova je glava katkada izgledala kao ureus. Ušao je i u carstvo mrtvih jer je njegova ovnujska glava omogućila da se lako poistoveti s mrtvačkim oblikom Auf-Raa koji plovi kroz podzemni svet i duša​ma mrtvih udahnjuje novi život.
Do razdoblja Amon-Raove najveće slave došlo je pošto su tebanski vladari izgnali strane faraone Hikse i nakon drugog ponovnog ujedinjenja Dveu zemalja pod njihovom vladavinom oko 1570. pr.n.e. Egipat je na neki način imao koristi od kraljeva Hiksa jer su oni uveli tehnike bronzanog doba. Tebanci su od njih naučili nove veštine ratovanja i obrade zemlje. Na početku Nove države Egipat nije oja​čao zbog ponovnog ujedinjenja već se ubrzo obogatio zbog osvajanja u Aziji odakle su se nameti slivali u riznice tebanskih bogova.
Novi hramovi u čast Amon-Rau gradili su se posvuda a naročito u Tebi i oko nje. Jedan od najglasovitijih bio je hram Amenhotepa III u Luxoru posvećen itifalusnom Amon-Rau. Taj nije bio daleko od najvećeg Amonova hrama u Karnaku gde su ga držali za boga vetra. Pokraj njih, na zapadnoj obali Nila, bili su kraljevski pogrebni hramovi koji leže ispred litica zapadno od Tebe gde su počevši od Amenhotepa I. pa nadalje faraoni bili sahranji​vani u grobove isklesane iz stene u Dolini kraljeva. Tako je napušten oziriski Abid kao tlo u kome su se sahranjivali kraljevi.
Za vreme Nove države Amon-Ra postao je poznat kao „kralj bogova”. Vladanje velikim carstvom koje se prostiralo od Eufrata sve do Sudana dovelo je do toga da su Amon-Raa shvatali kao najvećeg od svih bogova, sveopćeg „vladara prestola sveta”. No Amon-Ra nije bio samo bog pobede i vladar drugih božanstava, on je otelotvorio u sebi više njihovih funkcija i karakteristika. Za njega se govorilo da može uzeti bilo koji oblik, jer su svi bogovi bili njegovi oblici. Na taj je nečin upriličio da može imati mno​gobrojna imena, ali je njegovo pra​vo ime bilo tajno kao što je bilo i Raovo, te mu se drugi bogovi nisu mogli moliti. On je izronio iz praiskonske poplave na humku Hermopolisa gde se, stvorivši sam sebe, izlegao iz jaja. Boginja neba Amaunet (njegovo feminizirano ime iako je uistinu bila starije božanstvo nego sam Amon) prihvatila ga je u obliku krave. Popev​ši se na njena leđa, Amon je plovio Nunovim vodama i gde god se is​krcao, postao je lokalni bog. Naročito je bio povezan s bogovima stvaranja i plodnosti: s bogovima ovnovima Harsafesom iz Herakleopolisa i Banebdetetom iz Mendesa, Nunom, Hapijem Nilom, Ptahom iz Memfisa, Minom iz Koptosa i Montom iz Tebe. Amon je tako bio opšti stvoritelj: postao je glavom tebanske eneade i hermopoliske oktade, preotevši vlast Totu te su ga poistovetili s Ra-Atumom iz Heliopolisa kao stvoriteljem. Često su ga nazivali Raovim licem i Ptahovim te​lom.
Držalo se da je i Amon-Ra poput ranijih oblika boga sunca fizički faraonov otac jer se govorilo da su nasled​nici prestolja začeti kad je opštio s kraljicom preuzevši oblik vladajućeg faraona. Faraon je zaista nosio Raova znamenja kad je sasvim javno prilazio kraljici. Dakako da su Amon-Raovi „sinovi” gradili hramove u čast svoga oca, a on ih je zauzvrat vodio do voj​nih pobeda, prožimajući ih duhom života i dajući im jačinu stotine hiljada ljudi. To verovanje objašnjava što je Aleksandar osvojio Egipat mirnim putem; kad je naime tamo stigao, podvrgnuo se u Amon-Raovoj oazi obredu pomoću kojega je ponovo ro​đen kao sin velikoga boga te je bio ovlašćen da nosi Amonove uvijene ovnujske rogove.
Amon-Ra je uz to imao i kosmičke funkcije jer je, pošto je stvorio sve stvari, propisao vreme i godišnja do​ba pa je u svome sunčevom čamcu brodio nebom, zapovedao vetrovi​ma i oblacima - izvikujući naredbe gromovitim glasom - i održavao sva stvorenja i svu vegetaciju.
Uprkos svojoj uopšteno priznatoj veličini, svojim kozmičkim i dinastič​kim vezama, Amon-Ra bio je i narodni bog koga su obični ljudi uopšteno i osobno poštovali. Zvali su ga vezirom siromašnih, nepodmitljivim i željnim znati jesu li pravedni dobili zasluženu nagradu i jesu li slabi zaštićeni od ja​kih. Kao otac koji ljubi svoje, Amon-Ra je bio saosećajan bog; ali se njega nije moglo izigrati magičnim obredi​ma jer je bio poznat kao onaj koji potire čarolije. Oni koji mu se dolaze moraju opravdati svoje zahteve pokazajući čestiti značaj ili ispovedivši svoje grehe.
Ta vrsta osobnog poštovanja prekinula je s ranijom egipatskom predajom. No čak je još veći prekid s tradicijom izazvalo Amonovo sveštenstvo. Iako su Amon-Raa kao dinastičko božan​stvo teološki poistovećivali s ranijim oblicima boga sunca, njegovo besprimerno bogatstvo i njegova moć vodili su do novog oblika teokracije. Dok bi pre snaga boga jačala kraljevski dom, u Amon-Raovu slučaju ona je konačno oslabila kraljevski dom. Taj se razvoj delom može pripisati nego​dovanju Raovih sveštenika u Heliopolisu koji su zadržali svoju nezavisnost i poštovali svoje vlastito božanstvo kao jedinoga „pravog” boga sunca. No Amon-Raovi sveštenici sami su sijali seme svoje propasti. Njihovo bogat​stvo donosilo im je sve veću svetovnu moć i poticalo želju da se upliću u „politički” život. Kao što smo videli, Hatšepsut iz Osamnaeste dinastije du​govala je svoj položaj na prestolju pomoći Amon-Raova sveštenstva te je zbog toga bila vrlo odana Amon-Rau gradeći njemu u čast hram u Deir el-Bahriju. Sveštenstvo je bilo tesno po​vezano s kraljevskim domom, ali je bilo častoljubivo i nesložno. Njiho​va ekskluzivnost i nepostojanost od​ražavale su se na kraljev ugled te ga slabile.
Ta je situacija stvorila mogućnost za reakciju i vraćanje na arhaično poštovanje sunca u „čistom” obliku kao Atena, sunčanog koluta. Takvom raz​voju daljnji je poticaj dalo širenje carstva u Aziji kad su Egipćani upo​znali božanstva Bliskog istoka i monoteizam. Bio je to kratkotrajni ali duboki prekid, intermeco koji su za​počeli izvoditi Tutmozis IV i Amenhotep III, a do fanatičnog vrhunca doveo ga je Amenhotep IV. koji je promenio svoje ime (koje je značilo „Amon je zadovoljan”) u Akhenaten (koje je značilo „to se sviđa Atenu”). Akhenaten je Amon-Raovim sveštenicima oduzeo posede, opljačkao je njihove hramove i napustio Tebu kao glavni grad. No već pre svoje smrti nastojao je da dođe do kompromisa jer se zanemareno carstvo raspadalo, a njegovi su naslednici Tutankamon i naročito Haremhab uložili velike na​pore da obnove hramove i da bogu daju zadovoljenje.
Ako je Akhenatenova vladavina ičemu naučila njegove naslednike bi​lo je to da kraljevski dom ne sme biti previše zavisan o jednom sveop​štem božanstvu. Haremhab se potru​dio da ulepša i hramove drugih bo​gova, ali Teba više nikada nije postala glavni grad Egipta. To su Amon-Raovi sveštenici opravdavali legen​dom da zemaljski vladar ne može vladati gradom jer on pripada božan​skom Amonu. To tumačenje otkrilo je i ovoga puta častohleplje što je dovelo sveštenike do njihove propasti. Nasto​jali su naći vezu s vladajućim domom tako da su jednu kraljevsku kćer pro​glasili za božansku Amon-Raovu že​nu. Ona je bila njegova velika svešte​nica i na zemlji predstavnica njegove vlasti. Takvo učenje bilo je važno za svakoga faraona kako bi mogao po​stići da njegova vlastita kći bude pri​hvaćena kao „duhovna kći” velike sveštenice.
To je učenje bilo pokušaj sveštenika ne samo da steknu svetovnu moć nego i da obnove svoj položaj na čelu koordiniranog, svenarodnog svešten​stva svih bogova. Tebansko je svešten​stvo, međutim, još vladalo poput sva​ke druge svetovne vlasti te se samo stavilo u situaciju polusuparništva prema faraonima koji su vladali na severu. Suparništvo nije sasvim nesta​lo ni kad su članovi kraljevskog doma bili imenovani za velike sveštenike, jer su oni bili skloni tomu da to shvate kao počastan položaj pa nisu Tebu uzeli za rezidenciju. Sveštenstvo je da​valo veliku važnost proročanstvu Amon-Raa, čije su izjave upotrebljavali da bi postigli svoje političke svrhe. Konačni rezultat svega toga bio je da je Amon-Ra pao zajedno s kraljevstvom kad su Asirci 663. pr.n.e. osvojili Tebu. Svi, oblici poštovanja sunca smanjili su se u korist Ozirisova kulta.
Aten
Aten je u najranijim vremenima bio lik boga sunca koji predstavlja sunce u zenitu, jasno i jako. Slikali su ga kao crveni kolut sa zracima koje dopiru do zemlje. U religiju uveo ga je Akhenaten, ali je bio odvojen od drugih vidova sunca pa čak i od svih bogova i teoloških sustava, budući da su smatrali da je on vrhovna sila života i kombinacija Ra-Harakhtea i Šua. Zbog jasnoće kojom sam sebe otkriva ljudima, Aten se razlikovao od Amon-Raa, ali zbog tvrdnje da su svi ljudi - Egipćani i stranci - Atenova deca novi kult bio je nalik na Amon-Raov zahtev za univerzalnošću; no atenizam je nadmašio Amon-Raov kult tvrdeći da njegov bog nije tek vrhovno božanstvo i izvor svih drugih nego da je zapravo jedini bog vredan poštova​nja. Međutim je Akhenaten ipak u svojoj čuvenoj himni tvrdio da jejedini božji posrednik i da je božanstvom jednak Atenu. Čini se takođe da se atenizam obratio starom pojmu da je samo faraon besmrtan; za obične ljude postoji samo stvaran život na ovome svetu.
Govorilo se da je jedan od Akhenatenovih motiva da uspostavi i širi svoju novu religiju bio taj što je hteo naći boga koga bi svi ljudi u njegovu carstvu mogli poštovati kao apstraktno ali ipak uvek prisutno biće, bez speci​fično egipatskih veza. Međutim, kako smo više puta spomenuli, sami Egipća​ni nisu bili skloni ekskluzivnim kulto​vima: više su voleli sinkretističku ve​ru izgrađenu na starim tradicijama. Takva apstraktna pa ipak materijali​stička vera nije se mogla održati - te se počela raspadati čak pre smrti svoga osnivača. Pokret, koji su podr​žavali samo dvorjani skorojevići, po​remetio je staru strukturu moći. Akhenaten se sam prozvao „kralj koji živi u istini”, ali su njegovi kasniji napada​či mogli govoriti da je za njegova vladanja Ma’at u kraljevstvu bila napuštena. Običan svet možda je poslu​šno napustio Amon-Raa, ali se ubrzo obratio starim narodnim bogovima kao što su Bes i Taueret.
Za sedamnaestogodišnjeg Akhenatenova vladanja nije bilo vremena da bi se oko Atena izgradila mitologija - a možda se nije ni mogla razviti zbog naravi božanstva. No bogatstvo oteto Amon-Rau dobro je bilo iskorišćeno za gradnju hramova i palata u novom severnom glavnom gradu Akhetatenu („Atenovo obzorje”), gde je sada Tel el Amarna. Tu su na bareljefi​ma često prikazani Akhenaten, nje​gova žena kraljica Nefertiti, njihove kćeri i faraonovi roditelji Amenhotep III i kraljica Tij, kako se klanjaju Atenu; zrake koje izbijaju iz velikoga sunčanoga koluta završavaju u ljudskim rukama koje drže simbol života, skupljaju sa žrtvenika darove i ljudima predaju materijalna dobra. Za Tutankamona i Haremhaba imena Aten i Akhenaten bila su na spomenici​ma tako temeljito izbrisana kao što je krivoverni faraon brisao imena Amon-Raa i drugih bogova, ali se ipak sačuvalo nekoliko primeraka realističke umetnosti toga doba uklju​čivši one u drugim Atenovim hramovi​ma u Tebi i Heliopolisu gde su Atena izjednačili s Raom.
Khons
Khons (ili Khonsu) došao je dosta kasno na istaknuto mesto kao bog mesec Tebe. Kako je Amon pripadao hermopoliskoj oktadi te je već bio združen s bogom meseca Totom, bilo je naravno da će za „sina” svoje trijade u Tebi izabrati Khonsa, susednog boga meseca. Prema tome se govorilo da su Amon i Nut Khonsovi roditelji. Čini se da je Khons prvotno predsta​vljao kraljevu placentu. Budući da je kralj božanskog porekla, božansko je bilo i sve što se odnosilo na njegovo rođenje. Kako su kralja poistovećiva​li sa suncem, to su placentu poistove​tili s mesecom. Mumificiranu placen​tu nosili su prigodom državnih sveča​nosti na motki kao deo kraljevskog znamenja.
Budući da je Khons bio mesec, opisivali su ga kao trkača koji juri nebom jer su tumačili da mu ime znači „prelaziti popreko”. U Tebi su ga poistovetili s Totom kao onog ko računa vremena i sa Šuom kao bogom nebesa ili vazduha. Khonsa su zvali Gospoda​rom istine i tvorcem sudbine, pa je stoga bio i prorok. Poštovali su ga i kao onoga koji razbija čari jer je imao vlast nad zlim dusima. Konačno je poput svojih roditelja bio izvor plodnosti i rasta, davalac daha života. Khonsa su prikazivali kao mumificiranog mladi​ća obrijane glave osim mladenačkog uvojka, a nosio je menat, simbol muževnosti, te uštap i polumesec. Katka​da su ga poistovećivali s Horusom i slikali sa sokolovom glavom.
Mut
Mut, Gospodu Ašerua u Tebi, smatra​li su za najveću i najmoćniju božansku majku. U preddinastično doba njeno je ime jednostavno značilo „sup”; pr​vobitno je bila tebanska boginja te su je zamenjivali s Nekhebet, zaštitnicom Gornjeg Egipta. Pošto je za Osamnae​ste dinastije Amon došao na istaknuto mesto, bila je udata za njega, pa su je poistovetili s njegovom pređašnjom ženom Amaunet. Venčanje Mut i Amona bilo je za vreme Nove države velika godišnja svetkovina. Amona su nosili iz njegova hrama u Karnaku, a velika svečana povorka ukrcala bi se u lađe na Nilu da poseti Mut u njenu hramu u Luxoru. Taj obred bila je prilika da Amon izriče proročanstva.
Uprkos tome što su Mut smatrali za Amonovu ženu, govorilo se da je dvopolna, čime su potkrepili njen položaj kao majke svega što živi. Poistovećivali su je s drugim važnim boginjama i zvali Velika čarobnica, vladarica neba i Raovo oko, pored toga što je bila kraljica svih bogova. Uopšteno su je prikazivali kao ženu, ponekad sa supovom glavom na kojoj nosi ureus i dvostruku krunu Gornjeg i Donjeg Egipta koju je posudila od faraona koji su poticali iz njena grada.
Bast
Bast (ili Bastet) bila je lokalno božan​stvo Delte, koje se rano javlja, već za Druge dinastije. Njen rani fetiš bila je mačka - i to divlja vrsta pripitomlje​ne mačke - koju su obožavali zbog njene krepkosti, jakosti i spretnosti. Iako je Bast ostala lokalno božanstvo, ubrzo su je povezali s Raom, te se govorilo da mu je kći i žena, i s Ozirisovim božanstvima. Za samu se Bast govorilo da brani Raa od zmije Apep. Maahesa, njena sina koga je imala s Raom, slikali su kao čoveka s lavljom glavom na kojoj nosi Ozirisovu krunu atef ili kao lava koji proždi​re nekog zarobljenika, a ponekad su ga poistovećivali s Horusom slave, jed​nim oblikom Horusa mlađeg. Drugde su Maahesa poistovećivali i s Nefertumom, sinom Sekmet, s kojom su njeni sveštenici nastojali stopiti Bast. To poistovećenje nastojali su provesti za Dvadeset druge dinastije kad su, počev od Šešonka I, faraoni, koji su bili libijskog porekla, izgradili svoj glavni grad blizu Bastina grada Bubastisa i prisvojili boginju. Hramovi u Bubastisu obogatili su se, a u Tebi je sagrađeno veliko novo svetilište.
Kad je Bast u Kasnom razdoblju postala državno božanstvo, smatrali su je za dobroljubivu boginju koja predstav​lja dobrotvorne sunčeve sile koje štite Dve zemlje, a katkad se govorilo da personifikuje mesec, dok je Sekmet, u drugu ruku, predstavljala razorne sunčeve sile te ju je pučko verovanje jasno razlikovalo od Bast. Bast je dobila i neke Hatorine značajke jer je bila poznata kao boginja veselja, muzike i plesa. Njen se kult slavio veselim svečanim povorkama na teglenicama i orgijastičnim obredima. Slikali su je kao ženu s mačjom glavom koja nosi sistrum, kutiju ili košaru, a njenu glavu lavice opasuje mnoštvo koncen​tričnih ogrlica. Smatralo se da su mačke u čast boginje Bast svete, a u starom je svetu bilo čuveno groblje mumificiranih mačaka u  Bubastisu.
Neit
Neit je bila drevna boginja lova: u Saisu u Delti poštovali su je još od preddinastičkog doba. Njeno kultno zname​nje, štit i ukrštene strele, upućuje na to da je možda bila ratnička boginja. Mislilo se da je možda bila božanstvo ranog ujedinjenja Donjeg Egipta jer je nosila crvenu krunu Donjeg Egipta. Još u rano doba stekla je naslove Velika boginja i majka bogova; iako su je često zvali Raovom kćeri, govo​rilo se daje rodila Raa pre no što se sama stvorila iz Nuna, a povremeno se mislilo daje personifikacija voda haosa. U kasnije doba govorilo se da je majka Sebeka, Iziđe, Horusa i Ozirisa koji je, kako se tvrdilo, bio pokopan u Saisu. Potom, u vreme njene naj​veće moći u saitskom razdoblju, fa​raon Nektaneb II tvrdio je da mu je majka. Ukratko, Neit su smatrali za sveopću majku i zaštitnicu ljudi i bo​gova. Govorilo se da je kao stvaralač​ko božanstvo žena Knuma iz Elefantine.
Neit se brinula i za mrtvace te je s Neftis stajala pri uzglavlju sarkofaga, a bila je i jedna od boginja koje su čuvale Kanopske posude. Kao „otvarač puto​va” bila je ženski Anubis. Za Osam​naeste dinastije poistovećivali su je s Hator kao zaštitnicom žena. Za saitskog razdoblja, kad su uvelike obrađi​vali vunu, postala je pokroviteljicom kućnih veština te se uzimalo da je njen znamen, strelica, tkalački ču​nak. Kasnije je došlo do veze s Izidinim čvorom, pa su Neit pripisivali moć vraćanja. Zbog njene mudrosti pozvali su je da bude sudac posrednik za vreme velike svađe između Horusa i Seta.
Neit se do svoje najviše slave uzdigla kroz stoleće i pol u saitskom razdo​blju ili za Dvadeset šeste dinastije kad su kraljevi koji su poticali iz Saisa nakon asirske najezde ujedinili Donji, Srednji, a zatim i Gornji Egipat. Za vreme toga razdoblja u umetnosti i religiji postojala je tendencija arhaizmu, te je zbog težnje za slavljenjem nekadašnjih veličina došlo do poštovanja drevne boginje. U Saisu bili su izgra​đeni veliki novi hramovi, a Herodot je potanko opisao monolitske žrtve​nike, obeliske i sveta jezera te gro​bove kraljeva koje su sada sahranji​vali u Saisu.
Neit su slikali kao ženu koja nosi crvenu krunu Donjeg Egipta u kome je, kako se govorilo, njeno trajno boravište, a koja drži luk i ukrštene strelice. Zgodimice su je prikazivali kao veliku kravu majku koja svakod​nevno rađa Raa.
Božanstva stvaranja, plodnosti i rađanja
Ptah
Ptah, jedan od najmoćnijih egipatskih bogova stvaratelja, vuče poreklo iz kasnih preddinastičkih vremena kao lokalni bog Memfisa, iako se pretpostavlja da je njegov kult ustanovio Menes, prvi faraon. Govorilo se da njego​vu starovečnost dokazuje činjenica da su ga prikazivali skupljenih nogu i ru​ku uz telo što upućuje na to da je njegov prikaz bio utvrđen već u rano do​ba kad skulptori još nisu umeli izraditi odvojene udove. U kasnije se doba govorilo da je to oblik mumije, pa je Ptah postao bog mrtvih. No kao i druga pogrebna božanstva, naročito Oziris, i Ptah je prvobitno bio bog plodnosti.
Memfiska kosmogonija proglasila je Ptaha pravim izvorom svega stvara​nja, najstarijim bićem koje se može zamisliti. Tokom vremena poistove​tili su ga sa svim drugim bogovima stvarateljima, a za Devetnaeste dina​stije vladao je svemirom zajedno s Raom i Amonom te su smatrali daje faraonov otac. Za njega se govorilo da je uzeo oblik Mendesova ovna da bi rodio Ramsesa II i da bi mu dao lik Go​spodara dveju zemalja, koji se naslov davao faraonima, ali se primenjivao i na Ptaha kao utemeljitelja političkog poretka u Egiptu. Ptaha su kao vlada​ra stvaranja smatrali velikim čarobnjakom i vladarom zmija i riba. Od drugih bogova stvaratelja razlikovao se time što su njegova sredstva stvara​nja bila spiritualna a ne fizička - a to je zacelo pridonelo činjenici da Ptah, iako je zadržao svoje značenje za vreme dinastičkog razdoblja, nikada nije snažno delovao na narodnu maštu.
Filozofska narav Ptahova stvaranja bila je proizvod teološke spekulacije. Međutim, za običan svet Ptah je za​držao svoju verovatno najstariju zna​čajku kao „najveći majstor”, što je prirodna uloga za boga velikoga po​slovnog središta u kome je bilo mnogo obrta, uključivši obradu metala i bro​dogradnju. Ptah je bio božanski meha​ničar, vešt inženjer, klesar i obrađivač metala. On je bio i zaštitnik lepih umetnosti, a umetnici su se nazivali Ptahovi veliki sveštenici.
Ptah je bio združen s mnogim dru​gim božanstvima, uključivši Nuna, boga voda haosa iz kojih je proizašao svemir; s Hapijem, bogom Nila i izvo​rom plodnosti, s Geb, zemljom, i Tenenom, drevnim bogom zemlje koji personifikuje praiskonski humak, sa Šuom, „dizačem neba”, pa čak i s Ate​nom. U kasnije doba Ptaha su naroči​to poistovećivali s pogrebnim bogom Ozirisom, a kasnije i sa Sekerom.
Memfis je bio tradicionalno najsta​riji dinastički grad u kojemu su faraoni slavili svoje krunisanje i svoje svečane jubileje sed. Tako su Ptaha naravno povezali s božanskim poretkom i s Ma’at, osnovom njihove moći. Često su ga prikazivali kako stoji na mernoj trski nekog sata, a prikazivali su ga i kao postolje Ma’at, kao gospoda​ra istine i pravde, kao merača vremena, kao onog koji pazi na dela svakog čoveka. Svojim svojstvom kao sudac bio je sposoban i za svoje kreativne uloge kao i za ulogu u Ozirisovu kultu.
Ptaha su najčešće prikazivali kao mumificiranog čoveka obrijane glave, sa zaliscima i bradom puntite. Sa zatiljka visio mu je menat muževnosti, a njegove su obe ruke izlazile iz ovoja mumije da bi čvrsto držale žezlo ukra​šeno simbolom postojanosti a često i djedom. U Srednjoj državi Ozirisov stub djed, koji je, kako se čini, bio simbol vegetacije i plodnosti, postao je bogom i Ptahovim znamenjem. Ptah ponekad nije bio mumificiran nego su ga prikazivali kao živog čoveka koji nosi rogove, sunčani kolut i pera te je bio nalik na stanovite Ozirisove oblike. Za Dvadeset šeste dinastije Ptaha su poštovali u obliku bika Apisa. Memfisku trijadu činili su Ptah i Sekhmet te njihov sin Nefertum. Dru​gi Ptahovi potomci bili su „patakoi”, izobličena deca koja su ljudima bila prijatelji, te Imhotep, slavni vezir, koji je veliki graditelj stepenaste pi​ramide u Sakkari, a kasnije je postao bogom.
Sekmet
Sekmet, Ptahovu ženu i boginju memfiske trijade, dovodili su u vezu s bogom stvoriteljem zbog geografske blizine njena kulta, a ne zbog toga što je sudelovala u funkcijama svoje​ga muža. Imala je ulogu branitelja božanskog poretka, a ne njegova stva​ranja. Mitologija ju je više povezivala s njenim ocem Raom nego s njenim mužem Ptahom.
Sekmetin naslov bio je „Moćna”, pa je bila grozna boginja rata i borbe i uništavatelj Raovih neprijatelja. Za​pravo, smatrali su je za Raovo oko te je predstavljala razornu sunčevu silu ko​ja pali. Kako smo videli, u legendi,o uništavanju ljudskoga roda Hator je uzela Sekmetin lik, a njen je bes bio tako neobuzdan da bi potamanila ljudski rod da se Ra nije smilovao te ju je opio. U spomen toga spasavanja slavile su se njoj u čast orgijastičke svečanosti s pijankama. Sekmet su kao zmiju ureus smestili na Raovo čelo gde je štitila glavu boga sunca i rigala vatru na njegove neprijatelje.
Kako smo spomenuli, Sekmet su ponekad poistovećivali s Bast, a postepeno su je združili s Mut: oko šest stotina Sekmetinih kipova ukrašava​lo je ulaz u Mutin hram.
Sekmet su obično prikazivali kao ženu s glavom lavice koja nosi sunčani kolut i ureus, no slikali su je i s glavom oblikovanom od krokodila ili Raova oka, udjata. Sekmet je ponekad izgle​dala kao Min, pa diže ruke i zamahuje nožem.
Nefertum
Nefertuma, drevnog boga Donjeg Egipta, rano su uvrstili u memfisku trijadu kao sina Ptaha i Sekmet. Njegovo je ime značilo „lotos”, a kao lotosu bila mu je u mitovima stvaranja dodeljena važna uloga. Nefertuma su zvali Atum ili Ra mlađi jer je bio dečak koji je prema hermopoliskoj kozmogoniji ustao iz lotosova cveta u Jezeru svetih noževa, a iz čijih su su​za nikli ljudi. Njegov životvorni vid bio je povezan s njegovom ulogom bo​ga lotosa pa je tako bio počelo skupo​cenih pomasti.
Nefertuma su prikazivali kao lavoglavog čoveka koji na glavi nosi nakit sastavljen od lotosova cveta, dvaju pera i dvaju menata, simbola mužev​nosti ili čulnog uživanja. Zvali su ga „čuvarom pred Raovim nosnicama” te tako sudeluje u zaštitnim funkcijama svoje majke, a samog Raa su često slikali kako pred nosom drži lotosov cvet.
Knum
Knum, čije ime znači „stvarati” i koga su zvali Gospodar hladne vode bio je staro božanstvo prvoga kata​rakta Nila u Gornjem Egiptu. Govori​lo se da tu, na otoku Elefantini, kroz dve pećine Nil izvire iz podzemnog sveta ili iz podzemnog Nunova ocea​na. Knum je prema tome nadzirao najvažniji element plodnosti u Egiptu šaljući pola vode na jug a pola na sever.
Njegova glavna kultna središta bila su na otocima Fili i Elefantini. Ono u Elefantini bilo je naročito bogato jer je za Treće dinastije, nakon sedam godi​na suša, Imhotep nagovorio kralja Djosera da Knumu daruje dvanaest parcela zemlje na obema stranama Nila u Elefantini da bi Knum propu​stio Nil. Drugi veći Knumov hram bio je u Esni, na zapadnoj obali Nila između Tebe i Edfua.
Knum je sam sebe stvorio, a bio je tvorac neba što ga je podigao na četiri njegova stuba. Bio je tvorac zemlje, podzemnog sveta i vode, tvorac stva​ri koje jesu i stvari koje će biti. Bio je stvoritelj bogova i ljudi što ih je od ilovače oblikovao na grnčarskom vitlu. Po Amon-Raovu nalogu obliko​vao je Hatšepsutino telo, pa i ka ili njenu dušu, što ga je u njenu majku usadio Amon-Ra, pošto je Knum obdario telo nedostižnom lepotom. Zapravo, govorilo se da Knum obli​kuje tela sve rođene dece. Njega, Amona i Ptaha ponekad su zvali Gospo​darima sudbine. Ponekad su Knuma zvali Gospodarom zagrobnog života.
Knuma su prikazivali kao čoveka s glavom ovna vodoravnih valovitih rogova (ta je životinja izumrla u Sre​dnjoj državi) ili kao ovna koji stoji na stražnjim nogama i koga su zvali „Raova živa duša”. Katkada su ga prikazivali kao četvoroglavog ovna - što je aluzija na njegova četiri glavna kultna središta. Govorilo se da personifikuje stvaralačke moći boga sunca Raa u onim egipatskim podru​čjima gde ga nisu priznavali za vrhov​nog boga stvoritelja; njegov se naime kult, koji je povezan s Nilom, nadale​ko proširio. Ponekad bi ga združili s Horusom starijim i slikali sa sokolo​vom glavom. Kao boga vode prikazi​vali su ga kako pruža ruke da bi na njih tekla voda.
Heket
Heket je bila boginja vode u obliku žene sa žabljom glavom. U Hermopolisu povezivala su je sa četiri boginje žabe koje su živlele u Nunu pre stvaranja, a u Abidu su mislili daju je rodio Ra istovremeno kad i Šua i da mu je bila žena. Heket, koja je pomogla Ozirisu da ustane iz mrtvih, kao simbol plod​nosti i uskrsnuća nadzirala je rođenja kraljeva i kraljica. Obično su je zvali Knumovom ženom, a postala je boginjom rađanja svih njegovih stvorenja. Davala je život telima vladara, kakva je bila Hatšepsut, i onim ljudima i ženama što ih je oblikovao Knum na svome grnčarskom vitlu. Ponekad su držali da je Heket Hatorin oblik pa su je zvali majkom Horusa starijeg.
Satis
Satis (koju su zvali i Sati ili Satet) bila je boginja plodnosti i ljubavi, a kultno središte bilo joj je na otoku Siheilu, blizu Prvoga katarakta. Njeno je ime značilo „sijati seme”. Odavna je pri​svojila Heketin položaj kao Knumova žena i postala drugi član elefantinske trijade i boginja životvorne popla​ve. Obično su je zvali Raovom kćeri, no ponekad se mislilo da je kći Knu​ma i Anuket. Već se u staro doba govorilo da stoji na ulazu u podzemni svet i da upotrebljava vodu iz četiriju vaza da bi pročistila faraona kad ulazi u kraljevstvo mrtvih. Satis je kasnije postala boginjom lova, te su je zvali kneginjom Gornjeg Egipta i, u Novoj državi, kraljicom bogova.
Prikazivali su je kako na glavi nosi supa kao nakit i belu krunu Gornjeg Egipta obrubljenu antilopinim rogovi​ma i kako nosi luk i strelicu, pa je tako bila severna slika i prilika Neit, druge drevne boginje. Satis su često prikazi​vali kako izliva nilsku vodu i kako je razliva širom zemlje.
Anuket
Anuket (ili Anukis) prvotno je bila božanstvo vode; poticala je iz Suda​na, a njeno je kultno središte bilo u današnjem Aswanu. Zvali su je se​strom boginje Satis a ponekad i njenom majkom te je postala Knumova supruga i treći član elefantinske trija​de. Njeno ime je bilo „zagrliti”, a držalo se da znači da njen zagrljaj za vreme poplave oplođuje polja. Posta​la je boginjom putenosti te su njena obeležja i njen kult bili bestidni. Anuket su prikazivali kao ženu koja nosi krunu od perja, možda crvenog papagaja. Povremeno su je poistoveći​vali s Neftis.
Hapi
Hapi, bog Nila i posebno poplave, bio je uopšteno poštovan kao nosilac plodnosti. Smatralo se da je njegov kult životvoran, a pouzdani poštovatelji veličali su ga čak više od Raa. Govori​lo se da je Hapi voda livada na kojima pase Raova stoka, čovečanstvo, da pustinjske oaze opskrbljuje vodom i da s neba šalje rosu (kako smo videli, nebom je tekla reka). Hapija su zvali ocem bogova jer je potpora i gospodar bogova zemlje, plodnosti i stvaranja te za njih u njihovim hramovima na​miče žrtvene darove, pa stoga hrani ljude i podržava božanski poredak.
Hapija su poistovećivali s Nunom i govorili da teče kroz Duat, podzemni svet, kroz nebesa, kroz Egipat, pošto je u dvama virovima izbio u pećinama Elefantine. Živeo je na otoku Bigeh kod Prvoga katarakta Nila gde se može naći kako počiva na ležaljci u jednoj pećini kojoj ulaz čuva Knum. Hapija su smatrali za dva boga - južnoga i severnoga Nila - koji su zajedno vršili ritual samtaui, ujedinje​nje Dveju zemalja. Često se mislilo da je Nekhebet Hapijeva žena. Drugda je samo pojedinačni bog Hapi predsta​vljao oba dela Nila od kojih jedan teče prema severu kroz Egipat, a druga polovina voda izvire u Elefantini i teče prema jugu kroz Nubiju.
Kao boga plodnosti Hapija su poistovetili s Ozirisom čiji se ritualni sprovod održavao svake godine kad je poplava bila na vrhuncu. Inače se govorilo da Hapi personikuje vode Nila, a da je Oziris njihova sila oplođi​vanja. Po verovanju u Ozirisa vode Nila su znoj s Ozirisovih ruku, a govorilo se da su suze što ih je Izida prolivala u reku uzrok godišnje poplave. Hapi je pomagao Ozirisu da uskrsne dojeći ga svojim grudima.
Hapija su prikazivali kao bradata čoveka zelene ili modre boje, a imao je obešene ženske grudi da se označi i njegova plodnost. Na glavi je nosio busen vodenog bilja - obično papi​rus, a lotos kad su počeli verovati da je bog Gornjega Nila. Često su ga slika​li kako nosi stolove teško nakrcane žrt​venim darovima ili kako iz vaze izliva žrtvu livenicu. Katkada se viđao ka​ko drži dve biljke ili dve vaze koje predstavljaju Gornji Nil i Donji Nil. Hapi se ne sme brkati s Hapyjem, Horusovim sinom, koji je bio zaštitno božanstvo Kanopskih posuda u kojima su pluća.
Min
Min, čija su kultna središta bila Kemmis u Delti i Koptos, bio je božanstvo preddinastičnog porekla, a fetiš mu je bila munja. U rano doba mislili su da je Min bog neba, vrhovno biće koga su zvali Poglavar nebesa. Još u Srednjoj državi poistovećivali su ga s bogom sokolom Horusom starijim. Zvali su ga i Raovim ili Šuovim sinom.
Min je u prvom redu bio bog plod​nosti koga su muškarci poštovali kao davaoca polne moći. Kao bog kiše personifikovao je i generativnu silu u prirodi, naročito rast koji je sadržan u zrnu semena. U predstavama za vreme jedne od važnih Minovih svetkovi​na faraona su prikazivali kako kopa i navodnjava polja dok Min to posma​tra. Na svetkovini u čast Minu koja se održavala u doba kad je počinjala žetva, faraona su ceremonijalno prika​zivali kako žanje žito. U Srednjoj dr​žavi Mina su poistovećivali s Horusom sinom Ozirisovim zbog te povezanosti s faraonom kao izvorom obilja. Kad je pak faraon rodio naslednika (ritualno u toku same svetkovine), poistovećivali su ga s Minom. Budući da se za faraone govorilo da su Raovi sinovi, Mina su poistovetili s bogom suncem, a u Novoj državi bio je još tešnje povezan s Amon-Raom. U to doba Min je postao vrlo popularno božanstvo, a njemu u čast održavale su se orgijastičke svetkovine.
Unatoč svojim vezama s plodnošću, Min je bio dobro poznat kao Gospo​dar Istočne pustinje jer je bio zaštitno božanstvo karavanskih putova prema Crvenom moru koji su polazili iz Koptosa i prolazili kroz opasne plemenske zemlje. Nazivali su ga Gospodarom stranih zemalja te je bio zaštitnik no​mada i lovaca.
Mina su prikazivali kao itifaluskog bradatog čoveka, obično kao crno obojen kip čvrsto sastavljenih nogu na arhaičan način. Na glavi je nosio isti nakit kao i Amon: dva duga pera, a jednu je ruku podigao da zamahne bičem ili munjom. U Novoj državi prikazivali su ga kako nadzire žetvenu svetkovinu u obliku svete životinje, kao beli bik, koga su često hranili loćikom, njegovom naročitom biljkom, za koju se mislilo da ima afrodizijačna svojstva.

Bes
Bes je za vreme Dvanaeste dinastije došao u Egipat iz Sudana, a da je stranog porekla, vidi se po tome što su ga za razliku od ostalih bogova prikazivali bucmastim. Možda je pr​vobitno bio bog lav, jer je sačuvao neka lavlja obeležja, ali u Egiptu uvek su ga prikazivali kao ružnog pa​tuljka ili pigmeja. Isprva je bio zaštit​nik kraljevskog doma te je na primer bio jedan od božanstava koja su dvori​la pri Hatšepsutinu rođenju. Kasnije ga je običan svet oduševljeno prihva​tio te je postao najpopularnije božan​stvo.

Bes je ljudima svih društvenih sloje​va u kuće donosio sreću. On je štitio obitelj, nadzirao je venčanje te ode​vanje i ukrašivanje žena. Bio je najveći prijatelj žena, pomagao im je pri rađa​nju dece, a štitio je novorođenčad. Često su ga predočivali kako pleše oko majke rodilje udarajući u mali bubanj ili tamburin i oko nje maše noževima. Ta buka i te pretnje, njegova rugoba i smeh što ga je izazivao imali su svrhu da uplaše zle duhove.
Bes je svoje poštovatelje štitio i od štetnih pustinjskih životinja, naročito od zmija i od drugih užasa. Često su ga prikazivali kako davi i proždire zmije. Kao tamanitelja zmija Besa su stali smatrati za moćnoga čarobnjaka. Iako su ga ponekad obazrivo prikazivali kako u vojničkoj opremi ubija neprija​telje svojih poštovatelja, prvenstveno je bio bog dobrog raspoloženja i razveseljavanja. Plesao je i svirao harfu i liru te udarao u tamburin da bi zabavio bogove. Kao oponašanje toga ples i muzika bili su važan sastavni deo njego​va kulta.
Besa su prikazivali kao patuljka dugih ruku, kratkih krivih nogu, i s repom. Na svome širokom licu s prćastim nosom imao je čupavu bradu, a guste obrve napola su zastirale njego​ve velike oči. Pokatkad je nosio kru​nu od dugih pera slično kao i Satis. Imao je velik isplažen jezik, klempave uši. a ponekad je imao i kratke rogove koji su mu rasli iz čela. Često su njegovu čupavu bradu i obrve opisiva​li kao lavlje, a obično su ga prikazivali u koži leoparda ili lava. Besa su često slikali na uzglavljima, naročito bračnih kreveta ili na drškama ogledala, na vrčićima za miomirise i na drugim kućnim predmetima. Prikazivali su ga i na amuletima od belokosti nil​skog konja koji su imali svrhu da štite od pustinjskih životinja i zmija. Na kraju je postao zaštitnik mrtvih koji im donosi mir, te su ga slikali na jastucima koji su bili pod glavama mumija.
Ženska Besova slika i prilika bila je Beset, zmija koja riga vatru, ali se uopšteno mislilo da je njegova žena bila Taueret.
Taueret
Taueret (inače poznata i kao Thoeris i Apet) bila je preddinastičko božan​stvo vodeni konj, boginja majka kojoj ime znači „velika”. Ponekad je nosila sunčani kolut i kravlje rogove što podseća na to da prisustvuje pri dnev​nom ponovnom rađanju sunca. Čak su je zvali i Raovo oko i majkom Izide i Ozirisa.
Taueret je postupno u službenoj religiji postajala niže božanstvo, ali su se nje bojali i poštovali su je kao kućno božanstvo. U svim razdobljima i u svim društvenim slojevima Taueret je bila zaštitnica trudnica i rodilja. Tako su je za Osamnaeste dinastije često prikazivali kako Bes oko nje pleše u rodiljinoj sobi, a pri porođaju Hatšepsutinu bila je važan pomoćnik.
Taueretine, kao i Besove, amulete stavljali su u grobove da bi štitili ponovno rađanje preminulog u car​stvu mrtvih. Budući da su ponekad smatrali da je Setova žena, kasnije je bila na zlu glasu.
Taueret su prikazivali kao trudnu ženku nilskog konja s obešenim ljud​skim grudima i kako stoji na stra​žnjim nogama koje su bile lavlje; imala je krokodilski rep. Obično su je slikali kako se naslanja na simbol zaštite i kako drži simbol života. Taueret je imala hramove u Tebi i u Deir el-Bahriju gde se nalazi Hatšepsutin grob.
Meškent
Katkada su smatrali da Meškent, boginja poroda, zapravo predstavlja če​tiri božanstva, boginju radaonice, po​rođajni sto i dve opeke na kojima su Egipćanke čučale kad su rađale decu. Te se boginje i druga porođajna božanstva javljaju ženama u času ra​đanja, ponekad u obliku plesačica koje muzikom slave u rađaonici. Me​škent ili četiri Meškente bile su, kako se govorilo, udane za Šaija te su dete​tu u času njegova rođenja proricale sudbinu. Kad je Meškent nadzirala Hatšepsutino rođenje, prorekla joj je sjajnu budućnost.
Kao i druga porođajna božanstva, Meškent su povezali s ponovnim rađa​njem nakon smrti. Izidi i Neftis poma​gala je pri pogrebnim obredima, te su Izida i Neftis zbog toga bile povezane s rođenjem kraljeva na zemlji, pa je Izida primala čedo. Konačno je Me​škent na sudu pred Ozirisom svedoči​la o značaju preminulog.
Meškent su prikazivali kao ženu koja na glavi nosi dva duga, na vrhu savijena pera, a smatralo se da su to palmine mladice ili velike vodene bilj​ke. Prikazivali su je i kao porođajnu opeku koju su oblikovali kao žensku glavu.
Renenet
Renenet (ili Renenutet) bila je boginja dadilja koja je nadzirala dojenje, nje​govanje i čuvanje sve novorođenčadi. Zbog toga su je tesno povezali s predodžbom sudbine u smislu sreće i bogatstva. U tom vidu rano su je pobrkali s Ernutet, koja je prvotno bila personifikacija bogate žetve i koju su poistovetili s kobrom koja se često krila u zrelom žitu.
Renenet je bila povezana s Meškent pa i s Ma’at i Sebekom. Prikazivali su je kao ženu s kobrinom glavom, ponajčešće s kraljevskim ureusom i kako na glavi kao nakit nosi dva pera ili sunčani kolut i par volovskih rogova. Često su je prikazivali kako doji farao​na a ponekad i duše preminulih.
Šai
Šai, čije ime je značilo „ono što je određeno”, bio je personifikacija sud​bine ili sreće, a uopšteno se mislilo da je dobroljubivi „anđeo čuvar” koga dobija svaki čovek u času rođenja. No Šai je mogao biti i loš predznak nesreća, napose otkako je Renenet postala „srećom”. Šai je dosuđivao i trajanje dodeljenog života i narav čovekove konačne smrti.
U Novoj državi smatrali su da je Šai Meškentin muž te je kao i ona prisu​stvovao pri porodu, ali i pri sudu mrtvih. Šai nije bio sasvim nepromen​ljiv: čovek može uticati na svoju sudbinu svojim delima za života, a i bogovi mogu na nju delovati. No bio je neizbeživ: pratio je čoveka od časa rođenja do Ozirisove sudnice gde je svedočio o čovekovu značaju; ako se duša „opravdala”, Šai ju je vodio u posmrtni život.
Šaija su u rano doba prikazivali kao čoveka, zatim kao jarca, a konačno kao zmiju. Često su ga slikali ispod porođajne opeke s Meškentinom gla​vom.
Hatore
Egipatska božanstva mogla su imati sedam ili devet oblika: Hator je uzima​la sedam oblika u svome liku boginje majke koja je živela u nebeskom drvu i hranila duše ljudi. Sedam Hatora vršile su tu službu za preminule ali i za novorođenčad. One su pri porodu svakog deteta nagoveštavale njegovu sudbinu koju su uopšteno zvali Šai, no ako je bila naročito povoljna, poistovećivali su je s Renenet.
Hatore su obično prikazivali kao skupinu mladih žena koje udaraju u tamburine i nose Hatorin kolut i njene rogove. U ptolemejsko vreme poistovetili su ih s Vlašićima.
Hu, Sia, Sehem i Heh
Apstraktna svojstva, koja su omogu​ćavala da dođe do stvaranja i da se ono održi, proglašavali su bogovima. Naj​važniji bili su Hu, Sia, Sehem i Heh ili Neheh.

Hu i Sia, koje smo već susreli kao članove posade Raova sunčevog čam​ca, bili su prikazivani kao bradati ljudi koji su personifikovali vlast ili autorita​tivnu reč, pokretnu silu stvaranja, i um, pomoću koga se vršilo delo stva​ranja. Sia, um, bio je tesno povezan s Totom, bogom znanja i božanskim izumiteljem. Hu i Sia služili su i kao nosioci Horusova oka, a budući da su prvotno bili vidovi Raove stvaralačke moći, smatrali su u Memfisu da perso​nifikuju Ptahov jezik i njegovo srce. Budući da su ljudi srcem uspostavljali odnos s moralnim propisima, Sia je bio savest i značaj.
Sehem, energija, bio je takođe od​lučna sila u stvaranju, dok su Heh, večnost, i Hehet, njegova ženska sli​ka i prilika, bili vidovi Nuna, praiskonskog okeana koji personifikuje beskrajan prostor. Heha su prikazivali kao čoveka koji na glavi nosi savijenu trsku, koji čuči i drži tradicionalne simbole života i sreće. U kasnije doba postao je popularan kao kućno božan​stvo.
Ma’at
Ma’at je bila boginja istine, pravde i stvarnosti. Simbolizovala je ravnotežu između protivrečnosti u egipatskom životu: između Gornjeg i Donjeg Nila, između plodne doline i pustinje, te između boga i đavla. Na taj način bila je osnova civilizacije i egipatske ja​čine.
Govorilo se da Ma’at vlada otkako se kraljevstvo ujedinilo i otkako su ljudi mirni i zadovoljni svojom sudbi​nom pošteno vršili svoje dužnosti ka​ko ih propisuje božji poredak. Bez Ma’at se stvaranje ne bi moglo održati, a božja bi namera bila osujećena. Faraon je bio Ma’atin glavni oslonac, i kad ju je hteo darovati bogovima daju​ći im nešto najdragocenije, ponekad je umesto nje darivao ritualno jelo jer su i sami bogovi živeli pomoću Ma’at. Govorilo se da je Raova kći i Totova žena te da ih prati u sunčevom čamcu kad su u prvo vreme pre stvaranja sveta izronili iz Nuna. Svetlo, što ga je Ra doneo svetu, bilo je Ma’at: svet je stvorio stavljajući Ma’at na mesto haosa. Stoga su je uvek slikali kao člana posade sunčevog čamca.
Svi su faraoni tvrdili da vladaju pomoću Ma’at, pa čak i Akhenaten, ali su njegovi naslednici uporno tvrdi​li da ju je oborila njegova vladavina jer nije postupao prema tradiciji za koju se govorilo da potiče od Horusova vladanja na zemlji. Dokaz tome bio je stoje kraljevstvo slabilo te su izgublje​ni mnogi delovi carstva. Naslednici su se uvelike trudili da ponovno vrate Ma’at na njeno pravo mesto pa da tako uspostave ravnotežu medu bogo​vima a i na zemlji.
Pozvali su obične ljude da podrža​vaju Ma’at više nego druge kraljevske bogove. Nisu morali čekati da na demokratizaciju verovanja u zagrob​ni život Ma’at deluje preko faraona, sveštenstva i zakona zemlje: sve su suce nazvali njenim sveštenicima. No ka​snije je za njih postala još važnijom zbog svoje uloge u Ozirisovoj sudnici. Ona je dušu preminulog uvodila u dvoranu. Tada su na jednu zdelicu vage stavili njen lik, dok je na drugu stavljeno srce preminulog. Ako su tasovi bile u ravnoteži, reklo se da se duša opravdala, da je „na čestitu gla​su” - drugim rečima da je sposobna da zauzme svoje određeno mesto u božanskom poretku.
Ma’at su prikazivali kao ženu koja stoji u sunčevom čamcu ili pak sedi na prestolju u Ozirisovoj sudnici, a na glavi nosi nojevo pero. Inače su je prikazivali samo kao pero, napose za vreme rituala suđenja kad su je na vazi merili sa srcem preminulog.
Božanstva smrti
Oziriska božanstva ujedinila su u sebi većinu drevnih bogova povezanih sa smrću, a Ozirisov sustav doveo je do toga da su mnoga božanstva rađanja došla preko ponovnog rađanja u vezu s podzemnim svetom. O tome smo već raspravljali. Ipak je veliki broj božanstava zadržao svoj prvobitni značaj kao pogrebni bogovi i nikada ih nije asimilovala mitologija velikih bogova niti su bili u nju uvršćeni.

Seker

Seker (ili Sokaris) bio je rano božan​stvo, fetiš Memfisa, a uzeo je oblik kopca ptičara. Postao je bogom memfiske nekropole na zapadnoj obali Nila jer je bio božanstvo tame i raspa​danja u zemlji. Zvali su ga i Gebovom dušom. Peščana pustinja bila je Sekerovo podzemno kraljevstvo, a da bi ga prešao, Raov se čamac morao pretvo​riti u zmiju koju su prikazivali s klizalj​kama saona. Glavni Sekerov žrtvenik zvao se „Vrata putova” (Ro-Setau) jer je stajao pri ulazu u njegovo kraljev​stvo da bi tešio srca mrtvih. Prikazi​vali su ga kao jastreba ili kao mumiju s jastrebovom glavom.
Sekera su već rano u Staroj državi poistovetili s Ozirisom. Poistovećiva​li su ga i s Ptahom iz Memfisa, pa su tri boga bila spojena u trijadu ili složeno božanstvo koje se zvalo Ptah-Seker-Oziris. To su božanstvo isprva sliko​vito prikazivali kao patuljka s kratkim debelim udovima i velikom ćelavom glavom na kojoj je nosio rogove i pera ili skarabeja koji je predstavljao Kheprijeve stvaralačke moći; taj lik možda je trebalo prikazivati čovečji fetus. U Kasnom razdoblju, kad se mislilo da se Oziris otelotvorio u bika, prikazivali su u tom obliku i Ptah-Seker-Ozirisa.
Selket
Selket (ili Serket) bila je boginja škorpija koju je, čini se, poštovao jedan preddinastički kralj poznat kao Kralj škorpion. Imala je veze s plodnošću jer je bila jedna od boginja zaštitnica četiri​ izvora Nila. Njena povezanost s tim izdancima podzemnog sveta, podzemnog oceana, vodila je do toga da su je postupno uputili u podzemni svet, u kraljevstvo mrtvih. Kad su Raovi branitelji porazili Apep, svezali su je i držali u podzemnom svetu, a Selket ju je morala čuvati. Postala je ženom Nekhebkaua, božanstva zmije s ljudskim udovima, koga su ponekad smatrali za jednu od nemani koje nastavaju podzemni svet; tada su za Selket govorili da mrtve veže lancima. No njena muža drugde su smatrali za dobrotvorno božanstvo koje naba​vlja hranu za okrepu duša mrtvih; Selket je i u tom slučaju postala dobro​hotnim božanstvom.
Selket su najčešće prikazivali kako pomaže Izidi pri obavljanju pogrebnih obreda za Ozirisa i kako joj je od pomoći pri njegovanju deteta Horusa. Zajedno s Izidom stajala je pri podnožju sarkofaga, a bila je zaštitno bo​žanstvo Kanopskih posuda.
Selket su prikazivali kao ženu sa škorpijom na glavi i kao škorpiju s čovečjom glavom. Katkada je, poput Iziđe, raskriljenih ruku štitila mrtve.
Mertseger
Mertseger su zvali Gospodarica Zapa​da, to jest kraljevstva mrtvih, zemlje zalazećeg sunca. Njeno je ime znači​lo „draga onome koji stvara tišinu” (Ozirisu), a uistinu je simbolizovala tebansku nekropolu. Drugi njen na​slov bio je Vrhunac Zapada jer je živela na strmoj gori koja se dizala tisuću stopa nad Dolinom kraljeva gde su faraoni Nove države bili sahra​njeni u grobovima u steni. Mertseger su opisivali kao lava vrhunca jer je žestoko progonila greh kažnjavajući bolešću, a na kraju i smrću one koji joj nisu iskazivali dužno poštovanje. Međutim, zapravo je bila dobrotvor​no božanstvo koje je naročito šti​tilo od zmija. Mertseger je možda bio jedan vid zmije ureus, moćne u svojim zaštitničkim vidovima, ali je prvobitno bila smrtno sredstvo za faraona. Katkada su je prikazivali kao kobru a katkada kao ženu s kobrinom glavom.
Horusova četiri sina
Horus je imao više žena i mnogo potomaka, ali se za one koji su spadali u grupu njegovih „četiri sinova” uopšteno govorilo da su deca koju je imao s Izidom. Rodili su se iz lotosova cveta jer su prvobitno bili sinovi Horusa starijeg i stoga sunčani bogovi koji pripadaju legendama stvaranja. Po Raovu nalogu našao ih je u voda​ma i doneo Sebek. Zvali su ih i sinovi Geba ili sinovi Atuma i Nut, a govori​lo se da „nikada nisu videli izopačenost”. U Ozirisovu mitu Anubis im je stavio u dužnost da balzamuju, da „otvaraju usta” i da sahranjuju, naj​pre Ozirisa, a zatim ljude uopšteno. Horus ih je kasnije odredio za čuvare četiriju glavnih strana sveta.
Četiri Horusova sina najčešće su zamišljali kao čuvare četiri Kanopskih posuda s utrobom preminulih koja se odstranjuje pre balzamovanja te​la. Same žare bile su tesno povezane sa četiri zaštitne boginje koje su bdele nad telom. Tako je Izida bila poveza​na sa žarom koja sadržava jetru i koju čuva Imset, Horusov sin s čovečjom glavom, koji predstavlja i jug. Neftis je bila povezana sa žarom koja sadržava pluća, koju čuva majmunoglavi ili psoglavi Hapy, koji predstavlja sever. Neit je bila povezana sa žarom koja sadržava želudac i koju čuva Duamutef, koji je bio šakaloglavi predstavnik istoka. Selket su poistovećivali sa ža​rom koja sadrži creva.
Do Osamnaeste dinastije te su žare imale čepove u obliku ljudske glave, no odonda je svaki pojedini čep pred​stavljao glavu određenog Horusova sina. Kasnije više nisu odstranjivali utrobu nego su zajedno sa preminuli​ma sahranjivali kipiće u obliku mumi​ja s glavama četiriju Horusovih sino​va. Ta četvorica igrala su ulogu i u podzemnom svetu, a često su ih pri​kazivali kako stoje u otvorenom loto sovu cvetu pred Ozirisovim presto​lom u sudnici.

Ljudi proglašeni bogovima i božanski faraon
Imhotep
Imhotep je bio Đoserov vezir, prvog ili možda drugog faraona Treće dinasti​je, čiji je glavni grad bio Memfis. Poput brojnih potonjih vezira, Imho​tep je bio vešt upravni činovnik i to u svim područjima kraljevih poduhvata. Međutim, njegov dobar glas nije se osnivao samo na njegovoj nadarenosti nego i na činjenici da je bio najraniji, prvi čovek, izuzev faraona, koji je utisnuo pečat istorije egipatske civili​zacije. Bio je na glasu kao sveštenik koji je dobro poznavao heliopolisku doktrinu, kao pisar i kao lekar, a pre svega kao učenjak koji je prido​neo osnivanju struka kao što su astro​nomija i graditeljstvo. Egipćanima svih vremena bio je poznat kao gradi​telj stepenaste piramide ili Djoserove mastabe u Sakkari, blizu Memfisa. Taj spomenik, pred kojim je u ograđenom prostoru bilo više manjih zgrada koje su služile za obrede što ih vrši kralj, bio je izgrađen od blokova kamena krečnjaka, a obložen belim kamenom iz Ture, na zapadnoj obali Nila. To je bilo prvo zdanje što je ikada u celini izgrađeno od kamena te je s njime egipatska civilizacija postigla zrelost.
Gradnja hramova i pogrebnih spo​menika bila je dakako sveti poduhvat, ali su isprva Imhotepa poštovali kao mudraca i pisara. U Novoj državi smatrali su ga za zaštitnika pisara, koji su pre no što bi započeli pisati izli​vali nekoliko kapi žrtve livenice nje​mu u čast. Čini se da su Imhotepa počevši od Nove države pa nadalje neslužbeno poštovali u obliku kulta pre​daka koji je bio sličan kultu mrtvih. U to vreme poistovetili su ga s Nefertumom.
Za saitskog razdoblja postao je pra​vim bogom te su ga zvali sin Ptaha koji ga je imao s jednom gospođom ime​nom Khrotionkh, ili s Nut, ili sa Sekmet; u memfiskoj trijadi nado​mestio je Nefertuma, a u Memfisu su mu podigli hram. Naročito je bio povezan s Ptahom i Totom, a kako je postao zaštitnikom znanja, napose medicinskog u obliku magičnog iste​rivanja duhova, pripisivali su mu ču​desna izlečenja. Grci su ga poistove​tili s Eskulapom, a pod Ptolemejevićima, navlastito Euergetom II, bio je popularan bog. Prikazivali su ga bez božanskih znamenja kao sveštenika obrijane glave koji sedi, a na koleni​ma drži otvoreni svitak papirusa. Ka​tkada je bio odeven u arhaično svešte​ničko odelo.

Amenhotep
Amenhotep, Hapuov sin, bio je vezir na dvoru Amenhotepa III za Osam​naeste dinastije. Službeno se uglav​nom bavio vojničkim poslovima, ali je bio graditelj mnogih velikih spome​nika. Amenhotep III utrošio je u gradnje najveći deo svoje vladavine.
Poput Imhotepa, Amenhotepa su poštovali jer je predstavljao bit tra​dicije. Bio je poznat kao učen čovek koji je „vodio sve svete knjige i video Totove odlike”. Bio je mudar savet​nik, pa se govorilo da je napisao knjigu o magiji te je tako prikazao svoje sudelovanje u Totovoj božanskoj na​ravi.
Njegov kult ustanovljen je odlukom Amenhotepa III, koji mu je u svom hramu u Karnaku posvetio jedan kip i za večna vremena priskrbio pogrebne prihode u svom vlastitom grobu na zapadnoj obali Nila u Tebi. Ptolemej IV sagradio je hram u Deir el-Medini oko Amenhotepova groba koji su već smatrali svetim. U tom su hramu poštovali i Amenhotepa i Imhotepa u društvu bogova. Amenhotepa, koji je posle bio povezan s Ozirisom i Amon-Raom, poštovali su i u Karnaku. Prikazivali su ga kao bradata čoveka koji drži svitak papirusa.

Faraoni kao bogovi
Možda su već u ranoj Staroj državi, kad je monarhija bila povezana s Horusovim kultom, smatrali da je faraon živi bog. Kralj kao onaj koji proizvodi kišu bio je osnova svega, a mislilo se da kao gospodar lovaca i ratnika u zagrobnom životu lovi i jede bogove kao što je na zemlji lovio divljač. Međutim, počev od Pete dina​stije pa nadalje, s usponom Heliopolisa, faraon je postao samo sin božji - iako je za obredne svrhe zadržao svoj tradicionalni položaj, ali kad su pose​ćivali njihova svetilišta, vladali su se prema svim bogovima, izuzev Raa, kao njemu ravnima. On je bio njihov živi predstavnik na zemlji a istovremeno i njihov sveštenik, pa su ga ponekad slikali kako štuje sam sebe ili kako čisti vidimo u Egiptu potiču iz vremena kad je vladao Ramses II.
Amenhotepa I poštovali su zajedno s njegovom majkom Ahmes-Nefertari. Smatralo se da su oni zaštitna božan​stva nekropole zapadno od Tebe, jer je on bio prvi faraon koji je sahranjen u grobu u steni u stanovitoj udaljenosti od pogrebnog hrama u tebanskoj ni​ziji. On je u toj novoj nekropoli sku​pio radnike te im dao da zarađuju za život; pripisivali su mu čudotvorne moći, na primer da je jednoga od njih spasio od smrti kad je ovaj stavio ruku u rupu u kojoj se u zasedi krila zmija otrovnica. Neki od tih radnika bili su stranci ili su bili u dodiru sa strancima koji su bili naviknuti na takve kultove; no Amenhotepa I. poštovali su zapravo i domaći sveštenici i činovnici u Tebi i širom celog Egipta. Naročito su ga poštovali u obliku dvaju kipova koji nisu bili u njegovu pogrebnom hramu, a koje su zvali Amenhotep spoljašnjeg dvorišta i Amenhotep ljubimac (Amonov); prikazivali su ga kao crnoputo​ga bradatog čoveka.
Amenhotepa III su poštovali zajedno s njegovom ženom Tij i to na više mesta, a u grčko i rimsko vreme naročito u Tebi. Grci su ga poistoveti​li sa svojim herojskim bogom Memnonom čiji je veliki kip bio čuveni spo​menik u Tebi jer je sve do oko 200. godine pr.n.e. „pevao” pri izlasku sunca. Taj kip podigao je zapravo Amenhotep III i bio je jedan od para koji je ukrašavao vrata pogrebnog hra​ma.
Svete životinje
Iako su plemenski fetiši u preddinastičko doba često imali oblik životinja, ti stvorovi nisu bili pravi bogovi. Ži​votinje uopšteno nisu smatrali za bo​gove sve do kasnijeg doba, a tada sa​mo ako su bile personifikovane i to obično kao otelotvorenje duše nekoga boga. Pa i tada su poštovali samo poje​dinu životinju, iako su zasigurno pre​terano poštovali sve članove njene vrste.
Što je više slabio kult boga otelotvorenog u kralju, to su sve više poštovali životinje: narodna mašta trebala je stvar​nog predstavnika božanstva. Običan svet stekao je zasluge čuvajući životi​nje baš kao što su pre smatrali isprav nim da ispunjavaju svoje obveze pre​ma zakonu otelotvorenom u kralju pa da tako podržavaju Ma’atin božanski poredak. Poštovanje životinja raslo je i razmerno tome kako se povećavao strani uticaj, jer su ga poticali svešte​nici priznavajući da je povezivanje životinje s božanstvima najznačajnija crta stare egipatske religije.
Govorilo se da je jedan rani kralj odredio da se poštuju životinje ili da je Izida ustanovila da se štuju životinje koje su pomogle Ozirisu - a da se zazire od onih koje su ga napadale, ili da su se bogovi onda, kad su ljudi postali nepokorni, od straha pred nji​ma sklonili u životinjske oblike.
Kultovi životinja, što ih je nekada neslužbeno poštovao običan svet, po​stali su sada posebno pravo same države koja se brinula za dirljive po​grebne obrede Apisa ili Mnevisa, naj​važnijeg životinjskog božanstva. Taj primer podstaknuo je pomno doterivanje neslužbenih pobožnih postupaka.

Uobičajilo se da se nastojalo pokapati sve životinje iste vrste u gradu u kojem su naročito poštovali izabranog pred​stavnika te vrste. Na primer mačke, koje su katkada brižljivo balzamirali, pokapali su u specijalnom mačjem groblju u Bubastisu, dok su mrtvog ibisa pokapali u Hermopolisu. Bikove su pokapali na mestu gde su umrli, a rogove su ostavljali da strče iz zemlje: pobožni stanovnici Atarbekisa u Delti lutali bi kraljevstvom tražeći te rogove te bi ih iščupali i doneli kući da ih ponovno pokopaju. Krave su bacali u sveti Nil i tako osiguravali da postanu bogovi (poistovećenjem s Ozirisom i stoga što je Apis bio jedan oblik Nila).
Kao što ni poneki bog nije bio dobrotvoran, bilo je i zlih životinjskih duhova. Takvi su bili zmije u nekim likovima, životinje povezane sa Setom kao na primer crna svinja, krokodil i nilski konj, a od nilskih stvorenja i oxyrhyncus - nilski rak koji je pojeo Ozirisov penis. No te životinje uopšteno nisu bile ogavne: u nekim su ih gradovima poštovali - naročito nilskog konja i krokodila. Ta je situacija vo​dila do žestokih borbi između gra​dova jer je namerno ubijanje svetih životinja postalo smrtni prestup, a slučajno se ubijanje kažnjavalo veli​kim novčanim globama. Ubijanje ibisa ili sokola u svakom se slučaju kažnjavalo smrću.
Sveti bikovi:
M ne vis
Mnevis (na egipatskom Nemur) bio je bik koga su u Heliopolisu poštovali kao „živog Raa, boga sunce”. Govorilo se da njegov život ponavlja Raov život, a kasnije i Ozirisov, i to na svakom stupnju ciklusa. Bik je, naravno, opći simbol plodnosti, a u sunčanoj mitolo​giji često se susrećemo s Kamefisom koji je „Bik svoje majke” i povezan s dnevnim rađanjem, umiranjem i po​novnim rađanjem nebeskog teleta, sunca, svoga potomka. Činilo se da je ime Kamefis povezano s ka, životnim načelom ljudi ili bogova; govorilo se da Kamefis, bik, otelotvoruje dušu ili stvaralačku energiju velikih bogo​va. Na isti su način faraona, davaoca plodnosti njegovu kraljevstvu, često dovodili u vezu s bikom. Bika Mnevisa su verovatno u preddinastičko doba poštovali u Heliopolisu, iako je prema tradiciji njegov kult uvela Druga dina​stija. Poštovali su ga svi faraoni, uklju​čivši i Akhenatena.
Bik Mnevis živio je u jednom hramu u Meliopolisu, a bio je crna, a katkad i šarena životinja krupnih leđa - drugačije pasmine nego što je Apisova. Na umetničkim prikazima videlo se kako nosi sunčani kolut i ureus.
Apis
Apis (na egipatskom Hapi) bio je jedan oblik boga Nila, drugim reči​ma bio je još jedno božanstvo plodno​sti. Pretpostavljalo se daje njegov kult kao bika Heliopolisa ustanovio Menes ili prvi kralj Druge dinastije. Zapravo je postojao i u preddinastično doba te se dalje održao u različitim oblicima kroz celo faraonsko razdoblje. U Memfisu Apisa su poštovali kao „obnovljeni Ptahov život” ili kao Ptahova „dvojnika” ili „izaslanika”. Govorilo se da boravi u Ptahovoj duši.
Kasnije je bio poznat kao otelotvore​nje Ozirisova sina, pa su ga zvali „Ozirisov život” koji „daje život, zdra​vlje i snagu kraljevim nosnicama”. Oziris je zapravo bio povezan s Apisom u preddinastičko doba kad je Oziris bio srodan s narodima bikovi​ma u Delti; tada je dobio naziv „Bik Amenta” (podzemnog sveta). Kasni​je povezivanje Apisa i Ozirisa potiče posebno od stvaranja, smrti i uskr​snuća trijade Ptah-Seker-Oziris. Oziris-Apis postao je poznat kao Serapis ili Sarapis. Nastojeći da popularni Ozirisov kult povežu s Raovim kul​tom, heliopoliski su sveštenici istaknuli shvatanje da se duša bika Apisa na​kon njegove smrti vinula na nebo da se ujedini s Ozirisovom; Serapis je stoga bio neka vrsta boga neba. Uza sve to bio je poznat i kao bog podzemnog sveta, a napose bogatstava koja se kriju pod zemljom. Grci su ga stoga lako poistovetili s Hadom. Međutim su ga udru​žili s Atumom i različitim bogovima meseca.
Govorilo se da je bik Apis začet po zraci svetla koja je sišla na jednu kravu te ju je oplodila, a koja više nije mogla imati još koje tele. U svemu je imao dvadeset i devet zasebnih karak​terističnih obieležja te je bio određen poseban sveštenik da u zemlji potraži bika koji ima sva ta obeležja. Bik je morao biti crn, a najpoznatija njegova obeležja bila su trokutna pega na čelu (Herodot je mislio da je četverokutna), orao na leđima, dvostruke dlake u repu i skarabej na jeziku. Prema Herodotu sav se Egipat veselio kad su našli novog Apisa i svi su odenuli svečano ruho.
Kad su našli novoga bika, staroga su ubili utopivši ga u Nilu. Možda su meso pojeli, dok su kožu, kosti i druge delove tela balzamirali i uz kraljev​ske pogrebne obrede, uključivši i ljud​ski ušabtis, s velikom pompom sa​hranili u Sakkari. Grobnica ili Serapeum bila je podzemna građevina u kojoj su pomno zabeležili podatke o životu svih bikova. Počev od vladavi​ne Ramsesa II i prvoga Ptolemejevića bilo je dvadeset i četiri Apisa, a u svemu ih je šezdeset sahranjeno u Sak​kari.

Nakon veselja zbog otkrića novoga bika sledilo je šezdeset dana duboke žalosti za starim (dok su za faraonom žalili sedamdeset dana). Pretpostavlja​lo se da će pobožni svet kroz to vreme jesti samo povrće i piti samo vodu. Bika su balzamovali najskupocenijim uljima i stavili u sarkofag od najbiranijeg drva. Amazis, faraon iz Dvadeset šeste dinastije, izradio je 547. pr.n.e. granitni sarkofag za pre​minulog Apisa, koji je bio veličanstveniji od bilo kojega kraljevskog sarkofaga. Balzamovanog bika okitili su zlatom i draguljima. To je bio prvi od velikih sarkofaga za bikove u Sakkari.
Živog bika Apisa držali su u dvori​štu uz južni ulaz u Ptahovo svetilište u Memfisu. Tamo su ga ustoličili i nje​mu u čast održavali mnoge svečanosti; od njega su tražili savet za brojne stvari jer su mislili da ima proročke moći. U umetničkim prikazima poja​vljivao se kao bik koji nosi sunčani kolut ili ureus ili kao čovek s bikovom glavom koji stoji raskrečenih nogu i koji unutar polumeseca i dva duga pera nosi mesečev kolut. Imao je pektoral na kome su bile dve kobre, a nosio je Ozirisova kraljevska zname​nja.
Apisovo glavno kultno središte pre​šlo je u Aleksandriju za Ptolemeja I Sotera koji je, kad je razmišljao kojega bi boga proglasio za nacionalno bo​žanstvo, u snu video kip boga bika. Pre toga nikada nije video takvoga boga, ali su mu savetnici savetovali da se u Sinopeu nalazi sličan bik. Ptolemej je odredio da ga donesu u Alek​sandriju, ali su Sinopljani odbili da se od njega odvoje; nakon trogodišnje ras​prave kip je sam krenuo u Aleksan​driju putujući tri dana. Tu je Ptolemej za njega sagradio novi Serapeum. Kult se proširio do Atene i na druge grčke krajeve, a konačno je stigao i do Rima.
Bukis
Bukis (poznat i kao Baciš i Bkha) bio je treće čuveno božanstvo bik. Njego​vo kultno središte bilo je u Hermonthisu gde je, kako se govorilo, bio otelotvorenje gospodara grada, boga ratnika Monta, koga su zvali „snažan bik”. Bukis je bio na glasu zbog svoje jačine, žestine i borbenosti. Poistovećivali su ga i s Ozirisom i zvali „Raova živa duša” i „Bik planina sunčeva izlaska i zalaska”. Bio je crni bik, ali se boja njegove dlake svakoga sata menjala. Na njegovim leđima mogao se videti lik supa. Prikazivali su ga kako na gla​vi između dva pera nosi sunčani kolut i ureus, a često kako njuši lotosov cvet. Kasno se javio; prvi se put spo​minje za vreme vladavine Nektaneba II iz Tridesete dinastije, posled​njeg domaćeg faraona.
Druga božanstva bikovi bili su Zlat​ni bik Kanopusa, blizu Aleksandrije, Minov bik, bik neba, sin i muž Nutin, i Ma’atin bik. I krave su bile svete jer su ih poistovećivali s Hator, Nut i Izidom.
Sveti ovnovi
Ne uzimajući u obzir božanstva ovnove Knuma, Harsafesa i Amona, prave ovnove poštovali su u mnogim grado​vima zbog njihove jačine, polne sna​ge i energije, a posle u Hermopolisu, Likopolisu i Mendesu ili Busirisu. Banebdetet, Mendesov ovan bio je najčuveniji, a bio je i sudija posrednik u velikoj svađi Horusa i Seta. Dok su bikovi bili povezani s ka, taj je ovan bio u vezi s ba. Njegovo je ime značilo „duša, gospodar Busirisa”. Uzimali su da to znači i Ozirisova duša. Kasnije su ovnu Mendesa dali četiri glave, koje predstavljaju duše Raa, Šua, Geba i Ozirisa. Dovodili su ga u vezu i s Ptahom koji je uzeo njegovo obele​žje da bi stvorio Ramsesa II Nje​gova žena bila je Hatmehit, boginja delfin.
Mendesov ovan bio je sahranjen na državni trošak vrlo svečano i uz veliko žalovanje. Naročito ga je poštovao Ptolemej II koji je ponovno izgradio nje​gov hram te je u njemu ustoličio dva ovna. Prikazivali su ga kao ovna vo​doravnih valovitih rogova; ponekad je na glavi nosio ureus, a ponekad je sedeo na prestolju.
Sveti krokodili
Najčuveniji među svetim krokodilima bio je onaj u kome se prikazivao sam Sebek, a držali su ga u jezeru Moeris u Faiyumu. Sveštenici su mu prednje no​ge i uši ukrasili skupocenim nakitom i draguljima, a hodočasnici, koji su se jatili oko svetilišta, hranili su ga oda​branim jelima. Kad je prihvatio hra​nu, bio je to za hodočasnika znak da mu je dobrohotan. Za čoveka je bila najveća čast da padne u Nil i da ga poždere krokodil.
Svete ptice
Među njima je najčuvenija bila ptica Bennu, koja je pre izmišljena ptica nego čaplja kojoj je bila nalik. Bila je otelotvorenje sunca kad se pojavilo u času stvaranja sletevši na kamen Benben; bila je stvorena iz vatre koja je zorom gorela na svetom drvu persea u Heliopolisu; po drugoj verziji iskočila je iz Ozirisova srca. Prikazivali su je kao golemoga zlatnog jastreba s ča​pljinom glavom, pa su Grci pticu Bennu poistovetili s feniksom, nekom vrsti orla crvenih i zlatnih krila. Prema Herodotu, ptica Bennu rodila se na hramskim pašnjacima, ali se pojavlju​je svakih petsto godina noseći u hram telo svoga nedavno preminulog oca u jajetu napravljenom od mirhe.
Od stvarnih ptica najsvetiji je bio jastreb koga su poistovetili s Horusom, sinom Atumovim ili Raovim, i udružili s ba u obliku jastreba sa čovečjom glavom. Kopce ptičare držali su u ograđenom prostoru ispred sunčevih hramova. Ibisa, Totovu pti​cu, poštovali su u Ibeumu, severno od Hermopolisa. Za neke guske govorilo se da su otelotvorenje Gebovo ili Amon-Raovo, dok su lastavice bile posvećene Izidi jer je ona u obliku lastavice obletala oko drva tama​risa što je u Biblosu obraslo Ozirisov sarkofag.
Druge životinje
I mnogim drugim životinjama iskazi​vali su božanske počasti. Možda su najvažnije bile mačke koje su bile posvećene Bast u Bubastisu i još drugde te poštovane kao tamaniteljice zmija. Mafdet, boginju mačku, „gospođu dvorca života”, poštovali su kao takvu već rano za Prve dinastije, a Ra je uzeo obličje mačke da bi zmiji Apep skinuo glavu. Ikneumona su poštovali kao ubicu mačaka i žderača krokodilskih jaja; pod imenom Šed bio je otelotvorenje Atuma, zalazećeg sunca. U Leontopolisu poštovali su lava, dok su u Bubastisu poštovali njegovu ženu Mehit ili Mai-hesu („besnooku”), risa. Poistove​ćivali su ih s Anhur i Tefnut. U Sudanu su poštovali leoparda jer se govorilo da su ga opseli dusi lupeža kojih su se vrlo bojali na granici pustinje. U Hermopolisu su pored ibisa poštovali i zeca za koga se mislilo da je jedan oblik Raa ili Ozirisa. U Kinopolisu poštovali su psa i šakala, koje su poistovetili s Anubisom. U Likopolisu ili Asvutu poštovali su vuka, koga su poistovećiva​li s Upuautom i s Horusom a i Setom, koji su nekada u obliku vuka živeli u Asvutu. Konačno su skarabeja poštovali kao otelotvorenje Kheprija, sunca koje se diže, dok su kobru poistovetili s ureusom, s Raovim okom, pa tako i s Edjo ili Buto. Stoga su je povezivali sa zaštitnim činima, no ti su se čini vršili strašnim, razornim sredstvima.

	Amenhotep, Hapuov sin
	Čovek
	Teba
	Lečenje

	Ammit
	Glava krokodila, prednji deo lava, zadnji deo nilskog konja
	Teba
	Žderač srca na suđenju

	Amon
	Čovek sa krunom sa dva pera; ovan ili sa glavom ovna; guska
	Teba, Hemopolis
	Kralj bogova; praiskonski; skrivena moć

	Anubis
	Šakal ili sa šakalovom glavom
	
	Groblja; balzamovanje

	Apis
	Bik
	Memfis
	Manifestacija Ptaha

	Apopis
	Zmija
	
	Podzemlje; haos; neprijatelj boga sunca

	Aten
	Sunčev disk
	Akhetaten
	Solarni bog

	Atum
	Čovek sa Duplom krunom; zmija
	Heliopolis
	“Dovršenost”; stvoritelj; solarni bog

	Bastet
	Mačka ili sa glavom mačke
	Bubastis
	Ćerka boga sunca;  Raovo Oko 

	Bes
	Patuljak
	
	Domaćinsvo; rađanje dece

	Duamutef
	Sa glavom Šakala
	
	Kanopski; želudac; istok

	Geb
	Čovek; ponekad sa glavom guske ili Crvenom krunom
	Heliopolis
	Zemlja; plodnost

	Hapi
	Čovek sa obešenim grudima i krunom od vodenih biljaka
	Asuan
	Plavljenje Nila

	Hapy
	Sa glavom pavijana
	
	Kanopski; pluća; sever

	Hator
	Krava; žena sa ušima krave, ili sa rogovima i sunčevim diskom na glavi
	Dendera, Deir el-Bahri
	Majka; ljubav; plodnost; muzika; ples; nebo

	Heket
	Žaba ili sa glavo žabe
	Kus
	Rađanje dece

	Horus
	Soko ili sa glavom sokola
	Edfu; Hierakonpolis; Behdet
	Nebo;  kraljevanje

	Hu
	Čovek
	
	Božanska Reč; autoritet

	Imhotep
	Čovek koji sedi nosi kapicu i drži svitak papirusa
	Memfis, Teba
	Mudrost, medicina

	Izida
	Žena sa tronom na glavi
	File
	Majka(kraljeva);magija

	Imset
	Sa glavom čoveka
	
	Kanopski; jetra; jug

	Kebehsenuef
	Sa glavom sokola
	
	Kamopski;creva; zapad

	Khepri
	Skarabej ili čovek sa skarabejem umesto glave
	
	Stvoritelj; solarni bog

	Khnum
	Ovan ili sa glavom ovna
	Elefantina; Esna
	Stvoritelj; grnčar; katarakt;plodno tle

	Khons
	Dete sa krunom punog i mladog meseca
	Teba
	Mesec

	Kuk
	Sa glavom žabe
	Hermopolis
	Praiskonsi; tama

	Ma’at
	Žena sa krunom od jednog pera
	
	Red; istina; pravda

	Meshkenet
	Cigla sa glavom čoveka; žena
	
	Rađanje dece; sudbina

	Min
	Itifalusni čovek sa krunom sa dva pera
	Akhmin
	Plodnost

	Montu
	Soko ili sa glavom sokola, sa sunčevim diskom i krunom sa dva pera
	Teba
	Rat

	Mut
	Lešinar
	Teba
	Majčinstvo

	Nefertum
	Čovek sa krunom lotosa
	Memfis, Buto
	Cvetanje lotosa

	Neftis
	Žena sa korpom i planom zidova na glavi
	
	Sahranjivanje; zaštita

	Neit
	Žena sa Crvenom krunom koja drži štit i prekrštene strele
	Sais
	Boginja stvoritelj; ratovanje; tkanje

	Nekhebet
	Lešinar
	El-Kab
	Titularna boginja Gornjeg Egipta

	Nun
	Čovek koji drži sunčevu barku iznad glave; sa glavom žabe;pavijan
	Heliopolis, Hermopolis
	Praskonske vode

	Nut
	Žena; krava
	Heliopolis
	Nebo; sarkofazi

	Oziris
	Mumificiran čovek sa Atef krunom,drži pastirski štap i bič
	Abid, Busiris
	Smrt; Život posle smrti; vaskrsenje; plodnost; poljoprivreda

	Ptah
	Polumumificiran čovek sa kapicom i uas-djed-ankh skeptrom
	Memfis
	Stvoritelj; zanatlija

	Ra
	Sa glavom ovna ili sokola i sa sunčevim diskom i krunom kobre
	Heliopolis
	Stvoritelj; solarni bog

	Renenet
	Kobra
	Faiyum
	Žetva; dadilja

	Sekhmet
	Lavica ili sa glavom lavice
	Memfis
	Raova ćerka; lečenje

	Serket
	Žena sa škorpijom na glavi
	
	Sahranjivanje; zaštita

	Sešat
	Žena sa haljinom od leopardove kože i sa sedmokrakom zvezdom na glavi
	
	Pisanje

	Set
	Neidentifikovana tifonska životinja
	Ombos Nakada
	Haos; neplodnost; pustinja; oluje

	Sia
	Čovek
	
	Božansko znanje

	Sobek
	Krokodil ili sa glavom krokodila
	Kom Ombo, Faiyum
	Demon podzemlja; vino

	Sopdet
	Žena sa zvezdom na glavi
	
	Zvezda Sirijus

	Šai
	Čovek
	
	Sudbina

	Šu
	Čovek sa perom na glavi
	
	Vazduh

	Taueret
	Nilski konj
	
	Boginja domaćinstva; rađanje dece

	Tefnut
	Žena; kobra; sa glavom lavice
	Heliopolis, Lentopolis
	Vlaga; Raovo oko; uraeus

	Tot
	Pavijan; ibis ili sa glavom ibisa
	Hermopolis
	Mesec;znanje; pisar

	Uadjet
	Kobra; lavica
	Buto
	Titularna boginja Donjeg Egipta; uraeus

	Uapuaet
	Šakal ili sa glavom šakala
	Asuit
	Otvarač puteva


RELIGIJA

OZIRIS, BOG VASKRSENJA

Tokom svih razdoblja u kojima su nam znani, Egip​ćani su verovali da je Oziris božanskog porekla, da je našao smrt i bio osakaćen od ruku zla, da je posle veli​ke borbe sa ovim silama ponovo ustao, da je od tada postao car podzemnog sveta i sudija mrtvima, i budući da je on pobedio smrt, i pravednik takođe može pobediti smrt; uzdigli su Ozirisa na tako visoko mesto na ne​bu da je postao jednak i, u određenim slučajevima, nad​moćniji od Raa, boga-Sunca, i pripisivali su mu atribu​te koji pripadaju Bogu. Ma koliko se daleko vraćali u prošlost, uviđamo da se smatralo da su ova shvatanja o Ozirisu bila poznata čitaocu religijskih tekstova i da ih je on prihvatao, i u najstarijoj pogrebnoj knjizi položaj Ozirisa u odnosu na druge bogove istovetan je položaju koji je on zauzimao u najkasnijim prepisima Knjige mrtvih. Prvi pisci drevnih hijeroglifskih tekstova i njiho​vi kasniji redaktori smatrali su da je Ozirisova istorija bila tako savršeno poznata svim ljudima, da nijedan od njih, koliko nam je poznato, nije smatrao neophodnim da zabeleži povezanu priču o životu i zemaljskim muka​ma ovog boga, a ako i jeste, ona nije doprla do nas. Vi​dimo da čak i za vreme V dinastije Oziris i bogovi nje​govog kruga ili zajednice zauzimaju posebno i izuzetno mesto u sastavima pisanim za dobrobit umrlog, a kame​ni i drugi spomenici koji pripadaju još ranijim razdob​ljima pominju obrede čije je vršenje pretpostavljalo po​uzdanu tačnost Ozirisove istorije, sa kojom su nas upoznali kasniji pisci. Ali mi imamo povezani Ozirisov životopis koji, iako nije pisan na egipatskom, sadrži to​liko mnogo onog što je egipatskog porekla, da možemo biti sigurni da je njegov autor uzimao podatke iz egipat​skih izvora: upućujem na delo De Iside et Osiride grčkog pisca Plutarha, koji je bio na vrhuncu slave sre​dinom I veka naše ere. U njemu, na žalost, Plutarh poistovećuje neke od egipatskih bogova sa grčkim bogovi​ma i dodaje izvestan broj navoda koji su plod ili njego​ve mašte ili pogrešnog obaveštenja. On  glasi ovako:
„Pošto je Reja (Tj., Nut) , kažu, kriomice bila sa Saturnom (Tj., Gebom) , otkri je Sunce (Tj., Ra) , koje zato baci na nju prokletstvo da ,ne može da rodi ni u jednom mesecu ni godini' - Merkur se, uprkos tome, budući i sam zaljubljen u istu boginju, iz zahvalnosti za naklonost koju je od nje dobio, koc​kao s Mesecom i od njega dobio sedamnaesti deo nje​gove svetlosti; ovih nekoliko delova, koji zajedno čine pet dana, on je kasnije spojio i dodao na trista šezdeset, od kojih se godina ranije sastojala, i te dane Egipćani od tada i još uvek zovu Epakta, ili pridodati, i smatraju ih danima rođenja svojih bogova. Jer prvog od njih, kažu, OZIRIS je rođen, pri čijem se dolasku na svet za​čuo glas koji je rekao: ,Rodio se gospodar cele zemlje'. Ima, doduše, i onih koji ovaj događaj kazuju na drugi način, da je, naime, izvesni Pamil, dok je donosio vodu iz Jupiterovog hrama u Tebi, čuo glas koji mu je zapovedio da glasno objavi da je ,dobri i veliki kralj Oziris tada rođen'; i da mu je zato Saturn poverio vaspitanje deteta, i da je u znak sećanja na ove događaje kasnije ustanovljena Pamilija, svečanost koja jako podseća na Faliforiju ili Prijapeju kod Grka. Drugog od ovih dana rođen je AROUERIS (Tj., Heru-ur, „Hor Stariji") , koga jedni zovu Apolon, a dru​gi označavaju imenom starijeg Ora. Trećeg je dana TIFON (Tj., Set) na svet došao, a nije rođen ni u određeno vreme, ni na određenom mestu, već je na silu izašao kroz ranu koju je načinio na majčinoj slabini. IZIDA je rođena četvrtog od ovih dana u močvarama Egipta, i poslednjeg NEFTIDA, koju neki zovu Teleuta i Afrodita, a drugi Nike; što se tiče očeva ove dece, za prva dva od njih se kaže da ih je rodilo Sunce, Izidu Merkur, Tifona i Neftidu Saturn; i zbog toga su treći od ovih pridodatih dana, zato što se na njega gledalo kao na Tifonov ro​đendan, kraljevi smatrali zloslutnim i otuda nisu obav​ljali nikakve poslove ni dopuštali sebi da uzmu bilo kakvo osveženje sve do večeri. Kažu, dalje, da se Tifon Neftidom oženio; i da su se Izida i Oziris, budući za​ljubljeni jedno u drugo, zavoleli u majčinoj utrobi pre nego što su rođeni, i da iz ovog odnosa potiče Aroueris, koga Egipćani zovu stariji Or, a Grci Apolon.
Pošto je Oziris sada postao kralj Egipta, posvetio se civilizovanju svojih zemljaka obraćajući ih sa ranijeg oskudnog i varvarskog načina života; on ih je, osim to​ga, poučio kako da kultivišu plodove zemlje; dao im je zakonik da njime urede svoje ponašanje i uputio ih na poštovanje i obožavanje koje su dužni ukazati bogovi ma. Zatim je sa istom dobrom voljom putovao ostat​kom sveta, svuda ubeđujući ljude da se podvrgnu njego​voj pouci; svakako ih nije prinudio silom oružja, već ih je ubeđivao da popuste pred snagom njegovih razloga, koji su im prenošeni na najprihvatljiviji način, u obliku himni i pesama, uz pratnju muzičkih instrumenata: iz ove poslednje pojedinosti Grci su zaključili da je on isto što i njihov Dionis ili Bah. Za vreme Ozirisovog odsus​tva iz kraljevstva Tifon nije imao prilike da uvede bilo kakvu novotariju u zemlji, jer je Izida vladala izuzetno budno i uvek bila na oprezu. Po njegovom povratku, međutim, pošto je prvo nagovorio sedamdeset i dve druge osobe da mu se pridruže u zaveri, zajedno sa izvesnom etiopskom kraljicom po imenu Aso, koja se u to vreme zadesila u Egiptu, smislio je zgodno lukavstvo da bi izvršio svoje zle namere. Pošto je u tajnosti izmerio Ozirisovo telo, dao je da se izradi kovčeg potpuno iste veličine, što je moguće lepši i ukrašen ornamentima. Ovaj sanduk je doneo u salu za gozbe, gde ga je, pošto je izazvao divljenje svih prisutnih, Tifon kao u šali obe​ćao onom kome posle probe bude odgovarao. Na to su svi prisutni, jedan za drugim, ulazili u njega; ali kako nikome nije odgovarao, Oziris je poslednji legao u san​duk, na šta su zaverenici odmah priskočili, spustili po​klopac i spolja ga zakucali ekserima, zalivši ga uz to ras​topljenim olovom. Zatim su ga odneli do reke i prevezli do mora tanaitskim ušćem Nila, koje je, zbog ovoga, još uvek odvratno Egipćanima, i koje oni nisu nikad nazva​li nikako drugačije osim imenima gnušanja. Ova dela su, kažu, ovako izvršena 17. dana (U egipatskom kalendaru je ovaj dan označen kao trostruko nesrećan) meseca Atira, kad je sunce bilo u Škorpiji, u 28. godini Ozirisove vladavine; mada ima i onih koji nam govore da on u to vreme nije imao više od 28 godina.
Za nesreću koja je zadesila njihovog kralja prvi su saznali Pani i Satiri koji naseljavahu zemlju oko Hemisa (Panopolis); i pošto istog časa upoznaše narod sa novos​tima, oni dadoše povoda imenu paničan strah, koje se od tada uvek koristi da označi iznenadni užas ili zapanjenost svetine. Što se Izide tiče, čim je vest stigla do nje, ona je odmah odsekla pramen kose (Kosa odsečena u  znak žalosti obično se polagala u grob umrlog) i obukla odeću za žalost na mestu gde se tad zatekla, koje se po ovom događaju naziva Koptis, ili grad žalosti, iako su neki mišljenja da ova reč pre označava gubitak. Posle ovoga je lutala svud po zemlji uznemirena i smetena u potrazi za kovčegom, raspitujući se kod svake osobe ko​ju je srela, čak i kod neke dece koju je slučajno videla, da li znaju šta se s njim zbilo. Ispostavilo se sada da su ova deca videla šta su Tifonovi saučesnici uradili sa telom, i tako je obavestila kojim je ušćem Nila prevezeno do mora - zato, dakle, Egipćani smatraju da su deca obdarena nekom vrstom sposobnosti proricanja, i zbog ovog verovanja vrlo radoznalo posmatraju njihovo uz​gredno brbljanje dok se igraju (naročito ako su na sve​tom mestu), zasnivajući na njemu predskazanja i zna​menja. Izida se u međuvremenu, pošto je bila obaveštena da se Oziris, koga je zavela njena sestra Neftida i zaljubila se u njega, nehotice spojio s njom umesto sa Izidom, što je zaključila po vencu kokoca (Tj., venac deteline) koji je on kod nje ostavio, posvetila potrazi za detetom, plodom ovog nezakonitog odnosa (jer ga je njena sestra, plašeći se gneva svog muža Tifona, ostavila čim se rodilo); i tako, posle mnogo muka i teškoća, uz pomoć nekih pasa koji su je odveli do mesta na kojem se nalazilo, pronaš​la ga je i odgajila; tako je vremenom on postao njen stalni čuvar i pratilac, i zato je dobio ime Anubis, jer se mislilo da pazi i čuva bogove kao i psi ljude.
Napokon je primila podrobnije vesti o kovčegu, da su ga morski talasi odneli do obale Biblosa (Ne Biblos u Siriji (Džebel), već baruštine papirusa u Delti) i tamo nežno sklonili u grane tamariskovog žbuna, koji je, za kratko vreme, izrastao u veliko i lepo drvo, obrastajući oko kovčega i zaklanjajući ga sa svih strana, tako da se nije mogao videti; dalje, da je kralj te zemlje, zadivljen njegovom neobičnom veličinom, posekao drvo, i od onog njegovog dela u kojem je bio prikriven kovčeg na​činio stub da mu pridržava krov kuće. Pošto su sa ovim, kažu, Demoni na naročit način upoznali Izidu, ona je odmah otišla u Biblos, gde je, sevši pored vodoskoka, odbila da bilo s kim razgovara, osim sa kraljičinim služavkama koje su se tu zadesile; njih je pak pozdravi​la i zagrlila na najljubazniji način, splela im kose i prenela im deo onog čudesno prijatnog mirisa koji se širio od njenog tela. Ovo je probudilo veliku želju u kraljici, njihovoj gospodarici, da vidi strankinju koja je imala ovu izvanrednu sposobnost da pretoči svoj tako mirisni dah u kosu i kožu drugih ljudi. Zato je naložila da je dovedu na dvor i, posle bližeg upoznavanja učinila je dadiljom jednog od svojih sinova. Dalje, ime kralja koji je u to vreme vladao u Biblosu bilo je Melkart, a njego​ve kraljice Astarta, ili, prema drugima, Saosis, iako je neki zovu Nemanun, što odgovara grčkom imenu Atina.
Izida je hranila dete dajući mu da joj sisa prst umesto dojke; isto tako ga je svake noći stavljala u vatru da bi uništila njegov smrtni deo, dok je ona, pretvo​rena u lastu, lepršala oko stuba i oplakivala svoju tužnu sudbinu. Ovo je ponavljala izvesno vreme, sve dok kra​ljica, koja je stojeći posmatrala, nije vrisnula videvši da je dete svo u plamenu, i tako ga lišila besmrtnosti koja bi mu inače bila predata. Na ovo je Boginja, otkrivši se, zatražila da joj se da stub koji je podupirao krov; zatim ga je spustila, a potom lako isekla i otvorila, posle čega je izvadila ono što je tražila, ostatke debla zamotala u finu tkaninu i, izlivši mirisavo ulje po njemu, vratila ga ponovo u ruke kralja i kraljice (ovaj komad drveta se i danas čuva u Izidinom hramu i narod Biblosa ga obožava). Kad je ovo uradila, bacila se na kovčeg i u is​to vreme tako glasno i jezivo nad njim naricala, da je na smrt preplašila mlađeg kraljevog sina. Ipak je starijeg povela sa sobom i zaplovila sa kovčegom put Egipta; i pošto se bližilo jutro, reka Fedar je širila oštar i jak mi​ris, i ona joj u besu isuši tok.
Tek što je stigla na neko pusto mesto gde je pomis​lila da je sama, istom je za Čas otvorila kovčeg, i po​loživši svoje lice na lice mrtvoga muža, obgrli mu telo i plakaše gorko; ali opazivši da dečak u tišini stoji iza nje i da je otkrio razlog njenog jada, okrenu se iznenada i u besu mu pokaza tako jarostan i strog izraz lica da je od straha odmah umro. Drugi opet kažu da ga smrt nije za​desila na ovaj način, već da je, kao što je gore nagovešteno, pao u more i posle toga su mu iskazane najveće počasti, Boginji za volju; Zato Maneros (Sin prvog egipatskog kralja, koji je umro u ranoj mladosti) , koga Egipća​ni tako često prizivaju na svoje gozbe, nije niko drugi do ovaj isti dečak. Ovo tvrđenje ponovo osporavaju oni koji kažu da je pravo ime detetu bilo Palestin, ili Pelusije, i da je grad sa ovim imenom Boginja podigla u znak sećanja na njega; dodaju, dalje, da su gore spomenutog Manerosa Egipćani slavili na svojim svetkovinama jer je on prvi pronašao muziku. Ima i takvih, opet, koji tvrde da Maneros nije ime neke posebne osobe, već sa​mo uobičajeni oblik i učtiv način pozdravljanja koji su Egipćani između sebe koristili na važnijim svetkovina​ma i gozbama, koji nije značio ništa više od želje da se ono čime su se tada bavili pokaže povoljnim i srećnim, jer, pri svem tom, ovo je pravo značenje te reči. Slično, kažu, ljudski kostur koji se u doba zabava nosio unao​kolo u sanduku i pokazivao svim gostima nije imao za cilj, kao što neki misle, da prikaže ličnu nesreću Ozirisovu, već pre da ih podseti na njihovu smrtnost i tako ih obodri da se posluže i uživaju u dobrim stvarima koje se pred njima nalaze, pošto uvide da ubrzo moraju po​stati jednaki onom što su videli; i da je ovo pravi razlog što ga unose na svoje gozbe - ali, da nastavimo s pri​čom.
Pošto je Izida nameravala da poseti svog sina Ora koji je odgajan u Butu, u međuvremenu je sklonila kov​čeg na udaljeno i pusto mesto: Tifon je pak, loveći jed​ne noći po mesečini, slučajno na njega naišao; i poznavši telo koje je u njemu bilo zatvoreno, rastrgao ga je na nekoliko delova, ukupno četrnaest, i razbacao ih svud po zemlji. Kad Izida saznade za ovaj događaj, još jednom se upusti u traganje za rasejanim udovima svo​ga muža, koristeći barku od papirusne trske da bi lakše prošla kroz donje i močvarne oblasti zemlje - zato, kažu, krokodil nikad ne dira ljude koji plove u ovakvim čunovima, bilo zato što se plaši gneva boginje, bilo zato što ih poštuje zbog toga što su je jednom prevezli. Ovoj okolnosti se zato pripisuje činjenica da u Egiptu ima ta​ko mnogo različitih Ozirisovih grobova; jer kažu nam da kad god je Izida naišla na neki od razbacanih udova svoga muža, tu ga je i sahranila. Ima i takvih koji ospo​ravaju ovo kazivanje i govore da za ovo mnoštvo grobo​va pre možemo zahvaliti opreznosti kraljice, koja je umesto pravog tela, kako se pretvarala, darivala ovim nekolikim gradovima samo kip svoga muža: i ona je ovo uradila ne samo da bi se ukazale počasti, koje bi na ovaj način bile izrazitije iskazane njegovoj uspomeni, već isto tako da bi mogla umaći Tifonovoj zlobnoj po​trazi, koji bi, da je nadvladao Ora u ratu pred kojim su se nalazili, zbunjen ovim mnoštvom grobova, mogao iz​gubiti nadu da će biti u stanju da nađe onaj pravi -kažu nam, štaviše, da uprkos upornom traganju Izida nikad nije mogla ponovo da sastavi Ozirisov ud, koji su, budući bačen u Nil odmah posle otkidanja od tela, progutale Lepidotus, Phagrus i Oxyrynchus, ribe koje zbog ovoga Egipćani najviše izbegavaju. Da bi ipak ne​kako nadoknadila gubitak, Izida je posvetila Falus na​pravljen po ugledu na izgubljeni i ustanovila važnu sve​čanost u njegov spomen, koju Egipćani i dan danas svetkuju.
Vraćajući se sa onog sveta posle ovih događaja Oziris se pojavio pred svojim sinom Orom, podsticao ga da krene u boj i u isto vreme ga podučavo oružju. Onda ga upita, šta misli, koje je najslavnije delo koje čovek može izvršiti, na šta je Or odgovorio: ,Osvetiti uvrede nanese​ne ocu i majci'. Zatim ga upita koja je životinja, po nje​govom mišljenju, vojniku najkorisnija, i pošto dobi od​govor ,konj', začudi se Oziris, tako da ga zapita zašto konju daje prednost nad lavom. ,Zato', odgovori Or, ,što se konj (Izgleda da konj nije bio poznat u Egiptu pre XVIII dinastije; ovaj deo Plutarhove verzije Ozirisovog životopisa mora, onda, biti stariji od 1500. god. pre n. e.) , iako je lav korisniji onome kome je pomoć neophodna, ipak može mnogo bolje upotrebiti u savladavanju i uništenju neprijatelja koji juriša.' Ovi od​govori veoma obradovaše Ozirisa, jer su pokazali da mu je sin potpuno spreman za neprijatelja. Govore nam, osim toga, da je u velikom mnoštvu onih koji su stalno napuštali Tifonovu stranu bila i njegova naložnica Tueris, i da su zmiju koja je bila u njenoj pratnji dok je prelazila Oru ubili njeni vojnici - sećanje na ovaj do​gađaj, kažu, još se čuva u onom užetu koje je bačeno u sredinu njihovih redova, a onda isečeno na komade. Zatim je između njih došlo do bitke koja je trajala više dana; ali pobeda na kraju pripade Oru, dok je Tifon bio zarobljen. Izida, kojoj je Tifon bio poveren na čuva​nje, ne samo da nije ni pomišljala da ga ubije, već mu je odrešila okove i oslobodila ga. Ovaj postupak majke je tako strašno razjario Ora, da je digao na nju ruku i strgao joj kraljevsko znamenje s glave; i mesto ovog znaka Hermes joj brzo stavi šlem načinjen u obliku oš​trice sekire. Posle ovoga Tifon javno optuži Ora da je nezakonito rođen, ali uz Hermesovu (Totovu) pomoć njegova zakonitost beše u potpunosti potvrđena presu​dom samih Bogova. Posle ovoga su između njih vođene još dve bitke i u obema je Tifon bio poražen. Dalje, kažu da se Izida združila s Ozirisom posle njegove smrti i da je, usred toga, rodila Harpokrata, koji je na svet do​šao pre vremena i hrom."
 Kad ovu priču posmatramo u svetlu rezultata dešifrovanja hijeroglifa otkrivamo da je njen veliki deo potkrepljen egipatskim tekstovima: na primer, Oziris je bio sin Seba i Nut; Epakt je u Kalendarima poznat kao „pet dana pridodatih godini"; pet bogova, Oziris, Hor, Set, Izida i Neftida, rođeni su u dane koje pominje Plutarh; 17. dan Atira (Hatora) označen je u Kalendarima kao trostruko nesrećan; opisana su Izidina lutanja i nevolje, a „jadikovanja" koja je navodno izgovorila pro​nađena su u tekstovima; spiskovi Ozirisovih svetilišta sačuvani su u nekoliko zapisa; Horova osveta oca često se pominje u papirusima i drugim spisima; sukob Seta i Hora u potpunosti je opisan u papirusu u Britanskom muzeju (No. 10184); himna na Huneferovom papirusu pripoveda o svemu onom što je Tifon učinio Ozirisu; i Ozirisovo začeće Hora posle smrti pominje se u himni Ozirisu koja potiče iz XVIII dinastije u sledećem od​lomku :
„Sestra je tvoja razastrla svoju zaštitničku moć za tebe, ona je u beg naterala one koji bejahu neprijatelji njeni, ona je zlu kob oterala, ona je izgovorila silne reči moći, ona je jezik svoj lukavim učinila i reči se njene ne izjaloviše. Veličanstvena Izida vešto vladaše i govoraše, i osveti ona brata svoga. Tragaše za njim bez prestanka, lutaše zemljom neprekidno od bola zapomažući i nije se smirila (ili spustila) sve dok ga nije našla. Svojim ga je perjem zaklonila, svojim je krilima vazduh (ili vetar) načinila i jadikovala je na sahrani brata svoga. Podiže ona onog koji ležaše ničice i čije srce nepomično bejaše, ona od njega uze srž njegovu, ona zače i rodi dete, ona ga krišom podoji i niko ne saznade za to mesto; i dečja ruka ojača u velikoj kući Sebovoj. Zajednica se bogova raduje i veseli dolasku Ozirisovog sina Hora, i postoja​nog je srca i pobedonosan sin Izidin, naslednik Ozirisov."
Kako su se detalji Ozirisovog životopisa oblikovali u prvim dinastijama nemoguće je reći, i mi ne znamo ni da li je Oziris bio bog vaskrsenja kod predinastičkih ili praistorijskih Egipćana, ni da li mu je ta uloga bila dodeljena nakon što je Mena počeo da vlada Egiptom. Ipak postoji dobar razlog za pretpostavku da je u najra​nijim dinastičkim vremenima zauzimao položaj boga i sudije onima koji su njegovom pomoći ustali iz mrtvih, jer je već u IV dinastiji, oko 3800. pre n. e., kralj Men-kau-Ra (Mikerin kod Grka) poistovećen s njim, i ne samo da je na kovčegu nazvan „Oziris, Kralj Juga i Severa, Men-kau-Ra, koji večno živi", već je i Ozirisova genealogija njemu pripisana, i objavljuje se da je „ro​đen na nebu, potomak Nut, krv i meso Sebovo". Očig​ledno je da su heliopoliski sveštenici „redigovali" reli​gijske tekstove koji su prepisivani i umnožavani u Veću tako da odgovaraju njihovom shvatanju, ali u ranijim vremenima kad su započinjali svoj rad, poštovanje Ozirisa bilo je tako rašireno, i verovanje u njega kao u boga vaskrsenja tako duboko usađeno u srca Egipćana, da su čak i u heliopoliskom teološkom sistemu Oziris i njegov krug, ili zajednica bogova, zauzimali istaknuto mesto. On je ljudima predočavao ideju čoveka koji je bio i bog i čovek, i služio kao uzor Egipćanima svih vremena kao biće koje je zbog svojih ljudskih muka i smrti moglo da saoseća s njima u bolestima i smrti. Ideja njegove ljud​ske ličnosti takode je zadovoljavala njihove žudnje i želje za sjedinjenjem sa bićem koje je, iako delom božansko, ipak imalo mnogo zajedničkog sa njima sa​mima. Prvobitno su Ozirisa smatrali čovekom koji je na zemlji živeo isto kao i oni, koji je jeo i pio, koji je bio okrutno ubijen, koji je uz pomoć nekolicine bogova pobedio smrt i dostigao večni život. Ono što je uradio Ozi​ris mogu i oni, i ono što su bogovi učinili za Ozirisa mo​raju oni ponovo učiniti i za njih, i kako su bogovi prouzrokovali njegovo vaskrsenje isto tako moraju prouz​rokovati i njihova, i kako su ga učinili vladarem podzemnog sveta isto tako moraju i njih uvesti u njegovo carstvo i dati im da tamo žive onoliko dugo koliko i sam bog živi. Oziris je, u nekim svojim vidovima, bio poistovećen sa Nilom, Raom i nekolicinom drugih „bo​gova" poznatih Egipćanima, ali u svom vidu boga vaskrsenja i večnog života on je privlačio ljude u dolini Ni​la; i hiljadama godina su muškarci i žene umirali verujući da će, budući da je sve to bilo učinjeno za Ozirisa, biti i za njih učinjeno simbolički, i da će kao i on pono​vo ustati i naslediti večni život. Ma koliko daleko u pro​šlost sledili religijske ideje u Egiptu, nikad ne stižemo do vremena za koje se može reći da u njemu nije posto​jalo verovanje u Vaskrsenje, jer svuda se smatralo sigur​nim da je Oziris vaskrsao iz mrtvih; mora da su postoja​li skeptici i verovatno su pitali svoje sveštenike ono što su i Korinćani pitali svetog Pavla: „Kako će mrtvi vaskrsnuti? I u kom telu će doći?" Ali van svake sumnje je da su verovanje u Vaskrsenje prihvatile glavne klase u Egiptu. Obredi koje su Egipćani vršili sa ciljem da po​mognu pokojniku da prođe iskušenje suda i da savlada svoje neprijatelje na onom svetu biće opisani na dru​gom mestu, isto kao i obličje u kojem je umrli vaskrsavao; vraćamo se, dakle, teološkom životopisu Ozirisovom.
Središte i postojbina poštovanja Ozirisa u Egiptu za vlade prvih dinastija bio je Abidos, gde je, kako kažu, bila sahranjena glava boga. Ono se širilo na sever i jug tokom vremena i nekoliko velikih gradova je obja​vilo da polaže pravo na neki deo Ozirisovog tela. Razli​čiti događaji iz života boga postali su predmet svečanih predstava u hramu i, malo po malo, vršenje obaveznih i neobaveznih službi u vezi s njima zaokupljalo je, u ne​kim hramovima, veći deo vremena sveštenika. Prvobit​ne ideje u vezi s bogom behu zaboravljane, dok su nove nastajale; od primera čoveka koji je vaskrsao iz mrtvih i dostigao večni život, postao je uzrok vaskrsenja mrtvih; i moć darivanja večnog života smrtnicima preneta je sa bogova na njega. Navodno Ozirisovo sakaćenje bilo je zaboravljeno samom činjenicom da je u podzemnom svetu boravio u celom telu i da je on, bio osakaćen ili ne, posle smrti postao Horov otac. Već u XII dinastiji, oko 2500. pre n. e., poštovanje ovog boga postalo je skoro opšte, i hiljadu godina kasnije Oziris je postao ne​ka vrsta nacionalnog boga. Pripisivali su mu se atributi velikih kosmičkih bogova i on se činio ne samo kao bog i sudija mrtvima, već i kao tvorac sveta i svega na nje​mu. Onaj koji je bio Raov sin postao je jednak ocu i za​uzeo svoje mesto pored njega na nebu.
Imamo zanimljiv dokaz poistovećenja Ozirisa sa Raom u XII glavi Knjige mrtvih. Podsetićemo se da se ova glava sastoji od niza delova koji se skoro uvek mo​gu nazvati poglavljima vere, a iza svakog od njih sledi jedno ili više objašnjenja koja predstavljaju jedno ili vi​še sasvim različitih shvatanja; glava je takođe propraćena nizom vinjeta. U 110. redu se kaže: „Ja sam duša ko​ja boravi u dva čafija (Tj., duše Ozirisa i Raa). Šta je dakle ovo? To je Oziris kad ulazi u Tatu (tj. Busiris) i tamo nalazi dušu Raovu; tamo bogovi zagrle jedan drugog i duše postadoše u dva čafija." Na vinjeti koja ilustruje ovaj odlomak vide se duše Raa i Ozirisa koje u obličju sokola stoje na pilo​nu u Tatuu licem jedna prema drugoj; prva na glavi ima disk, a druga, sa ljudskom glavom, belu krunu. Od​mah se zapaža činjenica da čak i pri susretu sa Raom Ozirisova duša zadržava ljudsko lice, taj znak njegovog srodstva s čovekom.
Sada je Oziris postao ne samo jednak Rau, već u mnogome i veći bog od njega. Kažu da je iz nozdrva na Ozirisovoj glavi koja je bila sahranjena u Abidosu iza​šao skarabej, istovremeno i amblem i uzor boga Hepere, koji je uzrokovao nastanak svih stvari kao i vaskrsenja. Na ovaj način je Oziris postao izvor i začetak bogo​va, ljudi i stvari, i muževnost boga je zaboravljena. Sledeći korak je bio da mu se pripiše atribut Boga, i izgle​da da je u XVIII i XIX dinastiji osporavao Amen-Rau, koga su do tog vremena zvali „kraljem bogova", suvere​nost nad trima zajednicama bogova, to jest, trojstvu nad trojstvima nad trojstvima (Svaka zajednica bogova sadržavala je tri trojstva ili trijade). Ideje koje su preovladavale u vezi s Ozirisom u ovom razdoblju mogu se naj​bolje prosuditi po sledećim odlomcima iz savremenih himni:
„Neka ti je slava, o, Ozirise, Un-nefere, veliki bože u Abtuu (Abidos), kralju neprolaznosti, gospodaru večnosti, koji u bivstvovanju svome prolaziš kroz milione godina. Ti si najstariji sin utrobe Nutine, koga je ro​dio Seb Praotac [bogova], gospodar kruna Juga i Severa, gospodar dične bele krune; kao princ bogova i ljudi ti primi kuku i bič, i dostojanstvo svojih božanskih ota​ca. Neka ti bude zadovoljno srce koje u brdima Amenteta boravi, jer sin ti je Hor na prestolu tvome utvrđen. Ti si krunisani gospodar Tatua (Busiris) i vladar u Abi​dosu."
„Neka ti je hvala, o, Ozirise, gospodaru neprolaz​nosti, Un-nefere, Heru-Huti (Harmahis), čija su obličja mnogobrojna i čiji su atributi veliki, koji si Ptah-Seker-Tem u Anuu (Heliopolis), gospodar skrivenog mesta, tvorac Het-ka-Ptaha (Memfis) i bogova [tamošnjih], vo​dič podzemnog sveta, koga [bogovi] slave kad zalazi u Nut. Izida te u miru grli i tera zloduhe sa ušća staza tvo​jih. Ti lice svoje Amentetu okrećeš i činiš da zemlja kao uglačan bakar zasija. Mrtvi ustaju da te vide, vazduh udišu i u lice te gledaju kad disk na obzorju svome izla​zi ; srca su im mirna, jer tebe gledaju, o, ti koji si večnost i neprolaznost."
U poslednjem odlomku Oziris se poistovećuje sa velikim bogovima Heliopolisa i Memfisa, gde su posto​jala svetilišta boga-Sunca skoro i u predinastičkim vre​menima, i konačno se objavljuje da je „večnost i nepro​laznost"; ovako su ideje vaskrsenja i besmrtnosti sjedi​njene u istom božanskom biću. U sledećem Molepstviju postupak poistovećivanja sa bogovima se nastavlja:
1. „Klanjam ti se, o, ti koji si zvezdana božanstva u
Anuu i nebeska bića u Her-abi (Oblast pored Memfisa);
ti bože Unti (Bog koji ide pored barke boga Afa, držeći 
zvezdu u svakoj ru​ci), koji si slavniji od bogova koji su u 
Anuu skriveni. Podaj mi stazu kojom mogu u miru 
proći, jer ja sam prav i čestit; ne izustih svesno laž, 
niti ma šta podmuklo učinih."
2. „Klanjam ti se, o, Ane u Antesu, Harmahise; ti
nebom koračaš koracima dugim, o, Harmahise. Podaj
mi stazu," itd (Ova molba je samo jednom napisana, ali je 
očigledna namera da se ponavlja posle svakog od devet delova 
Molepstvija).
3. „Klanjam ti se, o, dušo večnosti, ti Dušo koja u
Tatuu boraviš, Un-nefere, sine Nutin; ti si gospodar
Akerta (tj. podzemnog sveta). Podaj mi stazu," itd.
4. „Klanjam ti se u vlasti tvojoj nad Tatuom; kruna je 
Ureret na glavi tvojoj utvrđena; ti si jedini koji stvara 

snagu koja ga štiti, i u Tatuu u miru boraviš. Podaj 
mi stazu," itd.
5. „Klanjam ti se, o, gospodaru drveta Akacije (Ovo
drvo se nalazilo u Heliopolisu i Mačka, tj. Sunce, sedela je pored
njega), barka je Seker (Ceremonija postavljanja barke Seker 
na saonice obavljala se u zoru) na saonice postavljena; ti odbijaš 
Zlo​ duha, poslenika Zla, i uzrokuješ da Učat (tj. Oko 

Horovo ili Raovo) u boravištu svom počine. Podaj mi 
stazu," itd.
6. „Klanjam ti se, o, ti koji si moćan u času svome,
ti veliki i moćni Prinče, žitelju An-rut-fa (" Mesto na kojem
 ništa ne raste - podzemni svet), gospodaru neprolaznosti 
i tvorče večnosti, ti si gospodar Suten-he-nena 
(Heraklopolis Magna). Podaj," itd.
7. „Klanjam ti se, o, ti koji se oslanjaš na Pravdu i
Istinu, ti si gospodar Abidosa i udovi su tvoji spojeni u
Ta-česertu (tj. Svetoj zemlji, podzemnom svetu); ti si
onaj kome su mrski podvala i lukavstvo. Podaj," itd.
8. „Klanjam ti se, o, ti koji si u barci svojoj, ti dovo​
diš Hapija (tj. Nil) od izvora njegovog; na telu ti svetlo
sija i žitelj Nehena ti si. Podaj," itd.
9. „Klanjam ti se, o, tvorče bogova, ti kralju Juga i
Severa, o, Ozirise, pobedniče, vladaoče sveta u milosti​
vim dobima svojim; ti si gospodar sveta nebeskog. Po​
daj," itd.
I opet: „Ra je kao Oziris obasut svim dijademama božanskih duhova i bogova Amenteta. On je jedno božansko obličje, skriveni Tauta, sveta Duša Amentetove glave, Un-nefer, čiji će život trajati zanavek."
Već smo pomenuli pomoć koju je Tot ukazao Izidi kad joj je saopštio reči kojima je oživela svog mrtvog muža, ali najbolji pregled dobrih dela koja je ovaj bog učinio za Ozirisa sadrži himna u Huneferovom papiru​su, gde pokojnik govori:
„Dođoh tebi, o, sine Nutin, Ozirise, Prinče večnos​ti ; ja sam u pratnji boga Tota, i radovah se svemu onom što on za tebe učini. On je udahnuo svež vazduh u nozdrve tvoje, i život i snagu tvom divnom licu; i severac koji iz Temua za nozdrve tvoje izlazi, o, gospodaru Ta-česerta. On je učinio da ti bog Šu telo osvetli; on ti je stazu zracima svetla obasjao; on je otklonio nedostatke i mane tvojih udova magičnom moći reči iz usta svojih; on je Hora i Seta pomirio tebe radi; on je uništio vihor i oluju; on je naterao dva protivnika (tj. Seta i Hora) da ti budu susretljivi i da dve zemlje pred tobom u miru žive; on je gnev iz srca njihovih odagnao i svaki se od njih sa bratom svojim (tj. tobom) pomirio."
„Sin ti je Hor pobedonosan u prisustvu svih bogo​va, vlast nad svetom beše mu predata i vlast se njegova proteže do najudaljenijih delova zemlje. Presto boga Seba njemu je dosuđen, zajedno sa položajem koji je bog Temu stvorio i koji je utvrđen presudama [donetim] u Dvorani arhiva i upisan na gvozdenoj ploči prema zapovesti oca tvoga Ptah-Tanena kad je na veliki presto seo. On je svog brata postavio na presto koji je bog Šu podigao (tj. nebo), da razastre vode preko planina, da učini da se pojavi ono što po brdima raste i zrno (?) što na zemlji niče, i on umnožava vodom i zemljom. Bogovi nebeski i bogovi zemaljski prelaze u službu tvog sina Hora. i prate ga u dvoranu njegovu [gde] se izriče presu​da kojom će im on gospodar biti, i oni [mu volju] odmah izvršavaju."
„Neka ti se raduje srce, o, gospodaru bogova, neka ti se srce silno raduje; Egipat i Crvena Zemlja u miru žive i služe pokorno pod tvojom suverenom vlašću. Hramovi su na sopstvenoj zemlji utvrđeni, gradovi i nome sigurno čuvaju dobra kojima u svoje ime vladaju, i prinećemo ti božanske darove koje smo gotovi da učini​mo, i nudićemo žrtve u tvoje ime zauvek. U tvoje se ime kliče, žrtve livenice se izlivaju za tvoj KA, i pogrebna je​la [ti prinose] duhovi koji su u pratnji tvojoj, i vodom se škropi... sa svake strane duša umrlih u zemlji ovoj. Sva​ka je zamisao Raova koja se na tebe odnosila od počet​ka bila izvršena. Sada, dakle, o, sine Nutin, krunisan si kao što je Neb-er-čer krunisan dok se rada. Ti živiš, ti si utvrđen, ti mladost svoju obnavljaš i ti si istinit i sa​vršen; tvoj otac Ra ti je udove osnažio i zajednica bogo​va ti kliče. Boginja Izida je s tobom i nikad te ne napuš​ta; neprijatelji [te] nisu zbacili; gospodari svih zemalja lepotu tvoju slave baš kao što slave Raa kad se rađa po​četkom svakog dana. Ti se rađaš kao uzvišeno biće po​sredstvom uzora svoga, lepote tvoje uzdižu lice [čovekovo] i [njegov] korak dugim čine. Suverenost oca tvog Seba beše ti predata, i boginja Nut, majka tvoja, koja je bogove rodila, i tebe donese kao prvorođenog od pet bogova, i lepotu tvoju stvori, i sazda udove tvoje. Ti si kao car utvrđen, bela ti je kruna na glavi i u ruke si svo​je kuku i bič uzeo; dok si u utrobi bio, i još na zemlju nisi izašao, bio si krunisani gospodar dveju zemalja, i Raova kruna ,Atef na čelu ti beše. Bogovi ti prilaze do zemlje se klanjajući i u strahu se obuzdavaju; oni se po​vlače, i kad te vide odlaze sa užasom Raovim, i pobeda tvoje Uzvišenosti u srcima je njihovim. Život je s to​bom, i darovi jela i pića ti sleduju, i ono što ti pripada pred licem se tvojim nudi."
U jednom odeljku druge, vrlo slične himne, opi​sani su još neki Ozirisovi vidovi, i posle reči „Klanjam ti se, o, Vladaru onih koji su u Amentetu", naziva se on bićem koje „muškarcima i ženama daje život po drugi put", tj. „onaj koji čini da se smrtnici ponovo rode." Kako se ceo odeljak odnosi na Ozirisa „koji se obnav​lja" i na njegovo „podmlađivanje slično Raovom svakog pojedinog dana", nema sumnje da je vaskrsenje umrlih, to jest njihovo rođenje u novom životu, bilo ono što pi​sac podrazumeva pod drugim rođenjem muškaraca i žena. Iz ovog odeljka takođe možemo videti da je Oziris postao jednak Rau i da je od boga mrtvih postao bog živih. Osim toga, u vreme kad su se gornji izvodi prepi​sivali, nije se samo smatralo da Oziris zauzima položaj koji je Ra nekada imao, već je i njegov sin Hor, koji se rodio posle očeve smrti, na osnovu pobede nad Setom prihvaćen kao naslednik Ozirisov. I ne samo da je na​predovao do „čina i dostojanstva" svog oca Ozirisa, već je u svom vidu „očevog osvetnika" postepeno stekao naročit položaj zauzimaoca i posrednika u ime dece čovekove. Tako u sceni Suđenja on dovodi pokojnika pred Ozirisa i moli oca da umrlom dozvoli da uživa blagodeti koje uživaju oni koji su „istina glasa" i koji su se opravdali na suđenju. Takva molba, koju je Ozirisu u Izidinom prisustvu upućivao sin rođen pod tako izuzet​nim okolnostima, nailazila je, Egipćani su mislili, na si​guran odziv; i potomak oca, začet posle smrti očevog tela, prirodno je bio najbolji pokojnikov zastupnik.
Ali, iako su tako uzvišene ideje o Ozirisu i njego​vom položaju među bogovima uglavnom prevladale u Egiptu za vreme XVIII dinastije (oko 1600. pre n. e.), očigledno je da su neki verovali da, uprkos svoj predostrožnosti, telo može istruleti, i da je neophodno poseb​no zamoliti Ozirisa da bi se ovaj kobni ishod izbegao. Sledeća izuzetna molitva nađena je prvo ispisana na platnenom povoju kojim je bila obavijena mumija Totmesa III, ali od tada je ovaj tekst, pisan hijeroglifima, pronađen i na Nuovom papirusu, i on se, naravno, morao takođe naći i na papirusu čuvanom u Torinu, koji je pokojni dr. Lepsijus objavio već 1842. Ovaj tek​st, koji je sada opšte poznat kao Poglavlje CLIV Knjige mrtvih, nosi naslov „Poglavlje u kojem se telu ne dopuš​ta da istruli". Tekst počinje:
„Klanjam ti se, o, moj božanski oče Ozirise! Dođoh tebi jer ti balsamovati možeš, uistinu balsamovati ove udove moje, jer neću da istrulim i skončam, [već da bu​dem] sličan ocu svome Heperi, božanskom uzoru njego​vom koji nikad ne vide raspadanja. Hajde, onda, učini da gospodarim dahom svojim, o, ti gospodaru vetrova, koji umnožavaš božanska bića koja su tebi nalik. De ut​vrdi me, i ojačaj me, o, gospodaru pogrebnog kovčega. Dopusti da uđem u zemlju večnosti isto kao što je do​pušteno tebi i tvom ocu Temuu, o, ti čije telo ne vide truljenja i koji sam nikad ne vide truljenja. Ja nikad ne uradih ono što ti mrziš, ja, štaviše, klicah sa onima koji tvoj KA zavoleše. Ne daj da mi se telo u crve pretvori, već me [od njih] spasi isto kao što si sebe spasao. Preklinjem te, ne daj da u gnjilež padnem kao što dozvoljavaš da svaki bog, svaka boginja, svaka životinja i svaki gmizavac truljenje iskusi kad duša iz njih posle smrti izađe. Jer kad duša ode, čovek raspadanje doživljava, trule kosti tela njegovog i ogavne postaju, propadaju udovi jedan po jedan, kosti se u gnjecavu masu mrve, meso se u smradnu tečnost pretvara i postaje on brat gnjileži ko​ja se na njega oborila. I on se u roj crva pretvara, i on masa crva postaje, kraj mu se bliži i truli on na vidiku boga Šua jednako kao i svaki bog, svaka boginja, i sva​ka ptica krilata, i svaka riba, i svaki stvor što puže, i sva​ki gmizavac, i svaka životinja, i svaki stvor, ma kakav da je. Kad me crvi ugledaju i poznaju, daj da padnu na stomake svoje i daj da ih strah od mene užasne; i daj da se tako desi sa svakim stvorenjem posle smrti [moje], bi​lo da je to životinja, ili ptica, ili riba, ili crv, ili gmiza​vac. I daj da se iz smrti život rodi. Ne daj da [me] raspa​danje od ma kog gmizavca dokrajči i ne daj da na mene navale u raznim obličjima svojim. Nemoj me predati onom dželatu koji u svom mučilištu (?) boravi, koji udove tela ubija i primorava ih da istrule, koji mnoga mrtva tela razara, dok sam skriven ostaje i od klanja živi; daj da živim i njegov nalog izvršim, i daj da učinim ono što je on naredio. Nemoj me u njegove ruke predati i ne daj da nada mnom zagospodari, jer ja sam pod tvo​jom vlašću, o, gospodaru bogova."
„Klanjam ti se, o, moj božanski oče Ozirise, biće ti je sa udovima spojeno. Ti nisi istrulio, nisi se u crve pretvorio, nisi nestao, nisi gnjilež postao, nisi se raspao i nisi se u crve premetnuo."
Poistovećujući se sa Heperom, bogom koji je stvo​rio Ozirisa i njegovu zajednicu bogova, pokojnik dalje kaže:
„Ja sam bog Hepera, i udovi će moji živeti do več​nosti. Ja neću svenuti, ja neću istruliti, ja se neću ras​pasti, neću se u crve pretvoriti i neću gnjilež ugledati pred okom boga Šua. Imaću biće svoje, imaću biće svo​je; živeću, živeću; razvijaću se, razvijaću se, razvijaću se; u miru ću se probuditi. Neću istruliti; utroba mi se neće raspasti; neću zbog povreda patiti; oko mi neće istrunuti; oblika mog lica nestati neće; uvo mi neće ogluveti; glava mi se od vrata neće odvojiti; neće mi jezik ukloniti; kosu mi neće odseći, obrve mi neće izbrijati i nikakva kobna ozleda neće me snaći. Telo će mi se ut​vrditi i neće se u prah smrviti, niti će propasti na zemlji ovoj."
Sudeći po gore navedenim odlomcima možemo po​misliti da su izvesni Egipćani očekivali vaskrsenje fizič​kog tela i izgleda da pominjanje raznih delova tela po​tvrđuje ovo gledište. Ali telo čija se neukvarljivost i bes​mrtnost tako ubedljivo objavljuje jeste SAHU, ili du​hovno telo, koje je iznenada postalo od fizičkog tela preobraženog molitvama koje su se izgovarale i obredi​ma koji su se vršili na dan pogreba ili polaganja u grob. Zanimljivo je primetiti da se u CLIV glavi ne pominju ni hrana ni piće i da kao neophodno sredstvo za život pokojnik pominje jedino vazduh, koji dobija posred​stvom Temua, boga koji je uvek predstavljan u ljud​skom obličju; bog se ovde pominje u svom vidu noćnog Sunca koje je suprotnost Rau, dnevnom Suncu, i namera je da se napravi poredenje Sunčeve dnevne smrti sa pokojnikovom smrću. Čuvanje glave bogo-čoveka Ozirisa u Abidosu već je bilo pomenuto, i verovanje da je tamo sačuvana bilo je rašireno po celom Egiptu. Ali u gore pomenutom tekstu pokojnik kaže: „Glava mi se od tela neće odvojiti", što izgleda označava njegovu želju da sačuva svoje telo u celosti, i pored toga što je Oziris bio svemoguć i mogao ponovo sastaviti udove i povratiti telo, isto kao što je učinio sa sopstvenim udo​vima i telom koje je Set raskomadao. Poglavlje XLIII Knjige mrtvih upućuje takođe na važnu vezu sa Ozirisovom glavom. Ono nosi naslov „Poglavlje u kojem se ne dopušta da čovekova glava bude odsečena u pod​zemnom svetu", i mora da je prilično staro. U njemu pokojnik kaže: „Ja sam Veliki, sin Velikog; ja sam Vat​ra i sin Vatre, kojoj je njegova glava bila predata pošto je odsečena. Glava Ozirisova nije od njega bila odvoje​na, neka ni glava pokojnikova ne bude od njega odvoje​na. Ja se sastavih (ili se povratih); ja se dovrših i upotpunih; ja mladost svoju obnovih; ja sam Oziris, bog neprolaznosti."
Na osnovu navedenog može izgledati da, prema jednoj verziji priče o Ozirisu, njegova glava nije bila sa​mo odsečena, već i da je prošla kroz vatru; i ako je ova verzija vrlo stara, kao što bi svakako mogla biti, a verovatno i jeste, ona nas odvodi u praistorijska vremena u Egipat, kad su se tela umrlih sakatila i spaljivala. Profe​sor Videman misli da je sakaćenje i kidanje tela um​rlih bilo posledica verovanja da se telo kojem je KA, ili dvojnik, pripadao mora iskidati da bi on napustio ovu zemlju, i navodi činjenicu da su se svi predmeti lomili u vreme kad su stavljani u grobove. On takode istražuje kratkotrajan običaj u praistorijskim grobovima u Egip​tu gde su se izgleda mešali načini sahranjivanja celog i raskomadanog tela, jer iako je u nekima od njih telo bi​lo iskidano na komade, očigledno je da su učinjeni uspešni pokušaji da se ono ponovo sastavi postavljanjem delova na odgovarajuće mesto koliko je to bilo moguće. I možda se na ovaj običaj odnose različita mesta u Knji​zi mrtvih, kad pokojnik objavljuje da je sakupio svoje udove i „telo svoje opet upotpunio", i već u V dinastiji kralju Teti se ovako obraćaju: „Ustani, o, Teta! Glavu svoju si primio, kosti svoje si sastavio, udove svoje si sakupio".
Životopis Ozirisa, boga vaskrsenja, pratili smo sada od najranijih vremena do kraja razdoblja vladavine Amenovih sveštenika (oko 900. pre n. e.), kada je Amen-Ra uguran medu bogove podzemnog sveta, i mo​litve su, u nekim slučajevima, upućivane njemu umesto Ozirisu. Od ovog vremena pa nadalje Amen je za​državao ovaj visoki položaj i u razdoblju Ptolomeja, u poruci pokojniku Kerašeru, čitamo: „Lice tvoje pred Raom sija, duša tvoja pred Amenom živi i telo se tvoje pred Ozirisom obnavlja." I opet se kaže: „Amen je po​kraj tebe da te oživi... Amen ti prilazi sa dahom života i on te navodi da dah udahneš u kući tvojoj pogrebnoj." Ali, uprkos ovome, Oziris je imao i zadržao najviše mesto u srcima Egipćana, od prvog do poslednjeg, kao bogo-čovek, biće koje je i božansko i ljudsko; i nikakva invazija spolja, i nikakva verska ili politička previranja, i nikakvi uticaji koje su strani narodi mogli na njih ima​ti nisu uspeli da umanje njihovo poštovanje ovog boga kao uzroka, simbola i uzora vaskrsenja i večnog života. Skoro pet hiljada godina ljudi su balsamovani po ugle​du na balsamovani lik Ozirisov; i odlazili su u grob verujući da će im tela pobediti moć smrti, i grob, i trulež jer ih je i Oziris pobedio; i sigurno su se nadali vaskrsenju i besmrtnom, neprolaznom i duhovnom telu, jer je Oziris ustao u preobraženom duhovnom telu i uzneo se na nebo, gde je postao kralj i sudija mrtvima, i u njemu dostigao večni život.
Glavni razlog postojanosti Ozirisovog kulta u Egip​tu bila je, verovatno, činjenica da je on svojim sledbenicima obećavao i vaskrsenje i večni život. Egipćani su čak i posle prihvatanja hrišćanstva nastavili da balsa​muju svoje mrtve, i još dugo su mešali atribute svog Bo​ga i „bogova" sa atributima Svemogućeg Boga i Hrista. Sami Egipćani se neće nikad odreći verovanja da se telo mora balsamovati da bi se umrlom osigurao večni život, dok su hrišćani, iako su propovedali istu doktrinu vas​krsenja kao i Egipćani, otišli korak dalje i tvrdili da uopšte nema potrebe za balsamovanjem mrtvih. Sveti Antonije Veliki preklinjao je svoje sledbenike da mu ne balsamuju telo i ne drže ga u kući, već da ga sahrane i da nikom ne kažu gde su ga sahranili, da oni koji su ga voleli ne dođu i ne izvuku ga i balsamuju kao što su po običaju radili sa telima onih koje su smatrali svecima. „Odavno sam molio episkope i sveštenike da opominju ljude da prestanu da se pridržavaju ovog beskorisnog običaja"; i u vezi sa svojim sopstvenim telom, rekao je: „Kad vaskrsnem iz mrtvih primiču ga nepokvarljivog od Spasitelja." Širenje ove ideje zadalo je veštini balsamovanja smrtni udarac i, iako su iz urođenog konzervatizma i želje da stvarna tela svojih voljenih pokojnika imaju pored sebe Egipćani izvesno vreme nastavili da čuvaju svoje mrtve kao i ranije, ipak su, malo po malo, razlozi za balsamovanje zaboravljani, poznavanje te veštine izumiralo, pogrebni obredi bledeli, molitve postaja​le mrtvo slovo i običaj pripreme mumije zastareo. Sa umiranjem ove veštine umrlo je takođe i obožavanje i verovanje u Ozirisa, koji je od boga mrtvih postao mrtav bog i, barem za egipatske hrišćane, njegovo mes​to je zauzeo Hristos, „prvenac umrlih", čije se vaskrse​nje i moć da podari večni život u to vreme propovedalo po celom poznatom svetu. U Ozirisu su egipatski hriš ćani našli prauzor Hrista, i na slikama i kipovima na kojima Izida doji svog sina Hora videli su prauzore Bo​gorodice i njenog Deteta. Hrišćanstvo nije nigde na sve​tu naišlo na narod čiji je duh bio tako savršeno pri​premljen da prihvati njegova učenja kao u Egiptu.
Ovo se poglavlje može na doličan način završiti ne​kolikim izvodima iz Izidinih i Neftidinih pesama, koje su u hramu Amen-Raa u Tebi pevale dve sveštenice koje su personifikovale ove dve boginje.
„Zdravo da si, ti gospodaru podzemnog sveta, ti Bi​ku onih koji su u njemu, ti Sliko Ra-Harmahisa, ti Dete divne pojave, dođi nam u miru. Ti si svoje nedaće odag​nao, ti si zlu kob oterao; Gospodaru, dođi nam u miru. O, Un-nefere, gospodaru hrane, ti zapovedniče, ti koji si strašne uzvišenosti, ti Bože, upravitelju bogova, kad ti zemlju preplaviš [sve] se porađa. Ti si od bogova veliko​dušniji. Zračenja tvog tela mrtvima i živima život daju, o, ti gospodaru hrane, ti vladaoče zelenog bilja, ti moć​ni gospodaru, ti suštino života, ti što bogovima darove prinosiš i pogrebna jela blaženima. Duša ti za Raom hi​ta, ti u zoru sijaš, ti u sumrak zalaziš, ti izlaziš svakog dana; ti ćeš s leve strane Atmuove zanavek izlaziti. Ti si slavan, namesnik Raov; zajednica ti bogova dolazi pri​zivajući lice tvoje sa kojeg plamen neprijatelje tvoje do​stiže. Radujemo se kad kosti svoje sakupljaš i kad sva​kodnevno telo svoje sastavljaš. Anubis ti dolazi, i dve sestre (tj. Izida i Neftida) ti dolaze. One su divne stvari za tebe spremile, i udove su ti sakupile, i traže one da spoje osakaćene delove tela tvoga. Nečistoću sa njih o našu kosu obriši i dođi nam bez sećanja na ono što te rastuži. Dođi u svom atributu „Princa zemaljskog", odagnaj strepnju svoju i s nama u miru budi, o, Gospo​daru. Ti ćeš naslednikom sveta proglašen biti, i jedinim bogom, i izvršiteljem zamisli bogova. Svi te bogovi pozi​vaju, dođi onda u hram svoj i ne boj se. O, Ra (tj. Ozirise), Izida i Neftida te vole; ostani u boravištu svome zauvek."
UČENJE O VEČNOM ŽIVOTU
Ideje i verovanja Egipćana u odnosu na budući život nije moguće lako odrediti, zbog mnogih teškoća u prevodu religijskih tekstova i us​klađivanja navoda iz dela različitih razdoblja. Izgleda da je i u svesti samih Egipćana postojala neka zbrka pojedinosti koja se ne može razjasni​ti dok se ova književnost dalje ne prouči i više tekstova ne objavi. Sigur​no je da su Egipćani verovali u neku vrstu budućeg života, i učenje o večnom postojanju je glavna odlika njihove religije, što je izražavano s najvećom jasnoćom u svim razdobljima. Da li ovo verovanje potiče iz Annua, glavnog grada kulta boga-sunca, nije sigurno, ali je vrlo verovatno, jer već u tekstovima piramida nailazimo na ideju o večnom životu povezanu s postojanjem sunca, a za Pepija I se kaže da je "Davalac živo​ta, postojanosti, moći, zdravlja i sve radosti srca, koji, poput Sunca, večno živi". Sunce se rađa svakoga dana s obnovljenom snagom i krepkošću, i obnavljanje mladosti u budućem životu bila je namera i cilj svakog egipatskog vernika. S ovim ciljem je sastavljena celokupna egi​patska religijska književnost. 
Na Anijevom papirusu pokojnik je predstavljen kako dolazi na neko udaljeno mesto gde nema ni vazduha za disanje ni vode za piće, ali tamo on razgovara s Tmuom. U odgovoru na njegovo pitanje: "Koliko ću živeti?", veliki bog Annua odgovara: 

Postojaćeš milione miliona godina, tokom razdoblja miliona godina.

U Poglavlju LXXXIV, kako je ono dato na istom papirusu, beskrajno trajanje prošlog i budućeg života duše, kao i njene božanske prirode, Ani proglašava rečima: Ja sam Šu [bog]    bezoblične tvari. Moja duša je Bog moja duša je večnost. 

Kada se pokojnik poistovećuje sa Šuom, on izjednačuje razdoblje svoga postojanja s razdobljem Tmu-Raa, tj. on je postojao pre Ozirisa i irugih bogova njegove zajednice. Ova dva odlomka dokazuju istovetnost verovanja u večni život u XVIII dinastiji s onim u V i VI dinastiji.
Ali, iako imamo ovaj dokaz o egipatskom verovanju u večni život, nigde se ne kaže da će čovekovo propadljivo telo ponovo ustati; sledeći odlomci zapravo pokazuju da je preovladala ideja da telo leži u zemlji dok duša ili duh živi na nebesima.
Duša nebesima, telo zemlji.

Tvoja suština je na nebu tvoje telo na zemlji.

Nebesa imaju dušu tvoju, zemlja ima telo tvoje.
Nema, međutim, nikakve sumnje da su, od prvog do poslednjeg, Egipćani čvrsto verovali da pored duše postoji i neki drugi čovekov deo koji će vaskrsnuti. Očuvanje propadljivog tela je, takođe, na neki način bilo povezano sa životom u svetu koji će doći, i njegovo očuvanje je bilo neophodno da bi se obezbedio večni život; u suprotnom, molitve izgovo​rene s tim ciljem bile bi beskorisne, a vremenom osveštani običaj balsamovanja mrtvih ne bi imao nikakvo značenje. Na beskrajno postojanje duše ukazuje se u gore navedenom odlomku u kome se ne pominje Oziris; ali često spominjanje sastavljanja njegovih kostiju, spajanja njego​vih udova i uklanjanja sveg truleža s njegovog tela izgleda da pokazuje da je pobožni Egipćanin povezivao ove stvari s vaskrsnućem svog vlasti​tog tela u nekom obliku, i smatrao da ono što je bilo učinjeno za onoga koji je proglašen davaocem i izvorom života mora biti neophodno i za smrtnika.
Fizičko telo čoveka gledano kao celina zvalo se hat. Ova reč je, izgleda, povezana s idejom o nečemu što je podložno truljenju. Reč je, takođe, primenjena na balsamovano telo u grobnici, što zna​mo po rečima: "Moje telo (hat) je sahranjeno." Takvo telo je pripisiva​no bogu Ozirisu; u Poglavlju CLXII Knjige mrtvih "njegovo veliko božansko telo počivalo je u Annuu". U tom smislu su bog i pokojnik
bili jednaki. Kao što smo ranije videli, telo ne napušta grobnicu niti se ponovo pojavljuje na zemlji, a ipak je njegovo očuvanje bilo neophod​no. Tako se pokojnik obraća Tmuu: 
"Zdravo da si, o, moj oče Ozirise, ja dođoh i balsamovah ovo svoje meso tako da mi se telo ne može ras​pasti. Ja sam ceo, isto kao što ceo beše i moj otac Hepera, koji je za me​ne uzor onoga što ne prolazi. Dođi onda, o, Obličje, i daj mi dah, o, gos​podaru daha, o, ti koji si veći od sebi ravnih. Utvrdi me i uobliči me, o, ti koji si gospodar groba. Daj da trajem zanavek kao što dade da traje otac tvoj Trnu; i telo njegovo ne nestade niti se raspade. Ja ne činih ono što ti je mrsko, ne, ja govorih ono što tvoj ka voli; nemoj me odbiti, nemoj me baciti iza sebe, o, Trnu, da propadnem, kao što učini svakom bogu, i sva​koj boginji, i svakoj zveri i gmizavcu koji se raspada kad duša posle smrti iz njega izađe, i koji se posle truljenja na komade drobi. Klanjam ti se, o, moj oče Ozirise, tvoje meso nije iskusilo truljenje, nije bilo crva u tebi, ti se nisi izdrobio, nisi uvenuo, nisi gnjilež postao i nisi se u crve pretvorio; i ja sam jesam Hepera, posedovaću zauvek meso svoje i neću istruleti, neću se smrviti, neću uvenuti i neću trulež postati."
Ali, telo ne leži u grobnici ne delajući, jer ono je uz pomoć molitvi i obreda na dan sahrane obdareno moći da se pretvori u sahu, ili duhov​no telo. Tako nalazimo fraze kao što su: "Ja klijam kao biljke", "Moje meso klija", "Ja postojim, ja postojim, ja živim, ja živim, ja klijam, ja klijam", "tvoja duša živi, tvoje telo klija na zapovest Raovu bez smanjivanja, bez oštećenja, kao Ra, zauvek." Reč sahu   iako je ponekad pisana s determinativom mumije koja leži na odru kao hat, "telo", označava telo koje je steklo stepen znanja, moći i slave uz pomoć kojih od tada postaje trajno i ne može istruleti. Telo koje je po​stalo sahu ima moć združivanja s dušom i vođenja razgovora s njom. U ovom obličju ono se može uspeti na nebesa i boraviti s bogovima, sa sahu-ima bogova i dušama pravednika. U tekstovima piramida nalazimo sledeće odlomke:

Uzdigni se Teta ovaj. Ustani, ti moćnice snažan.  Sedi s bogovima, čini ono što je činio Oziris u  velikoj kući   u Annuu. Ti primi svoj sah,  neće biti okovano tvoje stopalo na nebu  niti ćeš biti vraćen na zemlju.

Zdravo da si,  Teto,  na ovaj dan [kad] stojiš pred Raom [dok] on dolazi s istoka, [kad] si obdaren ovim svojim sah-om medu dušama.

Trajanje života je večnost, njegova granica života je neprolaznost u   sah-u.

Ja sam  sah  s dušom njegovom.

U poznoj redakciji Knjige mrtvih koju je objavio Lepsius, za po​kojnika se kaže da "gleda na svoje telo i počiva na svom sahu-u", a za duše "da ulaze u svoj sahu"; u odeljku koji postoji i u ovoj i u starijoj tebanskoj redakciji kaže se da pokojnik prima sahu od boga Ozirisa. Da su ponekad egipatski pisci mešali hat sa sahu jasno je po odeljku iz Knjige udisaja, gde se kaže: "Zdravo, Ozirise, tvoje ime traje, tvoje telo je utvrđeno, tvoj sahu klija"; u drugim tekstovima reč "klijanje" se ko​risti samo za prirodno telo. 

U bliskoj vezi s prirodnim i duhovnim telima stajalo je srce, ili pre onaj njegov deo koji je sedište životne sile i izvor dobrih i rđavih misli. Kao dodatak prirodnom i duhovnom telu čovek je, takode, imao ap​straktnu individualnost ili ličnost obdarenu svim svojim karakterističnim atributima. Postojanje ove apstraktne ličnosti je bilo potpuno nezavisno. Ona se slobodno mogla kretati s mesta na mesto, odvajajući ili sjedinju​jući se s telom po volji, kao i uživati u nebeskom životu s bogovima na nebu. To je bio ka, lik, duh, dvojnik, karakter, narav i mental​ni atributi. Pogrebni darovi - meso, kolači, pivo, vino, miro itd. - bili su namenjeni ka-u; miris zapaljenog tamjana bio mu je prijatan. Ka je bo​ravio u kipu čovekovom kao što je božji ka nastanjivao kip boga. U tom smislu, izgleda da je ka istovetan sa sehem-om, ili likom. U pradavnim vremenima grobnice su imale posebne odaje u kojima je ka bio obožavan i gde je primao darove. Medu sveštenstvom je postojao red ljudi koji su nosili ime "ka-ovi sveštenici". Oni su vršili službe u ka-ovu čast u "ka-ovoj kapeli" 
U Unasovom tekstu za pokojnika se kaže da je "srećan sa svojim ka-om" na onom svetu, a njegov ka je sjedinjen s njegovim telom u "velikom boravištu"; pošto je njegovo telo spaljeno u najnižoj odaji, "njegov ka izlazi k njemu". O Pepiju I se kaže: 
Opran je tvoj ka, sedi tvoj ka i jede hleb sa tobom neprestano za uvek. Ti si čist, tvoj ka je čist, tvoja duša je čista, tvoje obličje je čisto.

Ka je, kao što smo videli, mogao da jede, pa je zbog toga bilo ne​ophodno snabdeti ga hranom. U XII dinastiji i kasnijim razdobljima bo​govi su preklinjani da daju meso i piće pokojnikovom ka-u. Izgleda da su Egipćani smatrali da je buduće blagostanje duhovnog tela zavisilo od stalnog dobavljanja pogrebnih darova. Kada nije bilo moguće da se na​stavi snabdevanje materijalnom hranom, ka se hranio darovima naslika​nim po zidovima grobnice, koji su pretvarani u odgovarajuću hranu uz pomoć molitvi živih ljudi. Kada nije bilo ni materijalnih darova ni odgo​varajućih slika da bi se njima hranio, izgleda da je ka morao propasti, ali tekstovi nisu određeni u vezi s tim.
Sledi primer ka-ove molbe za hranu napisan u XVIII dinastiji:
 "Neka bogovi daju da ulazim i izlazim iz grobnice svoje, da Visočanstvo osveži senku svoju, da pijem vodu iz spremišta svoga svakoga dana, da mi svi udovi rastu, da mi Hapi da hleba i cveća svih vrsta u do​bu njihovom, da prolazim preko imanja svoga svakodnevno bez prestan​ka, da se duša moja spusti na grane rastinja koje sam zasadio, da se osvežim u podnožju svojih sikomora, da jedem hleb koji one obezbeđuju. Neka imam usta svoja da govorim njima kao sledbenici Horovi, neka izađem na nebo, neka se spustim na zemlju, neka mi nikada put ne prepreče, neka mi tamo nikada ne učine ono što je mrsko duši mojoj, neka mi nikad dušu ne zatvore, već da budem među poštovanima i omiljeni​ma, da obrađujem zemlju svoju u Polju Aaru, da dođem na Polje mira, da mi neko dođe s krčazima piva, kolačima i hlebom gospodara večnosti, da dobijem meso s oltara velikih, ja, ka proroka Amsua".
Onom čovekovom delu za koji se, van svake sumnje, verovalo da uživa večno postojanje na nebesima u proslavljenom stanju, Egipćani su dali ime ba . To je reč koja znači nešto kao "uzvišen", "plemenit" i koja je uvek do sada prevođena kao "duša". Ba nije bestelesna, jer iako boravi u ka-u i u nekom smislu je, kao i srce, princip života u čoveku, ona još uvek poseduje srž i oblik: predstavljana je u obličju sokola s ljudskom glavom; što se tiče njene prirode i suštine, označena je kao veoma profinjena ili eterska. Ona je ponovo posećivala telo u grob​nici, ponovo ga oživljavala i razgovarala s njim; mogla je uzeti bilo koje obličje po svojoj želji, imala je moć da ode na nebesa i tamo živi s usav​ršenim dušama. Bila je večna. Pošto je ba bila blisko povezana s ka-om, ona se služila pogrebnim darovima, i najmanje u jednom vidu svog po​stojanja bila je podložna raspadanju ako se nije dovoljno ili odgovaraju​će hranila. U tekstovima piramida stalno prebivalište ba ili duše su nebe​sa s bogovima, čijim načinom života ona živi:
Gle, Unas izlazi dana ovoga u  obličju pravom duše žive.

Njihova duša (Tj. duša bogova) je u  Unasu.

Stoji tvoja  duša  među bogovima.

Zdravo, Pepi ovaj! Dolazi tebi okoHorovo, ono govori s tobom. Dolazi tebi tvoja duša koja je među bogovima.

Čista je tvoja duša među bogovima.

Kao što živi Oziris, i kao što živi duša  u Netatu, tako živi Pepi ovaj.

Ono (Tj. Oko Horovo)  postavlja tvoju dušu Pepi ovaj među manje i veće krugove bogova u obličju ureusa [koji] su na čelu tvome.

Gle, Pepi, ovaj, tvoja duša je duša  Annua; gle, tvoja duša je duša Nehena;  gle, tvoja duša je duša Pea; gle, tvoja duša je zvezda živa, gle, među braćom svojom.

U vezi s ka i ba mora se pomenuti haibit  ili čovekova senka, koju su Egipćani smatrali delom ljudskog tela. Ona se može porediti sa i umbra kod Grka i Rimljana. Smatralo se da ima potpuno nezavis​no postojanje i da je u stanju da se odvoji od tela; mogla se kretati gde god poželi i, kao i ka i ba, služila se pogrebnim darovima u grobnici, ko​ju je po volji posećivala. Pominjanje senke, bilo boga ili čoveka, u tek​stovima piramida nije često, i teško je dokučiti kakva su bila gledišta u vezi s njom. Ali, iz odlomka u Unasovom tekstu, gde se ona pominje zajedno s dušama, duhovima i kostima bogova, jasno je da je već i tako rano njen položaj u odnosu na čoveka bio dobro određen. Iz zbirke ilustracija koju je dr Birč dodao svom članku O seni ili senci mrtvih {On the shade or Shadow of the Dead}, sasvim je jasno da je makar u kasnijim vremenima senka bila uvek povezana s dušom i da se verovalo da je uvek blizu nje. Ovo gledište je podržano odlomkom iz XCII poglavlja Knjige mrtvih, gde se kaže:
Neka ne bude zatvorena duša moja, neka ne bude okovana senka moja, neka bude otvoren put za dušu moju i za senku moju, neka vidi velikog boga.

Neka pogleda dusu svoju i senku svoju.

Još jedan važan i očigledno večan deo čoveka je bio hu, koji, sudeći po značenju reči, može biti definisan kao "blistav" ili prozračan, neopipljiv omotač ili pokrivač tela, koji je često prikazivan u obliku mu​mije. U nedostatku bolje reči hu je često bio prevođen sa "blistavi", "proslavljen", "razum" i slično, ali u izvesnim slučajevima može se do​voljno dobro prevesti sa "duh". Tekstovi piramida nam pokazuju da su hu-ovi bogova živeli na nebesima i tamo upućivali hu čoveka čim bi mo​litve izgovorene nad mrtvim telom to omogućile. Tako se kaže: "Unas stoji s hu-ovima", i jedan od bogova je zamoljen "da mu da njegovo žezlo među hu-ovima"; kada su duše bogova ušle u Unasa, njihovi hu-ovi su bili s njim i oko njega.Kralju Teti se kaže: 
On  (Hor) iščupa oko svoje iz sebe, dade ga tebi da te ojača njime,  da bi mogao da prevladaš njime među Hu-ovima. 
I opet, kad je bog Hent-mennut-f preneo kralja na nebesa, kaže se da mu bog Seb, koji se raduje što ga je sreo, daje obe ruke, pozdravlja ga kao brata, hrani ga i postavlja među nepropadljive hu-ove. U Poglav​lju XCII pokojnik se moli za oslobođenje svoje duše, senke i hu-a iz ropstva grobnice, i za spasenje od onih "čija su boravišta skrivena, koji okivaju duše, koji okivaju duše i hu-ove i koji zatvaraju senke mrtvih"; a u Poglavlju XCI se nalazi formula posebno pripremljena da omogući hu-u da pređe iz grobnice u oblasti gde borave Ra i Hator.
Za još jedan čovekov deo se smatralo da postoji na nebesima; nje​mu su Egipćani dali ime sehem . Reč je prevođena kao "moć", "obličje" i slično, ali je vrlo teško pronaći bilo koji izraz koji bi predstavio egipatski pojam sehem. On se pominje u vezi s dušom i hu-om, što će se videti iz sledećih delova tekstova piramida: 

Dolazi tebi tvoj sehem medu hu-ove.

Čist je tvoj sehem među hu-ovima.

Ti si čist, čist je tvoj ka, čista je tvoja duša, tvoj sehem.

Raovo ime je bilo sehem ur, "Veliki Sehem", a Unas je poistovećen s njim i nazvan:
Veliki sehem,sehem među  sehemu.

Konačno, čovekovo ime,  ren, za koje se verovalo da postoji na nebesima, pominje se u tekstovima piramida: 
Srećan je Pepi ovaj s imenom svojim, živi Pepi ovaj s ka-om svojim.

Tako se, kao što smo videli, potpun čovek sastojao od prirodnog tela, duhovnog tela, srca, dvojnika, duše, senke, neopipljivog eterskog omotača ili duha, obličja i imena. Svi oni su, međutim, bili nerazdvojno povezani, i blagostanje svakog pojedinog ticalo se blagostanja svih. Za dobrobit duhovnih delova bilo je neophodno sačuvati prirodno telo od truljenja, i izvesni odlomci u tekstovima piramida izgleda pokazuju da je verovanje u vaskrsenje prirodnog tela postojalo u najranijim dinastija​ma .
Tekstovi ne pominju vreme kada besmrtni deo počinje svoje blaženo postojanje, ali je verovatno da je čovekov Oziris (Oziris se sastojao od svih čovekovih duhovnih delova sastavljenih zajedno u ob​ličje koje mu je bilo istovetno. Svu počast koja je odavana mumificiranom telu primao je njegov Oziris, darove njemu darivane pri hvatao je njegov Oziris, a amajlije koje su postav​ljane na njega, njegov Oziris je koristio radi svoje sopstvene zaštite. Sahu, ka, ba, hu, haibit, sehem i ren su bili u prvobitnim vremenima odvojeni i nezavisni delovi čovekove bes​mrtne prirode, ali u tekstovima piramida oni su sakupljeni zajedno, i mrtvi kralj Pepi se oslovljava kao "Oziris Pepi". Običaj nazivanja pokojnika Ozirisom nastavio se do rimskog razdoblja) dospevao do potpunog uživanja duhovne sreće jedino kada su pogrebni obredi is​pravno izvršeni i ritual izgovoren. Srazmerno malo pojedinosti je pozna​to u vezi s načinom života duše na nebesima i, iako bi se neke zanimljive činjenice mogle sakupiti iz tekstova svih razdoblja, vrlo je teško usaglasiti ih. Ovaj ishod je posledica delimično različitih gledišta koja su imale različite škole mišljenja u starom Egiptu, a delimično činjenice da o ne​kim pitanjima sami Egipćani nisu imali jasna mišljenja. Naše znanje o njihovom najstarijem poimanju budućeg života zasniva se na tekstovima piramida.
Život čovekovog Ozirisa na nebu je materijalan i duhovan u isto vreme. Izgleda da Egipćani nikada nisu uspeli da prekinu sa svojom ve​oma starom navikom da mešaju stvari koje su u vezi s telom s onima u vezi s dušom. Oni su verovali u netelesni i besmrtni čovekov deo, čiji su sastavni elementi leteli na nebesa posle smrti i balsamovanja; ipak su te​olozi VI dinastije zaključili da postoji neki pokojnikov deo koji bi se mogao uspeti na nebesa jedino uz pomoć lestvica. U Tetinoj piramidi se kaže: "Kad je Teta očistio sebe na granicama ove zemlje gde je Ra sebe očistio, on se moli i postavlja lestvice, pa oni koji borave na velikom mestu guraju napred Tetu rukama svojim." U piramidi Pepija I kralj je poistovećen sa svojim lestvicama: "Izida kaže: 'Srećni su oni koji vide oca', a Neftida kaže: 'Oni koji vide oca imaju mir', govoreći ocu ovog Ozirisa Pepija kad izlazi na nebo među zvezde i nebeska tela koja nikad ne zalaze. S ureusom na čelu, i svojom knjigom na obe svoje strane, i magičnim rečima kod svojih nogu, Pepi izlazi do svoje majke Nut i ulazi tamo u svom imenu Lestvice." Bogovi koji nadgledaju ove lestvice su jednom Ra i Hor, a drugi put Hor i Set. U Unasovoj piramidi se kaže: "Ra uspravlja lestvice za Ozirisa, a Hor podiže lestvice za oca svog Ozi​risa, kad Oziris polazi da [nađe] dušu svoju; jedan stoji s jedne, drugi s druge strane, a Unas je među njima. Unas ustaje i jeste Hor, on seda i jeste Set." U piramidi Pepija I čitamo: "Zdravo da ste, o, Lestvice Božje, zdravo da ste, o, Lestvice Setove. Ustanite, o, Lestvice Božje, us​tanite, o, Lestvice Setove, ustanite, o, Lestvice Horove, vi po kojima Ozi​ris izađe na nebo. Ovaj Pepi je tvoj sin, ovaj Pepi je Hor, ti rodi ovoga Pepija kao što rodi i boga koji je gospodar Lestvica. Ti mu dade Lestvice Božje, dade mu Lestvice Setove po kojima Pepi izađe pravo na nebo. Svaki hu i svaki bog pruža svoju ruku ovome Pepiju kada iz​lazi na nebo po Lestvicama Božjim ono što vidi i ono što čuje čini ga mudrim i služi mu kao hrana kad izađe na nebo po Lestvicama Božjim. Pepi se diže kao ureus koji je na čelu Setovom, i svaki hu i svaki bog pružaju ruke svoje Pepiju na Lestvicama. Pepi prikupi kosti svoje, on sakupi meso svoje i ode pravo na nebesa uz pomoć dva prsta boga koji je Gospodar Lestvica." Na drugom mestu se kaže da Honsu i Set "nose Lestve Pepijeve i postavljaju ih".
Pošto je čovekov Oziris ušao na nebesa kao živa duša, smatran je jednim od onih koji su "pojeli oko Horovo"; on hoda među živima, postaje "Bog, sin Božji", i svi nebeski bogovi postaju njego​va braća. Njegove kosti su nebeski bogovi i boginje, njegova desna strana pripada Horu, a leva Setu; boginja Nut čini da ustane kao bog bez neprijatelja u svom imenu "Bog"; i Bog mu se obraća njegovim imenom. Njegovo lice je lice Apuata, njegove oči su veliki među du​šama Annua, njegov nos je Tot, njegova usta su veliko jezero, njegov je​zik pripada barci pravde i istine, njegovi zubi su duhovi Annua, njegova brada je Hert-hent-Sehem, njegova kičma je Sema, njegova ramena su Set, njegove grudi su Beba itd.; svaki od njegovih udova je poistovećen s bogom. Štaviše, njegovo telo kao celina poistovećeno je s Bogom Nebesa. Na primer, u vezi s Unasom se kaže:
Tvoje telo je telo Unasa ovog. Tvoje meso je meso Unasa ovog.
Tvoje kosti  su kosti Unasa ovog. Tvoj prolaz je prolaz Unasa ovog. 
Prolaz Unasa ovog je tvoj prolaz.
Osim toga, ovo poistovećivanje pokojnika s Bogom Nebesa stavlja ga u položaj vrhovnog vladara. Na primer, nalazimo molitvu da Unas "vlada devetoricom bogova i upotpuni zajednicu od devet bogova", a Pepi I, u svom nebeskom napredovanju, dolazi do dvostruke zajednice bogova koji pružaju svoje ruke preklinjući ga da dođe i sedne među njih.
Opet, pokojnik je pretvoren u Hora, sina Ozirisa i Izide. Za Pepija I se kaže: "Gle, nije to Pepi koji moli da te vidi u obličju u kome si ,o, Ozirise, koji moli da te vidi u obličju u kome jesi, o, Ozirise; već je tvoj sin onaj koji moli da te vidi u obličju u kome jesi, o, Ozirise, to je Hor koji moli da te vidi u obličju u kome jesi"; i Hor ne postavlja Pepija na čelo mrtvih, već među božanske bogove. Na dru​gom mestu se kaže da je Hor uzeo svoje Oko i dao ga Pepiju, i da je mi​ris Pepijevog tela miris Oka Horovog. Svuda u tekstovima piramida pokojnikov Oziris je sin Tmua ili Tmu-Raa, Šua, Tefnut, Seba i Nut, brat Izide, Neftide, Seta i Tota, i otac Horov; njegove šake, ruke, tr​buh, leđa, kukovi, butine i noge su bog Tmu, a njegovo lice je Anubis. On je brat mesečev, dete zvezde Sotis, on se okreće na nebu kao Orion i Sotis, i izlazi na mestu svome kao zvezda. Bogovi muškog i ženskog roda, odaju mu počast i svako nebesko biće ga
obožava. U jednom zanimljivom odlomku za Pepija I se kaže da "kad izađe pravo na nebesa, naći će Raa kako stoji pred njim licem u lice, i pošto je seo na Raova ramena, Ra ga neće pustiti da se ponovo spusti na zemlju; jer on zna da je Pepi blistaviji od blistavih, savršeniji od savrše​nih i postojaniji od postojanih.Kad Pepi stoji na severu nebesa s Raom, on postaje gospodar vaseljene kao kralj bogova". Pokojniku Hor daje sopstveni ka, tera takođe ka-ove pokojnikovih neprijatelja od njega i sakati neprijatelje njegove. Božanskom moći tako datom pokojniku on potčinjava ka-ove bogova i druge ka-ove i podjarmljuje ka-ove trostruke zajednice bogova. On takode postaje Tot, razum bogova, i sudi srcima; i srca onih koji bi oduzeli njegovu hranu i dah od njegovih nozdrva postaju plen njegovih ruku.
Pokojnikovo mesto na nebesima je pored Boga na najsvetijem mestu, on postaje Bog i Božji anđeo; on sam je pobedonosan i nje​gov ka je pobedonosan. On sedi na velikom prestolu pored Boga.Presto od gvožđa je ukrašen lavljim glavama i papcima bikova. On je obučen u najfiniju odeću poput onih koji sede na prestolu žive pravde i istine. On prima krunu urerit od bogova, kao i od velike zajednice bogova Annua. On nikada ne ožedni, niti je gladan, niti tužan; on jede Raov hleb i pije ono što ovaj pije svakoga dana, njegov hleb je takođe onaj o kome govori Seb, kao i onaj što izlazi iz usta bogova. On jede ono što bogovi jedu, on pije ono što oni piju, živi kao što oni žive i boravi tamo gde oni borave; svi bogovi mu daju svoju hranu da ne bi umro. On ne samo da jede i pije njihovu hranu, već i nosi odeću koju oni nose, belo platno i sandale; on je odeven u belo, "on ide do velikog jezera nasred Polja mira na kome sede veliki bogovi; ovi veliki i bezgrešni bogovi mu daju [da jede] s drveta života s koga i oni sami jedu  da bi i on isto tako mogao živeti". Hleb koji on jede nikad se ne kvari, a njegovo pivo se nikad ne ustoji. On jede "hleb večnosti" i pije "pivo večnosti" koje i bogovi jedu i piju; on se hrani tim hlebom koji je Oko Horovo posulo po granama maslinovog drveta. On ne oseća ni glad ni žeđ poput bogova Šua i Tefnut, jer on je ispunjen pšeničnim hlebom koji je i sam Hor jeo; i četiri Horova deteta, Hapi, Tuamautef, Kebhsennuf i Amset, otkloniše glad iz njegovog stomaka i žeđ s njegovih usana. On se užasava gladi koju ne može zasititi i gnuša se žeđi koju ne može utoliti; ali on je spasen od moći onih koji bi ukrali njegovu hranu. On je opran, i njegov ka je op​ran, i oni jedu hleb zajedno, zauvek. On je jedan od četiri Horova de​teta koja žive u pravdi i istini, i ona mu daju njegov deo hrane kojom ih tako obilno snabdeva bog Seb, da oni nikada ne saznadoše šta je glad. On kruži nebom kao i oni, i s njima deli smokve i vino.
Oni koji bi prema pokojniku bili neprijateljski raspoloženi, postali bi tako neprijatelji boga Tmua, i sve povrede nanete njemu nanete su tom bogu; on bez straha boravi pod zaštitom bogova, iz čijih je sla​bina izašao. On se "zemlje gnuša i on neće ući u Seba; jer duša je nje​gova razbila zauvek okove spavanja njegovog u kući njegovoj koja je na zemlji. Nesrećama njegovim je došao kraj, jer Unas beše očišćen Okom Horovim; nesreće Unasove odagnaše Izida i Neftida. Unas je na nebesi​ma, Unas je na nebesima u obliku vazduha, u obliku vazduha; on se ne raspada, niti se išta što je u njemu raspada. On je na nebesima čvrsto utvrđen i zauzima mesto svoje na pramcu Raove barke. Oni koji veslaju​ći prevoze Raa na nebesa veslajući prevoze i njega takođe, i oni koji ves​lajući prevoze Raa iza obzorja veslajući prevoze i njega takođe". Za život koji pokojnik vodi se kaže da je to uopšte život onoga "koji ulazi na zapadni deo neba i izlazi iz njegovog istočnog dela". Ukratko, sta​nje blaženog je sažeto u sledećem odlomku iz piramide Pepija I: 
"Zdravo Pepi, ti dođe, ti si slavan i ti zadobi moć kao bog koji sedi na prestolu svome, to jest Oziris. Tvoja duša je s tobom u telu tvome, tvoje oblič​je snage je iza tebe, tvoja kruna ti je na glavi, tvoj ukras za glavu je na rameni​ma tvojim, tvoje lice je pred tobom i oni koji pevaju pesme radosti nalaze se s obe tvoje strane. Oni koji su u Božjoj pratnji su iza tebe, a božanska obličja, koja čine da Bog dođe, s obe su tvoje strane. Bog dolazi, i Pepi dođe na presto Ozirisov. Dođe blistavi koji boravi u Netatu, božansko obličje koje boravi u Teniju. Izida govori tebi, Neftida razgovara s tobom, i blistavi ti dolaze kla​njajući se s poštovanjem čak do zemlje pred stopalima tvojim, zbog spisa koji imaš, o, Pepi, u oblasti Saa. Ti izađe do majke svoje Nut, i ona snaži ruku tvo​ju, i krči put za tebe kroz nebo do mesta gde Ra boravi. Ti otvori vratnice ne​ba, ti otvori vrata ponora nebeskog; ti pronađe Raa i on bdi nad tobom, uze te za ruku, uvede te u dve oblasti nebeske i postavi te na presto Ozirisov. Za​to zdravo budi, o, Pepi, jer je Oko Horovo došlo da razgovara s tobom; tvoja duša koja beše među bogovima došla je tebi; tvoj oblik moći koji je boravio među blistavima došao je tebi. I kao što se sin bori za oca svoga, kao što je Hor osvetio Ozirisa, isto tako Hor brani Pepija od neprijatelja njegovih. I ti stojiš osvećen, obdaren svim stvarima kao i bog, opremljen svim obličjima Ozirisovim na prestolu Hent-Amente. Ti činiš ono što on čini među bes​mrtnim blistavima; tvoja duša sedi na prestolu snabdevena obličjem tvojim i čini ono što ti činiš u prisustvu Onoga koji živi među živima po naredbi Raa, velikog boga. Ona žanje pšenicu, ona kosi ječam i daje ga tebi. Stoga onaj, o, Pepi, koji ti dade život, i svu moć, i večnost, i moć govora, i telo tvoje - to je Ra. Ti se odenu obličjima Boga, i tako postade veličan pred bogovima koji žive u Jezeru. Zdravo, Pepi, tvoja duša stoji među bogovima i među blistavi​ma, i strah od tebe ulazi u srca njihova. Zdravo, Pepi, ti se smeštaš na presto Onoga koji boravi među živima, i spis koji imaš [uteruje strah] u srca njihova. Tvoje ime će živeti na zemlji, tvoje će ime bujati na zemlji, ti se nećeš raspasti, niti ćeš ikada uništen biti."
Međutim, uporedo s odlomcima koji govore o materijalnim i du​hovnim uživanjima pokojnika, nalazimo i druge koji izgleda nagoveštavaju da su Egipćani verovali u telesno postojanje (Uporedi „O, meso, Tetino, nemoj propasti, nemoj se usmrdeti.“   „Pepi izlazi sa mesom svojim; kosti tvoje neće biti uništene i meso tvoje neće istruleti.“), ili bar u mogućnost telesnog uživanja u budućem stanju. Ovo verovanje je moglo počivati na gledištu da je život u sledećem svetu samo nastavak života na zemlji, ko​me je ovaj veoma nalikovao, ili je moglo biti posledica preživljavanja poludivljih primitivnih ideja koje su uključene u egipatske religijske tek​stove. Bilo kako bilo, sasvim je izvesno da u V dinastiji pokojni kralj Unas jede svojim ustima, vrši ostale prirodne telesne funkcije i zadovo​ljava svoje strasti. Međutim, najznačajniji odeljak vezi s ovim je onaj u Unasovoj piramidi. Ovde su sva stvorena bića prikazana u stanju užasa kad vide pokojnog kralja kako se diže kao duša u obličju boga koji proždire "svoje majke i očeve"; on se hrani ljudima isto kao i bogovima. On lovi bogove po poljima i hvata ih zamkom; i kad su vezani radi kla​nja, on seče njihove grkljane i vadi im utrobu. On peče i jede najbolje od njih, a stari bogovi i boginje se koriste kao gorivo. Proždirući ih on pri​ma njihove magične moći i njihove hu-ove. On postaje "veliko Obličje, obličje nad obličjima, i bog svih velikih bogova koji po stoje u vidljivim obličjima"; on je na čelu svih sahu, ili duhovnih tela, na nebesima. On odnosi srca bogova i proždire mudrost svakog boga; zbog toga je trajanje njegovog života neprolazno i on večno živi jer su duše bogova i njihovi hu-ovi u njemu. Ceo odeljak glasi: 
"(496) Nebesa sipaju vodu, zvezde trepere, (497) strelci kruže, (498) kosti Akerua drhte, i oni koji su u njihovom ropstvu lete kad vide (499) Una​ša kako se diže kao duša, u obličju boga koji živi od očeva svojih i pravi hra​nu od svojih (500) majki. Unas je gospodar mudrosti i (501) majka njegova ne zna mu ime. Unasovi darovi su na nebesima, on postade moćan na obzor​ju (502) kao Tmu, otac koji ga stvori, a pošto ga Tmu stvori, (503) Unas posta​de jači od oca svoga. Ka-ovi Unasovi su iza njega, taban stopala njegovog je pod stopalima njegovim, njegovi bogovi su nad njim, njegovi ureusi su [po​stavljeni] (504) na čelu njegovom, Unasovi vodiči-zmije su pred njim, a duh plamena gleda na dušu [njegovu]. (505) Unasa štite moći njegove, Unas je bik na nebu, on usmerava korake svoje kud hoće, on živi od obličja koje (506) svaki bog za sebe uzima, on jede meso onih koji dolaze da ispune trbuhe svo​je magičnim bajalicama u jezeru Vatre. Unas je (507) opremljen moćima pro​tiv blistavih duhova koji tamo žive, on se uzdiže u obličju moćnika, gospoda​ra onih koji borave u moći (?). Unas zauze sedište svoje bočno okrenut prema Sebu. (508) Unas izmeri re;i svoje sa skrivenim bogom (?) koji imena nema, na dan komadanja prvorodenog. Unas je gospodar darova, onaj koji čvor odvezuje, on sam čini da darovi mesa i pića obilni budu. (509) Unas proždire ljude i živi od bogova, on je gospodar onih kojima se darovi prinose; on pre​brojava spiskove njihove. On, koji dere kosmatu kožu s glave i u poljima bo​ravi, uhvati bogove u zamku; (510) onaj koji uređuje glavu njegovu smatraše ih [dobrim] za Unasa i dotera ih njemu; a dželat ih sveza radi klanja. Honsu, ubica gospodara [svojih], prereza grkljane njihove (511) i izvadi im utro​bu, jer Unas njega posla da ih uvede; i Šesem ih na komade iseče i skuva udove njihove u svojim plamtećim kazanima. (512) Unas pojede magične mo​ći njihove i proguta duhove njihove; najveći od njih služe mu kao obrok u zo ru, manji su mu obrok uveče, a najmanji obrok preko noći. (513) Stari bogovi i boginje postaju gorivo u pećima njegovim. Moćnici na nebesima bacaju vat​ru pod kazane koji su natrpani butinama prvorodenih; a onaj koji učini da oni što žive (514) na nebesima kruže oko Unasa, baci u kazane bedra žena njihovih; on obiđe dva neba u potpunosti njihovoj, i obiđe dve obale nebes​kog Nila. Unas je veliko Obličje, Obličje (515) nad obličjima, i on je poglavar bogova u vidljivim obličjima. Sve što nađe na svom putu, smesta pojede, i magična moć Unasova je ispred moći svih (516) sahu koji borave na obzorju. Unas je prvorođeni prvorođenog. Unas obiđe hiljade i ponudi žrtve livenice stotinama; on pokaza svoju moć kao Veliko Obličje kroz Saha (Orion) [koji je veći] od (517) bogova. Unas ponavlja svoje dizanje na nebo i on je kruna gos​podara obzorja. On prebraja trake i narukvice, on prisvoji srca bogova (518). Unas pojede crvenu krunu i proguta belu krunu; hrana Unasova su unutraš​nji organi, a meso njegovo su oni koji žive od (519) magičnih bajalica u srci​ma svojim. Gle, Unas jede ono što crvena kruna šalje, on raste, i magične bajalice bogova su u trbuhu njegovom; (520) ono što njemu pripada nije mu oduzeto. Unas pojede sve znanje svakog boga, razdoblje njegovog života je večnost, trajanje njegovog postojanja (521) je neprekidno, u svemu čega poželi da se prihvati; u obličju koje mrzi neće se kretati na obzorju, nikad i zanavek. Duša bogova je u Unasu, njihovi duhovi su s (522) Unasom, a daro​va prinetih njemu ima više od onih prinetih bogovima. Vatra Unasova (523) je u kostima njihovim, jer njihova je duša s Unasom, a njihove seni su s oni​ma koji im pripadaju. (524) Unas beše s dva skrivena (?) Ha (?) boga koji su bez moći (?)(525); sedište srca Unasovog je među onima koji žive na zemlji ovoj na sve veke."
Mišljenje da jedući meso i, naročito, pijući krv drugog živog bića čovek prisvaja njegovu prirodu ili život, pojavljuje se među prvobitnim ljudima u mnogim oblicima. Ono leži u osnovi široko rasprostranjenog običaja da se pije sveža krv neprijatelja - običaja svojstvenog izvesnim arabljanskim plemenima pre Muhameda, a koji se još uvek pripisuje divljoj rasi Kahtan - kao i navike mnogih divljih lovaca da pojedu neki deo (npr. jetru) opasnog mesoždera da bi hrabrost životinje mogla da pređe na njih. Krv i meso hrabrih ljudi su se, takođe, među poludivljim ili divljim plemenima jeli i pili da bi ulili snagu. Ali, ideja o lovu ubijanju, pečenju i jedenju bogova, kao što je gore opisano, očigledno nije raširena medu starim narodima; glavni cilj mrtvog kralja je bio da čineći to osigura večni život koji je bio osobeno svojstvo bogova. 
SUD UMRLOM

Verovanje da se dela učinjena u telu mogu pod​vrgnuti proceni i ispitivanju od strane božanskih sila posle čovekove smrti pripada najranijem razdoblju egi​patske civilizacije, i ono je ostajalo suštinski isto kroz sva pokolenja. Iako nemamo nikakve izveštaje u pogle​du mesta na kojem se odigravao Poslednji sud, ni da li je Egipćaninova duša prelazila u dvoranu za suđenje odmah posle smrti tela ili posle završetka balsamovanja i polaganja tela u grob, sasvim je sigurno da je verova​nje u sud bilo isto tako ukorenjeno medu Egipćanima kao i verovanje u besmrtnost. Izgleda da nije postojala ideja opšteg suda na kome bi svi oni koji su živeli na svetu primali nagradu za dela izvršena u telu; naprotiv, svi raspoloživi podaci pokazuju da se sa svakom dušom pojedinačno postupalo i da joj se ili dozvoljavalo da uđe u kraljevstvo Ozirisa i blaženih ili je odmah uništa​vana. Neka mesta u tekstovima kao da navode na pomi​sao o postojanju mesta za pokojnike gde su duše osuđe​ne na sudu mogle boraviti, ali se moramo prisetiti da su neprijatelji Raa, boga-Sunca, naseljavali ovu oblast; i nije moguće zamisliti da bi božanske sile koje su nadzi​rale suđenje dozvolile dušama grešnika da žive nakon što su osuđene, i da postanu neprijatelji onih koji su bili čisti i blaženi. S druge strane, ako pridamo bilo kakvu važnost idejama koje su Kopti imali o ovom predmetu i smatramo da one predstavljaju drevna shvatanja koja su predanjem dobili od Egipćana, moramo dopustiti mogućnost da je egipatski podzemni svet sadržavao ne​ku oblast u kojoj su se duše grešnika tokom neograniče​nog vremena kažnjavale. Životi koptskih svetaca i mučenika puni su aluzija na patnje prokletih, ali ne možemo uvek utvrditi da li su ovi opisi plod maštanja egipatskog hrišćanina ili unošenja pisarevih predrasu​da. Kad uzmemo u obzir da je koptski pakao bio jedva nešto više od izmenjenog oblika drevnog egipatskog Amentija ili Amenteta, teško je verovati da je jedino ime egipatskog podzemnog sveta bilo pozajmljeno, a da ideje i verovanja koja su drevni Egipćani imali u vezi s njim nisu u isto vreme bila prihvaćena. Neki hrišćanski pisci vrlo detaljno razvrstavaju grešnike u paklu, kao što možemo videti u sledećem odlomku iz žitija Pisentija, episkopa keftskog iz VII veka n. e. Svetac se sklo​nio u grob u kojem je bio naslagan veliki broj mumija i kad je pročitao spisak imena ljudi koji su tamo bili sah​ranjeni, dao ga je svom učeniku da ga vrati natrag. Za​tim mu se obratio i opomenuo ga da marljivo obavlja Božji posao i upozorio ga da svaki čovek mora postati ravan mumijama koje leže pred njima. ,,I neki", reče, „čiji su gresi mnogobrojni sada su u Amentiju, drugi su u krajnjoj tami, jedni su u jamama i jarkovima prepu​nim vatre, a drugi su u reci plamenoj: ovim poslednjima niko ne daje mira. A drugi su, isto tako, na mestu mira, zbog svojih dobrih dela." Kad je učenik otišao svetac je započeo razgovor sa jednom od mumija, rodom iz gra​da Erment ili Armant, čiji su se otac i majka zvali Agri kola i Evstatija. On je obožavao Posejdona i nikad nije bio ni čuo da je Hrist na svet došao. ,,I", govoraše on, „avaj, avaj meni, jer sam na svetu rođen. Zašto mi maj​čina utroba grob ne postade? Kad sam morao da um​rem, prvo se anđeli Kosmokratori oko mene pojaviše, i pričahu mi o svim gresima koje počinih, i rekoše mi: 'Neka priđe onaj koji te može spasiti od muka na koje ćeš bačen biti.' I u rukama im bejahu noževi gvozdeni, i šiljati ostani koji na oštra koplja nalikovaše, i zabadahu ih u slabine moje i škrgutahu na me zubima svojim. Kad mi se malo zatim oči otvoriše, ugledah smrt kako lebdi u vazduhu u mnogobrojnim obličjima svojim, i u taj čas dođoše anđeli koji bez milosti bejahu i dušu mi jadnu iz tela izvukoše, i svezavši je u obličju crnog ko​nja do Amentija me odvedoše. Avaj svakom grešniku koji je kao i ja na svetu rođen! O, moj gospodaru i oče, bejah onda predat u ruke mnogobrojnih mučitelja koji bez milosti bejahu i od kojih svaki imaše drugo obličje. O, koliko divljih zverova tamo ugledah! O, koliko sila tamo bejaše koje mi muke zadavahu! I dogodi se da kad me u krajnju tamu baciše ugledah veliki jarak koji bese dubok više od dve hiljade lakata i ispunjen gmizav​cima; svaki je gmizavac sedam glava imao i telo svakog od njih je bilo slično škorpijinom. Na ovom je mestu ta-kođe živeo Veliki Crv, čiji bi samo pogled prestravio onog ko bi u njega pogledao. U ustima je imao zube kao gvozdeno kolje i jedan me zgrabi i baci do ovog Crva koji nikad ne prestajaše da jede; odmah zatim se sve [druge] zveri sjatiše oko njega i kad on napuni usta svoja [mojim mesom], sve zveri koje oko mene bejahu napuniše svoja." Odgovarajući na svečevo pitanje da li se ikada odmarao ili bio oslobođen patnje, mumija re​če: „Zaista, oče moj, pokazuje se samilost prema svima onima koji su na mukama svake subote i svake nedelje. Čim prođe nedelja, bacaju nas na muke koje smo za​služili, tako da možemo zaboraviti godine koje su nam na svetu prošle; i čim smo zaboravili bol ovih muka, ba​caju nas na druge koje su još bolnije."
Iz gornjeg opisa muka koje su grešnici morali pod​nositi sada se lako vidi da je pisac imao na umu neke od slika koje su i nama sada bliske, zahvaljujući iskopa​vanjima grobova koja su se u Egiptu obavljala posled-njih nekoliko godina; isto tako se lako vidi da je on, za​jedno sa mnogim drugim koptskim piscima, pogrešno protumačio njihov smisao. Krajnja tama, tj. najcrnje mesto u celom podzemnom svetu, vatrena reka, plame​ne jame, zmija, škorpija i slična stvorenja imaju svoje kopije, ili pre originale, u prizorima koji prate tekstove u kojima se opisuje prolazak sunca kroz podzemni svet za vreme noćnih časova. Pošto su jednom pogrešno protumačili opšte značenje ovih prizora, bilo je lako preobratiti neprijatelje Raa, boga-Sunca, u duše prokle-tih i gledati na spaljivanje tih neprijatelja - koji su, ipak bili samo izvesne personifikovane sile prirode - kao na dobro odmerenu kaznu za one koji su na zemlji činila zla. Koliko su daleko Kopti otišli u nesvesnom opona​šanju shvatanja koja su njihovi preci imali hiljadama godina ne može se reći, pa čak i ako se dozvoli ova mo​gućnost, još uvek ostaje da se objasni veliki broj verova-nja i shvatanja koja su izgleda proizvod mašte svojstven egipatskom hrišćaninu.
Već je ranije bilo rečeno da je ideja o sudu umrlom vrlo stara u Egiptu; štaviše, ona je toliko stara da je bes-koristan pokušaj utvrđivanja vremena njenog prvobit​nog nastanka. U najranijim nama poznatim religijskim tekstovima postoje nagoveštaji da su Egipćani očekivali sud, ali oni nisu u dovoljnoj meri određeni da bi se nji​ma nešto moglo dokazati; sasvim je neizvesno da li se i tada, kao u kasnijim vremenima, mislilo da je sud tako temeljan i podroban. Već za vladavine Men-kau-Raa, Mikerina kod Grka, oko 3600. pre n. e., jedan religijski tekst, koji je kasnije činio glavu 30B Knjige mrtvih, pro-nađen je na gvozdenoj ploči koju je rukopisom boga I Tota ispisao kraljevski sin ili princ Herutataf. Koja je bila prvobitna svrha ovog teksta ne može se tačno reći, ] ali ostaje malo sumnje da se njime htelo pomoći pokojniku na sudu i, ako doslovno prevedemo njegov naslov, trebalo je da spreči da ga njegovo srce „ostavi u pod​zemnom svetu". U prvom njegovom delu pokojnik, po​sle preklinjanja svog srca, kaže: „Neka mi se ništa ne ispreči na sudu; neka mi tamo ne bude nikakve prepreke u prisustvu suverenih prinčeva; neka se ti i ja ne rasta​vimo  u prisustvu  onog koji  čuva Terazije!...  Neka službenici sudnice Ozirisove (na egipatskom Šenit), koji sazdaše okolnosti života ljudskih, ne daju da mi ime za​smrdi! Neki mi [suđenje] bude ugodno, neki mi sasluša​nje bude ugodno i daj da osetim radost u srcu pri odmeravanju reči. Neka se ništa lažno protiv mene ne izgovori pred Velikim Bogom, Gospodarom Amenteta." Iako je papirus na kome su ovaj iskaz i molitva pronađeni bio napisan oko dve hiljade godina posle vlada​vine Men-kau-Raa, nema sumnje da su bili prepisani iz tekstova koji su i sami bili prepisani u mnogo ranijem razdoblju i da je priča o pronalaženju teksta ispisanog na gvozdenoj ploči savremenik stvarnog otkrića koje je  načinio Herutataf. Nije neophodno ovde ispitivati da li reč „pronađen" (na egipatskom kem) znači istinsko otkriće ili ne, ali je jasno da oni koji su prepisivali papirus nisu videli nikakvu protivrečnost ili neumesnost u I pripisivanju ovog teksta razdoblju Men-kau-Raa. Jedan drugi tekst, koji je kasnije takođe postao jedna od glava Knjige mrtvih pod naslovom „Glava u kojoj se ne doz​voljava da se pokojnikovo srce odvoji od njega u pod​zemnom svetu", bio je ispisan na kovčegu iz XI dinasti​je, oko 2500. godine pre n. e., i u njemu nalazimo sledeću molbu: „Neka mi se ništa ne suprotstavi na suđenju u prisustvu gospodara pretresa (doslovno, „gospodara stvari"); neka se za mene i za ono što sam činio ne kaže: „On je činio dela protiv onog što je potpuno pra​vedno i istinito"; neka ništa ne bude protiv mene u pri​sustvu Velikog Boga, Gospodara Amenteta." Iz ovih odlomaka s pravom zaključujemo da je već pre kraja IV dinastije bila razvijena ideja „merenja na terazijama"; da su egipatske verske škole bogu dodelile dužnost nad​gledanja terazija za vreme sudskog pretresa; da se ovo merenje na terazijama dešavalo u prisustvu bića nazva​nih Šenit, za koja se verovalo da nadziru ponašanje i dela ljudi; da se mislilo da na sudu pokojnikovi nepri​jatelji mogu svedočiti nepovoljno za njega; da se mere​nje odigravalo u prisustvu Velikog Boga, Gospodara Amenteta i da srce može izneveriti pokojnika bilo u fi​zičkom, bilo u moralnom smislu. Pokojnik se obraća svom srcu nazivajući ga „majkom", a zatim ga poistovećuje sa svojim ka ili dvojnikom, povezujući pominjanje kaa sa imenom boga Hnemua: ove činjenice su izuzet​no značajne jer dokazuju da je pokojnik smatrao svoje srce izvorom svog života i bića, i pominjanje boga Hne​mua vraća vreme nastanka ovog sastava natrag u raz​doblje savremeno sa početkom religijske misli u Egiptu. Bog Hnemu je pomagao Totu u izvršavanju zapovesti Boga za vreme stvaranja i jedna vrlo zanimljiva skul​ptura u Filu prikazuje Hnemua u činu oblikovanja čoveka na lončarskom kolu. Pokojnik je, pominjući Hnemuovo ime, izgleda prizivao njegovu pomoć na sudu kao čovekovog tvorca i bića koje je donekle odgovorno za način njegovog života na zemlji.
U glavi 30A se ne pominje „čuvar terazija" i pokoj​nik kaže: „Neka mi se ništa ne suprotstavi na suđenju u prisustvu gospodara stvari!" „Gospodari stvari" mogu biti ili „gospodari stvaranja", tj. veliki kosmički bogovi, ili „gospodari poslova [u sudnici]", tj. sudskog pretresa. U ovoj glavi se pokojnik ne obraća Hnemuu, već „bo​govima koji borave na božanskim oblacima i koji su se uzvisili zbog svojih skiptara", to jest, četirma bogovima glavnih tačaka, zvanih Mesta, Hapi, Tuamutef i Kebhsenuf, koji su takode upravljali glavnim unutrašnjim organima ljudskog tela. Ovde opet izgleda kao da je po​kojnik jedva čekao da ove bogove učini na neki način odgovornim za dela koja je počinio za života, budući da su oni upravljali onim organima koji su bili prvi pokre​tači na delanje. U svakom slučaju on ih posmatra u svetlu posrednika, jer ih preklinje da „govore prave reči pred Raom" njemu u prilog i da učine da on dospe pred boginju Nehebka. U ovom slučaju, traži se blago​naklonost Raa, boga-Sunca, vidljivog amblema svemo​gućeg i neprolaznog Boga, a takode i boginje zmije, čiji atributi još nisu precizno određeni, ali koja je imala do​sta uticaja na sudbine umrlih. Nikako se ne pominje Gospodar Amenteta - Oziris.
Pre nego što pređemo na razmatranje načina na ko​ji se sud prikazivao na najboljim primercima slikanih papirusa, moramo ukazati na zanimljivu vinjetu na Nebsenijevom   i Amen-nebovom papirusu. Na oba ova papirusa vidimo kako se figura pokojnika meri na terazijama svojim sopstvenim srcem u prisustvu boga Ozirisa. Izgleda verovatno da je jedno vreme u drevnom Egiptu bilo rasprostranjeno verovanje u mogućnost da se telo meri srcem, s ciljem da se otkrije da li se ono po​koravalo naređenjima srca; ipak, ma kako bilo, sasvim je sigurno da je ova izuzetna varijanta vinjete glave 30B imala neko posebno značenje i, budući da se javlja na dva papirusa koji se datuju u XVIII dinastiju, s pravom smatramo da ona predstavlja verovanje koje je pripada​lo znatno starijem razdoblju. Sud koji je ovde prikazan mora se, u svakom slučaju, razlikovati od suda koji čini tako upečatljiv prizor na kasnije slikanim papirusima XVIII i narednih dinastija.
Dokazali smo da je ideja o suđenju umrlom bila prihvaćena u religijskim spisima već za vreme IV dinas​tije, oko 3600. pre n. e., ali moramo da sačekamo skoro dve hiljade godina dok je ne nađemo u slikanom obli​ku. Izvesni prizori koje nalazimo u Knjizi mrtvih kao vinjete koje prate određene tekstove ili glave, npr. Polja Hetep, ili Jelisejska polja, izvanredno su stari i prona​đeni su na sarkofazima XI i XII dinastije; ali najranija poznata slika scene Suda nije starija od XVIII dinastije. U najstarijem tebanskom papirusu Knjige mrtvih ne javlja se nijedan prizor Suda, i kad otkrijemo da nedos​taje u tako autoritativnim spisima kao što su Nebsenijev papirus i Nuov papirus, moramo prihvatiti kao go​tovu činjenicu da je bilo nekog razloga za njegovo izos​tavljanje. Na velikim slikanim papirusima na kojima je scena Suda prikazana u celosti, primetićemo da se ona javlja na početku dela i da joj prethode himne i vinjeta. Tako u Anijevom papirusu nalazimo himnu Rau, koju prati vinjeta koja predstavlja sunčev izlazak, i himnu Ozirisu; i u Huneferovom papirusu, iako su himne različite, raspored je isti. Smatramo, dakle, da su himne i scene Suda zajedno činile uvodni deo Knjige mrtvih, i moguće je da ona ukazuje na postojanje verovanja, ba​rem za vreme najveće moći Amenovih sveštenika, od 1700. pre n. e. do 800. pre n. e., da je suđenje umrlom za dela učinjena u telu prethodilo njegovom ulasku u Ozirisovo carstvo. Budući da su himne koje prate scene Su​da izvanredni primeri visoke vrednosti pobožnih sasta​va, navodimo ovde nekoliko prevoda iz nekih od njih.
Himna Rau
„Klanjam ti se, o, ti koji se rađaš na Nuu (Personifikovano nebo) i koji svetlom svet obasjaš čim se pokažeš; cela zajednica bo​gova peva ti pesme pohvalne kad izlaziš. Božanske bo​ginje Merti (Doslovno, Dva Oka, tj. Izida i Neftida) koje te služe čuvaju te kao Kralja Severa i Juga, ti divni i voljeni Čoveče-dete. Kad se ti rađaš ljudi i žene žive. Narodi ti se vesele i Duše Anua (Tj., Ra, Šu i Tefnut)(Anu je Heliopolis) pevaju ti pesme radosne. Duše grada Pea(Deo grada Butoa (Per-Uačit). Duše Pea su bili Hor, Mesta i Hapi) i duše grada Nehena (Tj., Hor, Tuamutef i Kebhsenuf) veličaju te, majmuni zore te obožavaju i sve zveri i stoka slave te jednim glasom. Boginja Seba neprijatelje tvoje ruši, zato se ti veseliš u barci svojoj; mornari tvoji su time zadovoljni. Došao si do barke Atet (Tj., barka u kojoj sunce putuje do podneva) i srce se tvoje od radosti nadima. O, gospodaru bogova, kad si ih stvorio klicahu oni od radosti. Azurna boginja Nut okružuje te sa svih strana i bog Nu te pre​plavljuje zracima svetla svoga. O, izlij svetio svoje na mene i daj da lepotu tvoju vidim, i kad nad zemljom iz​laziš pevaću pohvale tvom divnom licu. Ti se rađaš na nebeskom obzorju i disk tvoj obožavaju kad nad plani​nom zastane da svetu život donese."
„Ti se rađaš, ti se rađaš i izlaziš iz boga Nu. Ti mla​dost svoju obnavljaš i zalaziš na mestu na kojem si juče bio. O, ti božansko Dete, koje si samo sebe stvorilo, ne mogu te [opisati]. Ti dođe sa izlascima svojim, i nebo i zemlju blistavim učini zracima svog čistog grimiznog svetla. Zemlja Punta (Tj., zemlja sa obe strane Crvenog mora i severoistočna Afrika) je utvrđena [da donese] mirise koje ti nozdrvama svojim udišeš. Ti se rađaš, o, ti čudes​no Biće, na nebu, i dve boginje-zmije, Merti, na čelu su tvome utvrđene. Ti zakone daješ, o, ti gospodaru sveta i svih stvorova na njemu; svi te bogovi obožavaju."
Himna Ozirisu
„Neka ti je slava, o, Ozirise Un-nefere, veliki bože u Abidosu, kralju neprolaznosti i gospodaru večnosti, bože koji milione godina doživljavaš. Ti si najstariji sin utrobe Nutine, začeo te je Seb, Praotac bogova, ti si gospodar Kruna Severa i Juga i veličanstvene bele kru​ne. Kao Princ bogova i ljudi ti primi kuku i bič, i dosto​janstvo božanskih otaca. Neka ti srce koje je na planini Ament (Tj., podzemni svet) zadovoljno bude, jer sin ti je Hor na prestolu tvome utvrđen. Ti si krunisani gospodar Tatua (Mendes) i vladar u Abtuu (Abidos). Svet ozelenjava tobom u pobedi pred silom Neb-er-čera (Ozirisovo ime). Ti predvodiš u pratnji svojoj ono što jeste i ono što još nije bilo, u svom imenu 'Ta-her-sta-nef'; ti zemljom tegliš u svoje ime 'Seker'; ti si izvanredno moćan i najstrašniji u svom imenu 'Oziris'; ti traješ zanavek u svom imenu 'Un-ne-fer'."
„Klanjam ti se, o, ti Kralju nad kraljevima, Gospo​daru nad gospodarima, Prinče nad prinčevima! Iz utro​be Nutine ti vladaše svetom zemaljskim i podzemnim. Telo ti je od blistavog i svetlog metala, glava ti je od azurnog plavetnila i sjaj tirkiza te okružuje. O, ti bože An, koji si postojao milionima godina, koji telom svo​jim sve prožimaš, koji si divan u licu u Svetoj zemlji (tj. podzemnom svetu), daj mi sjaj na nebu, moć na zemlji i pobedu u podzemnom svetu. Daj da mogu da otplovim do Tatua kao živa duša, i do Abtua kao feniks; i daj da mogu da uđem i izađem iz pilona zemalja podzemnog sveta bez prepreke ili ometanja. Neka mi zato daju vekne hleba u kući hladnoće, i darove hrane i pića u Anuu (Heliopolis), i okućje doveka u Poljima trske (Deo „Polja mira" ili Jelisejskih polja) sa pšeni​com i ječmom."
U dugoj i značajnoj himni na Huneferovom papiru​su nalazimo sledeću molbu koju izgovara umrli:
„Daj da mogu da sudelujem u pratnji Milosti tvoje baš kao što na zemlji činih. Daj da mi duša pozvana bu​de [u blizinu] i neka se nađe uz gospodara pravde i isti​ne. Dođoh u Grad Božji, oblast koja je postojala u pra​davno vreme, sa dušom [svojom], i sa dvojnikom [svo​jim], i sa providnim obličjem [svojim], da u ovoj zemlji boravim. Bog je, dakle, gospodar pravde i istine, on je gospodar čefau hrane bogova i on je najsvetiji. Zemlja njegova privlači u sebe zemlju svaku; Jug joj rekom ploveći hrli, a Sever, koga vetrovi onamo vode, dolazi tamo svakodnevno da svečanost priredi shodno zapovesti Boga, koji je tu Gospodar mira. I zar on ne kaže: ,Sreća je njihova moja briga?'; Bog koji tu boravi čini pravdu i istinu; onome koji ovakva dela izvršava daje on starost, i onom koji ih sledi položaj i čast, sve dok najzad ne stekne srećan pogreb i sahranu u Svetoj zem​lji" (tj. podzemnom svetu).
Pošto je izgovorio ove reči molitve i obožavanja Rau, simbolu Svemogućeg Boga, i njegovom sinu Ozirisu, pokojnik zatim „ulazi u Dvoranu Maati, da bi se mogao rastaviti od svakog greha koji je počinio i da bi mogao gledati lica bogova." Od najstarijih vremena Maati su bile dve boginje, Izida i Neftida, a ovako su ih zvali zato što su predstavljale ideje čestitosti, poštenja, pravednosti, onog što je ispravno, istina i slično; reč Maat je prvobitno označavala štap ili trsku za merenje. Smatralo se da one ili sede u Dvorani Maat izvan Ozirisovog svetilišta, ili stoje pored ovog boga u svetilištu; primer prvog rasporeda se vidi na Anijevom papirusu (Tabla 31), a primer drugog na Huneferovom papirusu (tabla 4). Prvobitna ideja o Dvorani Maat ili Maati bila je da u njoj borave četrdeset dva boga, i ovu činjenicu možemo videti u sledećem odlomku iz uvoda CXXV glave Knjige mrtvih. Pokojnik govori Ozirisu:
„Klanjam ti se, o, ti veliki Bože, Gospodaru dveju boginja Maat! Dođoh tebi, o, moj Gospodaru, i učinih da dođem ovamo da mogu gledati lepotu tvoju. Ja te znam, i ime ti znam, i znam imena četrdeset dvojice bogova koji žive s tobom u ovoj Dvorani Maat, koji žive kao nadglednici grešnika i koji se krvlju njihovom hra​ne onoga dana kad se karakteri (ili životi) ljudi procenjuju (ili polažu račun) u prisustvu boga Un-nefera. Vaistinu, Bog Rehti-Mertija (tj. sestara bliznakinja dva oka), Gospodar grada Maati, ime je tvoje. Zaista ti do​đoh, i dovedoh ti Maat, i uništih pokvarenost."
Pokojnik zatim nastavlja da nabraja grehe ili pre​stupe koje nije počinio i zaključuje rečima: „Ja sam čist; ja sam čist; ja sam čist; ja sam čist. Moja čistota je čistota velikog Benua koji je u gradu Suten-henenu (Heraklopolis), jer gle, ja sam nozdrve Boga udisanja, koji svim ljudima daje život onoga dana kad je Raovo Oko puno u Anuu (Heliopolis), krajem drugog meseca doba PERT (Tj., poslednji dan šestog meseca egipatske godine, koji Kopti zovu Mehir). Ja videh oko Raovo kad je bilo puno u Anuu (Izgleda da se ova aluzija odnosi na letnji ili zimski solsticij); neka me zato zlo ne snađe ni u ovoj zemlji, ni u ovoj Dvorani Maatu, jer ja, baš ja, znam imena bogo​va koji u njoj borave."
Budući da ima ukupno četrdeset dva boga koji žive sa Ozirisom u Dvorani Maat, očekivali bismo sada da se pomenu četrdeset dva greha ili prestupa kad im se pokojnik obraća; ali ovo nije slučaj, jer gresi nabrojani u uvodu nikad ne dostižu ovaj broj. Na velikim slika​nim papirusima XVIII i XIX dinastije otkrivamo, me​đutim, uprkos činjenici da se u uvodu pominje veliki broj grehova za koje pokojnik izjavljuje da ih nije poči​nio, da su pisari i umetnici dodali niz odrečnih tvrđe​nja, ukupno četrdeset dva, koje su izneli u tabelarnom obliku. Ovo je, jasno, pokušaj da se pomenuti gresi brojčano izjednače sa bogovima Dvorane Maat, i čini se kao da su pre želeli da sastave jedan potpuno novi oblik ovog odeljka sto dvadeset pete glave nego da ne​što dodaju starom odeljku ili da ga menjaju. Umetnici su, zatim, naslikali Dvoranu Maat čija su vrata širom otvorena i čiji je venac oblikovan od ureusa i pera, sim​bola Maat. Iznad sredine venca sedi božanstvo sa is​pruženim šakama, desnom iznad Horovog Oka i levom iznad jezerca. Na kraju Dvorane su boginje Maat, tj. Izida i Neftida, pokojnik koji ukazuje poštu Ozirisu ko​ji sedi na prestolu, terazije sa pokojnikovim srcem na jednom tasu i perom, simbolom Maat, na drugom i Tot koji slika veliko pero. U ovoj Dvorani sede četrdeset dva boga, i kako pokojnik prolazi pored svakog od njih, oslovljava ga njegovim imenom i u isto vreme iz​javljuje da nije počinio određeni greh. Ispitivanje razli​čitih papirusa pokazuje da su pisari često pravili greške pišući ovaj spisak bogova i spisak grehova i, zahvaljuju​ći tome, pokojnik je primoran da pred jednim bogom izgovori ispovest koja, strogo uzevši, pripada drugom. Budući da pokojnik uvek pošto izgovori ime nekog bo​ga kaže: „Ja ne činih" takav i takav greh, cela ova grupa izjava nazvana je „Odrečna ispoved". Glavne ideje o re​ligiji i moralnosti koje leže u osnovi Ispovedi izuzetno su stare i iz nje možemo sa priličnom sigurnošću zaklju​čiti šta je drevni Egipćanin verovao da određuje njego​vu dužnost prema Bogu i prema susedu.
Nemoguće je objasniti činjenicu da su se obraćali samo četrdeset dvojici bogova i isto tako reći zašto je usvojen baš ovaj broj. Neki su verovali da je svaki od ova četrdeset dva boga predstavljao po jednu egipatsku nomu i ovo gledište donekle podržava činjenica da naj​veći broj spiskova noma sadrži ukupno četrdeset dve nome; ali, spiskovi se opet ne slažu. Mišljenja klasičnih autora se takođe razlikuju, jer po nekima od ovih pisa ca noma je bilo ukupno trideset šest, dok drugi nabraja​ju četrdeset šest. Ove razlike se ipak mogu lako objasni​ti, jer je centralna vlada mogla u svako doba ovom bro​ju dodati ili oduzeti neku nomu iz fiskalnih ili nekih drugih razloga, i verovatno nećemo pogrešiti ako smat​ramo da je, u vreme kad je Odrečna ispoved bila sastav​ljena u obliku tabele u kakvom je srećemo u XVIII di​nastiji, bilo ukupno četrdeset dve nome. Ovom gledištu takode pogoduje činjenica da najraniji oblik Ispovedi, koji čini uvod CXXV glave, pominje manje od četrde​set grehova. Uzgred možemo primetiti da su četrdeset dva boga potčinjeni Ozirisu i da u Sudnici zauzimaju samo podređen položaj, jer ishod merenja pokojniko​vog srca na terazijama određuje njegovu budućnost. Pre nego što pređemo na opisivanje Sudnice u kojoj se nalaze terazije, neophodno je dati prevod Odrečne is​povedi, koju, po svoj prilici, pokojnik izgovara pre me​renja srca na terazijama; načinjen je iz Nuovog papiru​sa.
1. „Zdravo Useh-nemtet (tj. Ti dugog koraka), što iz
Anua (Heliopolis) dolaziš, ja nepravdu ne učinih.
2. Zdravo Hept-sešet (tj. Plamenom zagrljeni), što
iz Her-abe (Grad pored Memfisa) dolaziš, ja silom ne otimah.
3. Zdravo Fenti (tj. Nosati), što iz Hemenua (Her-
mopolis) dolaziš, ja nikog ne zlostavljah.
4. Zdravo Am-haibitu (tj. Gutaču senki), što iz Ke-
rereta (tj. pećine iz koje Nil izvire) dolaziš, ja nisam
krao.
5. Zdravo Neha-hra (tj. Smrdljivo lice), što iz Resta-
ua dolaziš, ja ne ubih ni muškarca ni ženu.

6. Zdravo Rereti (tj. Dvojni Lav-bože), što sa nebe​-
sa dolaziš, ja na meri ne zakidah.
7. Zdravo Maata-f-em-sešet (tj. Plamenooki), što iz
Sehema (Letopolis) dolaziš, ja nisam obmanjivao.
8. Zdravo Neba (tj. Plameni), što dolaziš i vraćaš se,
ja ne ukradoh stvari koje Bogu pripadaju.
9. Zdravo Set-kesu (tj. Kostolomče), što iz Suten-
-henena (Heraklopolis) dolaziš, ja laž ne izustih.
10. Zdravo Hemi (tj. Rušioče), što iz Šetaita (tj.
skrivenog mesta) dolaziš, ja silom dobra ne otimah.
11. Zdravo Uač-nesert (tj. Plamenom jaki), što iz
Het-ka-Ptaha (Memfis) dolaziš, ja podle (ili rdave) reči
ne izustih.
12. Zdravo Hra-f-ha-f (tj. Onaj kome je lice poza​
di), što iz pećine i dubine dolaziš, ja silom hranu ne oti​
mah.
13. Zdravo Kerti (tj. dvostruki izvore Nila), što iz
Podzemnog sveta dolaziš, ja nisam obmanjivao.
14. Zdravo Ta-ret (tj. Plameno stopalo), što iz mra​
ka dolaziš, ja nisam srce svoje jeo (tj. izgubio spokoj i
razljutio se).
15. Zdravo Heč-abehu (tj. Blistavozubi), što iz Ta-
-šea (tj. Fajuma) dolaziš, ja [ničiju zemlju] ne povredih.
16. Zdravo Am-senef (tj. Krvopijo), što iz brvnare
dolaziš, ja nisam klao životinje koje bogu pripadaju.
17. Zdravo Am-besek (tj. Gutaču droba), što iz Ma-
beta dolaziš, ja ne dopustih da oranice zapuste.
18. Zdravo Neb-Maat (tj. Gospodaru Maata), što iz
grada dve Maati dolaziš, ja nisam u predmete zavirivao
da bih štetu pravio.
19. Zdravo Tenemi (tj. Odstupniče), što iz Basta (tj.
Bubastisa) dolaziš, ja usta usvoja ni protiv koga ne ot​
varah.
20. Zdravo Anti, što iz Anua (Heliopolis) dolaziš, ja
ne dopustih da gnev provali bez pravog razloga.
21. Zdravo Tututef, što iz nome Ati dolaziš, ja ne či-
nih blud i ne činih skotološtvo.
22. Zdravo Uamemti, što iz klanice dolaziš, ja se ne
opoganih.
23.
Zdravo Maa-ant-f (tj. Koji gleda ono što mu se
donese), što iz kuće boga Amsua dolaziš, ja ne legoh sa
ženom čovekovom.
24. Zdravo Her-seru, što iz Nehatua dolaziš, ja ni​
koga ne uplaših.
25. Zdravo Neb-Sehem, što sa jezera Kaui dolaziš,
ja ne dopustih da mi usta gnevom zbore 
(Doslovno, „Ja ne bejah vrućih usta").
26. Zdravo Sešet-heru (tj. Koji naređuješ da se go​
vori), što iz Urita dolaziš, ja ne bejah gluv na reči prav​
de i istine.
27. Zdravo Nehen (tj. Dete), što sa jezera Hekat do​
laziš, ja nikoga u plač ne naterah.
28. Zdravo Kenemti, što iz Kenemeta dolaziš, ja ni​
sam hulio na boga.
29. Zdravo An-hetep-f (tj. Darodavče), što iz Saua
dolaziš, ja ne bejah plahovit.
30. Zdravo Ser-heru (tj. Koji govorom upravljaš),
što iz Unsija dolaziš, ja srce svoje ne požurivah
(Tj., nisam postupao bez zrelog razmišljanja).
31. Zdravo Neb-hrau (tj. Gospodaru Lica), što iz
Nečefeta dolaziš, ja kožu (?) svoju ne probadah (?) i ne
svetih se bogu.
        32.  Zdravo Serehi, što iz Utenta dolaziš, ja ne govo-
rih više nego što je potrebno.
       33. Zdravo Neb-abui (tj. Gospodaru rogova), što iz
Sautija dolaziš, ja prevaru ne počinih [i ne] pogledah na
zlo.

34. Zdravo Nefer-Tem, što iz Ptah-het-kaa (Mem-
fis) dolaziš, ja kralja nikad ne opsovah.
35. Zdravo Tem-sep, što iz Tatua dolaziš, ja tekuću
vodu ne zamutih.
36. Zdravo Ari-em-ab-f, što iz Tebtija dolaziš, ja
glas ne podizah.
37. Zdravo Ahi, što od Nua dolaziš, ja Boga nisam
psovao.
38. Zdravo Uač-rehit [što iz svog svetilišta dolaziš
(?)], ja se nisam drsko ponašao.
39. Zdravo Neheb-nefert, što iz hrama svog dolaziš,
ja ne pravih razlike (Tj., nisam kriv za pristrasnost).
40. Zdravo Neheb-kau, što iz pećine svoje dolaziš,
ja se ne obogatih, osim onim što mi pripada.
41. Zdravo Česer-tep, što iz svog svetilišta dolaziš,
ja ne opsovah ono što Bogu pripada, a kod mene je.
42. Zdravo An-a-f (tj. Rukonošo), [što iz Aukerta
dolaziš], ja se gradskom bogu ne rugah."
Kratak pregled ove „Ispovedi" pokazuje da je egi​patski kodeks moralnosti bio vrlo obuhvatan, i bilo bi teško pronaći neko delo čije bi se izvršenje smatralo grehom u vreme sastavljanja „Ispovedi", a da nije uklju​čeno u jedan ili drugi njen deo. Prevod i reči za izvesne grehe nisu uvek određeni i nedvosmisleni jer ne znamo tačno kakvu je ideju imao sastavljač ovog značajnog do​kumenta. Pokojnik tvrdi da nije ni psovao Boga, ni ru​gao se gradskom bogu, ni psovao kralja, ni bilo što uk​rao, ni ubio; nije učinio preljubu, ni skotološtvo, ni zlo​čine protiv boga rađanja; nije bio ni prek, ni ohol, ni plahovit, ni gnevan, ni užurban u delanju, ni licemer, ni jemac ljudima, ni bogohulnik, ni lukav, ni gramziv, ni pritvoran, ni gluv na pobožne reči, ni učesnik u rđavim delima, ni gord, ni nadmen; nikog nije uplašio, nije va​rao na pijaci, nije zamutio javni vodeni tok niti je zbog njega zapustela oranica zajednice. Ovo je, ukratko, po​kojnikova ispoved; sledeći čin u sceni Suđenja je merenje pokojnikovog srca na terazijama. Budući da nijedan od najstarijih papirusa Knjige mrtvih ne donosi pred​stavu ove scene, moramo pribeći najboljim od slikanih papirusa druge polovine XVIII i XIX dinastije. Pojedi​nosti scene Suda se jako mnogo razlikuju na različitim papirusima, ali su se suštinski delovi uvek očuvali. Sle​di opis suđenja Aniju, onako kako se ono odvija na nje​govom divnom papirusu koji se čuva u Britanskom mu​zeju.
U podzemnom svetu, i u onom njegovom delu koji se zove Dvorana Maati, postavljene su terazije na koji​ma treba da se meri pokojnikovo srce. Greda je preko prstena okačena o produžetak stuba terazija načinjenog u obliku pera, koje je simbol Maat, ili onog što je pra​vedno i istinito. Jezičak terazija je pričvršćen za gredu i kad je ova sasvim vodoravna, jezičak je uspravan isto kao i stub; ako se bilo koji kraj grede nagne na dole, je​zičak ne može ostati u uspravnom položaju. Mora biti sasvim jasno da se nije očekivalo da srce koje se merilo na jednom tasu pretegne težinu na drugom i izazove pomeranje grede, jer sve što se od pokojnika tražilo ili zahtevalo bilo je da njegovo srce bude tačno u ravnoteži sa simbolom zakona. Na vrhu stuba je ponekad bila ljudska glava koja je nosila pero Maat, nekad glava ša​kala, životinje posvećene Anubisu; ponekad glava ibisa, ptice posvećene Totu; na Anijevom papirusu psoglavi majmun, Totov pomagač, sedi na vrhu stuba. Na nekim papirusima (npr. Anijevom i Huneferovom) pored Ozirisa, cara podzemnog sveta i sudije mrtvima, na su​đenju se kao svedoci pojavljuju bogovi njegovog kruga ili zajednice. Na papirusu sveštenice Anhai, iz Britan​skog muzeja, kao svedoci se pojavljuju velike i male za​jednice bogova, ali je umetnik bio tako nepažljiv da je, umesto devet bogova u svakoj grupi, naslikao šest u jednoj i pet u drugoj. Na Torinskom papirusu vidimo sva četrdeset dva boga kojima pokojnik kazuje „Odrečnu ispoved" kako sede u sudnici. Bogovi koji prisustvu​ju merenju Anijevog srca jesu

1. RA-HARMAHIS, sa glavom sokola, bog-Sunce
zore i podneva.
2. TEMU, bog-Sunce večeri, veliki bog Heliopolisa.
Uvek je predstavljan u ljudskom obličju i sa licem muš​
karca, i ta činjenica dokazuje da je još u prastaro vreme
prošao kroz sva obličja kroz koja se predstavljaju bogo​
vi i dospeo do ljudskog. Na glavi ima krune Juga i Seve-
ra.
3. ŠU, sa glavom muškarca, sina Raa i Hator, per​
sonifikacija sunčevog svetla.
4. TEFNUT, sa lavljom glavom, sestra bliznakinja
Šuova, personifikacija vlage.
5. SEB, sa glavom muškarca, Šuov sin, personifika​
cija zemlje.
6. NUT, sa glavom žene, ženski pandan bogova
Nua i Seba; bila je personifikacija prvobitne vode, a
kasnije neba.
7. IZIDA, sa glavom žene, sestra-žena Ozirisova i
majka Horova.
8. NEFTIDA, sa glavom žene, sestra-žena Oziriso​
va i majka Anubisova.
9. HOR, „veliki bog", sa glavom sokola, čiji je kult
verovatno bio najstariji u Egiptu.
10. HATOR, sa glavom žene, personifikacija onog
dela neba na kojem se sunce rađalo i zalazilo.
11. HU, sa glavom muškarca i
12. SA, takođe sa glavom muškarca; ovi bogovi su
prikazani u Raovoj barci u scenama koje predstavljaju
stvaranje.
S jedne strane terazija kleči bog Anubis, sa glavom šakala, i desnom rukom pridržava teg jezička vage, a iza njega stoji Tot, pisar bogova, sa glavom ibisa, koji u ru​kama drži trsku kojom zapisuje ishod merenja. Pored njega sedi zver sa tri lika, Am-mit, „Gutač Mrtvih", koji čeka da proždere Anijevo srce, ako bi se ustanovilo da je ono lako. Na Neb-ketovom papirusu u Parizu vidi se da ova zver leži pored vatrenog jezera na čijem svakom uglu sedi psoglavi majmun; ovo se jezero takođe vidi u CXXVI glavi Knjige mrtvih. Bogovi koji sede ispred stola sa darovima i Anubis, Tot i Am-mit, jesu bića koja vode ovaj pretres, da tako kažemo, protiv Anija. Sa dru​ge strane terazija stoje Ani i njegova žena Tutu, pognu​tih glava u znak poštovanja; prikazani su u ljudskom obličju i nose odeću i ukrase slične onima koje su nosili na zemlji. Prisutna je i njegova duša, u obličju sokola sa glavom muškarca, koja stoji na pilonu, a takođe i pravougli predmet sa glavom muškarca Meshen, koji leži na pilonu, za koji se često misli da predstavlja pokojnika u stanju embriona. Na Anhainom papirusu pojavljuju se dva ovakva predmeta, svaki sa po jedne strane terazija; opi​sani su kao Šai i Renenet, rečima koje prevodimo kao „Usud" i „Sudbina". Budući da se ovaj predmet čita kao Meshenet i pošto božanstvo Meshenet ponekad predstavlja zajedno i Šai i Renenet, najverovatnije da je umetnik nameravao da ovim predmetom predstavi oba božanstva, čak i ako utvrdimo da bog Šai stoji ispod njega uz stub terazija. Pored duše stoje dve boginje zva​ne Meshenet i Renenet; prva je, verovatno, jedna od če​tiri boginje koje su pomagale pri Ozirisovom vaskrsenju, a druga je personifikacija Sudbine, koja je već [image: image1.png]Naukr

bila obuhvaćena gornjim predmetom Meshenet, personifi​kacijom Usuda.

Ne zaboravimo da se Meshenet pridružila Izidi, Neftidi, Heket i Hnemuu u kući gospodarice Rut-Tetet, koja je trebalo da rodi troje dece. Kad su se ova božan​stva pojavila, prerušena u žene, primetila su Ra-usera gde tamo stoji. I kad su mu zasvirale, on im reče: „Gos​pođe, jedna je žena ovde u porođajnim mukama"; a one odvratiše: „Daj daje vidimo, jer mi znamo kako da porodimo ženu." Ra-user ih onda uvede u kuću i bogi​nje se zatvoriše sa gospodaricom Rut-Tetet. Izida stade ispred nje, a Neftida iza, dok je Heket ubrzavala rađa​nje dece; posle rođenja svakog deteta Meshenet bi mu pristupala i govorila: „Kralj koji će vladati celom zem​ljom", a bog Hnemu je darivao zdravlje njegovim udovi​ma. Od ovih pet bogova, to jest, Izida, Neftida, Mes​henet, Heket i Hnemu, prva tri prisustvuju Anijevom suđenju; Hnemu se pominje u Anijevoj molbi svom srcu (vidi dole), i samo Heket nije prikazana.
Budući da merenje njegovog srca samo što nije po​čelo, Ani kaže: „Srce moje, majko moja! Srce moje, majko moja! Srce moje kojim sam na svet došao! Neka mi se ništa ne ispreči na sudu; neka mi ne bude prepre​ke u prisustvu suverenih prinčeva; neka se ti od mene ne odvojiš u prisustvu onog koji čuva Terazije! Ti si moj ka, stanovnik mog tela; bog Hnemu koji sastavlja i jača udove moje. Dođi na mesto sreće kuda idemo. Ne​ka prinčevi suda Ozirisovog, koji određuju okolnosti ljudskih života, ne daju da mi ime zasmrdi." Neki papi​rusi dodaju: „Neka nam bude ugodno, i neka nam ono što čujemo ugodno bude, i neka se tamo od srca raduje​mo dok se reči mere. Neka se ništa lažno protiv mene ne izusti pred velikim bogom, gospodarom Amenteta! Vaistinu, kako ćeš veliki biti kad u pobedi ustaneš!
Pošto je Anubis ispitao jezičak terazija, i pošto je majmun stavio do znanja svom pomagaču Totu da je greda potpuno vodoravna, i da srce, prema tome, stoji u ravnoteži sa perom, simbolom Maat (tj. pravde, istine, zakona itd.), i da nije ni teže ni lakše, Tot zapisuje re​zultat i ovako se obraća bogovima:
„Čujte presudu ovu. Srce je Ozirisovo uistinu izmereno i duša njegova mu je svedok bila; ispitivanjem na Velikim terazijama utvrđeno je da je čestito. Nikakva mu poročnost nije ustanovljena; on nije smanjivao da​rove u hramovima; svojim postupcima nije naškodio; i nikakve rđave glasove nije širio dok je na zemlji bio."
Odgovarajući na ovaj izveštaj, zajednica bogova, nazvana „velika zajednica bogova", uzvraća: „Ono što iz tvojih usta izlazi, o, Tote, koji u Hemenuu (Hermopolis) boraviš, potvrđuje se. Oziris, pisar Ani, pobedonosni, svet je i pravedan. On nije zgrešio, niti nam je što rđavo učinio. Gutaču Am-mitu neće se dozvoliti da ga savlada, i ponude hrane i pristup bogu Ozirisu darivaće mu se, zajedno sa večnim okućjem na Poljima mira, kao i sledbenicima Horovim (Oni su vrsta mitoloških bića ili polubogova, za koje se već V dinastiji verovalo da izgovaraju molitve za dobrobit pokojnika i da pomažu Horu i Setu u obavljanju pogrebnih obreda)."
Ovde smo odmah primetili da je pokojnik poistovećen sa Ozirisom, bogom i sudijom umrlih, i da je dobio vlastito ime ovog boga; razlog za ovo je sledeći: pokoj​nikovi prijatelji su za njega obavljali sve obrede i svet​kovine koje su za Ozirisa obavile Izida i Neftida, i mis​lilo se da će se, kao posledica ovog, sve ono što se desilo radi Ozirisa takođe desiti i radi umrlog, i da će, u stvari, pokojnik postati Ozirisov dvojnik. Svuda u tek​stovima Knjige mrtvih pokojnik se poistovećuje sa Ozi​risom, od 3400. pre n. e. do rimskog doba. Sledeća važna stvar koju bi trebalo primetiti jeste primena reči maa heru na pokojnika, termina koji sam, u nedostatku bolje reči, preveo „pobedonosni". Ove reči zapravo zna​če „istina glasa" ili „pravo reči" i pokazuju da je osoba na koju se odnose stekla moć da tako koristi svoj glas, da joj nevidljiva bića, kad im se ona obrati, pružaju sve usluge koje ima pravo da zahteva. Dobro je poznato da su u drevnim vremenima čarobnjaci i vračevi uobičajavali da se obraćaju duhovima ili demonima naročitim tonom glasa i da su se sve magične formule izgovarale na sličan način; upotreba pogrešnog zvuka ili tona mogla je za govornika imati najkobnije posledice, pa čak i smrt. Pokojnik je morao proći mnoge oblasti pod​zemnog sveta i mnoge nizove dvorana čija su vrata ču​vala bića koja su bila spremna da, u slučaju da im se ne obrati na odgovarajući način, budu neprijateljski raspo​ložena prema pridošlici; takode je trebalo da putuje barkom i da pribavi pomoć bogova i sila različitih mesta koja je morao da proputuje ako je hteo da bezbedno stigne do željenog mesta. Knjiga mrtvih ga snabdeva svim tekstovima i formulama koje je morao da izgovara da bi osigurao ovaj ishod, ali ako reči koje su sadržava​le nisu bile kazane na odgovarajući način i izgovorene određenim tonom glasa, ne bi imale nikakvog dejstva na sile podzemnog sveta. Izraz maa heru se vrlo retko koristio za žive, a često za mrtve, i svakako je umrlom najviše i bila potrebna moć koju su ove reči označavale. U Anijevom slučaju, pošto su prihvatili povoljan izveštaj o rezultatu dobijenom Totovim merenjem Anijevog srca, bogovi ga nazivaju maa heru, što je isto kao da su mu dali moć da savlada sve prepreke, ma kakve one bi​le, na koje bi mogao naići. Od sada će se sva vrata otva​rati na njegovu zapovest, svaki bog će hitati da se odmah pokori čim mu Ani izgovori ime i oni čija je iužnost da dobavljaju nebesku hranu za blažene učiniće to i za njega čim izda naređenje. Pre nego što krenemo dalje, zanimljivo je istaći da izraz maa heru Ani ne koristi za sebe u sceni Suđenja, ni Tot, pisar bogova, ni Hor kad ga predstavlja Ozirisu; jedino bogovi mogu čoveka učiniti maa heruom i jedino tako može on umaći Gutaču.
Pošto je suđenje završeno, Hor, Izidin sin, koji je preuzeo sve atribute svog oca Ozirisa, desnom rukom uzima Anija za levu ruku i dovodi ga do svetilišta u kojem sedi Oziris. Bog nosi belu krunu sa perima i u rukama drži žezlo, kuku i bič ili mlat, koji označavaju suve​renost i vlast. Njegov presto je grobnica, na čijoj se jed​inoj strani mogu videti naslikane dveri zatvorene rezom li venac ureusa. Iza vrata mu visi menat, simbol radosti i sreće; sa desne strane mu stoji Neftida, a sa leve Izida. lspred njega, na lotosovom cvetu, stoje četiri Horova deteta: Mesta, Hapi, Tuamutef i Kebhsenuf, koji nadgledaju i čuvaju utrobu umrlog; u blizini je obešena bikovska koža, sa kojom su izgleda bile povezane magij​ske ideje. Vrh svetilišta u kojem sedi Oziris prekrivaju ureusi sa diskovima na glavama, a i venac je ukrašen na sličan način. Na nekim papirusima vidimo boga kako i stoji u svetilištu, ponekad bez boginja Izide i Neftide, a ponekad sa njima. Na Huneferovom papirusu primećujemo najzanimljiviju varijantu ovog dela scene, jer Ozirisov presto pluta na vodi. Ovo nas podseća na jedan odlomak iz sto dvadeset šeste glave Knjige mrtvih, u ko​jem bog Tot kaže pokojniku: „Ko je onaj što mu je krov od vatre, čiji su zidovi živi ureusi i kome je kućni pod struja tekuće vode? Ko je on, pitam?" Pokojnik odgo​vara: „Oziris to je", a bog kaže: „Priđi, onda; jer ćeš [mu] uistinu biti pomenut."
Pošto je uveo Anija, Hor se obraća Ozirisu govore​ći: „Dođoh ti, o,Un-nefere, i dovedoh ti Ozirisa Anija. Ustanovljeno je da mu je srce pravedno i sa terazija do​lazi; nije zgrešilo ni prema bogu ni boginji. Tot ga izmeri po naredbi koju mu izdade zajednica bogova; i sas​vim je istinito i pravedno. Podaj mu kolače i pivo; i daj da ti u blizinu dođe; neka zauvek bude sličan pratioci​ma Horovim!" Posle ove besede Ani, klečeći pored sto​lova sa darovima voća, cveća itd., koje je doneo Oziri​su, kaže: „0, Gospodaru Amenteta, u tvom sam prisus​tvu . Na meni greha nema, ja namerno ne slagah, niti ma šta uradih srca pritvornog. Daj da budem kao oni miljenici koji su oko tebe, i da budem Oziris kome je ve​oma naklonjen divni bog, i da me zavoli Gospodar sve​ta, ja, kraljevski pisar Maata, koji ga voli, Ani, pobedonosan pred Ozirisom (Ili „istina glasa u vezi s Ozirisom"; tj., Ani upućuje molbu, a Oziris treba da je čuje i odgovori zato što je izgovorio prave reci, na pravi način i pravim tonom glasa). Tako dolazimo do kraja scene merenja srca.
Čovek koji je bezbedno prošao kroz ovo teško isku​šenje trebalo bi da se sada susretne sa bogovima pod​zemnog sveta i Knjiga mrtvih donosi reči koje će im uputiti „srce koje je pravedno i bezgrešno". Jedan od najpotpunijih i najtačnijih tekstova „pokojnikovog go​vora kad kao istina glasa izađe iz Dvorane boginja Maati" nađen je na Nuovom papirusu; u njemu pokojnik kaže:
„Klanjam vam se, o, bogovi koji u Dvorani boginja Maati boravite, ja, baš ja, poznajem vas i znam imena vaša. Neka pod noževe vaše ne dospem i ne iznesite po​roke moje pred boga u čijoj ste pratnji; neka me ne sna​đe zla kob sa vaše strane. Objavite da sam istina glasa u prisustvu Neb-er-čera, jer ja činih ono što je pravo i isti​nito u Ta-merau (tj. Egiptu). Ja Boga ne psovah, neka me dakle ne snađe zla kob od Kralja koji u danu svom boravi."
„Klanjam vam se, o, bogovi koji u Dvorani boginja Maati boravite, koji ste bez zla u telima svojim, koji živite od pravde i istine, koji se hranite pravdom i isti​nom u prisustvu boga Hora koji u svom božanskom Disku boravi; spasite me od boga Baba (Prvorodeni sin Ozirisov) koji se hrani utrobama moćnih na dan velikog polaganja računa. O, dajte da vam mogu prići, jer ja ne činih greške, ja ne zgreših, ja ne dovodih lažnog svedoka; neka mi se zato ništa [rđavo] ne desi. Ja živim od pravde i istine i hra​nim se pravdom i istinom. Izvršavah zapovesti ljudi [is​to kao i] stvari koje su bogovima ugodne. Ja učinih da Bog u miru bude [sa mnom jer sam radio] ono što je vo​lja njegova. Ja dadoh hleba gladnom, i vodu žednom, i odelo nagom, i barku mornaru [brodolomniku]. Prinosih svete darove bogovima i pogrebne obroke blaženi​ma. Zato mi budite oslobodioci, budite mi zaštitnici i ne okrivljujte me pred [Ozirisomj. Čistih sam usta i čis​tog srca; neka mi zato kažu oni koji će me gledati: „Do​đi u miru, dođi u miru." Čuo sam moćnu reč koju duhovna tela rekoše Mački (Tj., Ra kao ubica zmije mraka, čiju glavu odseca nožem. (Vidi gore, str. 59 ). Uobičajeno čitanje je „koju Magarac reče Mački"; Ma​garac je Oziris, a Mačka Ra) u kući Hapt-rea. Proverih u prisustvu Hra-f-ha-fa i on saopšti odluku [svoju]. Videh stvari nad kojima se Persea drvo razgranalo u Re-stauu. Ja sam onaj koji bogovima molitve ponudi i koji lica njihova poznaje. Dođoh i pristupih da objavim pravdu i istinu, i da Terazije postavim na podlogu u oblasti Au-kert."
„Zdravo da si, ti koji se pod zastavom svojom uz​dižeš (tj. Ozirise), ti gospodaru krune ,Atefu' čije je ime obznanjeno kao ,Gospodar vetrova', spasi me od glasni​ka svojih koji čine dela užasna i koji nesreće izazivaju, i koji pokrivača za lica svoja nemaju, jer ja sam činio ono što je pravo i istinito za Gospodara pravde i istine. Očistih sebe i grudi svoje žrtvama livenicama, i spoljašnjost svoju sredstvima za očišćenje, i unutrašnjost mi bi [uronjena] u Baru Pravde i Istine. Nema na meni nijed​nog dela kojem pravda i istina nedostaju. Očistih se u Bari Juga i počinuh u Gradu Severa, koji je na Polju skakavaca, gde se božanski Raovi mornari kupaju dru​gog sata noći i trećeg sata dana; i raduju se srca bogova pošto prodoše kroz njega, bilo noću, bilo danju. I hteo bih da mi oni kažu: ,Pridi' i ,Ko si ti?' i ,Kako ti je ime?' Ovo su reči koje bih hteo da mi bogovi upute. [Onda ću odgovoriti] ,Ime mi je Onaj koji cveće dobav​lja i na svom maslinovom drvetu boravi.' Neka mi na to oni odmah kažu:,Prođi', i ja ću proći do grada severno od Maslinovog drveta. ,Šta ćeš onda tamo videti?' [kažu oni. I ja kažem] ,Nogu i Butinu.' ,Šta ćeš im reći?' [kažu]. ,Neka vidim radosti u zemlji Fenhuovoj' [odgo​varam]. ,Šta će ti dati?' [kažu]. ,Plamen ognjeni i pločicu kristalnu' [odgovaram]. ,Šta ćeš s njima?' [kažu]. ,Zakopaću ih kraj brazde Maat kao Stvari za noć' [odgova​ram]. ,Šta ćeš naći kraj brazde Maat?' [kažu]. ,Žezlo od kremena zvano Vazduhodavac' [odgovaram]. 'Šta ćeš či​niti sa plamenom ognjenim i pločicom kristalnom kad ih zakopaš?' [kažu]. ,Izgovoriću reči nad brazdom. Utrnuću vatru, slomiću pločicu i načiniću baru od vode' [odgovaram]. Neka mi onda bogovi kažu: ,Prođi kroz vrata ove Dvorane boginja Maati, jer ti nas poznaješ.'"
Posle ovih jedinstvenih molitvi sledi dijalog između svakog dela Dvorane Maati i pokojnika, koji se čita na sledeći način:
Reze na vratima: „Nećemo ti dati da uđeš ako nam ne kažeš imena naša."
Pokojnik: „ Jezik mesta Pravde i Istine' ime je va​še."
Desni dovratak: „Neću ti dati da pored mene uđeš ako mi ne kažeš ime."
Pokojnik: „ ,Tas podizača pravde i istine' ime je tvoje."
Levi dovratak: „Neću ti dati da pored mene uđeš ako mi ne kažeš ime."
Pokojnik: „ ,Tas vina' ime je tvoje."
Prag: „Neću ti dati da preko mene pređeš ako mi ne kažeš ime."
Pokojnik: „ ,Bik boga Seba' ime je tvoje."
Kvaka: „Neću ti se otvoriti ako mi ne kažeš ime."
Pokojnik: „  ,Butna kost majke njegove' ime je  tvoje."
Šarka: „Neću ti se otvoriti ako mi ne kažeš ime."
Pokojnik „ ,Živo Oko Sebeka, gospodara Bahaua'  ime je tvoje."
Vratar: „Neću ti otvoriti ako mi ne kažeš ime." Pokojnik: „ ,Lakat boga Šua kad se namesti da za​štiti Ozirisa' ime je tvoje."
Bočni direci: „Nećemo ti dati da mimo nas prođeš ako nam ne kažeš imena naša."
Pokojnik: „ ,Deca boginja ureusa' ime je vaše."
„Ti nas poznaješ; prođi, onda, mimo nas" [kažu ovi].
Pod: „Neću ti dati da na mene stupiš, jer ja sam ćutljiv i ja sam svet, i zato što ne znam imena stopala tvojih kojima ćeš po meni hoditi."
Pokojnik: „ .Putnik boga Hasa' ime je mom des​nom stopalu, ,Štap boginje Hator' ime je mom levom stopalu."
„Ti me poznaješ; pređi, onda, preko mene" [kaže on].
Čuvar dveri: „Neću ti uvesti ime ako mi ne kažeš kako se zovem."
Pokojnik: „ ,Prosuditelj srca i tragač za uzdama' ime je tvoje."
Čuvar dveri: „Ko je bog koji boravi u času svome? Ime mu kaži."
Pokojnik: „ ,Maau-Taui' ime je njegovo."
Čuvar dveri: „A ko je Maau-Taui?"
Pokojnik: „Tot je to."
Tot: „Priđi! A zašto si došao?"
Pokojnik: „Dođoh i napred stupam da bi mi se ime pomenulo."
Tot: „U kakvom si stanju?"
Pokojnik: „Čist sam od zla i zaštićen sam od zlob​nih dela onih koji u danima svojim žive; i ja nisam od njih."
Tot: „Sada ću ti ime [bogu] pomenuti. I ko je onaj što mu je krov od vatre, čiji su zidovi živi ureusi i kome je kućni pod tok vodeni? Ko je on, pitam?"

Pokojnik: „Oziris to je."
Tot: „Priđi, onda; zaista će mu se ime tvoje pome​nuti. Kolači tvoji [će doći] iz Oka Raovog; i pivo tvoje [će doći] iz Oka Raovog; i jela tvoja pogrebna na zemlji [će doći] iz Oka Raovog."
Ovim rečima se završava CXXV glava. Videli smo kako je pokojnik prošao kroz iskušenje suđenja i kako su ga pisari snabdeli himnama, molitvama i rečima ispovedi da bi mu olakšali prolazak kroz strašnu Dvora​nu boginja Maati. Na žalost, odgovor koji je bog Oziris po svoj prilici dao svom sinu Horu u vezi s pokojnikom nije zapisan, ali nema sumnje da su Egipćani smatrali da će on za njega biti povoljan, i da će mu se dozvoliti ulazak u svaki pojedini deo podzemnog sveta, i da će imati udela u svim zadovoljstvima u kojima uživaju blaženi pod vladavinom Raa i Ozirisa.
POGREBNI OBREDI
U prikazu obreda koji su pratili sahranu umrlog čitalac će naći od​lomke iz različitih tekstova štampane u Dodatku na str. 188. Ovima se može dodati odlomak iz neobičnog rituala koji je bio u modi u V i VI di​nastiji, i koji je proslavljao uspomenu na obrede izvođene za boga Ozirisa. Treba obratiti pažnju na to kako je marljivo pokojnik poistovećivan s Ozirisom, uzorom nekvarenja. Oziris preuzima na sebe "sve što je mrsko" u umrlom, tj. on prima na sebe breme njegovih greha; pokojnik je očišćen simboličkim škropljenjem vodom. Dok bogove prate samo njihovi ka-ovi, pokojnika, na osnovu poistovećenja s većom moći, prati takode i njegov Tet (Pre nekih pedeset godina, Reuvens je izrazio svoje verovanje da je tet označavao četiri strane sveta i, prema Masperou, on je u sebi ujedinjavao četiri stuba koji drže nebo i Ozirisa koga čuvaju od haosa), to jest njegov Oziris.
Tokom obreda značajnu ulogu igra Horovo Oko, koje je pred​stavljeno različitim supstancama, jer upravo ono daje krepkost srcu um​rlog i vodi ga do boga. Onaj deo svečanosti za koji se verovalo da omo​gućuje oslobađanje vilica i otvaranje usta pokojnika, ili kipa koji ga je ponekad predstavljao, izvođen je pošto je izvršeno očišćenje vodom i tamjanom. Ovim mu je bilo omogućeno da se posluži darovima mesa i pića, u čemu su takođe učestvovali prijatelji i rođaci, da bi i oni mogli utvrditi i zapečatiti svoje mističko jedinstvo s pokojnikom i bogom s ko​jim je ovaj bio poistovećen (Raspravljati o poreklu i razvoju žrtvovanja životinja među ranim Egipćanima iz​van je dometa ovoga rada. Za obaveštenje o značaju žrtvovanja medu Semitima u čijim su običajima mnoge ideje koje potiču od Egipćana verovatno preživele . Da li su Egipćani smatrali žrtvovanje bikova, gusaka itd. u grobnici ispaštajnim žrtvovanjem, teško se može reći).
Izvesne formule trebalo je ponoviti četiri puta: ovo nas vraća u vreme kada su Egipćani prvi put podelili svet na četiri dela, od kojih je svaki odgovarao jednom od četiri stuba koji su držali nebo, tj. jednu od četiri strane sveta: istok, jug, zapad i sever, koje je nadgledao poseban bog. Pokojnik je težio da obezbedi pomoć svakog od bogova četiri stra​ne sveta, kao i da stekne pravo da skita po njegovoj oblasti; zbog toga je formula ponavljana četiri puta. Prvobitno su žrtvovane četiri životinje ili četiri guske, po jedna za svakog boga, ali kasnije su spareni istok i sever i zapad i jug, pa su žrtvovana samo dva bika (ili dve ptice), od kojih se jedan zvao Bik severa, a drugi Bik juga. Običaj četvorostrukog ponav​ljanja nastavljen je do ptolemejskih vremena, pa čak i kasnije.
Sveštenik čiji je službeni naziv bio her heb izgovarao je molitve, a sveštenik sem ili setem prinosio je propisane darove. Obredna uputstva data su u zagradama.
"O, Ozirise, sve što je mrsko u Unasu tebi je doneto (ovde će se škropiti vodom), i sve zle reči izgovorene u njegovo ime. Dođi, o, Tote, i odnesi ih Ozirisu, odnesi sve zle reči koje su izgovorene i postavi ih u udubljenje svoje šake (ponoviti četiri puta); ti odatle nećeš pobeći, ti odatle nećeš pobeći. Svako ko korača, korača sa svojim ka-om. Hor ko​rača sa svojim ka-om, Set korača sa svojim ka-om, Tot korača sa svojim ka-om (ponoviti četiri puta i zapaliti tamjan), Set korača sa svojim ka-om, Oziris korača sa svojim ka-om Hent-maati korača sa svojim ka-om; i tvoj tet će koračati sa tvojim ka-om. Zdravo, Unase, šaka tvoga ka-a je pred tobom. Zdravo, Unase, šaka tvoga ka-a je iza tebe. Zdravo, Unase, noga tvoga ka-a je pred tobom. Zdravo Unase, noga tvoga ka-a je iza tebe. Oziris Unase, dadoh ti Oko Horovo i lice je tvoje ispunjeno njime, i miris se njegov po tebi širi. Žrtve livenice koje izliva (ovde [izliti] svežu vodu i [zapaliti] dva dela tamjana) tvoj sin, koje izliva Hor, za tebe su, o, Ozirise, i one su za tebe, o, Unase. Dođoh i doneh ti Oko Horovo da bi njime mogao osvežiti svoje srce, postavih ga pod tvoje noge i da​doh ti sve što je izašlo iz tvoga tela da srce tvoje ne prestane da kuca [u nedostatku] toga (ponoviti četiri puta). Glas tvoj te nikad neće napustiti, glas tvoj te nikad neće napustiti.
[Obraćajući se kipu preminulog, sveštenik setem kaže:] "[Tu je] miro, [tu je] miro. Otvori usta svoja, o, Unase (ovde [nuditi] miris s juga, tri zrna), i pomiriši miris iz svetih odaja. Ovaj miris iz Hora ističe, ovaj mi​ris iz Seta ističe, i on je taj koji utvrđuje srca dva boga Hora (ponoviti če​tiri puta). Ti se čistiš sa Heru-šesu ("Horovi   pratioci''), ti si očišćen sodom, i Hor je očiš​ćen sodom; ti si očišćen sodom i Set je očišćen sodom (ovde [nuditi] sodu sa severa); ti si očišćen sodom, i Tot je očišćen sodom; ti si očišćen sodom, i Sep je očišćen sodom; ti si očišćen sodom i utvrđen si među njima, a tvoja su usta [tako čista] kao i usta teleta sisančeta na dan rođe​nja njegovog. Ti si očišćen sodom, i Hor je očišćen sodom; ti si očišćen sodom, i Set je očišćen sodom; (ovde [zapaliti] jedno zrno tamjana); [ti si očišćen sodom], i Tot je očišćen sodom; ti si očišćen sodom, i Sep je očišćen sodom; tvoj ka je očišćen sodom i ti si čist, ti si čist, ti si čist, ti si čist. Ti si utvrđen među bogovima, braći svojoj, glava je tvoja za tebe očišćena sodom, kosti su tvoje oprane vodom i ti sam si učinjen savrše​nim sa svim što ti pripada. O, Ozirise, dadoh ti Oko Horovo, lice je tvoje ispunjeno njime i miris njegov se tobom širi.
Zdravo, Unase, tvoje dve vilice su oslobođene (ovde [doneti] Pe-seš-kef). Zdravo, Unase, dva boga otvoriše usta tvoja (ovde [nuditi] dva komada gvozda sa severa i juga). O, Unase, Oko Horovo ti je dato, i Hor usto dolazi; tebi je doneto, i stavljeno u usta tvoja (ovde [nuditi] miro se​vera i miro juga). Zdravo, Unase, bradavice s grudi Horovih tebi su date, i u usta si svoja uzeo (ovde [nuditi] mleko) dojku svoje sestre Iziđe, i mleko koje je teklo iz tvoje majke sipano ti je u usta (ovde [nuditi] dve posude s mlekom).
Ti dobi dva oka Horova, belo i crno, ti ih uze sebi i ona ti lice osvetljavaju (ovde doneti dva krčaga, crni i beli). Dan ti učini dar na nebe​sima, i istok i zapad su u miru s tobom; noć ti učini dar (ovde [nuditi] kolač), i sever i jug su u miru s tobom. Ovo su darovi koji su doneti tebi, darovi koje vidiš, darovi koje čuješ, darovi koji su pred tobom, darovi koji su iza tebe, darovi koji su s tobom. O, Oziris Unase, beli Horovi zu​bi su ti dati da bi njima mogao ispuniti usta svoja (ovde [nuditi] dve kor​pe s crnim lukom). Kraljevski dar Unasovom ka-u (ponoviti četiri puta). Oziris Unase, Oko Horovo ti je dato, i ti živiš, i ti jesi (ovde [nuditi] ko​lač). O, Oziris Unase, Oko Horovo koje se borilo sa Setom ti je dato, i ti ga podiže (ovde [nuditi] dva krčaga belog vina) do usana svojih, i tvoja usta su njime otvorena. O, Oziris Unase, tvoja usta su otvorena onim či​me si ispunjen (ovde [nuditi] dva krčaga crnog vina). O, Oziris Unase, ono što je iz tebe kapalo dato ti je (ovde [nuditi] čašu crnog piva). O, Ra, neka sva hvala koju na nebesima primaš bude hvala Unasa, i neka sve što pripada telu tvome pripadne Unasovom ka-u, neka sve što pripada telu njegovom pripadne tebi (ovde [nuditi] žrtveni oltar). O, Unase, Oko Horovo ti je dato da bi mogao da okusiš (ovde [nuditi] kolač), i da bi mogao da osvetliš noć. O, Unase, Oko Horovo ti je dato da bi te moglo zagrliti (ovde [nuditi] dojku). O, Unase, Oko Horovo koje se borilo sa Setom ti je dato, da bi ti se njime mogla usta otvoriti (ovde [nuditi] krčag belog vina). O, Unase, ono što se izlilo iz Ozirisa dato je tebi (ovde [nu​diti] posudu s crnim pivom). O, Unase, Oko Horovo ti je dato da bi se bez pomoći gvozda tvoja usta mogla osloboditi (ovde [nuditi] posudu s pivom od gvožđa). O, Unase, Oko Horovo ti je dato, da bi ono obožava​lo lice tvoje (ovde [nuditi] posudu s pivom). O, Oziris Unase, Oko Horo​vo te poškropi uljem (ponoviti četiri puta i [ponuditi) miro svetkovine). O, Oziris Unase, ono što se istisnu iz lica tvoga dato je tebi (ovde [nuditi] ulje hekem). O, Oziris Unase, Oko Horovo ti je dato da bi te moglo obri​jati (?) (ovde [nuditi] krčag sa seft-om). O, Oziris Unase, Oko Horovo ti je dato da bi te moglo miropomazati (ovde [nuditi] ulje nišnem). O, Ozi​ris Unase, Oko Horovo ti je dato da bi te moglo voditi bogovima (ovde [nuditi] krčag tuat-a). O, vi mira, budite prostrta pred vašeg Hora (ovde [nuditi] miro naš), i učinite ga jakim. Učinite da stekne vlast nad telom svojim, i neka mu se oči otvore. Neka ga vide sva blistava bića, neka ime njegovo čuju, jer je Oko Horovo doneto da bi se moglo postaviti pred Oziris Unaša (ovde [nuditi] miro). O, Oziris Unase, dva Oka Horova po​ložena su kao boja na tvoje lice (ovde [nuditi] stibijum i bakar).
O, odeni se u miru! Obuci svoju odeždu u miru! Neka Tatet obuče (ovde doneti dve haljine) svoju odeždu u miru! Zdravo, Oko Horovo, u Tepu, u miru! Zdravo, Oko Horovo, u kućama Nit, u miru. Primi belu odeždu. O, daj da dve zemlje koje se radovahu da odaju poštu Horu odaju poštu Setu; i daj da dve zemlje koje bejahu u strahu od Seta budu u strahu od Unasa. Boravi s Unasom kao njegov bog, prokrči mu put medu blistave i utvrdi ga medu njima."
PREBIVALIŠTE BLAŽENIH
Bogovi Egipćana su boravili na nebesima sa svojim ka-ovima, hu-ovima i senkama, i tamo su primali blagoslovene pokojnike da borave s njima. Ova nebesa su se nalazila na nebu za koje su Egipćani verovali da je nalik na gvozdenu tavanicu, ravnu ili zasvođenu, i da po prostranstvu i obliku odgovara zemlji ispod sebe. Ova tavanica je bila pravougaona i na svakom uglu ju je podupirao stub. U ovoj ideji, kao što je primetio Maspero, imamo preživelo verovanje o drvetu-krovu kod vrlo primitiv​nih naroda. Još u veoma ranom razdoblju četiri stuba. su bila poistovećena sa "četiri drevna hu-a koji žive u Horovoj kosi", i za njih se takode kaže da su "četiri boga koji stoje pored nebeskih stubova-žezala".Ova četiri boga su "deca Horova" i njihova imena su Amset, Hapi, Tuamautef i Kebhsennuf.  Smatralo se da oni nadgledaju četiri četvrtine sveta, i zbog toga su bili cenjeni kao bogovi četiri strane sveta. Egipćani su nebo ili nebesa nazivali pet  Manje primitivno gledište dalo je nebesima ob​ličje boginje Nut , koja je predstavljena kao žena sa savijenim telom čije su se šake i stopala oslanjale na zemlju. U ovom slučaju dve ru​ke i dve noge obrazuju četiri stuba koji pridržavaju nebesa. Nut, boginja neba, bila je žena Seba, boga zemlje, iz čijeg ju je zagrljaja odvojio Šu, bog vazduha; kada se ovo razdvajanje dogodilo, nastali su zemlja, vazduh i nebo. Gospodin Lanzone je sakupio izvestan broj ilustracija ovog događaja iz papirusa i drugih dokumenata u kojima vidimo Seba koji leži na zemlji i Šua koji ispruženim rukama podiže Nut. Stopala boginje počivaju na istoku, a šake su joj na zapadu; ovo je pokazano prizorom na kome su Šu i dve žene koje na glavama imaju "istok", odnosno "zapad". Dete nastalo spajanjem Seba i Nut bilo je Sunce, koje je ro​đeno ujutro na istoku i koje je prešlo putanju duž tela svoje majke dok nije uveče zašlo na zapadu. Mesec je pratio sunčevu putanju duž tela njegove majke, ali je ponekad još jedna žena savijena ispod Nut (si. 2) i veruje se da ona označava noćno nebo kojim putuje mesec. Na zanim​ljivoj slici koju je objavio Žekje (Jequier) boginja je naslikana kako leži vodoravno s rukama ispruženim celom dužinom iznad glave; na gru​dima joj je sunčev disk, a na stomaku mesec. Oni koji su verovali da je nebo gvozdena ravan, zamišljali su na njemu zvezde obešene kao svetiljke, a oni koji su nebo slikali kao boginju, obasuli su njeno telo zvezdama. Jedan prizor predstavlja jutaranju i večernju Raovu barku kako plo​ve preko leđa Nut; drugi predstavlja Šua kako drži sunčevu barku u kojoj je disk na obzorju. Treći, iz sarkofaga Setija I, predstavlja Nua, boga prvobitne vode, kako drži sunčevu barku u kojoj vidimo bubu naspram sunčevog diska, kao i Izidu i Neftidu koje stoje sa svake strane; iza Izide stoje bogovi Seb, Šu, Hek, Hu i Sa, a iza Neftide su tri božanstva koja predstavljaju vrata kroz koja je bog Tmu izašao u svet.
Izmedu dve savijene ženske figure koje predstavljaju dnevno i noć​no nebo, o kojima se govorilo ranije (sl. 2), nalazi se treća savijena u krug; prostor okružen njom predstavlja, prema dr Brugšu, Tuat ili egipatski podzemni svet, u kome borave bogovi mrtvih i upokojene duše. Ovo gledište podržava scena sa sarkofaga Setija I (sl. 1). U vode​nom prostoru iznad barke je figura boga savijenog u krug, kome prsti na nogama dodiruju glavu, a na njoj stoji boginja Nut koja ispruženim ru​kama prihvata sunčev disk (Legenda glasi: “ovo je Nut, ona prima Ra.”). U prostoru koji je okružen telom boga sto​ji natpis: "Ovo je Oziris; ono što on okružuje je Tuat." Iako se skoro svi egiptolozi slažu u vezi sa značenjem reči "mesto upokojenih duša", ipak su one prevođene na različite načine, razni naučnici postavljali su Tuat u različite delove sazdanja. Dr Brugš i drugi postavljaju ga pod zemlju, a ostali su smatarali da je to prostor koji postoji između ruku Šua i tela Nut, ali najnovija teorija kaže da on nije smešten ni iznad ni ispod zemlje, već izvan Egipta, prema severu, od koga je odvojen planin​skim lancem koji je, kako su Egipćani mislili, pridržavao nebo (Istočni planinski vrh zvao se Bahetet, a zapadni Manu). Predeo Tuata je bila duga, brežuljkasta, uzana dolina kroz koju je tekla reka; polazeći s istoka ona je išla prema severu, a onda se kružno vraćala na​zad prema istoku. U Tuatu su živele sve vrste strašnih čudovišta i zveri, i to je bila zemlja kroz koju je sunce prolazilo tokom dvanaest noćnih sa​ti. Prema jednom gledištu, ono je ovaj predeo prelazilo sijajući, a prema drugom, ono je umiralo i postajalo potčinjeno Ozirisu, kralju, bogu i sudiji carstva mrtvih. 
Duše mrtvih prelazile su put do svog boravišta u "drugom svetu" lestvicama, prema vrlo starom gledištu, ili su, prema drugom, išle kroz klanac u planinama Abidosa zvani Peka. Ali, ma kojim putem da su odlazile sa zemlje, one su išle prema predelu u Tuatu koji se u tek​stovima piramida i kasnijim tekstovima zove Sehet-Aaru (Tj. Polje stabljika trske), koji se nala​zio u Sehet-Hetepu (Tj. Polje mira), i za koji se verovalo da se prostire na severu Egip​ta. Ovde borave Hor i Set, jer su polja Aaru i Hetep njihova oblast, i u njih ulazi pokojnik sa po dva Horova deteta s jedne i druge strane, a "dva velika poglavara koji nadgledaju presto velikog boga objavljuju za njega večni život i moć". Ovde se za njega, kao i za Svevišnjeg, kaže da je "jedan", i četiri Horova deteta objavljuju Rau njegovo ime. Pošto je otišao na sever Polja Aaru, on polazi prema istočnom delu tuat-a gde, prema jednoj legendi, on postaje nalik na jutarnju zvezdu, blizu svoje sestre Sotis. Ovde je on živeo u obliku zvezde Sotis i "velika i mala za​jednica bogova čiste ga u Velikom Medvedu". Egipatski teolozi, koji su smatrali da su lestvice neophodne duši da bi se uspela na sledeći svet, snabdeli su je i uputstvom koje je trebalo da izgovori kad stigne do vrha. Onako kako je dato na Unasovoj piramidi, ono glasi: 
"Zdravo tebi, o, kćeri Amente, gospodarice nebeskog Peterua (?), ti daru Totov, ti gospodarice obeju strana lestvica, otvori put Unasu, pusti Unasa da prođe. Zdravo tebi, o, Nau, što [sediš] na rubu jezera Ha, otvori put Unasu, pus​ti Unasa da prođe. Zdravo tebi, o, biku s četiri roga, jedan je tvoj rog ok​renut prema zapadu, jedan prema istoku, jedan prema severu, a jedan prema jugu,
daj da Unas prođe, jer on je biće iz očišćene Amente,koje izađe iz zemlje Bakta. Zdravo da si, o, Sehet-Hetep, zdravo tebi i poljima koja su u tebi, polja Unasova su u tebi, jer su čisti darovi u te​bi."
Duše mrtvih bogovi Annua takođe mogu predati na čuvanje tim bogovima, pa tako nalazimo da se u piramidi Unasa kaže: 
"O, bogovi zapada, o, bogovi istoka, o, bogovi juga, o, bogovi severa, vi četiri [reda bogova], koji obuhvatate četiri sveta kraja vaseljene, koji dadoste Ozirisu da izađe na nebo i plovi vodama nebeskim sa svojim sinom Horom pored sebe, da bi ga zaštitio i učinio da se uzdigne kao veliki bog iz ne​beskog ponora, kažite Unasu: 'Gle, Hor, sin Ozirisov, gle, Unas, bog sta​rih bogova, sin Hator, gle, seme Sebovo, jer Oziris zapovedi da će Unas ustati kao pomoćnik Horov, i četiri hu-a, koji su u Annuu, napisaše ovu zapovest velikim bogovima u vodama nebeskim.'" I opet: "Kad su lju​di sahranjeni i primaju svoje hiljade kolača i hiljade krčaga piva na stolu onoga koji vlada Amentom, u strašnom je škripcu ono biće koje nema napisanu presudu: sada je presuda Unasova pod najvećim, a ne pod ma​lim pečatom."
Plan Sehet-Hetepa koji nalazimo u Knjizi mrtvih tokom tebanskog razdoblja biće kasnije opisan, i stoga je ovde dovoljno reći da se poreklo ideja o srećnom životu koji pokojnik vodi nalazi u tekstovima piramida, što se može videti iz sledećeg odlomka: 
"Unas ponudi tamjan velikoj i maloj zajednici bogova, njegova usta su čista kao i jezik u njima. O, vi sudije, vi uzeste Unasa k sebi, dajte mu da jede ono što vi jedete, dajte mu da pije ono što vi pijete, dajte mu da živi od onoga od čega vi živite, neka vaše sedište bude i njegovo, neka vaša moć bude i njegova, nek barka u kojoj će on ploviti bude vaša barka, dajte da mrežom lovi ptice u Aaruu, da poseduje tekuće struje u Sehet-Hetepu i da dobije meso i piće od vas, o, bogovi. Neka voda Unasova bude vino koje je od Raa, neka nebom kruži kao Ra i prelazi preko neba kao Tot."
O stanju onih koji su propustili da osiguraju blaženi život s bogovi​ma u Sehet-Aaruu Tuata tekstovi piramida ne kažu ništa, i izgleda da učenje o kažnjavanju grešnika i suđenju koje se održavalo posle smrti predstavlja razvoj karakterističan za kasnije razdoblje.
Završno razmatranje
Mitovi koji su nekada nastajali u dolini Nila sačuvali su dragoceni materijal za proučavanje staroegipatskog društva. Oni su neobično interesantni ne samo za istoriju egipatske religije već čine jedan od izvora za izučavanje celokupne kulture Egipta. Tako, bez upoznavanja sa zapisima sličnih predanja koja su doprela do nas, mi ne možemo stvoriti sliku egipatske književnosti, jer je baš mitologija bila izvor niza književnih dela. Pozivanje na mitološki materijal neophodno je i za izučavanje pojedinih pitanja istorije Egipta, a naručito njenih najstarijih perioda, kao i za razumevanje mnogih problema Egipatske umetnosti. 

Međutim, time se značaj staroegipatskih mitova ne iscrpljuje; oni daju dragoceni materijal i za uporedno izučavanje religioznih predstava na drevnom istoku i za istraživanja ideologije grčko-rimskog sveta.

Značaj staroegipatskih mitova isto je neosporan i za istoriju nastanka i razvitka hrišćanstva. Ozirisov kult je snažno uticao na hrišćanstvo, na nastanak mnogih obreda, na stvaranje mnogih likova hrišćanske ikonografije. Nesumljiv je uticaj oziriskih misterija na sistem uskršnjih obreda (vaskrsenje), slika Ozirisovog suda na ikonografiju hrišćanskog strašnog suda, učenja o podzemnom carstvu i pogubljenjima Ozirisovih neprijatelja na hrišćansko učenje o mukama grešnika u paklu, slike Izide i Horusa na stvaranje lika bogorodice, Horusa pobednika zla na celi niz likova svetaca, pobednika nad đavolom. Ostaci staroegipatskih religioznih predstava a naručito predstava koje se odnose na Ozirisov kult, bili su, naravno, najjači u samom Egiptu, zato se i u umetnosti i u religiji hrišćanskog Egipta one ispoljavaju osobito jasno.

